**Slovenská romantická literatúra**

**Samo Chalupka - Mor ho!**

**Literárny druh**: epika

**Literárny žáner:** hrdinská lyricko-epická báseň

**Idea**: Za všetkých okolností bojovať za slobodu svojho národa a radšej zomrieť ako žiť v otroctve

**Literárne obdobie**: romantizmus v slovenskej literatúre

**Téma**: statočný boj slovanských junákov za slobodu svojho kraja proti omnoho početnejšiemu rímskemu vojsku ( boj za práva národa)

**Miesto deja:** hranice vlasti okolo Dunaja

**Forma** : používa združený rým ( aabb ) – sylabický prozodický systém, 13-slabičný verš

**Konflikt:** Chamtivosť a túžba po moci rímskeho cára vyvolala boj medzi Slovanmi a rímskymi vojakmi

**Jazykové prostriedky:**

- personifikácia : krv zovrela, mestá ľahli

- metafora : svieti pevný hrad, veľkým citom srdcia im zahrali

- symboly : orol, Dunaj, Tatry

- epiteton : vysoké hory, šíra voda, valný Dunaj

- epizeuxa : Mor ho!

- **monumentalizmus** – konkrétne územie (Tatry, Dunaj)

**Hlavné postavy:**

rímsky cár

slovanská družina – kolektívny hrdina

**Charakteristika hlavných postáv:**

Slováci : mierumilovní, pohostinní, nebojácni, „rastom sú ako jedle, pevní ako skala: zdalo by sa ti, že ich jedna mater mala“ - **idealizácia**

Rimania : krutí, panovační, chcú zvíťaziť za každú cenu, pyšní

**Mor ho! sa považuje za najlepšiu hrdinskú báseň v slovenskej literatúre. V čase svojho vzniku vďaka spôsobu zobrazenia idey slobody, ktorá „víťazí i nad smrťou“, podnecovala bojové odhodlanie, pričom bojový povel „Mor ho!“ nadobudol alarmujúcu a buditeľskú funkciu.**

**Dej:** K cisárovi prichádzajú slovenskí poslovia, ktorých autor opisuje ako junákov vysokých a zdatných. Praktiky ako napríklad: hlboké úklony, alebo klaňanie sa cisárovi sú im neznáme. Prinášajú mierové posolstvo od rady starších, ale zároveň cisára varujú. V ich krajine je hriechom keď, sa niekto nadraďuje nad ostatných, keď im chce vládnuť. V ich krajine sa všetci starajú len o svoje problémy. Ich zvykom síce nie je napádať cudzie vlasti (mierumilovnosť), ale nemajú inú možnosť ak chcú prežiť.

Ich nepriatelia si často podrobili ich krajinu a nazdávali sa, že z ich práce budú žiť naveky. Junáci prinášajú cisárovi na privítanie a na znak priateľstva chlieb a soľ. On však ich dary odmieta a odmieta aj ich slobodu a vyhlasuje ich za otrokov. Pyšným hlasom im povie, že rovnako ich vlasť ako aj všetky krajiny, ktoré povstali v boji proti Rímu, budú dobité, ľud zotročený a mladí junáci odvedení. Posli sa však jeho slov nezľaknú. Práve naopak, hľadia mu rovno do očí, bez strachu.

Vytasia meče a akoby jedným hlasom zvolajú „Mor ho!“. Cisár sa zo strachu vrhá medzi svoju družinu. Na povel sa každý vojak chytá zbrane a zrazu je celá slovenská družina obkľúčená rímskymi vojakmi. No posli nepriateľov nepočítajú a statočne bojujú. Sú si vedomí toho, že ich nepremôžu, ale ak už majú padnúť, tak nech padnú ako víťazi.

Junáci bojujú ako kedysi ich dedovia, čo bránili vlasť pred nájazdmi a ktorých mená sa stali nesmrteľnými v ľudových piesňach. Posli zomierajú ranení, ale bez vydania hlásku, nikdy sa už nevrátia, padli v boji za národ. Stávajú sa morálnymi víťazmi. Po skončení boja stojí cisár na bojisku, ale nemá dôvod radovať sa. Vidí mŕtvych Slovanov, ale takisto aj hromady svojich vojakov ležiacich tam bez života.

**Smrť Jánošíkova**

Autor: Ján Botto, štúrovský básnik, ktorý si vybral historický námet, ale nespracoval ho historicky, lebo v postave Jánošíka **vyjadril názory štúrovskej generácie, ktorá bola sklamaná výsledkami revolúcie 1848/49.**

**Žáner**: je to lyricko-epická skladba; najkrajšia báseň o slobode

**Kompozícia**: skladá sa z predspevu a 9 spevov

**Dejová línia je slabá, autor sa nezaoberá činnosťou Jánošíka, ale jeho zlapaním, väznením a popravou. Celá dielo je budované na princípe kontrastu: sloboda – väzenie.**

Iba v prvých dvoch spevoch sa stretávame s Jánošíkom ako s bojovníkom proti feudalizmu, proti vykorisťovaniu. Celý 1. a 2. spev zachytáva Jánošíka podľa ľudovej slovesnosti (povesti). V 4. speve sa Jánošík mení na romantického hrdinu a v 5. speve sa stáva bojovníkom za práva Slovákov, teda vyjadruje názory samotných štúrovcov.

Charakteristika spevov:

1.spev: Autor opisuje 12 zbojníkov a ich kapitána Jánošíka, zachytáva jeho výzor a vlastnosti: je prísny k bohatým a láskavý k chudobným. V závere 1. spevu dohára vatra – symbol slobody a družina sa dozvedá o lapení Jánošíka.

2. spev: Jánošík má nadprirodzené vlastnosti, je nezraniteľný, lebo má v opasku silu. Ale zradil ho zbojník Gajdošík, podsypali mu pod nohy hrach a zaťali mu do opasku, kde bola jeho sila, a tak ho chytili.

3. spev: Obraz noci. Jánošík je vo väzení. Všade okolo spánok a nesloboda( myslí tým na situáciu na Slovensku po roku 1849).

4. spev: Jánošík sníva o slobode, ale ruky má prikuté o skalu. Spí, ale v spánku sa cíti opäť slobodný.

5. spev: Ústa väzňa hovoria slová štúrovcov. Vyjadruje pocity romantickej generácie štúrovcov, ktorí prví išli bojovať za národné práva a boli potrestaní šibenicou, väzením a policajným dozorom. Celý spev je úvahou o voľnosti, slobode.

Verš: my skoro spať musíme, bo sme skoro vstali! vyjadruje myšlienku, že národ nebol pripravený bojovať za svoje národné práva. **Básnik vyjadruje svoju vieru, že národu pomôže iba silný jednotlivec (nazývame to mesianizmus ).**

6. spev: Jánošíka vedú na smrť. Kňaz ho vyzýva k modlitbe. Ale Jánošík vraví, že nie zaňho sa treba modliť, ale za ľud, lebo je pasívny, ubitý.

7. spev: Jánošík sa lúči s krajom, s prírodou. Zomiera. Tragika nie je v smrti Jánošíka, ale v pasivite zastrašeného ľudu.

8. spev: Autor zobrazuje Slovensko po smrti Jánošíka. Ľudia si začínajú rozprávať povesti o Jánošíkových pokladoch, o jeho zmŕtvychvstaní.

9. spev: Tento spev je alegorický, Jánošík si berie kráľovnú víl, je to dôkaz jeho nesmrteľnosti.

**Forma diela: veršový systém je sylabický, prevláda 12-slabičný verš**