**Komédia**

Komédia je základný dramatický žáner, ktorého podstatou je **komickosť s cieľom vyvolať smiech u diváka**.

**Zobrazuje každodennosť, obyčajné postavy. Vznikla v antickom Grécku, v stredoveku sa z nej vyvinula fraška.**

* **krivda, ktorá sa stala kladným postavám, nie je príliš veľká a potrestanie záporných postáv je úmerné ich previneniu**
* Komicky pôsobí každé úsilie neschopného dokázať svoju nadradenosť, múdrosť a šikovnosť. Takéto úsilie sa musí končiť neúspechom. Obyčajne už **základný konflikt je v komédii komický, lebo hlavný hrdina si buď určí nezmyselný a bezvýznamný cieľ, alebo si volí neprimerané prostriedky na jeho dosiahnutie.**

**Komika môže byť charakterová, situačná a slovná.**

Podľa toho, či sa komickosť zakladá na charaktere postáv alebo na grotesknosti situácie, sa hovorí o charakterovej a o situačnej komike. Vychádza sa z toho, čo prevažuje, lebo charakterová komika sa nezaobíde bez prvkov situačnej komiky a naopak. V komédii má **veľký význam aj náhoda** – pomáha pri vytváraní konfliktov a zauzľuje dej.

**Znaky komédie:**

charakterová a situačná komika

**reakcia autora na problémy svojej doby**

**snaha poukázať na negatíva ľudských charakterov, spoločenských javov a na komickosť a nezmyselnosť istých stránok ľudského života**

najčastejšie: zobrazovanie malicherných sporov medzi ľuďmi

**zosmiešnenie: humorné (ľahké zosmiešnenie), ironické, sarkastický (výsmešné), satirické (útočný výsmech)**

**Veselohra –** zakladá sa na humore, kt. sa v texte realizuje prostredníctvom žartu a situačnej komiky. Vo veselohre postavy vedia o svojej smiešnosti, preto si “strieľajú“ aj zo seba. Do centra pozornosti stavia jednoduchého, prostého človeka, kt. sa dostáva do smiešnych situácií bez vlastného pričinenia.

**Fraška** - druh komédie, v kt. prevláda situačná komika a nadsádzka. Má korene až v antike. Humor rieši problémy, kt. samy osebe vyvolávajú smiech u diváka. Štýl je nízky, často až vulgárny, dôraz sa kladie na repliku.

**Groteska -** počas predstavenia sa vytvárajú groteskné situácie prostredníctvom situačnej komiky.

Prvým významným predstaviteľom komédie bol Aristofanes. V stredoveku sa z nej vo Francúzsku vyvinula hra zvaná farce (fraška) a v Taliansku commedia dell´arte. Z nej neskôr vznikla vo Francúzsku Moliérova komédia. K známym predstaviteľom komédie v slovenskej literatúre patria najmä J. Chalupka, J. Záborský, J. Palárik a I. Stodola.

súčasné žánre : VESELOHRA, BURLESKA, FRAŠKA, GROTESKA, GAG, KABARET, ESTRÁDA

**Klasicizmus (1780 – 1830)**

**Ján Chalupka - Kocúrkovo alebo Len aby sme v hanbe nezostali**

zač. 19. storočia

* autor prvých komédií na Slovensku
* fraška
* **pomocou humoru, irónie a satiry zobrazil rôzne spoločenské vrstvy malomesta**
* **voľba mien naznačuje ich charakter**

Hlavné postavy:

Pán z Chudobíc – Slovák, hlási sa k Maďarom, chce zaviesť maďarčinu ale po maďarsky hovoriť nevie, predstaviteľ upadajúceho feudalizmu, vdovec, hrdý na zemianský pôvod správa sa povýšenecky, v skutočnosti chudobný, tvári sa ako vzdelanec

čižmár Tesnošil – remeselník, snaží sa zaradiť do vyššej vrstvy, pracuje nekvalitne, namyslený, egoista, vyvyšuje sa nad ostatnými používaním maďarčiny; ako postava je kritikou odrodilstva

učiteľ Sloboda – Slovák, patrí k inteligencii, hrdý na svoju reč, uvedomelý, nechce učiť len po maďarsky

Dej: Dielo sa začína voľbami nového učiteľa a jeho príchodom do Kocúrkova. Pán z Chudobíc chce, aby učil deti po maďarsky. Tesnošil zaňho chce vydať svoju dcéru. On si však vyberá Ľudmilu, dcéru bývalého učiteľa Procházku. Láska víťazí nad vypočítavosťou.

**Moliere – Lakomec**

Moliere, vlastným menom Jean Baptiste Poquelin (poklén) 1622 -1673) patrí do obdobia **francúzskeho klasicizmu.** Pôsobil ako autor hier, herec, režisér, riaditeľ divadla. Moliere znamená pre komédiu to, čo Shakespeare pre tragédiu.

Napísal veľa komédií: Lakomec, Zdravý nemocný, Meštiak šľachticom, Tartuffe, Mizantrop atď.  
   
**Lakomec: námet pochádza z antiky, autor  sa vysmieva z lakomstva, ktoré deformuje charakter človeka, ničí medziľudské vzťahy v rodine.**   
V klasicizme, čo je obdobie 17. až 18. storočia, sa literárne žánre delia na vysoké a nízke. Komédia patrila medzi nízke, lebo bola napísaná vo forme prózy, jazyk mala hovorový a postavy pochádzali z meštianskych vrstiev.

Komédia Lakomec zachováva jednotu miesta, času a deja.

**Odohráva sa v dome Harpagona, v Paríži za 1 deň a celý príbeh je analýzou lakomého človeka. Autor hyperbolizuje - zveličuje vlastnosť lakomstvo. Autor využíva zámenu postáv ako zdroj komična/humoru.**

**Vonkajšia kompozícia:** 5 dejstiev  
**Vnútorná kompozícia**: zápletka nie je dôležitá, dôležitý je pohľad na lakomca zo všetkých strán. Rozuzlenie je nečakané.  
   
**Postavy: v postave Harpagona autor vytvoril charakterový typ postavy.**   
Harpagon (arpagon): je to skupáň, má 56 rokov, je vdovec, otec dvoch dospelých detí: Kleant, Eliza. Je lakomý, sebecký, podozrievavý, nespoločenský. Okrem peňazí ho nič nezaujíma, nedopraje nič sebe, ani deťom, ani sluhom. Bojí sa, že príde o peniaze. Je úžerníkom, to je človek, ktorý požičiava za vysoký úrok. Sluhovia sú hladní, Harpagon dokonca kradne ovos koňom, takže sú vychudnuté, hladné. Harpagon dôveruje správcovi Valérovi, lebo mu neustále lichotí a poklonkuje. Harpagon sa mieni oženiť s mladým dievčaťom Marianou a žiada od nej aj veno. Zápletka spočíva v tom, že mu zmizne truhlička s peniazmi. Takmer stratí rozum a až po nájdení peňazí sa upokojí.  Nakoniec súhlasí so sobášmi svojich detí hlavne preto, že ich nemusí financovať.  
 Valér: pracuje v dome Harpagona ako sluha, ale v skutočnosti je to šľachtic, ktorý je zaľúbený do Elizy. Je bystrý, vie si získať Harpagona.  
Kleant: syn Harpagona, je na nože s otcom, nemieni ho počúvať. Hrá hazardné hry, chce si požičať peniaze od úžerníka a vysvitne, že ním je jeho otec. Miluje Marianu, je teda sokom v láske vlastnému otcovi.  
 Eliza: dcéra Harpagona, krásna, nesmelá, miluje Valéra, ale otec ju chce vydať za starca.  
 Frozína: parížska dohadzovačka. Je majsterka v lichôtkach, v pretvarovaní.  

Dej: Valér pracuje v dome Harpagona, lebo chce byť v blízkosti Elizy, ktorú miluje. Kleant sa zdôverí sestre Elize, že ľúbi chudobné dievča Marianu. Harpagon o citoch svojich detí nič nevie, lebo ho zaujímajú iba peniaze. Oznámi deťom, že sa mieni oženiť s Marianou. Kleantovi našiel vdovu a Elize postaršieho pána Anzelma.

Deti sú proti. Večer má prísť na návštevu Mariana, opäť sa prejaví jeho skupánstvo. Mariana na návšteve spoznáva, že jej milý Kleant je synom jej budúceho ženícha. Klent sa preriekne a jeho otec pochopí, že má v synovi soka v láske.

Zmizne Harpagonova truhlička s peniazmi, krádež vyšetruje komisár a Harpagon žiada zavrieť celé mesto. Truhličku vzal sluha Šidlo a odovzdal ju Kleantovi. Do domu prichádza Anzelm. Valér priznáva, že miluje Elizu a že do Paríža prišiel hľadať otca, ktorý si myslí, že jeho deti zahynuli pri stroskotaní lode.

Vysvitne, že Valér a Mariana sú stratené deti Anzelma, ktorý je to v skutočnosti neapolský šľachtic. Keď Anzelm sľúbi, že vystrojí obe svadby svojich detí, Harpagon  im dá požehnanie. Je rád hlavne preto, že sa našli jeho peniaze, ktoré mu vrátil Kleant pod podmienkou, že bude súhlasiť, aby si on i jeho sestra mohli vziať partnerov, ktorých milujú.

**Od romantizmu k realizmu**

**Ján Palárik - Zmierenie alebo Dobrodružstvo pri obžinkoch**

**potreba tolerancie a zmierenia medzi Slovákmi a Maďarmi**

**odsúdenie odrodilstva**

**humorné situácie – dvojité zámeny postáv**

Hlavné postavy:

grófka Elisa Hrabovská – krásna, milá k služobníctvu, pod vplyvom Milušky sa hlási k slovenskému pôvodu

Miluška – grófkina spoločníčka, vzdelaná, bystrá vlastenka

barón Ľudovít Kostrovický – grófkin snúbenec, hlási sa k maďarskému národu hoci je pôvodom Slovák

zememerač Rohon – barónov priateľ, tiež pôvodom Slovák, ale štúdiom bol pomaďarčený

Capková – grófkina komorná, nafúkaná, povýšenecká, nesympatická slúžka

Dej:

V kaštieli mladej grófky Elisy Hrabovskej sa chystajú obžinkovú slávnosť. Elisa je sirota, ktorej tútorom je barón Kostrovicky. S jeho synom je už od detstva zasnúbená. Jej spoločníčkou je Miluška, dcéra vlasteneckého učiteľa Oriešku. Ten vychoval Milušku vo vlasteneckom duchu, ale aj k tolerancii k Uhorsku. Miluška sa preto usiluje, aby si šľachta všímala postavenie ľudu. Pod jej vplyvom hovorí aj grófka po slovensky. Na panstvo má prísť mladý barón Kostrovický, ktorý má byť budúcim manželom grófky. Elisa ale oňom nevie nič, preto sa s Miluškou dohodnú, že sa vymenia. Grófka sa bude vydávať za učiteľovu dcéru a Miluška bude v úlohe grófky. Ľudovít Kostrovický prichádza so svojím priateľom, zememeračom Rohonom. Hlási sa k maďarskému národu, aj keď má slovenský pôvod. Rohon je tiež pôvodom Slovák, ale bol v maďarskom prostredí, tak sa pomaďarčil. Obaja sa rozprávajú po maďarsky. Barón tiež nie je rád, že si má zobrať dievča, ktoré vôbec nepozná, tak dostanú rovnaký nápad ako Elisa a Miluška, vymenia si svoje úlohy. V kaštieli ich privíta nepravá grófka, Miluška. Vyčíta im, že sú odrodilci, ktorí sa hanbia za svoj pôvod. Vzbudí sympatie u Rohona, ktorý sa pod jej vplyvom rýchlo zmení a znovu sa hlási k slovenskému pôvodu. Barónovi sa ale Miluška nepáči, nechce si ju vziať za ženu. Páči sa mu ale dievča, o ktorom si myslí, že je učiteľova dcéra. Na konci hry dochádza k zmiereniu, všetky zámeny sa vysvetlia a všetci sú spokojní a šťastní.

**Realizmus**

**Jozef Gregor-Tajovský - Ženský zákon**

reálne zobrazenie života na dedine vo vážnej aj humornej podobe, dedina z autorovho detstva situačná a slovná komika

klady aj zápory ľudí

kritika klebiet, intríg, hašterivosti žien (spôsobujú zmätok v dedine)

postavy sa počas deja vyvíjajú a menia

**Slovenská literatúra medzi dvoma vojnami**

**Ivan Stodola - Jožko Púčik a jeho kariéra**

satira na falošne chápaný humanizmus

znaky tragikomédie a frašky

**Radošínske naivné divadlo**

vznik: Radošín – dlhoročná divadelná tradícia

názov „naivný“ sa používa na označenie laického neodborného, neškoleného umenia

zakladateľ: Stanislav Štepka

spočiatku ako ochotnícky súbor, od 1970 profesionálny divadelný súbor

autorom hier je výlučne Štepka

humor, satira: spoločenské problémy, nepriama kritika

groteska, hyperbola, karikatúra, terčom satiry sú hlavne ľudské slabosti, neresti, tzv. národná mentalita a konzumný spôsob života

najznámejšie hry: Jááánošííík, Človečina, Konečná stanica, Materské znamienko, Pavilón B, Ženské oddelenie, Láska nie

**Divadlo L+S**

koncom 60-tych rokov

Milan Lasica, Július Satinský

najznámejšie hry: Lasica, Satinský a vy; Nečakanie na Godota, Tri hry (Keď som išiel)