**Rôzne druhy humoru v literatúre**

**Humor –** jeho cieľom je pobaviť čitateľa, diváka, vyvolať smiech na základe konania a postojov hrdinov.

**Satira** – je to ostrý výsmech spojený s útočnosťou, úplným odmietnutím zosmiešňovaného javu, viaže sa na spoločenské javy

**Irónia** – jemný výsmech, vtipné vyjadrenie, skrytý význam.

**Paródia** – komická alebo satirická napodobenina literárneho diela alebo žánru. Do nového diela sa preberú obsahové, formálne znaky parodovaného diela v hyperbolizovanej forme, so zámerom zosmiešniť ho.

**Sarkazmus** - štipľavý, uštipačný vtip, výsmech, zádrapčivosť, jedovatosť

O **humoristickom poňatí** hovoríme vtedy, ak dielo má viac menej dobrosrdečný, láskavý, zhovievavý ráz. (napr. Kukučín: Rysavá jalovica, Keď báčik z Chochoľova…)

O **komickom poňatí**hovoríme vtedy, keď autor zobrazuje smiešne a zábavné javy ľudského a spoločenského života. (napr. Tajovský: Ženský zákon)

O **satirickom poňatí** hovoríme vtedy, keď je dielo ostrým výsmechom ľudí, spoločnosti, či doby.

**Humor ako hlavný umelecký princíp sa uplatňuje najmä v týchto žánroch:**

**Komédia** (gr. kómódiá; komos – veselý sprievod, oide – spev, pieseň) je základný dramatický žáner, ktorého podstatou je komickosť s cieľom vyvolať smiech u diváka. Základnou črtou komického účinku musí byť to, že krivda, ktorá sa stala kladným postavám, nie je príliš veľká a potrestanie záporných postáv je úmerné ich previneniu.

**Veselohra –** zakladá sa na humore, kt. sa v texte realizuje prostredníctvom žartu a situačnej komiky. Vo veselohre postavy vedia o svojej smiešnosti, preto si “strieľajú“ aj zo seba. Do centra pozornosti stavia jednoduchého, prostého človeka, kt. sa dostáva do smiešnych situácií bez vlastného pričinenia.

**Fraška** - druh komédie, v kt. prevláda situačná komika a nadsádzka. Má korene až v antike. Humor rieši problémy, kt. samy osebe vyvolávajú smiech u diváka. Štýl je nízky, často až vulgárny, dôraz sa kladie na repliku.

**Groteska -** počas predstavenia sa vytvárajú groteskné situácie prostredníctvom situačnej komiky.

**Jean Baptiste Moliére - klasicizmus**

 - Významný francúzsky dramatik. - Autor sa teda orientoval na **komédiu** (v dráme), využíva tu **hyperbolu**, resp. zveličovanie negatívnych ľudských vlastností.

**- Autor využíva určité typy postáv (typizácia postáv) – autor umelo vytvára situácie, v ktorých sa prejavuje negatívna vlastnosť človeka, napr. lakomstvo Harpagona v diele Lakomec.**

- Autor vo svojich komédia zobrazuje postavy vystupujúce vážne, ale u divákov vyvolávajú smiech.

- V klasicizme autori kladú dôraz na presné pravidlá v umení, aj v literatúre. V tejto dobe sa literatúra členila na vysokú a nízku. Vysoká presne dodržiavala pravidlá, v nízkej bývali porušované.

- Napr. V dráme platilo pravidlo jednoty miesta, času a deja. - Vysoký žáner drámy bola tragédia, nízkym bola komédia.

- Moliére sa zväčša venoval **nízkej** literatúre. Písal komédie: Lakomec, Misantrop, Tartuffe.

**Lakomec**

**- Literárny druh**: dráma. **- Literárny žáner**: **komédia (autor využíva satiru a situačný humor).**

**- Jazyková forma**: próza (v klasicizme sa vyskytovala len v nízkych žánroch). **Vonkajšia kompozícia** - Dejstvá: 5 - Výstupy

**Hlavná postava: Harpagon -** starý chorľavý lakomec, obmedzuje svoje deti, intriguje, okráda služobníctvo

**Hlavná myšlienka**: Autor kritizuje honbu za bohatstvom, pretože v živote nie je najdôležitejšie, sú len prostriedkom na dosiahnutie šťastia, resp. lásky.

**Autor kritizuje lakomstvo prostredníctvom satiry**. Prejavilo sa to najmä, keď stratil truhličku s peniazmi. Teda celý zmysel života, preto sa skoro zbláznil a chcel si vziať život. Keď chcel vydať a oženiť svoje deti proti ich vôli.

**CHARAKTEROVÝ TYP POSTAVY – Harpagon – autor vykresľuje túto postavu len jeho lakomstvo, nevšíma si jeho iné vlastnosti**

**Kde sa najviac prejavuje Harpagonova skúposť:**

- Nechcel dať deťom peniaze. - Hosťom nechcel vystrojiť riadnu hostinu. - Keď mu ukradli peniaze. - Keď neuhradil náklady na svadbu Elizy a Cleanta. - Keď nechcel aby od Elizy pýtali veno. - Keď tajil deťom, že zakopal peniaze.

**Vnútorná kompozícia**

1. **Expozícia**: Rozhovor súrodencov o ich láskach. Harpagon sa bojí o svoje peniaze, vyzlieka sluhu, lebo si myslí, že niečo ukradol.
2. **Zápletka**: Harpagon prezradí svoj plán oženiť sa s Mariannou a deti núti zobrať si bohatých, ktorých nemali radi. Konflikt otec vs. deti, Haragon mal aj vnútorný konflikt – strach o svoj majetok.
3. **Vyvrcholenie**: Na hostine na počesť Marianny, kde Cleant vyznal lásku Marianne. Otec sa ho chcel zrieknuť.
4. **Peripetia**: Krádež, resp. skrytie Harpagonovho pokladu – preto deti vydierali otca, aby im dovolil svadbu.
5. **Rozuzlenie**: Anzelm spoznáva svoje stratené deti – Mariannu a Valéra – ten spoznáva aj matku. Harpagon súhlasí so svadbou pod podmienkou, že Anzelm všetko zaplatí.

**Martin Kukučín – 1.vlna slovenského realizmu**

Venoval sa hlavne písaniu poviedok a noviel, v ktorých podáva obraz dedinského života a sedliackeho zmýšľania. Svojim dielom „Dom v stráni“ založil **tradíciu dedinského románu**. V začiatkoch tvorby bola pre jeho diela charakteristická **groteskno-humoristická štylizácia** príbehov. Pre Kukučínovo dielo je charakteristická **viera v človeka**- **stále verí v možnosť nápravy svojich postáv**.

**Znaky tvorby**: charakterová a psychologická kresba postáv, slovný a situačný humor

**Rysavá jalovica – humorné ladenie, slovný a situačný humor, láskavý humor**

**V tomto diele sa zameral (ako aj v celej svojej tvorbe) najmä na dedinských ľudí, ktorých dôkladne poznal. Na jednej strane vyzdvihoval ich pracovitosť, ale na druhej strane kritizoval alkoholizmus dedinských ľudí. Poviedky majú humorné ladenie a šťastný koniec, výnimka Neprebudený.**

Dej tejto poviedky sa odohráva koncom 19. storočia v slovenskej dedine Adamovciach a je humoristicky spracovaný. Námet čerpal M. K. zo skutočného príbehu. V tejto poviedke poukazuje na **život na dedine, na chudobu a pijatiku**. Hlavnými postavami sú Adam a Eva Krtovci a ich susedia a zároveň aj kmotrovci Adam a Eva Trnkovci.

**Členenie: 7**kapitol **Hlavná myšlienka:**Treba žiť múdro a hlavne triezvo, lebo pijanstvo oberá ľudí o rozum.

**Téma:**Žena pošle svojho muža – kapčiara za zárobkom a kúpou kravy. No on sa vráti opitý, bez peňazí i bez kravy.

**Dej:** Je to obraz o živote dvoch susedov, Adama Krta a Adama Trnku z dediny Adamovce. Obaja kedysi veľmi dobre spolu vychádzali - veď sa aj stali kmotrami ale pred dvoma rokmi sa veľmi pohnevali kvôli kohútovi a koze.

Už dva roky nepadlo medzi kmotrovcami ani slovo a nebyť toho, že sa stretli na jarmoku v mestečku Mrhanove, neboli by na seba prehovorili hádam ani do smrti. Prvý sa prihovoril Krt. (Keby bol triezvy, tak by to nebol urobil). Videl, ako si Trnka vedie peknú, tučnú jalovicu. Tá sa mu tak zapáčila, že celkom zabudol na kozu aj na kohúta a za krátku chvíľu kravu zakúpil. Nakoniec, keď už všetko v krčme zapili, tak ako sa patrí, išli sa pozrieť aj na čerstvo predanú a kúpenú jalovicu, ktorú priviazali o podobločnicu na krčme. Ale jalovica tam nebola. Adam Krt vedel, že bez jalovice sa nebude môcť ukázať svojej Eve na oči. A tak sa pustil do hľadania. Adam Trnka mu pritom pomáhal. Ale v celom Mrhanove nikto nevidel nijakú rysavú jalovicu. Do svojej dediny Adamovce prišiel Krt celý utrápený a popletený. Najprv mu pred očami tancovala lavička, po ktorej mal prejsť na druhý breh potoka, potom sa naňho vrhala hrozná mátoha, pred ktorou sa ukryl do bútľavej vŕby, a nakoniec upadol na ľade a všetko, čo na jarmoku kúpil, sa mu porozbíjalo. Potom sa veľmi čudoval, čo všetko sa od rána porobilo v jeho drahých Adamovciach tak sa tam poprehadzovali domy, že ten svoj nevedel nájsť. Pre istotu sa opýtal pri svojom dome, či majú doma muža. No a rozospatá Eva Krtová, ktorá sa nevedela v noci rýchlo zorientovať, mu odpovedala, že áno a tým veľmi sťažila Adamovo hľadanie. Krt už potom nevedel, ani kto je - či je Trnka a či Krt. Našťastie po druhom opýtaní už spamätaná Eva si dotiahne muža do izby a uloží ho spať. Keď sa Adam prebudil, vedel, že je tak zle, ako ešte nebolo. Všetko, čo kúpil na jarmoku, sa rozbilo. Ale to najhoršie bolo, že nemal ani jalovicu, ani peniaze. Musí ísť s pravdou von. S plačom sa prizná, že jalovicu stratil a povie aj to, že ju kúpil od kmotra Trnku. Na to ho rozhnevaná Eva vyhodí z domu. Má sa ukázať až vtedy, keď dovedie jalovicu. Hneď ráno doviedol Trnka jalovicu vraj ju odviazala jeho žena, keď sa vracala z jarmoku, nevediac, že kravu muž predal svojmu susedovi. Krtová sa až teraz zamyslela nad tým, čo vykonala, že vyhnala svojho muža o hlade a smäde a bez grajciara do sveta. Priznala Trnkovi, že keď Adam odchádzal z domu, tak plakal. Vtedy sa začal Trnka báť, aby si Krt niečo neurobil, lebo vedel, aký je kmotor ľútostivý. A tak sa ho vybral hľadať. Hľadal ho celý týždeň v Mrhanove, v okolitých dedinách aj inde. Nakoniec, keď už Eva začala dokonca chváliť svojho muža pred ľuďmi, dôjde Krt pred štedrým dňom domov. Krt vrátil žene peniaze (aj tie, čo pred ňou zatajil) a zariekol sa, že už nikdy nebude piť. A svoj sľub aj dodržal. Od tých čias sa vraj stal Adam Krt váženým občanom v Adamovciach.

**J. Hašek – Osudy dobrého vojaka Švejka za svetové války - česká medzivojnová literatúra**

**- humoristicky ladený román; využíva humor, iróniu a satiru - obsahuje komické situácie a chce zdôrazniť zbytočnosť a absurdnosť vojny**

**– autor v tomto románe kritizuje a odsudzuje vojnu - Švejk je obyčajný, prostý muž, ktorý plní príkazy doslovne**

Hlavný hrdina, heroikomická postava Švejk (hrdinsko-humoroická). Švejk sa javí ako jednoduchý prostomyseľný typ človeka, ktorý obchoduje so psami. Sedí doma a dozvie sa, že bol zavraždený panovník, napriek tomu, že je chorý presviedča domácu pani, aby mu zohnala cukrárenský vozík a odviedla ho na odvod, pretože chce bojovať za cisára pána, až do roztrháni tela. Na ďalší deň vyšiel v pražských novinách článok o tom, aké vlastenectvo preukázal Švejk, keď sa napriek zdravotným problémom rozhodol bojovať za Rakúsko- Uhorsko.