**Sociálna téma (alkoholizmus) v slovenskej próze**

**Realizmus v slovenskej literatúre sa rozvinul v 80.-90. rokoch 19. storočia**, teda oproti európskemu sa o polstoročie oneskoril. Súviselo to so zlou hospodárskou a kultúrnou situáciou na Slovensku (bieda, nezamestnanosť => vysťahovalectvo). Na Slovensku bol nedostatok kultúrnych a vzdelávacích inštitúcií, až do r. 1948 u nás nebola žiadna slovenská stredná ani vysoká škola.

V **centre pozornosti** mladej generácie spisovateľov už neboli historické témy, ale **súčasnosť a jej problémy**. Spisovatelia vychádzali **z vlastných skúseností a zážitkov**, snažili sa pravdivo a čo najvernejšie zobraziť skutočnosť. Zamerali sa hlavne na **analýzu charakterov**, svoje postavy už neidealizovali ako spisovatelia v období romantizmu, hrdinami ich diel nebol výnimočný hrdina, ale obyčajný človek.

Rozvíja sa najmä próza, obzvlášť dedinská poviedka a spoločenská novela, v poézii vystriedala sylabický (slabikový) verš zložitejšia sylabotonická prozódia.

Realizmus v slovenskej literatúre sa člení na **dve fázy** **– na opisný a na kritický realizmus.**

**Opisný realizmus** – 1.fáza (vlna) realizmu sa rozvíjala v 80. rokoch 19. storočia. K predstaviteľom opisného realizmu patria:

**SVETOZÁR HURBAN-VAJANSKÝ,** **PAVOL ORSZÁGH-HVIEZDOSLAV,** **MARTIN KUKUČÍN,** **ELENA MARÓTHY-ŠOLTÉSOVÁ, TERÉZIA VANSOVÁ**

V tvorbe staršej generácie realistov mala ešte dôležitú úlohu **tematika zemianstva a problematika národného útlaku**. Ústredným problémom ich diel bola otázka, či v čele národnoobranného zápasu má stáť zemianstvo, alebo ľud (podľa Vajanského, Šoltésovej a Vansovej zemianstvo, podľa Hviezdoslava a Kukučína ľud).

**Znaky 1. vlny realizmu:**

– poézia – dominuje sylabotonický veršový systém (veršový systém s ustáleným počtom slabík a s rovnakým umiestnením prízvukov vo veršoch), – forma: veľké lyrické cykly a lyrickoepické skladby, – próza – žáner: kresba, črta, poviedka, novela, román (považuje sa za vrchol tvorivého úsilia),

**– témy: príklon k súčasným témam, opisujú materiálne bohatstvo, podnikateľskú činnosť, alkoholizmus, zobrazujú dedinskú tematiku, ale ešte nesiahli na tabuizované témy, videli len čistotu, neskazenosť slovenského ľudu a tým sa snažili povzniesť slovenský národ,**

– pohľad na skutočnosť je vonkajší, bez preniknutia do hĺbky, zobrazenie zemianstva a jeho úlohy v spoločnosti,

– propagácia slovenčiny, orientácia na hovorový jazyk, – dráma – najmenej rozvinutý literárny druh.

**Kritický realizmus**

2.fázu (vlnu) realizmu predstavuje tvorba **mladšej generácie** spisovateľov, ktorá **vstúpila do literatúry v 90. rokoch 19. storočia**. Títo spisovatelia priniesli **kritickejší pohľad** na spoločnosť, nové témy, nové problémy. **Ich hrdinom už nebol zeman, ale chudobný človek,** obyčajne z najbiednejších, najchudobnejších vrstiev. Boli to skutočné, reálne postavy odpozorované zo života.

V druhej fáze realizmu prevládala najmä krátka próza – čiže poviedky a novely – s dedinskou tematikou. K najvýznamnejším predstaviteľom kritického realizmu patria:

**JOZEF GREGOR-TAJOVSKÝ,** **BOŽENA SLANČÍKOVÁ-TIMRAVA,** **ĽUDMILA PODJAVORINSKÁ** **a svojou predprevratovou tvorbou i JANKO JESENSKÝ a LADISLAV NÁDAŠI-JÉGÉ.**

**Znaky 2. vlny realizmu:**

– témy básní: vnútorný citový život lyrického subjektu,

**– próza: záujem o vnútorný život človeka, zameranie sa na jeho sociálnu situáciu, úsilie analyzovať skutočnosť,**

**– diela podávajú neprikrášlený obraz o živote najnižších ľudových vrstiev – kritika negatívnych javov, akými bol aj alkoholizmus**

**–** autori prenikajú do psychiky jednotlivca, zobrazujú citové drámy zo sklamaných očakávaní a nesplnených túžob,

**M. Kukučín – Rysavá jalovica**

téma alkoholizmu, láskavý humor pozri téma humor - **vševediaci rozprávač**

**J.G. Tajovský – Aby odvykali...**

Ako prozaik patrí k vedúcim predstaviteľom druhej vlny slovenského [literárneho](https://sk.wikipedia.org/wiki/Literat%C3%BAra) [realizmu](https://sk.wikipedia.org/wiki/Realizmus), pričom veľký dôraz kladie na sociálne témy; ako dramatik je zakladateľom slovenskej [realistickej](https://sk.wikipedia.org/wiki/Realizmus) drámy.Jeho diela sú spojené s aktuálnymi politickými a sociálnymi problémami, pričom **okrem kritiky využíval často i**[**humorné**](https://sk.wikipedia.org/wiki/Humor) ladenie príbehov. Tie zasadzoval najmä do dedinského či malomestského prostredia, kde vynikla jeho schopnosť [humorného](https://sk.wikipedia.org/wiki/Humor) opisu prostých ľudí a ich každodenných problémov, no tiež vyzdvihuje **potrebu ich nápravy**.

* kritický pohľad - **vševediaci rozprávač**

**J. G. Tajovský – Apoliena**

**Literárny druh**: epika **Literárny žáner**: poviedka   
**Téma**: poviedka vykresľuje obraz slúžky, ktorá slúži u majstra, kde napriek tomu, že je hluchá, padne na jej osobu nejedno krivé slovo  
**Idea**: autor v diele odhaľuje hlavne následky alkoholizmu  
**Postavy:** Apoliena- hluché 15- ročné dievča, ktoré prichádza slúžiť do domu majstra – chudá, bledá, špinavá, hluchá ako poleno

Apolienina matka, jej sestry, pán majster, pani majstrová, sluhovia

**Dej:** V dome majstra potrebujú na výpomoc slúžku. Prichádza Apoliena, ktorá síce nespĺňa predstavy majstra a pani majstrovej, no po dlhom prehováraní jej matkou, je do práce prijatá. Slúžka to nebola bohvieaká, mala len pätnásť rokov, k tomu bola ešte aj hluchá... Všetci v dome, s učňami na čele, ju iba využívali a robili si z nej posmech. Nedeľu po nedeli prichádzajú Apolienu navštevovať jej sestry. Najskôr staršia, jej navlas podobná, len krajšie oblečená, potom mladšia, ktorá bola odlišná od tých dvoch tým, že nebola hluchá.

Prichádza aj ich matka a stretáva sa s paňou. Sťažuje sa jej, ako jej manžel pijan bitkou už dve deti zmrzačil, a tak o sluch pripravil a ako sa bojí o tú najmladšiu, aby takisto neskončila. Pani jej radí, nech od neho ujde, no ona tvrdí, že útekom nič nevyrieši. Po tomto rozhovore si učni uvedomia ako sa majú dobre. I keď sem- tam dostanú nejaké to zaucho, tá bolesť je nič v porovnaní s bolesťou, ktorú musela cítiť Apoliena, keď ju otec bitkou načisto o sluch pripravil. Odvtedy nikto v dome nedovolí viac po Apoliene húkať alebo vysmievať sa jej.

**V poviedke Apoliena chce Tajovský poukázať hlavne na dôsledky alkoholizmu. Hodnotný je však aj záver diela, kde všetci zmenia výsmešný postoj k hluchej slúžke na pochopenie a súcit.**

Dielo je iné od predchádzajúcich Tajovského poviedok tým, že rozprávačom už nie je sám autor, ale **jeden z učňov** pracujúci u majstra – **priamy rozprávač (ja rozprávanie)**

* **nespoľahlivý rozprávač –** je tu rozpor medzi morálnymi normami autora a morálnymi normami rozprávača (autor – súcit, rozprávač – výsmech, irónia)

**M. Urban – Živý bič**

**Útvar: Sociálno-psychologický, expresionistický, unanimistický román s témou 1.svetovej vojny (una anima – jedna duša – dedina koná ako jeden celok)**

**Téma:**utrpenie dedinského ľudu zasiahnutého krutými následkami vojny **Čas:** prvá svetová vojna

**Obdobie v literatúre:**slovenská literatúra obdobia medzi dvoma svetovými vojnami **Miesto:**dedina Ráztoky na severe Slovenska

**Názov je symbolický – bič – vojna bičuje ľudí i bič pomsty**

**Kompozícia:** Román sa skladá z 2 častí

1. časť: **Stratené ruky** – autor zachytáva vplyv vojny na ľudí, i keď sa neodohráva priamo na vojne. Spočiatku ľud nechápe ,čo je vojna ,oslavuje ju tak, ako vrchnosť a povinnosť káže. No dramatické udalosti zasahujú priamo do osobných životov Ráztočanov, ktorí svoje názory radikálne zmenia.

**- stratené ruky – symbol rúk, ktoré chýbajú (ruky mužov, ktorí museli odísť na front a ženy ostali na všetko samy)**

2. časť: **Adam Hlavaj** – ľud plný nenávisti prameniacej z prežitých útrap baží po pomste. Začína protestovať a zúčtuje so zlom – vrchnosťou a vojakmi = políciou

**- alkoholizmus - ,,...potom sa strhla divá chlastačka...“ – vojna mení charaktery ľudí, zapríčiňuje úpadok dobrých mravov; dedina sa mení na živel**