**1. nedeľa pôstna (B) 2006**  
Mk 1, 12-15: **Diabol, posadnutosť, exorcizmus**UPeCe, Bratislava; 5. 3. 2006

Povedzme si dnes - na Prvú pôstnu nedeľu, ktorá má názov aj „nedeľa pokúšania" - niečo o diablovi, o posadnutosti diablom a o exorcizme. Možno niekomu sa tieto tému budú zdať trocha excentrické, no kedy inokedy o nich hovoriť, ak nie práve dnes, keď je diabol a jeho nástrahy v centre pozornosti liturgie? Predpokladám však, že mnohých z vás tieto veci budú zaujímať, pretože so zlom, ktoré v nás často vyrazí dych sa občas stretávame. Nedávno médiami prebehla správa, že predstavitelia pápežskej univerzity **Regina apostolorum** v Ríme oznámili, že začínajú s novým kurzom, ktorý by sa mal zaoberať **prípravou exorcistov**. Prvý v dĺžke 2 mesiacov sa začal vo **februári 2005**, druhý v októbri 2005. Táto informácia vyvolala rozličné reakcie: **pobúrenie**, **smiech**, **uspokojenie**. Vatikán túto iniciatívu však odobril. Čo na to my, veriaci katolíci: aký máme my postoj k týmto veciam?

Možno viete, že v novembri 2005 prišiel do našich kín film režiséra Scotta Derricksona **V moci diabla**. Pôvodný titul je The Exorcism of Emily Rose. Film ste mnohí videli, mnohí ešte nie. Odporúčam vám ho vidieť, pretože je veľmi zaujímavý. Nielen tým, že nie je výslovne proticirkevný. To sa dnes málokedy stane. Ale hlavne preto, že **udalosť posadnutia diablom a následný exorcizmus je tu vzatá vážne a vo filme je snaha to všetko čo najdokonalejšie rozanalyzovať a vec pochopiť**. Film kladie veľa otázok, poskytuje málo odpovedí a zanechá nahlodaného aj veriaceho aj neveriaceho diváka. Je výzvou aj pre jedného aj pre druhého. No seriózne veriaci človek odchádza z neho trocha **zmätený**. Film totiž nastoľuje **problém**, na ktorý si - či chce alebo nechce - musí zodpovedať. A podľa reakcií, ktoré som videl u ľudí, tento problém nenechal takmer žiadneho veriaceho diváka na pokoji. Trocha vás budem držať v napätí, no musíme ísť po poriadku.

Film je založený na **skutočnej udalosti, ktorá sa stala v r. 1976 v Nemecku**. Film však - ako to už býva - príbeh spracováva po svojom. Niektoré pasáže sú presnou interpretáciou skutočnosti, iné sú výsledkom tzv. „autorskej licencie", tzn. predstaviť si veci po svojom. Skôr než sa pozrieme na film, pozrime sa na skutočnú udalosť. Hlboko veriace dievča **Anneliese Michel**, pochádzajúce zo zbožnej katolíckej rodiny v bavorskom **Klingenbergu** r. 1970 vo veku 18 rokov náhle ochorie. Začne trpieť na symptómy, ktoré lekári označia za prejav epilepsie. No k týmto sa pridávajú aj iné symptómy, ktoré lekárov mätú. Ide hlavne o videnia s démonickými podobami a rozličné pekelné charaktery. Anneliese umiestnia na psychiatrickú kliniku. Nepomôže to. Jej stav sa zhoršuje. Rodičia požiadajú o pomoc kňaza. Kňaz **Ernst Alt** požiada biskupa z **Würzburgu** **Jozefa Stangla** o exorcizmus. Ten to radikálne odmietne s tým, že treba skúšať iné metódy. Nakoniec, keď správanie Anneliese sa stane neúnosné, v septembri 1975, würzbugský biskup exorcizmus dovolí a poverí jeho vykonaním kňaza **Arnolda Renza** a asistovať mu mal miestny farár Ernst Alt. Prejavy jej správania boli: urážala a bila členov svojej rodiny, odmietala jesť, lebo jej to vraj diabli nedovolili, spala na kamennej podlahe, jedla pavúkov, muchy a uhlie, pila svoj vlastný moč. Hodiny zúrivo revala a vykrikovala, hádzala o zem kríže, ničila obrazy Krista, trhala ružence. Mrzačila svoje vlastné telo a robila ešte iné, ťažko popísateľné veci. Kňaz ju vystaví exorcizmu podľa Rituale Romanum katolíckej cirkvi z r. 1614. Exorcizmus trvá od septembra 1975 do konca júna 1976. Diabli sa predstavili pod menami Lucifer, Judáš Iškariotský, Nero, Kain, Hitler, and Fleischmann, padnutý kňaz zo 16. storočia. Počas exorcizmu Anneliese celkom odišli kolená, lebo počas jednej chvíle sa bola schopná 600 krát vrhnúť na ne a vzápätí vstať. Exorcizmus sa ale nepodarí. 1. júla 1976 **zomiera**. Prípad vyústi do súdu nad kňazom i nad jej rodičmi, Annou a Jozefom. Súd všetkých odsúdi na pol roka probácie. Anneliesin hrob sa po čase stane miestom, ku ktorému putujú ľudia zďaleka.

Film je voľným spracovaním tohto príbehu. Je to vlastne súdny proces nad kňazom exorcistom, ktorý má vo filme meno **páter Moore**. Žalobcom je, ako to sám tvrdí, hlboko **veriaci** protestant **Ethan Thomas**. Obhajkyňou naopak **neveriaca** agnostička **Erin Brunerová**. Je to mladá, šikovná, ambiciózna - a veru aj trocha vykorenená - právnička, túžiaca po raste vo svojej kariére. Najme si ju arcidiecéza, aby sa za jej pomoci čo najrýchlejšie z prípadu vysekala. Táto konštelácia je veľmi dôležitá, pretože ako divák uvidí, na jednej strane je tu veriaci, ktorý nevie pochopiť, že by mohla jestvovať posadnutosť diablom, na druhej strane neveriaca, ktorá sa postupne dostáva do neriešiteľných vnútorných otázok, ktoré ju nahlodávajú. Žalobca chce dôkazy o vine kňaza Moorea postaviť len na dôkazoch z oblasti vedy. Preto pozýva hlavne lekárov, ktorí vyhlasujú, že Emily bola chorá a nie posadnutá. Obhájkyňa zasa na druhej strane pripúšťa aj svet iný, ktorý sa ťažko dokazuje faktuálne. Preto si pozve jednu antropologičku, ktorá popisuje na základe svojho výskumu ľudských kultúr stret so svetom nadzmyslovým. Celý proces sa nakoniec skončí tak, že Brunerová poprosí porotu, aby nehlasovali za odsúdenie kňaza. Ona si myslí, že je nevinný. Porota však zahlasuje za odsúdenie. Kňaz môže dostať až 10 rokov väzenia. No zároveň porota odporučí sudkyni, aby mu tento trest dala s podmienkou.

**Toto správanie poroty perfektne vyjadruje posolstvo filmu: nielen porota nevie, čo si má o tom všetkom myslieť, ale nevie to ani divák: či už veriaci alebo neveriaci.** Jediný, ktorý si je istý vinou kňaza je veriaci žalobca Ethan Thomas. Kňaza, **pátra Moorea**, nezaujíma, či je vinný alebo nevinný, či bude alebo nebude odsúdený. Vo filme je vykreslený ako pozitívna, integrovaná osobnosť. No **jeho svedectvo je nakoniec najkontroverznejšie zo všetkého**. Dlho mu je upierané, aby mohol porozprávať príbeh Emily. Arcidiecéza si to neželá a preto obhajkyňa to musí rešpektovať. No nakoniec mu to umožní. A to, čo povie, zasadí silného červíka do hlavy mnohých veriacich.

**Neveriaci** - tak, ako obhajkyňa Brunerová - majú pri filme svoje otázky, napríklad: Je vo svete duchovno, alebo len materiálno? Existuje diabol? Existuje Boh? A ak áno, aké by to malo mať pre nás dôsledky? Ak jestvuje diabol, nie je to aj dôkaz, že jestvuje aj Boh? Ak to tak je, nebude pre múdreho človeka rozumnejšie slúžiť radšej Bohu ako ničomu, alebo dokonca diablovi? Stačí pri vysvetľovaní istých javov v našom svete i osobnom živote iba náš rozum či vedecké dôkazy, alebo jestvuje aj iná rovina myslenia a dokazovania, ktorá má rovnakú váhu, ako rovina vedecko-faktuálna. Ak má, ako zistiť, že dôkazy sú hodnoverné, ako sa nepomýliť? Akú váhu prikladať tušeniu? Kde je hranica medzi chorobou a posadnutosťou?

No otázky pre **veriacich**, hlavne po výpovedi pátra Moorea sú dosť vyrušujúce: kňaz totiž vyhlasuje, že Emily **bola podľa jeho názoru svätica a že jej posadnutosť diablom bola svedectvom, že jestvuje Boh**. Dokazuje to domnelým dialógom, ktorý mala Emily s Pannou Máriou, ktorá Emily navrhla, že môže s ňou odísť zo svojho tela (pravdepodobne zomrieť) alebo sa môže rozhodnúť ostať a strašne trpieť a to všetko bude dobré k tomu, aby ľudia uvideli, že existujú démoni a teda aj Boh. Emily sa rozhodla zostať. Emily bola podľa svedectva pátra Moora svedkyňou o Bohu. Boh si ju použil, aby cez jej utrpenie pomohol svetu. My sa však pýtame: **Ako je možné, že „svätica" Emily mohla byť posadnutá diablom?** Ako človek, ktorý vyrastá v dobrej veriacej rodine a žije v stave milosti môže byť posadnutý? Môže diabol vojsť do kohokoľvek bez jeho vlastného súhlasu, alebo sa mu možno ubrániť? Sme v rukách diabla ako hračka, alebo jestvuje spôsob, ako sa mu vyhnúť? Prečo sa exorcizmus nepodaril?

Pre veriaceho katolíka je **existencia diabla samozrejmosťou**, no skutočnosť, že by diabol mohol posadnúť človeka, ktorý hlboko žije svoju vieru a nachádza sa v stave milosti, je **ťažko stráviteľná**. Poznáme prípady boja svätcov s diablom - Ján Bosco, Páter Pio, Ján Vianney, aby som menoval aspoň niektorých - **no v žiadnom prípade nešlo o posadnutosť týchto ľudí diablom.** Diabol **vstupoval do ich života**, no im osobne nebol schopný **ublížiť** ani cez nich **páchať zlo**. Ak by posadnutý človek mal byť svedkom o Bohu, potom aj Judáš bol svojou zradou svedkom o Bohu. A to je silná káva. Kňaz **Cliff Graham** píše, že posadnutosť diablom súvisí z našou slobodou. My sa musíme pre diabla tým či oným spôsobom otvoriť. **Diabol sám, bez súhlasu človeka do jeho života nevojde.** Niektorí dajú súhlas **priamy**, iní **nepriamy**. Napríklad, hovorí Cliff, dnes jestvuje veľmi priaznivá klíma pre posadnutosti: „náš svet sa stal **ihriskom** pornografie, sexu, peňazí, túžby po materiálnych statkoch, drog, alkoholu. Máme **nástroje** ktoré perfektne šíria satanské posolstvá: TV, internet, rádio, hudba ba dokonca i tričká, ktoré si obliekame. Máme **násilnícke** horory a ľudia ich pozerajú; mnohé koncerty pod holým nebom majú charakter satanských predstavení. Ak sú tomuto všetkému vystavené deti od malička, v ich mysli sa usídli čosi zlého." Taktiež poukazuje **na potraty** a mnohé iné podobné praktiky, ktoré sú triumfom zla a živnou pôdou pre satana. No aj napriek tomu satan nemôže posadnúť človeka bez jeho súhlasu. Boh môže dovoliť pokúšanie diablom, ako to dovolil už v prípade hore spomínaných svätcov alebo aj starozákonného **Jóba**, no takýto vstup diabla do ich života má svoje charakteristiky: okrem už hore spomínaných stret so zlým im umožňuje **rast v čnostiach**.

**Diabol je teda skutočnosť a čím skorej to seriózne uznáme, tým lepšie.** Dôkazy o ňom nemáme len od veriacich, ale aj od neveriacich. Najviac možno práve od nich. Jeho pôsobenie na tých, ktorí sa mu oddali vidno až príliš silne (koncentráky, satanistické praktiky a pod.). Existuje teda posadnutie diablom. Hoci nie každá vláda diabla nad človekom sa dá nazvať posadnutím, sú také stavy, ktoré sú jednoznačne známkami posadnutosti. Exorcista, kňaz **Pedro Barrajon** popisuje niektoré zo znakov posadnutia: hlboká averzia voči svätým veciam, ako kríž, ruženec alebo znaku kríža. Averzia voči Slovu Božiemu: keď ho niekto vyslovuje, takíto ľudia sa stanú veľmi nervóznymi. Menej dôležitými znakmi sú akési nadprirodzené schopnosti. Napríklad hovoria jazykmi, ktoré sa nikdy neučili. Potom napríklad levitácia. Sú schopní vznášať sa, a akoby prekonávať zemskú príťažlivosť. Niekedy sa stanú až nepochopiteľne mocnými ba násilnými. Samozrejme, cirkev je vždy veľmi opatrná, aby rýchlo uverila v posadnutosť. Vždy sa odporúčajú iné skúmania a riešenia. Ale keď to nejde, potom to asi bude posadnutosť. Páter Barrajon hovorí, že z 10 prípadov ľudí, ktorí požadujú exorcizmus jeden je naisto posadnutý. Barrajon pre skeptikov hovorí, že **posadnutosť je akoby obrátená strana zázrakov**. Aj jedno aj druhé hovorí o sile nadprirodzena a teda o diablovi i o Bohu.

**Ako vyzerá exorcizmus?** Môže ho vykonať iba kňaz, ktorý je na to poverený cirkevnou autoritou. Exorcista musí byť mužom modlitby a pôstu. Musí mať morálnu istotu, že ide o posadnutie. Obrad sa koná podľa schválených obradov Katolíckej Cirkvi (1999). Používa sa modlitba, svätená voda, niekedy incenz. Kňaz má stále v ruke kríž. Má tam byť prítomných viac ľudí, lebo posadnutý sa môže stať veľmi násilným. Ľudí, prítomných pri exorcizme, obrad obyčajne hlboko zasiahne. Nikto z nich neostane ten istý. Počas obradu sa diabol obyčajne odhalí. Stáva sa násilným. Posadnutý vydáva škreky. Obrad sa začína vzývaním Najsvätejšej Trojice, číta sa pri ňom Božie slovo. Počas obradu exorcista žiada od diabla jeho meno. Zaujímavosťou je, čo hovorí Barrajon, že počas obradu diabol nadáva na každého, kňaza, prítomných, biskupov, pápeža, dokonca na Ježiša Krista, no nikdy nie na Božiu Matku. Je to záhada, hovorí. Nakoniec diabol z človeka odchádza po vzývaní Božej Matky.

Inak to, že exorcizmus je jednou z možností riešenia istých problémov ilustroval vo svojej knihe Ľudia lžiaj **Scott Peck**, ktorý - ešte ako neveriaci psychiater - u jedného človeka odporúčal exorcizmus a sám pri ňom asistoval.

**Čo z toho vyplýva pre nás?** Nechcel som nikomu z nás nahnať strach. Je však dôležité o týchto veciach hovoriť. Lebo mnohí ľudia z nášho okolia sa z diabla, posadnutosti a exorcizmu smejú. No ide o nevedomosť. My by sme mali mať o týchto veciach zrelé **vedomosti** a tiež aj isté **sebavedomie**. Nejde o temný stredovek.

Pre nás je dôležité vedieť, že ak sa chceme vyhnúť zlu, a patriť Bohu, treba si budovať **duchovný život** a napájanie sa na Boha cez jeho sviatosti a Slovo. Je tiež dôležité nekoketovať so zlom a prestať sa vystavovať vplyvom toho, čo hraničí so zlom, alebo výslovným zlom už je. Nepotrebujeme to. Dôležité je aby sme sa diablovi **neponúkali ako možný príbytok**, napríklad **pýchou** či inými **neresťami**, ktoré by sme slobodne rozvíjali. Niekde jestvuje bod, kedy sa človeku zatmie mozog.

No aj keby sme nič z tohoto nerobili, buďme si istí, že **pokúšaní budeme** aj tak; presne tak, ako bol pokúšaný i Ježiš. K pokušeniam prichádza hlavne **vo chvíľach rozhodovania sa**. A čím viac pre dobro sa človek rozhoduje, tým s väčším pokúšaním môže počítať. No „ak je Boh s ním, kto je proti nemu?" (porov. Rim 8,31). Človek boží má v sebe **pokoj**.

**Oddanie sa zlu, šťastím nikdy nie je.** Je to cesta k deštrukcii. A myslím si, že dnes je veľa ľudí - dovolím si povedať - posadnutých diablom.

Musíme se tvářit, že nic nedovedeme, že jsme ubožáci?  
  
"Když na něco stačíme, je to od Boha." (2Kor 3,5)   
  
Je možné se tvářit, že Boha vlastně nepotřebuji.   
Mám zdravý rozum, a tak si poradím sám.   
Je dokonce možné vidět v tom vrchol lidské důstojnosti.   
  
Někteří lidé mají pocit, že v rámci pokory se před Bohem   
musíme naopak tvářit, že nic nemůžeme, nedovedeme, že jsme ubožáci,   
kteří potřebují, aby je Bůh stále k něčemu postrkoval a uschopňoval.   
  
Boží slovo nám ale zve k postoji odlišnému od obou předcházejících:   
uznat, že mými schopnostmi mě obdaroval Bůh.   
  
Toto uznání a vděčnost mi může vlít důvěru v Boží dobrotu   
a otevřít mě dalším Božím obdarováním,   
která má pro mě připravené, abych k jeho slávě stačil na ještě větší věci.