(1. nedeľa cez rok B, UPC, Blumentál, 9. 1. 2000) Mk 1, 7-11: **Blato**

Ján Krstiteľ musel byť **prekvapený**, keď jeho bratranec Ježiš prišiel k nemu a prosil o krst. Písmo aj hovorí, že bol prekvapený (napr. Mt 3, 13-17). Prečo? Totiž Jánovi, ktorý krstil ľudí už dlho, a ktorý ich nabádal k vážnemu pokániu, sa celá tá situácia s Ježišom musela zdať veľmi neprijateľná. **Ján vedel, kto je Ježiš.** Veď hovoril, že po ňom prichádza ten, ktorému on nie je hoden rozviazať remienok na obuvi**. Vedel aj, čo symbol krstu a vody v sebe skrýva a zahrňuje.** Ľudia, ktorí sa dávali Jánom krstiť, vstupovali do **blata rieky Jordána**. A toto blato bolo pre židov výrazným symbolom.

Spomeňme si na rozprávanie o **Noemovi**, o jeho **arche** a o jeho **dňoch**. Za dní Noemových, píše Biblia, **ľudia nerobili nič iné, iba páchali zlo, celé dni a celé noci**. A spomeňme si, ako za dní Noemových všetci títo ľudia zmizli z povrchu zemského so všetkými svojimi hriechmi, so svojimi dielami a výtvormi, so svojimi deťmi a so všetkými svojimi ambíciami. **Zmizli v blate pod vodou potopy**, ktorá sa nad nimi dvíhala počas 40 dní a nocí bez prestania. Keď Noemova archa klesla s klesajúcou vodou, bola obklopená blatom, nasýteným hriechom.

Alebo spomeňte si na rozprávanie o **Mojžišovi** a na jeho dni. Na to, ako **Egypťania** **trápili jeho ľud deň a noc**. Ako ich nútili pracovať bez dostatku jedla a od svojich zásahov neušetrili dokonca ani ich rodinný život. Ako ich Egypťania vraždili, väznili, a obmedzovali avšak ako nakoniec títo istí Egypťania aj so svojimi povozmi, koňmi, zbraňami i so svojimi zločinnými úmyslami **skončili zaborení v blate Červeného mora**, ktoré ich postupne úplne zalialo svojimi vodami. A spomeňme si ako Mojžiš spolu aj so svojim ľuďom vyšiel z tohto blata, s pocitom chvály a víťazstva.

Keď Mojžiš a jeho ľud hľadeli naspäť ponad Červené more, **videli blato a v ňom faraóna so všetkými jeho hodnotami a cennosťami, ako tam všetko toto hynie.** Toto staré, hriešne, chamtivé, nenásytné muselo zostať tam a zomrieť a muselo sa narodiť niečo nové. V blate ostal hriech, a **tí, čo sa vynorili z neho boli základom nového poriadku, nového života, novej zmluvy**.

Lenže ani to netrvalo. **Ján Krstiteľ vo svojej dobe cítil znova potrebu - Bohom inšpirovanú potrebu - ponárať židov svojej doby do blata a vody, do blata ich vlastnej hriešnosti**, aby ich potom mohol znova pozvať z neho - a z ich zla, ktoré to blato reprezentovalo - von.

To ich zlo bolo tak veľmi zlé! **Ľudské zlo** je nesmierne **nezodpovedné**. Nesmierne **hlúpe**. Všetci poznáme dosť príkladov na to. Konečne, veď nechoďme mimo seba. Náš vlastný život je dostatočným príkladom pre to. Predsa však sa pozrime na jedno také zlo:

**Sv. Augustín**, snáď najväčší teológ kresťanstva, rozpráva vo svojom diele ***Vyznania***,[1](http://www.upc.uniba.sk/index.php?option=com_content&view=article&id=45:krst-pana&catid=33:kazne-v-roku-2000-b&Itemid=70#1) o takomto blate svojho života. Bol človekom veľmi obdarovaným: bol inteligentný, nadaný, šikovný. No zároveň bol človekom veľmi žiadostivým, náruživým, s množstvom nekontrolovaných vášní. A **toto ho viedlo postupne do blata: od blata mravných priestupkov cez blato intelektuálneho blúdenia až po blato blúdenia náboženského ba až existenciálneho.** Tento sebavedomý ambiciózny mladý muž sa v istom momente ocitá v situácii, kde jasne cítil zápach vlastného rozkladu. A práve tento zápach bol pre neho chvíľkou milosti.

Vypočujme si, ako o ňom rozpráva jeden z jeho životopiscov: Augustín žil 14 rokov v konkubináte s istou ženou, s ktorou mal aj syna. Jeho matka Monika nástojila na tom, aby si ju zobral za ženu a žil v usporiadanom manželstve. "Z *Vyznaní* vysvitá, že Augustín mal rád spomenutú ženu a zvlášť syna, ktorý prejavoval nevšedné nadanie a vzácne charakterové vlastnosti. No napriek všetkej prirodzenej logike 31-ročný profesor rečníctva si vybral za budúcu manželku nedospelé dievča, na ktoré musel ešte dva roky čakať a svoju konkubínu prepustil. Takto sa zostrila jeho životná dráma, ktorá sa ho dotýkala na najcitlivejšom mieste. Môžeme tu uviesť priamo jeho slová z *Vyznaní:* "Keď som odstránil od seba ženu, s ktorou som žil a ktorá bola prekážkou môjho manželstva, moje srdce, ktoré ju veľmi milovalo, bolo zasiahnuté, ťažko poranené a krvácalo. Vrátila sa do Afriky a sľúbila ti, Bože, že nikdy nebude patriť inému mužovi. Zanechala mi syna, ktorého som mal s ňou. Ale ja, nešťastník, nevedel som nasledovať ani túto ženu, nevedel som vydržať odklad dvoch rokov, po ktorých som si mal vziať za manželku tú, ktorú som o tom žiadal, ale našiel som si inú, nie však manželku, lebo som nemiloval manželstvo, ale bol som otrokom zmyselnosti." Tu vidieť, ako bol Augustín v zajatí telesných vášní, najmä keď porovnáme jeho konanie s konaním jeho bývalej konkubíny. Vidieť, že ani najväčšia rozumová vyspelosť nie je sama o sebe schopná odvrátiť človeka od mravnej nízkosti, ktorej sa stal nevoľníkom.

Pri hľadaní východiska zo spletitej situácie pomohol Augustínovi **rozhovor so starým ctihodným kňazom Simpliciánom**, ktorý bol duchovným otcom biskupa Ambróza. Simplicián mu rozprával o verejnom obrátení slávneho rímskeho rečníka Viktorína na kresťanstvo. Tento príklad veľmi pobádal Augustína, aby ho nasledoval. Nebolo však ľahké zúčtovať s minulosťou.

Tu riadením Božej prozreteľnosti navštívil Augustína a jeho priateľov jeden africký krajan, ktorý slúžil v cisárskej palácovej stráži. Ten im rozprával o podivuhodnom egyptskom pustovníkovi Antonovi, ktorého život opísal sv. Atanáz, a o iných mužoch a ženách, ktoré opustili kariéru a telesné pôžitky a celkom sa oddali Bohu. Pri počúvaní týchto príkladov sa v Augustínovi spájal obdiv s pocitom hlbokého zahanbenia. jeho city vybúšili aj navonok. Na priateľa Alípia kričal: **"Počul si? Neučení povstávajú a uchvacujú Božie kráľovstvo, kým my so svojou vedou bez srdca sa váľame v tele a v krvi!"**

S rozbúreným vnútrom sa Augustín utiahol do záhrady ďaleko od domu. Alípius ho s údivom nasledoval. Vo vnútornom boji Augustín príkro odsudzoval svoju mravnú slabosť a nízkosť, no pred duševný zrak sa mu natískali aj "starodávne priateľky", jeho telesné náklonnosti a pôžitky, od ktorých sa doteraz nevedel odpútať. Predstavovali sa mu aj príklady mužov a žien, ktorí slúžili Bohu v úplnej zdržanlivosti. A táto čnosť zdržanlivosti akoby mu dohovárala: "Či ty nedokážeš to, čo dokázali títo mužovia a ženy? A či to dokázali sami od seba, a nie s pomocou svojho Pána Boha? Čo sa na seba spoliehaš, keď nemáš síl? Hoď sa mu na hruď, neboj sa, on sa ti neuhne, aby si padol! Vrhni sa k nemu s dôverou, zovrie ťa v náručí a uzdraví ťa."

Veľké vnútorné pohnutie sa skončilo "prívalom sĺz", ako hovorí sám Augustín vo *Vyznaniach*. A tu zrazu počul zo susedného domu detský hlas, ktorý spevavým tónom opakovane vyslovoval slová: "Vezmi a čítaj! Vezmi a čítaj!" Keďže Augustín nikdy predtým nepočul takýto hlas ani takýto spev, pokladal to za Božiu výzvu. Otvoril listy apoštola Pavla, ktoré mal v záhrade. Oči mu padli na miesto, kde apoštol píše: ***"Žime poctivo ako vo dne, a nie v hodovaniach a pijatikách, nie v smilstvách a nemravnostiach, nie vo sváre a nenávisti. Oblečte si Pána Ježiša Krista a nestarajte sa o telo s jeho žiadosťami"*** (Rim 13, 13n). Augustín pokladal tieto slová za jasný Boží pokyn a za program svojho ďalšieho života. Zápas s minulosťou sa tým skončil. ... Zakrátko začal s intenzívnou prípravou ku krstu, ktorý spolu so svojím 15-ročným synom Adeolatom a priateľom Alipiom prijal z rúk biskupa Ambróza 24. apríla 387 v Miláne.[2](http://www.upc.uniba.sk/index.php?option=com_content&view=article&id=45:krst-pana&catid=33:kazne-v-roku-2000-b&Itemid=70#2)

Toto bolo blato v živote Augustína. Blato Augustínovho zla. Čo je blatom v mojom živote? Ktorá oblasť môjho života sa podobá blatu, v ktorom sa váľam, ktoré zapácha a z ktorého potrebujem byť pozdvihnutý?

Blato ľudského zla je veľmi **hlboké**. Nesmierne **zapácha**. Je plné **nebezpečných plynov**. Presne toto všetko vedel až dávno pred ním aj Ján Krstiteľ. A **tu pred ním stojí Ježiš, v tomto blate, ktoré predstavovalo ľudské zlo**. A žiada si, aby mu bolo dovolené ponoriť sa do tohto blata. Nečudo, že Ján váhal. Lenže Ježiš aj napriek tomu predsa do neho zostúpil a keď z neho vyšiel, s blatom stekajúcim po jeho tvári, po jeho vlasoch, po jeho nose, očiach a ústach, ***nebo sa otvorilo***. A bolo počuť hlas. Duch, nový Duch, bol v tej chvíli zvestovaný.

Ježiš sa kúpal vo svetle. Bol ponorený do Božieho hlasu. Bol plný Ducha Svätého.

**A** **čo** **blato**? Chcel snáď naň **zabudnúť**. Chcel ho snáď **prehliadnuť** pod vplyvom toho nového svetla? Mal ten Duch, ktorý sa zjavil, nejakým spôsobom **prikryť** zlo? Mala byť práca Ducha podobná napríklad nejakému **anestetiku**, ako je povedzme ópium, kokaín, éter alebo chloroform?

Určite nie. Akonáhle Ježiš prijal tohto ducha, zaraz odišiel na púšť, potom z púšte von, aby zažal konal svoju prácu v tomto svete, prácu zápasu so zlom v nás a v tomto svete, aby ho v konečnom dôsledku premohol.

**Čo je teda náš krst?**

Je to **rozhodnutie** a **otvorenie sa**. Rozhodnutie pridať sa k Ježišovi v jeho práci za boj proti zlu. Najprv ho rozpoznávať, potom proti nemu bojovať. Je to uznanie si toho blata, v ktorom stojíme, blata našich hriechov a svojho zla, ale aj hriechov a zla iných. A je to aj otvorenie sa pre jeho pomoc. On je so svojím Duchom v nás. Amen.

1. nedeľa cez rok - Krst Pána (B)Mk 1, 7-11: **Kto je tento Ježiš?**UPC, 9. 1. 2006

Dnešné evanjelium je príkladom tzv. **„silne kontextového"** textu. Termíny „silne kontextový" verzus „slabo kontextový" zapadajú do tzv. náuky o kultúrach a je dôležité o tomto fenoméne hlavne dnes, keď chodíme už po svete a stretávame sa s rozličnými kultúrami niečo vedieť. **Termín „slabo kontextová (alebo nekontextová) kultúra" hovorí o tom, že pri komunikácii si stačí všímať iba to, čo sa hovorí.** Nič viac nebolo povedané. Nič viac hovoriaci nemal na mysli. Netreba si všímať žiadnu mimiku tváre, žiadne gestá, žiadne zvyklosti, žiadne históriu človeka alebo skupiny ľudí, ktorí s nami komunikujú. **Pri „silne kontextových" kultúrach je to naopak.** Pri komunikácii si nestačí všímať iba to, čo sa hovorí, ale je nutné si všímať i gestá, mimiku tváre človeka s ktorým hovorím, jeho zvyklosti, jeho presvedčenia, jeho dejiny. Iba na pozadí tohto všetkého pochopím, čo mi vlastne hovorí. Podľa kulturológov najsilnejšie kontextovou kultúrou je **Japonsko**, najslabšie kontextovou vraj **Švajčiarsko**. V Japonsku to, čo počujete ľudí hovoriť, nie je to, čo myslia. Musíte byť pohrúžení do ich kultúry, poznať celý kontext, aby ste si správne vyložili to, čo naozaj hovoria. Inak môže prísť k veľkým nedorozumeniam. Na Západe je to naopak. Toto môže priniesť veľa nedorozumení pri kontaktoch Východ-Západ, ak sa tomu nevenuje pozornosť, alebo jednoducho aj pri kontakte s ľuďmi z iných kultúr. Možno by bolo zaujímavé vedieť, ako je na tom Slovensko. Podľa môjho názoru sme dosť silne kontextovou kultúrou. A toto je znakom mnohých nedorozumení medzi nami navzájom. Hlavne v prípadoch, kde jeden chce komunikovať na nekontextovo a iný to nevie: správa sa silne kontextovo.

Na pozadí tohto povedaného sa teraz pozrime na dnešné evanjelium. **Marek tam nehovorí veľa, lebo predpokladá, že čitatelia jeho evanjelia sú kontextovo zorientovaní a teda že im netreba vysvetľovať detaily.** No to nie je celkom pravda o nás ľuďoch 21. storočia žijúcich v západnej kultúre. Kultúra doby Ježišovej bola a dodnes je silne kontextová. Nám toto evanjelium neznie nejak výrazne silne, no Ježišovým súčasníkom znelo.

O čo tam šlo? Marek v evanjeliu naráža **na prináležitosť k rodine**. Táto prináležitosť bola v dobe Ježišovej kľúčová. Ježiš podľa všetkého **žil v rodine a v konkrétnej dedine**. Bol toho všetkého súčasťou. Bola to rodina tzv. **tribálna**: človek bol súčasťou nielen domácnosti, domácej rodiny, ale aj dediny, kladu, kmeňa. Nedávno som čítal jednu knihu s názvom: **It Takes a Village**. Bolo to o výchove dieťaťa. Autorka argumentuje, že na výchovu dieťaťa nestačí rodina, ale je potrebná celá dedina. A my, ktorí sme vyrastali v dedinách asi s tým budeme súhlasiť. **Rodina v stredomorskom svete** bola jednou z centrálnych spoločenských inštitúcií. **Mimo rodiny človek nemá žiadnu identitu či žiadne zmysluplné jestvovanie.**

Ježiš teda **prichádza ku krstu k Jánovi zo svojej rodiny a zo svojej dediny**. **Je to symbolický pohyb.** Každému Stredovýchodniarovi, ktorý poznal kontext kultúry, bolo jasné, čo Ježiš robí. A mali to vedieť aj Markovi čitatelia. Preto je síce Marek tak veľmi stručný, no to, o čom píše je také silné, ba dokonca škandalózne. **Ježiš sa svojím krstom oddeľuje od svojej rodiny, vlastne od svojho zázemia.** Čo si teraz počne? Človek, ktorý je mimo rodiny je nikto. Je ako keby sa pochoval za živa. Ježiš, ako sa zdá, sa odhodlal podľa orientálneho videnia na veľmi nehanebný krok: **odísť zo svojej rodiny**. Prečo to urobil? Kam teraz ide? O čo sa ide snažiť?

**Okolnosti Ježišovho krstu** nám poskytujú bezprostrednú odpoveď na túto desivú dilemu. Hlas z neba vyhlasuje Ježiša za Syna Božieho, v ktorom má otec svoje zaľúbenie. V dávnom svete, ktorý mal **veľmi jednoduché chápanie ľudskej reprodukcie** bolo ťažké, ba skoro nemožné **dokázať, kto je skutočným otcom dieťaťa**. To bol dôvod zvyku, kedy otec verejne uzná svoje dieťa ako svojho syna alebo dcéru. Nevedelo sa, kto naozaj počal dieťa. Aj keď, samozrejme, v usporiadaných manželstvách nebolo dôvodu túto tému otvoriť. Ale kto vie? No problém sa riešil tým, že muž deklaroval dieťa za svoje, a tým, aj keby ho nebol počal, bolo jeho. Problém skončil.

Presne toto sa uskutočnilo v živote Jozefa, manžela Máriinho a ich syna Ježiša. Jozef Ježiša nepočal, no verejne deklaroval za svojho syna a problém sa vyriešil. **Tým, že Ježiša prijal za svojho syna a začlenil ho do rodiny, poskytol mu legálny ctihodný status a zabezpečil mu kontext, v ktorom mohol žiť.**

Teraz však, pri krste v Jordáne, **tento Ježiš symbolicky opúšťa svoju rodinu i dedinu**. Nevolí si spoločenskú samovraždu. Nerobí to nerozumu, alebo ako hazardér. Robí to preto, aby sa konečne pričlenil k rodine, ktorej bol neustále súčasťou: k rodine Boha. V kresťanskej teológii hovoríme o tzv. **skrytom živote Ježišovom**, ktorý trval do jeho verejného vystúpenia, teda 30 rokov. Toto slovo je veľmi vhodné. Ježiš bol naozaj skrytý. Skryl ho Boh. Po svojom narodení, kedy patril iba Bohu alebo kedy jeho legitimita bola ohrozená, bol skrytý, „uprataný", do ľudskej rodiny. No toto nemal byť stabilný stav. Zo svojej skrytosti potom vyšiel naplno, keď mal tridsať rokov a jeho identita bola naplno zjavená. Preto počujeme, ako ho Boh osobne prijíma a uznáva verejne za svojho milovaného syna, je Boh.

Tento text možno pre nás západniarov nemá takú silu, akú mal pre blízkovýchodniarov, Ježišových súčasníkov. No **ide o dôležité miesto**. **Zjavenie skutočnej identity je pre človeka, zapojeného do dôležitého projektu veľmi dôležité.** Veď či sa aj neskôr nepýtali Ježiša: „Skade to má tento? ... A pohoršovali sa na ňom." (Mk 6, 2-3). **Keby k tomuto zjaveniu novej, vlastne skutočnej identity nebolo prišlo, Ježiš by bol nehodnoverný.** Ako učiteľ, ktorý by bol synom obyčajného dedinčana, by nemal ľuďom čo povedať. **Ale ako Boží syn, ktorého za takého vyhlásil sám Boh, už mal inú pozíciu.**

Ježišova identita, ktorá sa po prvýkrát zjavila pri krste, bola **potom zjavovaná neustále**, hlavne jeho skutkami. **Jeho skutky neboli ničím iným, iba svedectvom o jeho identite.** **A aj keď neradi počujeme túto myšlienku, predsa je to tak: Ježiš nekonal svoje skutky, aby ľuďom pomáhal, ale preto, aby sa nimi prezentoval.** Samozrejme bol tam aj kus záujmu o ľudí: Ježiš ľudí miloval a s nimi hlboko súcitil. No Ježiš zároveň vedel, že žiaden z tých jeho skutkov im nepomôže večne. **Večne im pomôže len to, keď ho budú nasledovať, ako Božieho Syna, t.j. keď svoj život vložia na jeho karty.**

A toto je zmysel dnešného sviatku aj pre nás? Znova sa máme možnosť sústrediť na to, koho či čo som sa rozhodol nasledovať. Na koho vsadím svoj život. Kto je vodca a nie zvodca. Kto mi daruje veci trvalé a kto len krátkodobé... **Tak, ako Marek na začiatku svojho evanjelia pokladal za dôležité svojim čitateľom poukázať na identitu Krista, podobne je to dôležité aj pre nás.** Keby sa mu to nebolo podarilo, potom by bolo pre jeho čitateľov zbytočné pokračovať v čítaní evanjelia. My sme o tejto téme už hovorili, ak pamätáte, na druhá adventnú nedeľu, kde sme si poukázali, že už prvá veta evanjelia sv. Marka je poukazom na jeho identitu: „Začiatok evanjelia Ježiša Krista, Božieho Syna." Evanjelium Markovo je celé potom o tejto Ježišovej identite. Ak nejdeme do čítania príbehu o Ježišovi s tým, že Ježiš je Boží syn, potom čítame príbeh, ktorý nebude schopný premeniť náš život. Ale ak ideme, potom sa uberáme na cestu dobrodružstva.