1. nedeľa pôstna (C) - Lk 4, 1-13: **Spoznaj sám seba**  
Raz si istý slávny rabín zmyslel, že vyskúša srdcia ľudí a že si preverí, ako o sebe samých zmýšľajú. Zavolal si teda troch náhodných chodcov, ktorí prechádzali popred jeho dom, k sebe dovnútra. Keď vošli, obráti sa k prvému a pýta sa ho: **„Predstav si, že by si našiel mešec plný zlatých dukátov. Čo by si s ním urobil?"**

„Dal by som ho okamžite tomu, komu patrí, samozrejme za predpokladu, že sa mi podarilo zistiť, kto to je. A k tomu, aby som to zistil, by som použil všetky dostupné prostriedky," odpovedá muž.

„**Hlupák**!" vykríkol rabín a dal tú istú otázku druhému.

„Ja by som mešec nevrátil. Nechal by som si ho. Prečo by som mal hľadať jeho vlastníka? Veď mal si dávať pozor na svoje veci!"

„**Darebák**!" vykríkol rabín. A na to položil tú istú otázku tretiemu.

„Ako by som, pane, mohol vedieť, čo by som urobil, keby sa mi také niečo stalo?" hovorí muž. „Mal by som silu vzdorovať svojim zlým náklonnostiam? Alebo by som sa im poddal a nechal by som si to, čo patrí niekomu inému?" Neviem. Ale ak ma Boh Najvyšší, nech je jeho meno pochválené, posilní a dodá mi energiu, aby som sa mohol postaviť proti svojim náklonnostiam, čo by som si veľmi želal, určite by som peniaze vrátil."

„Tvoje slová sú úžasné," volá rabín. „Si naozaj **múdry človek**!"

Rabín nazval prvého muža **hlupákom. Prečo? Pretože úplne postrádal sebapoznanie**. Bol si istý, že keď sa takáto situácia stane, bude dosť silný, aby peniaze vrátil. Totálne sa spoľahol na seba a na svoju silu a dobré tendencie. No ktorý človek si môže byť istý sám sebou?! Ľudia nepadajú preto, lebo sú slabí. Padajú preto, lebo si myslia, že sú silní. Že sú sami dosť silní.

Druhého muža rabín nazval **darebákom. Prečo? Preto, lebo bez najmenších výčitiek svedomia bol pripravený na to, že si privlastní to, čo mu nepatrí**. Pre človeka, ako bol tento, je pokušenie príležitosťou obohatiť sa na úkor niekoho iného.

Tretieho človeka rabín **pochválil. Prečo? Preto, lebo bol to človek nielen dobrý, ale aj múdry. Čo ho robilo múdrym, bol fakt, že o sebe vedel, že je slabý ako každý človek**. A že dúfal, že keď bude stáť pred pokušením nechať si peniaze, **bude dosť silný** na to, aby sa rozhodol pre to, čo je správne. Ale vedel zároveň aj to, **že sa nezaobíde bez Božej pomoci**; a túto Božiu pomoc **bol odhodlaný hľadať**.[[1]](http://www.upc.uniba.sk/index.php?option=com_content&view=article&id=155:1-nedela-postna-2004-c&catid=22:kazne-v-roku-2004-c&Itemid=45#_ftn1)

**Každý z nás je naklonený k zlu.** A toto zlo sa v nás často realizuje, keď v slabých chvíľach podliehame **pokušeniam**. Toto je pravda, ktorú dosť často prehliadame. No, žiaľ, k svojej vlastnej škode. **Najväčším problémom súčasnosti je neznalosť seba samých, neschopnosť uznať, že v našom vnútri sa nachádza zlo a že sa musíme ním zaoberať, lebo inak nás zdeformuje.** No v priznaní si tohoto je aj istá útecha, pretože z toho potom pochádza sloboda.

**Ako teda spoznať sám seba?** Ako spoznať svoju **vlastnú Achillovu pätu**, a vyhnúť sa tak tomu, aby sme padali pod vplyvom nezvládnutých pokušení? Duchovná literatúra uvádza nasledujúce cesty: (1) pozorovanie samého seba, (2) intuícia, (3) meditatívne preverovanie vlastných motívov, (4) snaha o preniknutie do podstaty vecí (spoznávanie) a (5) skúsenosť (prežívanie) svojho bytia a svojej stvorenosti (ohraničenosti)[[2]](http://www.upc.uniba.sk/index.php?option=com_content&view=article&id=155:1-nedela-postna-2004-c&catid=22:kazne-v-roku-2004-c&Itemid=45#_ftn2). Pozrime sa na ne trocha zbližša.

**(1) Pozorovanie seba samého**, ktoré sa môže diať buď tým, že **ja sám** budem uvažovať nad svojím správaním, alebo že **poprosím iných, aby mi dali spätnú väzbu** ohľadom toho, ako sa správam, je veľmi dôležitý moment. Totiž faktom je, že **nie vždy dokážem vedome ustrážiť svoje konanie**. Niekedy - ba dá sa povedať, že mnoho ľudí to dokáže robiť stále, a to veľmi zručne - to dokážem. No to by som musel byť stále v bdelom stave. A to nie som. Mnoho mojich skutkov alebo reakcií často prichádza spontánne alebo nekontrolovane. A práve tieto **spontánne, nekontrolované a neustrážené reakcie mi veľa hovoria o mne samom**. Nedávno som spomínal z môjho života príbeh istého môjho známeho, ktorý v nestráženej chvíli zaklial tak šťavnato, že všetci prítomní sme boli z toho úplne ohromení. A pritom, ako sa neskôr ukázalo, nebol taký. Iba pracoval v prostredí, ktoré ovplyvnilo jeho podvedomie. Joseph Donders rozpráva príbeh istého **mladíka, študenta z internátu**, kde bol riaditeľom, ktorý bol veľmi dobrý. No raz sa opil, a keď prišiel v takomto stave na internát, rozpútal bitku a pritom rozmlátil veľkú sklenenú tabuľu. Dondersa volali. On poprosil študentov, aby mladíka odviedli na izbu a aby nechali porozbíjané sklo nedotknuté. Ráno si zavolal mladíka a hovorí mu: „Pozri, to si vykonal včera, keď si sa vrátil opitý." Bol prekvapený. Nikdy predtým totiž opitý nebol. A Donders mu hovorí: „Vidíš. Teraz už vieš, čo je v tebe. Niektorí, keď sú opití, spievajú. Iní mlčia. Ďalší sú agresívni. Ty si agresívny. Viac to nerob!"

**(2) Intuícia** je ďalším prostriedkom na sebapoznanie. Máme veľa tendencií, ktoré sa ešte neprejavili. No akosi kdesi tušíme, že by sme mohli byť na ne zraniteľní, keby sme si na ne nedali pozor. Je jasné, že intuícia má svoje hranice. Nemožno žiť v akejsi paranoji. Veci treba aj skúšať a učiť sa aj na chybách. **No nemožno hazardovať.** Intuícia môže byť pre mnohých z nás aj akýmsi „vliatym poznaním" (v obraznom zmysle), ktorým nás vedie Boh, aby sme sa nepreceňovali.

**(3) Meditatívne preverovanie vlastných motívov** je kľúčom pri tzv. **duchovnom rozpoznávaní** (alebo lepšie: rozlišovaní). Nie je všetko zlato, čo sa blyští. **Mnohé šľachetné formy nášho správania, alebo dokonca hrdinské rozhodnutia môžu mať nesprávne motívy.** A keď ich nespoznáme, môžu nás i iných priviesť ku katastrofe. Niekto sa môže stať dokonca misionárom medzi úbohými z nesprávnych motívov, napríklad z túžby po sláve alebo po ocenení, alebo to môže byť útek. Ak sú motívy nesprávne, efekt našej práce povedie do priepasti.

**(4) Snaha o preniknutie do podstaty vecí** (insight). Tu ide o študovanie, o rozhľadenosť, o vedomosti, o múdrosť, o hľadanie kľúča. Človek by mal celý život rásť v poznaní. Preto sa nám odporúča čítanie, štúdium, meditácia, rozhovory. Najväčším prostriedkom poznania je však **láska**. Preto tí, čo milujú, nehrešia. Okrem Ježiša, ktorého poznanie v láske bolo dokonalé, mala takéto poznanie ešte Mária. Ostatní z nás potrebujeme v takomto poznávaní neustále rásť.

**(5) Prežívanie svojho bytia a svojej stvorenosti.** Ide o prežívanie svojich darov, **svojho potenciálu**, ale aj svojich **limitov** a **svojej ohraničenosti**. Človek si musí dôverovať a púšťať sa do rozvoja toho najlepšieho, čo v sebe nosí, no na druhej strane sa musí vedieť zmierovať aj s tým, že má svoje hranice, že zlyháva a že nie všetko, čo chce, sa mu aj podarí. **Často padá a niekedy dokonca veľmi.** V konečnom dôsledku ho toto poznanie vedie k pocitu závislosti na Bohu a k priľnutiu k Bohu.

Toto sú aspoň niektoré prostriedky k sebapoznaniu. Možno existujú ešte ďalšie. V každom prípade nech nám je svetlom i výzvou myšlienka, že **bez sebapoznania nie je možná duchovná púť**. Nech teda duchovná púť, ktorú sme začali týmto pôstom, prinesie hojné plody.

**1. nedeľa pôstna 2007 (C)** - *Lk 4, 1-13:* **„Neuveď nás do pokušenia..."**  
**„Neuveď nás do pokušenia..."** Takmer denne väčšina z nás odrieka tieto slová v najznámejšej modlitbe, akú sa kedy ľudia modlili. A predsa, mnohí z nás zápasíme so zmyslom týchto slov. **Totiž ako môže Boh niekoho viesť do pokušenia?** Boh predsa nie je prameňom pokušení, ani vodcom do nich.

Na pozadí Božieho slova dnešnej nedele, ktorú nazývame aj nedeľou pokušenia, máme možnosť sa na tieto slová konečne pozrieť zbližša.

**Je známe, že keď sa chce uviesť do všeobecného používania nejaký nový prostriedok, predchádza ho skúšanie.** Skúšajú sa lieky, skúšajú sa potraviny a skúšajú sa aj materiály. V stavebníctve máme dnes materiály, o ktorých sa nám pred rokmi ani len nesnívalo. A len vďaka nim môžeme dnes stavať takmer nemožné stavby: elegantne a ľahko vyzerajúce, akoby sa vznášajúce v ovzduší, no predsa v skutočnosti prenášajúce obrovskú hmotnosť a tlaky. Tieto materiály prišli na scénu ako výsledok nových objavov a samozrejme **testov**. **Nie všetky materiály, ktoré prišli na scénu ako zázračné prostriedky sa osvedčili.** Sú známe mnohé katastrofy, ktoré sa udiali jednoducho preto, lebo nevydržali materiály, na ktoré sa ľudia spoliehali. Spisovateľ Cronin vo svojom diele *Klobučníkov hrad* napríklad spomína jednu katastrofu, ktorá sa odohrala v Škótsku koncom predminulého storočia: keď sa zrútil do rieky vlak, ktorý prechádzal po - do vtedy všetkými obdivovanom - moste, ktorý bol skonštruovaný z vtedy nového materiálu: zliatiny. Tento most sa jednoducho pod vplyvom počasia a po ňom prechádzajúceho vlaku zrazu náhle zlomil. Nevydržal zaťaženie.

Po takýchto rôznych katastrofách sú ľudia čím ďalej tým opatrnejší a **predpisy a pravidlá na uvedenie nových materiálov, alebo vo všeobecnosti nových vecí na trh sú veľmi prísne.** Napríklad predpisy ohľadom odolnosti voči ohňu, tlaku, a mnohým iným namáhaniam.

**Tieto pravidlá sú veľmi pochopiteľné a určite ich hlboko schvaľujeme** aj keď niektoré z nich, keď ich musíme zachovať vo vlastnom živote v nás vyvolávajú nevôľu. V podstate, objektívne, sme však radi, že sú. Ak má byť vec dobrá, musí obstáť aj v extrémnym podmienkach.

To isté sa robí aj **s ľuďmi, ktorí sa rozhodnú na mimoriadne podujatia**: napríklad na let do vesmíru alebo na výstup na najvyšší končiar sveta. **Simulujú sa podmienky a okolnosti, v ktorých sa dotyčný človek bude nachádzať, a on ich musí zvládnuť.** Ak nie, potom napríklad do vesmíru poslaný byť nemôže.

Znova, aj s týmto hlboko súhlasíme. **Avšak, ako je možné, že toto pravidlo testovania sa pred tým, než sa pustíme do veci naživo nezachovávame vždy?** Máte veľa ľudí, ktorí dostali moc, sú napríklad v politike, alebo sa stali známymi zásluhou istých svojich schopností, alebo zbohatli a mnohí títo ľudia nielenže nie sú tými, čím bývali, ale stali z nich doslova diabli. **Tie tri pokušenia z evanjelia: pokušenie k moci, k pôžitkom a pýche sú vzorcovými pokušeniami a je len málo ľudí, ktorí dokážu s mocou v rukách, s prístupom k pôžitkom a slávou zostať aj naďalej jednoduchými a čestnými ľuďmi.**

Čo sa týka moci, pripomeniem vám výrok od **Abraháma Lincolna**, ktorý hovorí: ***„Človek je schopný zniesť v živote veľa skúšok a príkorí. No ak chceš naozaj vyskúšať jeho charakter, daj mu moc."*** Naozaj, až moc ukáže, čo je v nás. A nemyslime si, že musí ísť zrovna o moc povedzme amerického prezidenta. Aj upratovačka má svoju moc. Malú, ale predsa... To, ako zachádzame s mocou veľa hovorí o našom charaktere. Preto je dôležité všímať si už deti, ako vedia zachádzať s mocou, ktorú im ich rodičia možno nakrátko a možno v úplne malej veci odovzdajú: aký je napríklad Janko k svojej sestre Lucii, keď mu rodičia dajú do rúk prístup k nejakej hračke... Ja si veľmi často všímam i mladých ľudí v tomto zmysle a priznám sa, že mnohým by som mal strach dať v budúcnosti do rúk nejakú väčšiu moc. Toto je iste desné pre niektorých počuť, ale nič nie je stratené. O tom je predsa formácia: aby sme si to všímali a čosi s tým robili. A to je i dôvod, prečo o tom uvažujeme a hovoríme i v našich príhovoroch v kostole.

Od pokušenia moci nie je uchránený nikto. Ani človek, ktorý si myslí, že prešiel už kus svojej duchovnej cesty. Na TV Noe nedávno v jednej svoje prednáške Dr. **Katarína Lachmanová** spomínala svoju osobnú skúsenosť z rozhovoru s jedným svojim známym kňazom zo štúdií v Taliansku, ktorý sa stal neskôr biskupom. Bol to veľmi skromný a v psychike ľudí dobre zorientovaný človek. A raz jej už ako biskup hovorí: „Myslel som si, že pokušenie k moci nie je až také silné. No teraz to vidím inak. Je priam desné, čo moc s človekom dokáže urobiť: povie toto, a stane sa, povie tamto a tiež. Prikáže a všetci skáču. A človek dostane túžbu doslova toto všetko vychutnávať. Ak si nedá pozor, **môže to urobiť z neho netvora**!" (voľný citát)

K moci patria i výhody, hlavne prístup k zdrojom, ako sú hmota, majetok, peniaze. Peniaze sú silným pokušením. Veď prečo sa toľko hovorí o majetkových priznaniach tých, ktorí sú pri moci. **Začať zneužívať peniaze, obohacovať sa** je čosi, v čom veľmi mnoho ľudí neobstálo a **čo ich nakoniec doviedlo do pekla**.

Čo sa týka **pôžitkov** ani tie nie sú malým pokušením. Ba dá sa povedať, že u mnohých je to **kanál k najväčšiemu možnému rozkladu duše i tela a k tomu, aby ho iní chytili na čokoľvek.** Niet väčšieho a istejšieho spôsobu, ako človeka oslabiť, ako je ten, že ho urobíme závislým na pôžitkoch a ani niet iného spôsobu, ako si ho podmaniť, ako je ten, že si ho získame cez jeho neresti, slabosti, nemravnosti. Človek, ktorý sa oddá pôžitkom, začne pomaly otupievať, strácať duchovnú i duševnú pevnosť, chrbtovú kosť, zásady, všetko. Ľudia, ktorí boli kedysi morálnymi pevnosťami a skalami, keď sa oddali pôžitkom, všetkého sa postupne vzdali.

Myslím, že práve toto je dnes ten najsilnejší a **najzáludnejší nástroj diabla**. Média, kultúra, to všetko je preniknuté požitkami, ich ponukami, ich vychvaľovaním, ich propagáciou, zľahčovaním ich dôsledkov a vysmievaním tých, ktorí na ich nebezpečenstvo upozorňujú. Žijeme v prostredí, ktoré sa riadi podľa známeho motta pôžitkára: „Čím viac, tým lepšie, a príliš veľa je tak akurát!"

A ani **sláva**, kedy sa človek začne správať ako poloboh, či dokonca boh, nie je tiež zriedkavá. Pýcha, dosebazahľadenosť a arogancia, plynúce z pocitu velikášstva sú tými najodpornejšími vlastnosťami, aké sa len pod slnkom nachádzajú. Ľudia si začnú namýšľať, že sú „celebrity", alebo že sú čímsi výnimoční. A stanú sa zabetónovaní pred spätnými väzbami, varovaniami, dobrými radami. Veď kto už môže radiť výnimočnému človeku, celebrite...? A od namýšľania si k tomu zodpovedajúcemu správaniu sa nie je ďaleko.

**Treba však povedať, že nie všetci, ktorí majú moc, pôžitky a slávu takto dopadli a teda musia dopadnúť.** Máte ľudí, ktorí majú **moc** a neobmedzený prístup k hmotným zdrojom a i napriek tomu sú pokorní, skromní a štedrí, a s mocou v ruke dokážu ľuďom a ľudskému spoločenstvu slúžiť. Moc samotná ľudí nerozkladá. Ak by to tak bolo, potom by nemohol nikto vykonávať zodpovedne úrady, ku ktorým patrí moc. V dejinách sme mali veľa ľudí, ktorí v **pozícii moci dosiahli svätosť**.

Podobne i **pôžitky**. Bolo a je veľa ľudí, ktorí majú prístup k tým najrozmanitejším možným pôžitkom, no aj napriek tomu vedia s nimi správne zachádzať, vedia čo áno a čo nie a koľko čoho. Pôžitky si ich nikdy nepodmanili a nikdy z nich neurobili netvorov a závislých.

A čo sa týka **slávy**, spomeňme si napríklad na Matku Terezu. Kto bol väčšia celebrita, ako ona? A pritom ona si to nikdy o sebe nemyslela, jej sláva ju neurobila arogantnou ani domýšľavou, pretože nikdy nezabudla na svoju podstatu.

**V čom to teda je, že niektorí ľudia v moci, pôžitkoch a sláve obstoja a niektorí nie?** Myslím, že odpoveď by mohla byť asi takáto: **Sú ľudia, ktorí nemajú na to, aby im bola daná do ruky moc, pôžitky a sláva.** To je dôvod, prečo je dôležité pre človeka sebapoznanie. Ak som človek s istými silnými tendenciami, nemal by som nikdy ísť za tým, čo nezvládam. Ak som človekom, ktorý kdesi **v jadre je chamtivý**, alebo **lačný po moci**, alebo **pyšný**, alebo **pôžitkár**, alebo mám aj iné vlastnosti, ktoré ma už toľkokrát zradili: som napríklad nervák, alebo som perfekcionista, či idem nadoraz... potom by som sa mal uspokojiť radšej s málom. Mal by som si jednoducho povedať: „**Som liatina** a preto železničný most zo mňa nebude!" Alebo „Som **slama** a preto by som k ohňu nemala liezť!" To je dôvod, prečo máme v kresťanskej tradícii ľudí, ktorí ušli, keď ich chceli poveriť vecami, o ktorých vedeli, že v nich neobstoja. Boli o tom s takmer stopercentnou istotou presvedčení. A preto vsadili na: „Ratuj svoju dušu!"

No **čo, ak to od nás žiada Boh**? Ja viem, že som slama, no Boh chce, aby som šiel k ohňu. Podstatou duchovnej cesty je rozpoznávanie a plnenie Božej vôle. Čo ak to Boh odomňa chce? Sú spôsoby, ako sa to dá rozpoznať. Čo vtedy? V takomto prípade je to Božia vec, aby ma viedol a uchránil. No ja musím byť **stále s ním v kontakte cez sebareflexiu, modlitbu a hlavne pokoru**. Mal **by som si neustále uvedomovať, že by nemal prejsť deň, kedy by som netestovali svoj stav.** Takýto človek si musí vytvoriť kontrolný systém, ktorý ho včas upozorní, kde sa práve nachádza. Tak ako most, na ktorom je nepretržite pripevnený merací prístroj, ktorý mi dokáže ukázať, kde som, aký je môj stav momentálny.

**A čo teda tá prosba „neuveď nás do pokušenia..."?** Podľa môjho názoru **je to o odovzdanosti sa do Božej prozreteľnosti**. Prosíme ňou Boha**, aby on rozhodol, na čo sme súci:** aby nám nedával úrady, pocty či pozície, v ktorých by sme my osobne zlyhali (hoci iní môžu v nich obstáť dobre). Možno toto je dôvod, prečo sa nám v mnohých našich ambicióznych plánoch nedarí. Totiž presne v tej chvíli, keď túžime napríklad po nejakej pozícii sa zároveň i modlíme: „Bože, neuveď ma do pokušenia!" A Boh našu prosbu počuje a pozíciu nám nedá. Nedá nám ju možno nikdy alebo nám ju nedá možno teraz. Neskôr, keď do nej dorastieme, nám ju možno dá. Čo hovoríme na takýto výklad toho vzácneho miesta v Otčenáši?

Pre každého z nás je dôležité, aby sme uznali, že **podstatný je náš život ako celok**. A iba Boh nás pozná najlepšie. Preto sa mu máme deň čo deň odovzdávať do rúk a prosiť ho aby nás viedol tak, aby sme dosiahli svoj cieľ: spoločenstvo s ním a so svojimi bratmi a sestrami v jeho kráľovstve.

**Sobota po popolcovej strede - (Lk 5,27-32)**

    Dnešné Evanjelium nám odhaľuje postup, ako Ježiš zachádza s hriešnikom. Môžeme si tento jeho postup rozdeliť do viacerých bodov:   
    l. Ježiš si skôr všimne Matúša ako Matúš jeho a povoláva ho. Sv. Ján evanjelista tvrdí, že „zvláštnosť Božej lásky je v tom, že nie my sme prv milovali Boha, ale On prv miloval nás“. Je to Boh, ktorý milostivo hľadí na hriešneho človeka. Keď sa stretáme s človekom, ktorý žije v ťažkom hriechu, máme tendenciu hovoriť: „Počkaj, Boh ťa potrestá!“ Ale to nie je pravda. Boh je Láska. A On ho chce spasiť, chce mu pomôcť. Hriešnika netrestá Boh, ale hriech, ktorý spáchal. Hriešnika nemusíme a nemáme strašiť budúcim peklom, pretože on ho už teraz vo svojej duši prežíva a preto je zlý a koná zlo. Hriešnikovi treba zvestovať Božiu Lásku, ktorá sa prejavila v tom, že Boh tak miloval svet, že dal svojho jednorodeného Syna, aby každý, kto v neho verí nezahynul, ale mal život večný. Hovoríme tu síce o hriešnikovi ako o niekom cudzom, ale ten hriešnik som aj ja, aj ty. Nie sme zo svojej prirodzenosti lepší, ako ti, čo sú mimo, sme len šťastnejší, pretože sme skôr poznali svojho Pána a Spasiteľa.   
    2. „On vstal a zanechal všetka a šiel za nim." Toto je okamih spásy v živote každého človeka. Pán Ježiš nám všetkým hovorí: „Ak sa nezriekneš všetkého, čo máš, nemôžeš byť mojím učeníkom!" Človek musí zanechať všetko i seba samého a úplne sa odovzdať Spasiteľovi. Všetko dať pod vládu Božieho Slova. Podobne ako keď sa pripravujeme na operáciu. Zanecháme všetku svoju činnosť a dokonca sa necháme uspať, aby doktor mohol lepšie pracovať. Len keď sa úplne odovzdáme Spasiteľovi, môžeme v sebe prežiť naplno jeho oslobodzujúcu a uzdravujúcu moc. Nášmu kresťanskému životu často chýba práve tento moment odovzdanosti a pri tom v nej a v prijatí Ježiša je podstata Spásy. Odovzdaj sa a prestaň sa úzkostlivo sledovať! Spása je prednostne Božie dielo, Božia činnosť, až následne tvoja. Chorý musí viacej pozerať na moc svojho lekára, ako na veľkosť svojej choroby. Ty si chorý a z toho ťa Boh neviní. Ale tvoje vina začína tam, kde ti Boh dáva liek, svojho Syna a ty ho neprijímaš.   
    3. „Lévi mu urobil vo svojom dome veľkú hostinu a stoloval s nimi veľký zástup mýtnikov a iných ľudí." Keď ti už Ježiš urobil v živote veľké veci, keď ťa oslobodil a uzdravil, nenechaj si to pre seba, ale povedz o tom svojím priateľom a známym. Matúš privádza k Ježišovi ľudí z prostredia, v ktorom predtým žil v hriechu. Ježiš nechce zachrániť len teba, ale celé tvoje hriešne prostredie. Existuje jedna príčina slabnutia a až straty viery, o ktorej sa málo hovorí, ale je reálna a veľmi nebezpečná. Viera rastie hlásaním slova a stráca sa, keď nie je v živte kresťana rozmer svedectva, keď človek kresťan nesvedčí, keď sa so svojou vierou nedelí. Ježiš chce preniknúť do tvojho domu. Pozvi ľudí na hostinu s Kristom. Možno niektorí prídu privábení len tvojou veľkodušnou ponukou veľkej hostiny, ale na tejto hostine sa stretnú so svojím Spasiteľom.  
    4. „Farizeji a ich zákonníci šomrali a hovorili jeho učeníkom: „Prečo jete a pijete s mýtnikmi a hriešnikmi!"“ Je to akoby výtka, že apoštoli stratili slušné náboženské chovanie V tomto šomraní je snaha zobudiť v apoštoloch farizeja. Farizej drieme v každom jednom z nás. Farizej ma svoj kritický postoj k Ježišovi. Niekedy si aj ako učeník Pána žijem celkom pokojne farizejským štýlom a neviem o tom. Farizeji šomrú a kritizujú Ježiša a žiarlia na Božiu milosť, hoci by ju tak isto mohli mať. Farizeji nechcú pochopiť, že Boh neodmeňuje na základe výkonu a zásluh, ale že náš Boh je Spasiteľ pre všetkých a jeho spásu môžu prežiť len tí, ktorí sa mu plne odovzdajú.   
    5. „Odpovedal im Ježiš.“ Veľmi často sa cirkev vysiľuje obranou seba samej, alebo obranou Boha. Aj nás dnes svet napáda. Ale či je naším poslaním odpovedať zlom na zlo? A je pravda aj to, že nevieme vždy múdro odpovedať. V dnešnom evanjeliu vidíme, že Pán Ježiš odpovedal za svojich apoštolov. Nechajme a modlime sa, aby aj dnes obránil svojich apoštolov. Vari nemá Pán tu istú moc, ako pred dvoma tisícmi rokov? Vari nie je s nami živý a vzkriesení až do konca vekov? Vari mu nie je daria všetka moc na nebi i na zemi?  
    6. „Lekára nepotrebujú zdraví, ale chorí. Neprišiel som volať spravodlivých, ale hriešnikov, aby sa kajali." Ježiš sa veľmi často predstavuje ako lekár a teda pristupujme k nemu ako k lekárovi. Keď idem k lekárovi, nejdem sa pochváliť s tým, čo nám zdravé, ale ukážem mu ten najškaredší vred na skrytom mieste tela, pretože ma trápi a od Ježiša čakám pomoc. Takto pristupujme k Ježišovi a nechajme sa ním operovať a potom podobne ako Panna Mária budeme môcť svedčiť o veľkých veciach, ktoré nám urobil Pán.