**Každý národ má právo na sebaurčenie a nikto by to právo nemal poprieť, zvlášť ak je väčší a silnejší**

Mám rád každú kultúru každého národa. Pravda niektorá mi je bližšia a iná zase nie. Mám rád i ruskú kultúru, mnohí velikáni ruskej literatúry, hudby či výtvarného umenia ma poznačili. Mám rád i ruský jazyk, čo však nemôžem akceptovať, je štýl politiky, ktorú už desaťročia vedú. Rusko nie je jediná krajina na svete, sú tu i iné, menšie, slabšie, no všetky majú právo na existenciu. A o tom chcem niečo napísať.

**Vojna na Ukrajine**

Už vyše 2 mesiacov prebieha na Ukrajine vojna. Koniec zimy nepriniesol Ukrajincom oteplenie, ale ešte horšie a krutejšie dni strádania a súženia. Rusko, najväčší sused tejto krajiny podniklo 24. februára frontálny útok s cieľom eliminovať odpor a zmocniť sa kľúčových miest. Padnúť mal i Kyjev. Statoční Ukrajinci si mesto ubránili. Vojna tým však zďaleka nekončí; ruskí vojaci sa presunuli na východ do Donbasu, kde sa pričlenili o vznik 2 odštiepeneckých separatistických republík Luhanskej ľudovej republiky a Doneckej ľudovej republiky. Cieľom Ruska je zmocniť sa ich a obsadiť juh Ukrajiny, ktorý zase umožňuje prístup do ďalšej odštiepeneckej republike Podnesterska, ktorú svet stále považuje za súčasť Moldavska. Rusko má však svoju geografiu, resp. geopolitiku, kreslí si mapy ako mu vyhovuje. A Podnestersko, Luhansko a Donecko už považuje za svoje. Celý tento konflikt sa začal už v roku 2014, keď ruskí vojaci obsadili Krym a pričlenili si ho k Ruskej federácii. Odvtedy si Ukrajinskí vojaci bránia každý meter štvorcový svojej zeme, majú na to právo a cítia to ako povinnosť. V tom si zaslúžia našu úctu.

**Keď čelíte masívnej propagande**

24. februára 2022 je ďalší dátum, ktorý sa zapíše do učebníc dejepisu. Rusko začalo inváziu do Ukrajiny, susedného štátu s ktorým zdieľa spoločné dejiny, kultúru a v nemalej miere i jazyk. To čo ich rozdeľuje, je pohľad na svet, myslenie a postoj k súčasnému svetu. Rusko si stráži svoj svet, odmieta rozširovanie NATO a tým i právo národov na sebaurčenie. Rusko netúži a dokonca nenávidí liberálny svet, demokraciu a ľudské práva. Nikdy nežilo v skutočnej demokracii, v spoločnosti, kde si môžete len tak myslieť čokoľvek, povedať svoj názor, vyjadriť ho na námestí, publikovať v slobodnej tlači. Nikdy nežilo v spoločnosti, kde lož je lož a pravda sa cení a je normálne ju hovoriť. I v súčasnosti ruský občan čelí propagande, médiá, ktoré všetky ovláda štát mu predstierajú verziu, kde Ukrajina je zlá, skazená a infikovaná ešte horším a skazenejším západom. Naopak masívne vštepuje svojim občanom, že spravodlivosť je na strane Ruska, že ono bráni skutočné hodnoty, že neútočí na civilistov a nebombarduje civilné ciele. Je to smutné, ale je to tak a je tiež smutné, že tomu verí i veľa Slovákov. Čo povedať na to, ak niekto neverí v zničené mestá, mŕtvych na ulici, masové hroby či státisíce utečencom, ktorý majú unikátne jeden jediný názor - agresor je Rusko.

**Vojna, ktorú nesmú nazvať vojnou**

I takéto paradoxy prináša dnešná doba. Rusko nazýva vojnu špeciálnou operáciou, nie nadarmo a nie zbytočne. Vojna evokuje niečo zlé, i keď sme ju nikdy nepoznali vieme, že prináša smrť, ničenie majetku a deštrukciu sveta okolo nás. Špeciálna operácia znie nenásilne, niekomu môže pripadať až nevyhnutne potrebná na udržanie daného stavu. Vždy však platilo, že ten čo napadne slabšieho je agresor a vedie nespravodlivú vojnu. A Rusko napadlo slabšieho suseda. Povedať to však nahlas znamená v Rusku väzenie, spochybňovať „špeciálnu operáciu“ vyvolá nevôľu vašich známych, príbuzných či priateľov. Čo je to za svet, čo je to za krajinu, kde odmietať vojnu a hovoriť o miery sa nenosí, dokonca odmieta. Žiaľ i taká je realita, i to nám prinieslo 21. stor. Buďme, i napriek všetkému, čo nás ešte čaká neúprosní obrancovia mieru, pravdy a spravodlivosti. Odmietajme lož, dezinformácie a falošné predstieranie nevinnosti. Pomenujme veci tak ako sú, že vojna je vojna a Rusko je agresor.