16. nedeľa "cez rok" (B) Jer 23, 1-6; Mk 6, 30-34: AKO RIEŠIŤ STAV VNÚTORNEJ ROZBITOSTI?

Bratia sestry, taliansky autor **Pierro Ferucci** začína jednu zo svojich kníh, ktorá má názov *„Čím všetkým by sme mohli byť“* nasledujúcim príbehom: **Bol raz istý človek, ktorý túžil nájsť pravdu**. Hľadal dlho a namáhavo, avšak bezvýsledne. Po dlhých rokoch bezúspešného hľadania mu jedného dňa ktosi hovorí: „Vieš čo? Choď tam za tamtú horu a tam nájdeš jaskyňu. Vo vnútri v jaskyni sa nachádza studňa. Tej sa spýtaj, čo je to pravda, ona ti to iste povie!“

Urobil, ako mu bolo povedané: Našiel jaskyňu a v nej studňu. „Čo je to pravda?“, kričí do studne plný očakávania a nádeje. Z hĺbky studne počuje slová: „Choď do dedinky na hlavnú križovatku: tam nájdeš to, čo hľadáš.“

Muž, plný nádeje a netajenej radosti, beží teda k hlavnej križovatke v centre dediny. Avšak čo tam vidí, ho dosť sklamalo. Nebolo tam nič iné iba tri dosť ošarpané dielne s obchodmi. Prvá vyrábala a predávala kúsky kovu, druhá drevo a tretia tenké drôty. Nezdalo sa mu, že by tam bol ešte niekto iný, kto by mu bol schopný povedať niečo o probléme, ktorý ho trápil, totiž odpovedať mu na otázku: Čo je to pravda.

Sklamaný sa teda vrátil naspať k studni a prosí o vysvetlenie, avšak jediná odpoveď, ktorú dostáva je: „V budúcnosti všetko pochopíš.“ Keď sa snaží protestovať, jediné čo počuje zo studne je ozvena jeho výkrikov.

Nahnevaný na to, že si niekto z neho urobil blázna - aspoň tak si to v tej chvíli myslel -  pokračuje náš hľadač ďalej v túlaní sa po svete a v hľadaní pravdy. Roky sa míňajú a spomienky na udalosť so studňou pomaly blednú. Až jedného dňa, ako si tak kráča za svitu mesiaca po istej krajine, zrazu počuje prekrásnu hudbu. Bola to citara, ktorá vydávala túto čarovnú a tajomnú hudbu. Je hlboko pohnutý. Pristúpi k hráčovi, skloní sa k jeho citare a s nemým úžasom pozoruje jeho prsty tancujúce po strunách nástroja. Avšak ako tak pozerá, zrazu jeho pozornosť upúta citara samotná. Pozerá, pozerá a zrazu sa cíti naplnený akýmsi osvietením. V tom vykríkne plný radosti: „To je predsa ono“. Citara bola totiž vyrobená z kovu, z dreva a z drôtov. Z vecí, ktoré kedysi videl v obchodíkoch v dedinke na hlavnej križovatke. **Až teraz pochopil myšlienku studne v jaskyni spred rokov: Pravda to je jednota vecí, ktoré sú tu, ktoré tu existujú v našej prítomnosti, ktoré sú nám dané.** Tieto veci sú síce tu, avšak žiadna z nich, ak je osamotená a nenapojená na inú vec, nie je účinná, produktívna, žiadna sama osebe nedáva žiaden efekt. Iba ak sú tieto veci v harmónii jedna s druhou, iba ak tvoria celok, iba vtedy sú pravdou (crf. Piero Ferrucci, *What We May Be*, Jeremy P. Tarcher, Inc., Los Angeles, CA,1982, pp. 21-22).

**Každý z nás sa zaiste veľa ráz v živote nachádza v situácii, kedy sa cíti vnútorne rozdelený a rozbitý akoby na milión kúskov.** Tieto kúsky ležia porozhadzované a roztratené po celom šírom blízkom i vzdialenom okolí a je smutné pozerať sa na ne a počúvať, čo si každý jeden z nich myslí a o čom hovorí. Každý kúsok má svoju logiku, ktorá sa až neuveriteľne odlišuje od logiky tých ostatných a každý jeden si myslí, že práve on má pravdu. Skutočnosť je však taká, že hoci reč každého kúska je logická a pravdivá predsa len kúsok je kúsok a pravda ako taká je omnoho komplexnejšia, nádhernejšia a veľkolepejšia než je len to, čo počujeme z úst každého jednotlivého kúsku. Takýto stav je pre nás bolestivý a ponižujúci; nie len preto, že nejednota spôsobuje paralýzu vo vývoji akéhokoľvek organizmu, ale hlavne preto že cítime, že s tým - s takouto situáciou - nielen nemôžeme ale často mnohoráz ani nechceme nič robiť. A dôsledok? Žijeme život bitevného poľa; poľa, na ktorom sa ustavične odohrávajú vojny a boje menšieho či väčšieho charakteru, poľa, nad ktorým sa ustavične vznáša Damoklov meč konfliktu, úzkosti a strachu.

Táto rozbitosť má obyčajne **dva pramene**: (1) Prvým je **konflikt vecí, ktoré nie sú zlé** - naopak sú dobré - avšak ich problémom je to, že **ich nie je možné robiť všetky naraz**, v jednom a tom istom čase. Alebo tu ide o výslovný **konflikt protikladov**. Ani jeden z nich nie je zlý, avšak ich problémom je to, že ich nemožno naplno robiť oba, a to jednoducho preto, že ide o protiklady. A tak sa cítime kmásaní a zmietaní.

Kto z nás by sa nespoznal v jednom alebo vo viacerých z nasledujúcich príkladov?:

Na jednej strane sa cítim až neuveriteľne ťahaný a hnaný túžbami po vyšších métach, po niečom väčšom a hodnotnejšom, než je to, čo práve žijem a robím, avšak na druhej strane cítim, že sú to všetko len sny, že predsa len musím stáť nohami na zemi. Moje záväzky, ktoré mám voči rodine a iným povinnostiam v každodennom živote ma držia na uzde a nedovoľujú mi príliš sa oddať mojim túžbam.

Alebo som presvedčený, že mám talenty, a že by som mal urobiť všetko pre to, aby som tieto talenty čo najplnšie rozvinul. Ťahá ma to, túžim po tom. Avšak predsa cítim, že ich nemôžem rozvíjať v prostredí, v ktorom sa nachádzam, napríklad vo svojej rodine, alebo že moje talenty nie sú vôbec uznané v spoločenstve, v ktorom sa pohybujem, v ktorom pracujem a na ktoré som naviazaný.

Alebo počujem požiadavky a žiadosti pochádzajúce od iných, od ľudí, ktorí sú mi všetci veľmi drahí a viem, že všetky tieto požiadavky sú na mieste, sú oprávnené a naplno legitímne, avšak na druhej strane mnohé z nich sú v konflikte s mojimi vlastnými potrebami a možnosťami. Napríklad s potrebou mať vlastné aj súkromie a čas na osobnú modlitbu, alebo s potrebou a povinnosťou venovať sa aj vlastnej rodine alebo malému spoločenstvu, do ktorého patrím a ktoré pre svoj duchovný rast a rozvoj tak veľmi potrebujem, a ktoré zasa naopak potrebuje mňa.

Alebo som gniavený prísľubmi, ktoré ma tlačia a deptajú, pretože sú ponad hranice mojich možnosť čo sa týka času a energie, s ktorou disponujem...

**Všetky tieto a podobné rozptýlenia a konflikty nepochádzajú zo zlých koreňov, ale iba z našich obmedzených možnosť’ a z toho, že neodhadneme hranice našich túžob a želaní a toho, čo sme a čo nie sme schopní robiť pre iných.** Avšak v každom prípade toto všetko nás ubíja, deptá a rozbíja.

(2) Je tu však aj iná forma rozbitia, ktorá je na rozdiel od tej predchádzajúcej naozaj zlá. To je rozbitie, ktoré je **dôsledkom mojich hriechov a omylov**: Občas sa napríklad dostávam do stavu, kedy cítim že mám odcudzených priateľov, znepriatelených vlastných členov rodiny, a ľudí, ktorí nám boli kedysi naklonení a blízki, stojacich dnes proti mne. Prečo? K vôli môjmu nekontrolovanému hnevu, mojej hrubosti, mojim neoprávneným túžbam a požiadavkám, kvôli môjmu egoizmu.

Alebo som povedal alebo vykonal veci, ktoré boli hlúpe a nerozumné, a ktoré mi teraz iní nevedia zabudnúť a ktoré dokonca používajú proti mne.

Alebo som neadekvátne reagoval, keď sme videli omyly a pády iných ľudí a odmietol som sa vžiť do ich kože, pochopiť ich, odpustiť im.

Podobných vecí by sme mohli menovať desiatky. Avšak oni majú jeden a ten istý dôsledok: Sme rozbití, napätí, nešťastní. Cítime, že nemôžeme tvoriť a naplno žiť. Sme brzdení v raste a cítime sa paralyzovaní.

Kde sa stala chyba? Odpoveď na túto otázku nájdeme v prvom čítaní dnešnej liturgie slova, ktoré pochádza od proroka Jeremiáša: „Beda pastierom, ktorí nivočia a rozháňajú stádo, ktoré ja pasiem, hovorí Pán. Preto takto hovorí Pán, Boh Izraela, pastierom, ktorí pasú môj ľud: Vy ste rozptýlili moje stádo; rozháňali ste ho a nedohliadli naň. Preto ja dohliadnem na vás, na zlobu vašich skutkov, hovorí Pán.“

Príčina je teda v pastieroch, alebo presnejšie v pastierovi, ktorý nebol verný v plnení si svojich pastierskych povinností, a ktorý tak zapríčinil, že sa ovce rozpŕchli. **Kto je to ten pastier, o ktorom hovorí prorok?** To je ten vnútorný princíp, ktorý je hlboko Bohom vtlačený do každého jedného z nás, aby pôsobil ako unifikačný, zjednocujúci element, ktorý drží všetky časti nás samých pohromade, a pod vedením ktorého potom my, ako celok kráčame jedným a tým istým smerom, smerom k Bohu. To je ten vnútorný princíp, ktorý pochádza od Boha a ktorý musí byť stále Bohom vedený, ktorý sa musí nechať Bohom ustavične ovplyvňovať, usmerňovať a formovať. To je ten vnútorný prvok, ktorý musí byť vždy vo vodčej pozícii, a ktorý si nikdy nesmie nechať túto pozíciu vziať nikým alebo ničím iným, alebo ktorý sa nikdy nesmie nechať pod vplyvom nikoho alebo ničoho iného zatisnúť do úzadia alebo skryť niekde hlboko na tajomnom a nedostupnom mieste. Naša **duša**, to je ten princíp, to je ten pastier. **Keď duša počúva Boha, potom je zjednocujúcim princípom, potom sa vie vyznať v konfliktných situáciách a reagovať v nich s plnou zodpovednosťou, dôstojnosťou a láskou a s plným pozitívnym efektom.** Ak je duša riadená Bohom, potom vie, ako sa zachovať aj v situáciách hriechu.

**Ak je však duša pod vedením nie Boha, ale Zlého, potom tam je nejednota, rozhádzanosť, rozháranosť, roztratenosť, rozbitosť.** Je zaujímavé všimnúť si etymológiu dvoch gréckych slov, ktoré nám môžu našu myšlienku vysvetliť a pomôcť pochopiť: Slovo diabolos, od ktorého pochádza slovo diabol a slovo symbolos, od ktorého pochádza slovo symbol. Grécke slová, začínajúce sa preponou dia naznačujú rozdelenie a naopak slová začínajúce sa predponou sym alebo syn naznačujú zjednotenie. Diabol je teda knieža a prameň rozdelenia. Symbol je to, čo naznačuje zjednotenie. ňu sme teda pri koreni veci: Nejednota, rozbitie, roztratenosť pochádzajú od diabla, kniežaťa zla a rozdelenia. Od Boha pochádza symbióza, symbol, jednota. Problémom našej vnútornej rozbitosti a nefunkčnosti je teda to, čím sa nechávame viesť a formovať, koho počúvame. Je to prijatie Zlého za svojho formovateľa a vodcu. Je to upísanie sa, hoci často nevedomé, Zlému. A preto je tu to beda v slovách Pána z knihy proroka Jeremiáša.

Kde je riešenie? Vidíme ho v evanjeliu: „Keď Ježiš vystúpil videl veľký zástup a bolo mu ich ľúto, lebo boli ako ovce bez pastiera. A začal ich učiť mnohým veciam“. Hľa tu je to, teda.Ježiš zhromažďuje znova to, čo bolo už roztratené, prijíma a objíma roztratené častice celku, uzdravuje a učí. A znova ich prijíma pod svoj vplyv. Skladá dohromady roztratené kúsky a vytvára z nich harmonický a dobre fungujúci celok. A tu je riešenie problému aj našej rozbitosti: Nechajme sa formovať Ježišom, Bohom, znova, presne tak, ako sme to možno už robili kedysi. Nech je on tým, ktorý formuje nášho vnútorného pastiera, ktorý ho napĺňa energiou, záujmom, oduševnením, zručnosťou a odvahou viesť vnútorné stádo a byť mu sebavedomým pastierom.

A na záver sa modlime: Pane Ježišu, chceme byť šťastní, chceme byť jedným dobre integrovaným celkom, ktorý vydáva svetu svedectvo o Pravde, o Pravde, ktorá spočíva v jednote a harmónii všetkých častí nášho vnútra navzájom, a spoločne v jednote a harmónii s tebou našim Stvoriteľom a najvyšším Vodcom a Pastierom. Daj nám svoju milosť, aby sme sa o to, čo chceme, aj skutočne a naplno snažili. Amen.

**ODDYCH**

Pútnici, ktorí navštívia Rím, sa môžu zastaviť aj v Castel Gandolfe. Je to letné sídlo pápežov. Občas tam prichádzajú, aby si oddýchli. Robia to preto, aby boli pripravení zvládnuť svoje mimoriadne poslanie. O oddychu nám hovorí aj dnešné evanjelium. Apoštoli prichádzajú k Ježišovi zo svojej prvej misijnej cesty. Rozprávajú Ježišovi o svojich zážitkoch, čo robili a učili. Ježiš je dobrým psychológom a zisťuje, že apoštoli potrebujú oddych. Preto ich pozýva na osamelé miesto, aby si odpočinuli. Ježiš sa v tejto chvíli prejavuje ako taký, ktorý má pochopenie pre ľudské potreby. Je nám sympatický v tom, že nežiada od človeka len prácu a odriekanie, ale vie, že človek potrebuje aj oddych. Je to prejav jeho lásky k učeníkom. Oddych pritom nechápe ako zmysel ľudského života, ale ako prostriedok pomoci, aby človek svoje životné poslanie zvládol.

Láska k druhým ľuďom môže mať rozličné podoby. Jednou z nich je aj tá, že doprajeme ľuďom, ktorých máme radi, aby si mohli oddýchnuť. Kedysi sa hovorilo o niektorých mužoch, že by dokázali na svojej žene aj “orať”. Podobne sa hovorilo o ženách. Neviem, či to platí aj dnes, ale malo by platiť, že naši najbližší majú právo na oddych. Aby sme im toto právo umožnili je potrebné, aby si manželia vzájomne vážili svoje práce. Ak muž neuzná žene jej pracovné a materské povinnosti, ak si ich nebude vážiť, tak jej nedopraje odpočinok. Tak isto aj žena, keď nezbadá signály, že muž je prepracovaný a keď si myslí, že každou jeho nečinnosťou plávajú peniaze dole vodou, tak mu tak isto nedopraje odpočinok.

Ak hovoríme o odpočinku, tak nemyslíme tým nejaké dovolenky alebo leňošenie. Ježiš hovorí učeníkom: “Odpočiňte si trošku”. Myslí tým krátky čas. V našom živote to môže byť napríklad hodina spánku, prechádzka, oddych pri dobrej knihe, alebo možno len krátke uvažovanie v pokoji nad aktuálnymi problémami. Aký má odpočinok zmysel? Aj naše telo aj naša psychika ho potrebujú. Ak nie sú pravidelne v pokoji, tak sú potom opotrebované a unavené. Je to podobné, ako keď cestujeme na zájazd. Dnes musí šofér zastaviť každé tri hodiny. On by možno vydržal v kuse aj päť hodín. Ale čo keď raz nevydrží? Môže byť z toho veľká tragédia. Aj naše telo aj naša psychika vydržia toho veľa, ale raz môže prísť okamih, keď už nevydržia nič. Potom je už je neskoro chytať sa za hlavu a pýtať sa, prečo som celý život drel ako to jedno zviera. Ak neoddychujeme, trpí tým naša láska tak k blížnym, ako aj k Bohu. Voči blížnym sme netrpezliví, nervózni, nesústredení a hašteriví. Vystavujeme sa riziku, že zbytočne ochorieme, a znova tým trpí niekto okolo nás. Pociťuje to aj náš náboženský život. Je to síce pekná obeta, modliť sa aj v únave, ale sami často cítime, že nám je potom bližšia posteľ ako Boh. Niekto môže mať aj problémy na sv. omši, že keď si sadne, tak hneď od únavy zaspí. Nebojme sa oddychovať. Každý tým niečo získa. My pokoj a silu. Naši blížni našu pohodu a chuť do života. A Pán Boh našu dôstojnú zbožnosť.