*Mt 16, 13-20*: **TY SI SKALA**

Čo by ste povedali na to, keby sme si za tému dnešnej úvahy zvolili **PREZÝVKY**? Veľa ľudí - možno my sami - má prezývky. U mnohých ľudí ani nepoznáme ich pravé mená. Prezývky môžu byť rozličné: Prezývky sa dávali obyčajne podľa toho, čo v človeku ľudia vypozorovali ako najcharakteristickejšiu **vlastnosť** alebo črtu. Niekedy mohlo ísť o fyzický **vzhľad**, niekedy o črtu v chovaní. napríklad okatý či okáň, bachratý, dlháň, rebrík… pätnástka, kalamita, tchor… niekedy o skratku mena: bubu, pechy, nosi, cilino… Niektoré prezývky nám lahodili, niektoré nie. Niektoré zneli pre nás príliš hanlivo. Nuž ale čo, aj keď môže byť v tom kus zlomyseľnosti, veľa ľudí neoklameme. Ľudia nás často prekuknú a tak ocharakterizujú nadosmrti. Je v tom ale aj kus výzvy: **ak sa nám nepáči ako nás prezývajú, môžeme urobiť niečo pre to…**

Aj NZ je plný prezývok: Šimon, prímením **Čierny**, lebo pochádzal z Afriky, Jakub **Menší**, lebo bol malej postavy, Kováč Alexander prímením **Cyrénsky**, lebo pochádzal z Cyrény, Tomáš apoštol, nazvaný **Dvojča**, lebo pochádzal z dvojičiek, Šimon **Horlivec**, lebo pochádzal z politickej sekty zelótov (horlivcov), ktorí kuli plány proti Rímu. Zaujímavou vecou je, že Ježiš sám dával luďom prímenia: Herodesa nazval **líškou**, Jairovu dcéru **Tabita** (srnka)? Mal pre všetkých svojich učeníkov prímenia? Zdá sa, že áno. Všimnime si tri prímenia z NZ, a na to, čo by mohlo z toho pre nás vyplynúť. Pôjde o tri rozličné prímenia, dve z nich pochádzajú od samotného Ježiša a jedno od prvotnej Cirkvi. V **prvom** prípade budeme hovoriť o človeku, ktorý prekonal svoje prímenie. Nebolo dobré, pretože poukazovalo na jeho zlú vlastnosť, ale on z nej vyrástol, možno preto, že mal toto zlé meno Ján, Boanerges (syn hromu). **Druhé** bolo meno, ktoré bolo skorej ideálom či mottom, a jeho nositeľ ho dosiahol Peter (skala). **Tretie** bolo dané jeho nositeľovi prvotnou Cirkvou za odmenu: Barnabáš (syn útechy, povzbudenia).

Jakub a Ján boli bratia. Jakub bol umučený keď bol ešte veľmi mladý, preto o jeho ďalšom vývoji nevieme toho veľa. Jána ale poznáme. keby som sa vás spýtal, ako si predstavujete Jána, iste by ste mi ho nepopísali ako ***syna hromu*** či blesku. Bol milým, láskavým, jemným človekom. Jeho evanjelium a listy sú plné lásky a jemnosti. Lenže takým nebol. Na začiatku bol veľkým búrlivákom a nervákom. Len si spomeňte, ako chcel aj so svojím bratom zvolať na obyvateľov Samárie blesky a hromy a to len preto, že im odmietli pohostinnosť. Alebo ako sa ohradili, že niekto učí v Ježišovom mene, hoci nechodí s nimi. Ježiš ich po skúsenostiach s nimi nazval synmi hromu. Na konci svojho života ale ich život, hlavne Jánov, bol pravým opakom. Čo sa stalo? Ježiš v nich pracoval. Boli v jeho škole. Učili sa od neho: tichosti, trpezlivosti, miernosti, pokoju. Ježiš ich pretvoril.

Podobných prípadov, v ktorých vidieť, ako ľudia pod vplyvom Ježišovým dokážu vyrásť zo svojej zlej povesti je prípad známeho lekára **Dr. Edwarda Wilsona**, ktorý sa ešte ako študent medicíny r. 1891 zúčastnil z kapitánom Scottom na jeho výprave na Antarktídu. Vtedy tam mal prímenie Bill Cynik. Bol svárlivý, hádavý, uštipačný a urážajúci. O niekoľko rokov neskôr, keď sa zúčastnil osudnej výpravy na Južný Pól v extrémnych podmienkach ten istý už lekár Edward Wilson mal prímenie "Bill, tvorca pokoja” (Peacemaker). Kapitán Scott o ňom napísal ako tak ležali už čakajúc na smrť vo svojom stane: "Ak sa k vám tento list dostane, ja a Bill budeme už mŕtvi. Už teraz sme veľmi blízko smrti. Chcel by som ešte na konci vyznať aké krásne chvíle som prežil s Billom. Bol stále veselý a ochotný kedykoľvek sa obetovať za iných. V jeho očiach sa zračí príjemný odraz nádeje, jeho myseľ je pokojná a vyrovnaná s tým, že on je súčasťou veľkého plánu, ktorý má s nami Všemohúci.” Čo sa stalo? Billa zmenil Ježiš, do ktorého školy vstúpil. Aj my máme možno neresti, ktoré iní vložili do našej prezývky. Nešlo by ju zmeniť za pomoci Ježiša namiesto toho, aby sme sa na ľudí hnevali?

Ďalším mužom s prímením, o ktorom chceme uvažovať, je Šimon, ktorý dostal prímenie ***Skala***. Ježiš ju dal Petrovi. Lenže znie nám to ako vtip: Peter bol všetko možné, len nie skala… veď ak čítate text, ktorý nasleduje vzápätí za týmto úryvkom, zistíte, že Ježiš Petra tvrdo odmietne slovami: zmizni mi z očí, pokušiteľ… Pýtame sa teda, na základe čoho prišiel Ježiš k tomuto menu. Až tak, že my dnes naozaj Petra voláme nie jeho pôvodným menom, ale jeho prezývkou: skala.

Čo vám znie pri slove skala: majestátnosť, tajomnosť, pevnosť, tvrdosť, trvalosť, neklátivosť… Bol Peter taký? Kdeže. Dušoval sa často, ako on bude verný, aj keď všetci ostatní zradia a stačilo málo a bol preč. Často konal bez rozmyslenia, impulzívne, pod vplyvom pudov ako malý chlapec. Nebol človekom prudencie, ktorý by si bol všetko vopred premyslel a naplánoval ale bol zbrklý. Pritom si o sebe myslel ktovie čo. Bol vystrašený, ktorý sa klátil podľa toho, ako fúkal vietor. Teda skala? Zdá sa, že zo skaly nemal ani jednu vlastnosť. Lenže keď zoberieme toho istého Petra neskôr, po Ježišovom zmŕtvychvstaní a všimneme si jeho pôsobenie od Turíc neskôr v celej prvotnej Cirkvi, musíme uznať že Peter nebol ničím iným, iba skalou. Ako sa to stalo? Ježiš do neho videl. Ježiš mu dôveroval. je pravda, že bol s ním aj netrpezlivý, ale poznal aj jeho potenciál. Vedel, že v Petrovi sa nachádza skala, a že keď bude on, Ježiš, v ňom pracovať, že Peter bude skala, ktorú nepremôžu brány pekelné. A bol.

Pripomína nám to príbeh zo života Michelangela, ktorý predtým, než začal kresať svojho veľkého 4 metrového Dávida vysvetľoval, ako ho v tom kuse skaly vidí, ako je tam Dávid uväznený a ako ho musí odtiaľ vyslobodiť. Podobne sa vyjadroval **Gutzon Borglum**, ktorý vo vrchu Mount Rushmore v Južnej Dakote, vytesal hlavy štyroch amerických prezidentov - Washingtona, Jeffersona, Lincolna a Theodora Roosevelta. Keď sa ho pýtali ako do dokázal, odpovedal, že tie sochy tam boli 40 miliónov rokov. Stačilo trocha dynamitu, aby odstránil 400 000 ton granitu, aby ich vyniesol na povrch. Tak to bolo aj v prípade Petra a mnohých iných. Evanjelium a Ježišova moc boli pre mnohých buď mocným dynamitom alebo jemným kladivom, ktoré vynášajú na povrch skrytý potenciál, ktorý sa potom jedného dňa zaskvie v plnej kráse. Nemám aj ja v sebe tento potenciál? Aké by to mohlo byť motto, či prímenie, ktoré by mi pomohlo odhaliť ho?

Tretím mužom s prímení je Jozef z Cypru, prímením ***Barnabáš***, syn útechy. Bol to pôvodne bohatý muž, ktorý ale predal svoje pole a celý svoj majetok a dal ho rozvíjajúcej sa Cirkvi na podporu. Toto však nebol izolovaný čin. Všetko, čo čítame o tomto mužovi v NZ je o dávaní útechy a o povzbudzovaní. Barnabáš povzbudil dokonca aj Pavla, keď bol utiahnutý v Tarze, aby sa dal na dielo, na ktoré ho Boh volá. Cirkev povzbudil, aby ho prijali, a aby ho prestali podozrievať…

Aj našom prostredí je veľa negativizmu a kritizovania. Potrebujeme ľudí, ktorí by povzbudzovali iných a nie ich znechucovali alebo im odobrali aj tú poslednú iskierku optimizmu, ktorá im ešte ostala. Takíto ľudia sú dnes cenní…

Nemohol by som byť ním aj ja? (Dnes je veľa čiernych kazateľov aj medzi kňazmi, potrebujeme povzbudzovateľov).

Čo vy na to? Aké meno vlastníte? **Nešlo by prekonať to svoje negatívne, alebo dosiahnuť to ideálne, alebo byť odmenený za prínos…? Záleží to odo mňa, či sa otvorím pre Ježiša, ten hlavný džob robí už on sám.**

2. veľkonočná nedeľa (B)  
Sk 4,32-35

V našej katolíckej cirkvi je bežné, že niekoho pokladáme za svätého človeka. Počuli sme však niekedy, žeby za svätú bola vyhlásená celá skupina ľudí, napr. niektorá farnosť? Takto pýtať sa môže znieť podivne, ale prečo nie. Ak sa o niekom povie, že jeden z nás je dobrý či svätý človek, je to povzbudzujúce. Ale nie je to žiaden veľký argument pre náboženstvo, ktoré ten človek vyznáva. Ak by sa však opakovane o mnohých z nás spoločne mohlo povedať, že sme dobrí a svätí ľudia, tak by išlo o celkom inú vec. Potom by prirodzene vznikla otázka, či príčinou našej svätosti nie je práve náboženstvo, viera, ku ktorej sa hlásime.

Svedectvo o živote prvých kresťanov v Jeruzaleme, ktoré sa dnes číta z knihy Skutky apoštolov, malo zjavne za cieľ poukázať na úzku súvislosť ich viery a ich života. Ľudia, ktorí uverili, že Boh Ježiša vzkriesil z mŕtvych, pokladali si za povinnosť svoju vieru aj vysvetliť a dosvedčiť. V knihe Skutky apoštolov nájdeme, ako o Ježišovom vzkriesení svedčil apoštol Peter a ďalší kresťania. V tých časoch, v židovskom prostredí, argumentovali najmä pomocou výpovedí zo Starého zákona. Súčasne však Ježišovo vzkriesenie bolo dosvedčované aj životom tých, ktorí sa k Ježišovi ako k zmŕtvychvstalému Mesiášovi prihlásili.

Čo sa môžeme dozvedieť zo Skutkov apoštolov o tom, aký bol život prvých kresťanov? Vo 4. kap. tejto knihy sa poeticky píše, že veriaci mali jedno srdce a jednu dušu. Veriacimi sa v tej dobe (r. 30-40 po Kr.) myslia Židia, ktorí sa stali kresťanmi. Ich jednota srdca sa podľa Skutkov apoštolov prejavovala najmä v tom, že všetko mali spoločné. Môžeme sa pýtať, čo sa myslí slovom „všetko“. Keď čítame ďalej, dozvieme sa, že tí, čo boli majetnejší, predávali svoj majetok a získané prostriedky prinášali apoštolom. Tie sa potom rozdeľovali medzi kresťanov. Apoštoli mali prvoradú úlohu dávať svedectvo o zmŕtvychvstaní Pána Ježiša. Zjavne sa to od počiatku chápalo tak, že majú nielen rozprávať, ale aj motivovať ľudí k podeleniu sa o majetok. Toto si treba správne predstaviť. Nejestvuje žiaden historický dôkaz, žeby kresťania mali prikázané rozdať svoj majetok (polia, domy), hoci to mnohí urobili. Určite však platí, že sociálna solidarita bola veľmi dôležitá. Veľkorysé podelenie sa o majetok patrilo k hlavným dôkazom pôsobenia Ježiša zmŕtvychvstalého.

Nakoľko môžeme aj my konať podobne? Pre normálnu rodinu platí, že má spoločný majetok a že ľudia patriaci do rodiny jedávajú pri jednom stole. Naopak, kto sa nemôže spoľahnúť, že mu dajú doma najesť a že ho podržia v núdzi, nemá rodinu. Že v súčasnosti za rodinu pokladáme veľmi úzke spoločenstvo ľudí – najčastejšie dvoch dospelých a ich deti (ak ich vôbec majú), a zabúdame na starých rodičov a ďalších príbuzných – to je naša bieda a náš veľký problém. Prví kresťania žili ako rodina. Ak sa delili o majetok, nešlo o žiaden nanútený komunizmus, ale o dôsledok, ktorý vyvodili zo skúsenosti, že sa v Kristovi stali rodinou. Aj slávenie omše nezačínalo ako slávenie nejakého rituálu v kostoloch, ale úzko súviselo s tým, že kresťania sa stretávali vo svojich domácnostiach ako rodina. Nešlo v prvom rade o pokrvné príbuzenstvo, ale o rodinu v Kristovi. Ako rodina mali spoločné jedlo a v rámci toho jedli a pili na Ježišovu pamiatku. To bola pôvodná omša, alebo ako oni vtedy hovorili: lámanie chleba čiže opäť podelenie sa. Deliť sa na pamiatku Krista nemohlo znamenať, že sa Kristus len slovne spomína, ale že sa ľudia delia ako on, delia sa o lásku, delia sa o majetok. Takéto konanie nevzniklo z nejakého zákona, ani zo snívania. Zákonom sa láska nedá prikázať a snívanie sa neoverí v praktickom živote. Sväté konanie kresťanov vzniklo z viery, ktorá sa zrodila zo skúsenosti, že ukrižovaný Ježiš je živý u Boha. On zmenil cudzích, ustrašených a do seba uzavretých ľudí na takých, ktorí sa radi delili o svoju lásku, aj o majetok.

Ako to máme robiť my dnes? Predovšetkým prijmime ako veľký dar od vzkrieseného Krista, že nás, ktorí nie sme si navzájom pokrvne príbuzní, Kristus pretvára na rodinu. Páči sa nám to, tešíme sa z toho? V súčasnosti mnohí katolíci volajú po obnove našej cirkvi. Ľudia s čiernym pohľadom na svet v tom vidia hrozbu uvoľňovania morálky. Nie. Obnova cirkvi je návratom k cirkvi, ktorá bude rodinou. V rodine sa vždy všetci nezhodneme, ale pokladáme si za povinnosť usilovať sa vždy znova – nie o zhodu, ale o lásku. Pápež František rád hovorí o láske milosrdnej.

V ostatných rokoch si všímam, že opäť ako v časoch komunizmu sa viacerí naši kresťania začali stretávať po domoch na modlitbu, pohostenie a rozhovory o viere. Treba to len privítať. Je prirodzené, že sa stretávajú starí priatelia, ľudia, ktorí sú si blízki generačne, vzdelaním a kultúrou. Ak nás majú tieto stretania priblížiť prvotnej cirkvi, ktorá sa zrodila z Krista zmŕtvychvstalého, nezostaňme však uzavretí len do starých prepojení a kamarátstiev, a ako vyzýva pápež František, vyjdime na periférie. Vyjdime k ďalším ľuďom a otvorme sa ich biede a ich skúsenosti. A podeľme sa s nimi o svoje vlastné hmotné i duchovné bohatstvo. Ak sa nám to podarí, nebude ničím zvláštnym, že my hriešnici budeme tvoriť cirkevné spoločenstvá, ktoré opäť získajú povesť svätosti.