**Metodicko-pedagogické centrum Bratislava**

**Druhá atestácia**

**Ako pripraviť študentov na externú časť maturity zo slovenského jazyka a literatúry?**

**Mgr. Kamila Blahovská**

**2013**

**Ako pripraviť študentov na externú časť maturity zo slovenského jazyka a literatúry?**

Atestačná práca na druhú atestáciu

v študijnom odbore (vyučovacom predmete):

slovenský jazyk a literatúra

Tematický okruh: učebné štýly, metódy vyučovacieho procesu, didaktické zásady,

**Mgr. Kamila Blahovská**

Pracovisko autora: Gymnázium Gelnica, SNP 1, Gelnica

Pedagogický zamestnanec, kategória (podkategória): učiteľ,

učiteľ pre vyššie stredné vzdelávanie

Dosiahnuté vzdelanie (pre účely atestácie): vysokoškolské druhého stupňa

Metodicko-pedagogické centrum, pracovisko Prešov

**OBSAH**.....................................................................................................2

**ÚVOD**....................................................................................................... 3

**TEORETICKÁ ČASŤ**

1 VYUČOVACÍ PROCES A JEHO EFEKTÍVNOSŤ.......................6

* 1. Testovanie žiakov na medzinárodnej úrovni...................................7
  2. Kľúčové kompetencie ....................................................................9

1.3 Štátny vzdelávací program.......................................................11

2 KOMUNIKAČNÉ KĽÚČOVÉ KOMPETENCIE – Č ITATEĽSKÁ

GRAMOTNOSŤ .................................................................................13

3 MATURITNÁ SKÚŠKA ZO SLOVENSKÉHO JAZYKA A

LITERATÚRY ...............................................................................16

**PRAKTICKÁ ČASŤ**

4 PRÍPRAVA ŠTUDENTOV NA EXTERNÚ ČASŤ MATURITNEJ

SKÚŠKY ZO SLOVENSKÉHO JAZYKA A LITERATÚRY........19

4.1 Vyučovacie hodiny – jazyková zložka ....................................20

4.2 Vyučovacie hodiny – literárna zložka .....................................28

5 PRIESKUM............................................................................................36

5.1 Analýza dotazníkového prieskumu ................................................36

5.2 Odporúčania do ďalšej práce...........................................................38

6 NEŠTANDARDIZOVANÉ (UČITEĽSKÉ) DIDAKTICKÉ TESTY...39

6.1 Metodika tvorby neštandardizovaných (učiteľských) didaktických

testov..................................................................................................41

6.2 Odporúčania do ďalšej práce ...........................................................50

**ZÁVER** .................................................................................................... 52

**ZOZNAM BIBLIOGRAFICKÝCH ODKAZOV**.................................54

**PRÍLOHY**

**ÚVOD**

Žijeme v dobe reforiem a rýchlych zmien, ktoré sa týkajú všetkých oblastí spoločenského života, vrátane školstva. So zmenami sa musíme popasovať všetci, žiaci, rodičia i pedagógovia. Pribúda množstvo informácií, faktov, poznatkov, je nevyhnutné vyberať si tie, ktoré sú pre nás potrebné a dôležité.

Tradičné vzdelávanie, ktoré bolo často založené na memorovaní veľkého množstva vedomostí sa stalo minulosťou. Dnes sa skôr očakáva, že žiaci počas štúdia získajú najmä zručnosti a schopnosti riešiť problémy. Chceme mať žiakov samostatných, tvorivých, schopných vyjadriť, ale aj obhájiť svoj názor. Takých mladých ľudí, ktorí úspešne vstúpia na trh práce a budú viesť plnohodnotný život.

Jedným z kľúčových činiteľov, ktorý žiakom pomôže zvládať nároky na nich kladené, je učiteľ – jeho motivácia, vhodné stratégie učenia a metódy.

Miestom môjho pedagogického pôsobenia je už devätnásty rok Gymnázium v Gelnici. Podstatnú časť úväzku tvorí predmet slovenský jazyk a literatúra (SJL) a  príprava študentov na maturitnú skúšku z tohto predmetu sa ma každoročne týka. Snažím sa vždy o získanie aktuálnych informácií a tiež o to, aby som svojich maturantov pripravila na maturitu čo najlepšie. V Metodicko-pedagogickom centre v Prešove som pod vedením Mgr. D. Čtvrtníčkovej dvakrát (2008, 2009) absolvovala priebežné vzdelávanie venované príprave na maturitnú skúšku zo SJL. Odborné informácie, pracovné materiály, ale najmä vzájomné diskusie s kolegami boli pre mňa veľmi podnetné.

V júli 2013 som sa zúčastnila na trojdňovom aktualizačnom vzdelávaní (organizoval Národný ústav certifikovaných meraní – NÚCEM) s názvom Externé testovanie v oblasti vzdelávania, tvorba testovacích nástrojov a metódy ich hodnotenia. Pozitívne hodnotím informácie z oblasti metodiky tvorby didaktických testov, možnosti ich aplikovania pri tvorbe vlastných testov a  hodnotenia jednotlivých testových položiek.

Slovensko patrí medzi krajiny, ktoré reformovali spôsob ukončovania stredoškolského štúdia s cieľom väčšej objektívnosti, porovnateľnosti a transparentnosti. Z tohto dôvodu som sa rozhodla vo svojej atestačnej práci venovať práve príprave študentov na externú časť maturitnej skúšky zo SJL.

Som presvedčená, že tento proces prípravy sa zvládnuť dá, všetko závisí od komunikácie a spolupráce na úrovni žiak – učiteľ. Z vlastnej skúsenosti viem, že systematická príprava na zvládnutie externej časti maturitnej skúšky zo SJL musí začať už v prvom ročníku štúdia na strednej škole. Je neprípustné, aby žiak pracoval s testovými položkami prvýkrát tesne pred maturitou. Prekážkou prípravy však môže byť to, s akými žiakmi na svojich hodinách učiteľ pracuje. Žiakov si učiteľ nevyberá a platí to aj opačne. Práve od pedagogického majstrovstva učiteľa veľa závisí. Niekoľkokrát boli v médiách zverejnené informácie o tom, že maturitná skúška zo SJL (mám na mysli jej externú časť) dopadla opäť zle, čo vnímam z môjho pohľadu ako zveličené. Ak všetci zainteresovaní (učitelia i žiaci) budú cielene pracovať nielen na osvojovaní vedomostí, ale najmä na získavaní konkrétnych zručností, maturitná skúška nebude pre nikoho z nich postrachom.

Cieľom mojej atestačnej práce je ukázať viaceré možnosti prípravy študentov na externú časť maturity na hodinách SJL na Gymnáziu v Gelnici s využitím tvorivých a inovačných metód vo vyučovaní, taktiež s použitím vlastných neštandardizovaných (učiteľských) didaktických testov.

Atestačná práca je rozdelená do dvoch častí. Teoretickú časť tvoria jednotlivé kapitoly a podkapitoly. V prvej kapitole sa venujem vyučovaciemu procesu a jeho efektívnosti, približujem výsledky medzinárodných testovaní PISA a PIRLS, kľúčové kompetencie a ďalej štátny vzdelávací program. Druhá kapitola sa týka komunikačných kľúčových kompetencií, najmä však čitateľskej gramotnosti. V závere teoretickej časti sa venujem maturitnej skúške z predmetu slovenský jazyk a literatúra v zmysle platnej legislatívy.

Praktická časť sa delí na tri časti. V prvej časti sú zahrnuté ukážky jednotlivých vyučovacích hodín v predmete slovenský jazyk a literatúra, ktoré som realizovala v maturitnom ročníku a zamerala som sa v nich na rozvoj komunikačných kľúčových kompetencií za použitia tvorivých a inovačných metód. V ďalšej časti je zaradený prieskum, ktorý sa týkal postojov žiakov k vyučovaniu slovenského jazyka a literatúry. V tretej časti som sa zamerala na metodiku tvorby neštandardizovaných (učiteľských) didaktických testov, ktoré boli vypracované na základe aktuálnych poznatkov z metodiky tvorby testov.

Pri písaní práce som sa nestretla s výraznými problémami. Študovala som odbornú literatúru, ktorá sa tejto problematike venuje a využila som taktiež svoje vlastné pedagogické skúsenosti. Pri písaní som sa pridržiavala publikácie Písanie práce ma obohatilo o nové poznatky, verím však, že bude prínosom pre kolegov, pre ktorých nie sú inovatívne metódy cudzie, ale sú súčasťou ich pedagogickej práce.

**TEORETICKÁ ČASŤ**

**1 VYUČOVACÍ PROCES A JEHO EFEKTÍVNOSŤ**

„Vyučovací proces (výučba) je cieľavedomý, postupný, systematicky organizovaný proces vzájomne podmienených činností učiteľa (táto činnosť sa nazýva vyučovanie) a žiakov, študentov (táto činnosť a nazýva učenie sa), ktorý je zameraný na vzdelávanie, výchovu a všestranný rozvoj osobností žiakov, t. j. na dosiahnutie stanovených cieľov. “ (Turek, 2008, s. 19)

Podľa Tureka (2008) je moderné chápanie vyučovacieho procesu založené na tom, aby žiaci nadobúdali vedomosti a zručnosti vlastným uvažovaním, vlastnou aktivitou, ktorá má byť usmerňovaná učiteľom. Veď jedna z troch funkcií vyučovacieho procesu je funkcia rozvíjajúca a tá má za cieľ neustály rozvoj osobnosti žiaka, ktorý by sa tak dokázal bez problémov prispôsobiť rýchlemu tempu a meniacim sa podmienkam života.

Cieľom výchovy a vzdelávania je pripraviť človeka na život a prácu, keďže spoločnosť sa vyvíja, je nevyhnutné, aby koncepcie výchovy a vzdelávania brali do úvahy zmeny, ktoré v nej prebiehajú alebo sa predpokladajú. Dnešný svet sa vyznačuje explóziou informácií a taktiež rastie tempo inovácií. Technológie veľmi rýchlo zastarávajú, a preto sa tomuto trendu musia prispôsobiť aj školy. Absolventi škôl by si nemali odnášať veľké množstvo faktografických informácií, ale trvalejšie hodnoty: „postoje, záujmy, motivácia, hodnotový systém, rozvinuté schopnosti – kľúčové kompetencie a zručnosti (know-how). “ (Turek, 2008, s. 41)

Vychádzajúc z predchádzajúcich riadkov sa núka niekoľko otázok: Aké je vzdelávanie na Slovensku? Plní stanovené ciele? Je vyučovací proces efektívny? Všetci, ktorí sme do vyučovacieho procesu zainteresovaní, vieme, že jednoznačné odpovede neexistujú. Podľa Tureka (2002) je efektívnosť vyučovacieho procesu účelnosť, t. z. miera dosiahnutia cieľov.

Vyučovací proces plní všeobecné a špecifické ciele. Na kvantitatívne vyjadrenie efektívnosti vyučovacieho procesu slúžia práve špecifické (konkrétne) ciele a meracie prostriedky na zisťovanie jeho výsledkov. Kvalita vyučovacieho procesu je rovnako dôležitá, ovplyvňujú ju samotní žiaci, materiálne zabezpečenie, metódy a organizačné formy práce.

Školské vzdelávacie programy pre jednotlivé študijné a učebné odbory jasne formulujú ciele vyučovacieho procesu, kľúčové kompetencie a výkonové štandardy. V mnohých krajinách sa výsledky vyučovacieho procesu sledujú a hodnotia v rámci národných a medzinárodných testovaní.

Slovenská republika sa taktiež priebežne zapája do medzinárodných testovaní: **PISA**, **PIRLS** a niekoľko rokov sa uskutočňuje národné meranie výsledkov vzdelávania: (**Testovanie 9** – testovanie žiakov 9. ročníka, **Externá časť maturitnej skúšky** – nová koncepcia maturitnej skúšky, **Testovanie 5** – pilotné testovanie sa uskutočnilo v jeseni 2013 a generálna skúška je naplánovaná v novembri 2014).

Efektívnosť vyučovacieho procesu môžu ovplyvniť obe strany, učitelia aj žiaci. V prvom rade je to učiteľ, ktorý by mal byť kvalifikovaný, dostatočne motivovaný, mal by mať vytvorené primerané podmienky. Na vyučovanie vplýva aj žiak, jeho rodinné prostredie, sociálno-ekonomické podmienky – to všetko ovplyvňuje výkon žiaka.

* 1. **Testovanie žiakov na medzinárodnej úrovni**

Slovenská republika je od roku 2004 členským štátom Európskej únie (EÚ) a taktiež je členom Organizácie pre hospodársku spoluprácu a rozvoj (OECD). V roku 2003 sa Slovensko prvýkrát zúčastnilo na štúdii OECD PISA.

**PISA** – ( **P**rogramme for **I**nternational **S**tudents **A**ssessment) Program pre medzinárodné hodnotenie študentov – je medzinárodný výskum, ktorého prvé kolo sa uskutočnilo v roku 2000 pod patronátom OECD. Zameriava sa na medzinárodné testovanie a porovnanie vedomostí a zručností v oblasti čitateľskej, matematickej a prírodovednej gramotnosti 15-ročných žiakov v trojročnom  časovom intervale.

Podľa Čtvrtníčkovej (2006) cieľom testovania nie je zistiť, aké majú žiaci teoretické alebo encyklopedické vedomosti, ale aké sú schopnosti žiakov využiť to, čo sa v škole naučili.

Hlavnou skúmanou oblasťou v cykle PISA 2009 bola čitateľská gramotnosť. Výsledky naznačujú, že nenastala v nameranom výkone Slovenska, reprezentovaného našimi žiakmi, žiadna významná zmena. Matematická gramotnosť osciluje okolo priemeru krajín OECD. Čitateľská gramotnosť a prírodovedná gramotnosť nedosahujú ani tento priemer.

(PISA. [online]. [cit.2. januára 2013]. Dostupné na World Wide Web: http://www.nucem.sk/documents//27/medzinarodne\_merania/pisa/publikacie\_a\_diseminacia/1\_narodne\_spravy/Narodna \_sprava\_PISA\_2009.pdf.)

V apríli 2012 sa na Slovensku uskutočnilo hlavné testovanie medzinárodnej štúdie PISA 2012. Dňa 3. 12. 2013 boli zverejnené výsledky a Slovensko opäť v oblasti čitateľskej gramotnosti skončilo pod priemerom zúčastnených krajín OECD (t. j. 34 krajín). Zverejnené výsledky sa stali predmetom (najmä) odborných diskusií.

**PIRLS – (P**rogressin **I**nternational **R**eading **L**iteracy **S**tudy**)** je medzinárodné hodnotenie čitateľskej gramotnosti žiakov 4. ročníka základných škôl. Uskutočňuje sa od roku 2001 v päťročných cykloch. Popri monitorovaní žiackych výkonov v čitateľskej gramotnosti, štúdia PIRLS venuje značnú pozornosť aj čitateľským návykom a postojom žiakov a aj podmienkam ich domáceho a školského prostredia, aby bolo možné hľadať súvislosti medzi čitateľskou gramotnosťou a uvedenými podmienkami.

V roku 2011 sa uskutočnilo testovanie PIRLS – Pokrok v medzinárodnej úrovni čitateľskej gramotnosti, výsledky, ktoré boli zverejnené v decembri 2012, naznačujú, že slovenskí žiaci, ktorí absolvovali štyri roky školskej dochádzky, získali porovnateľné výsledky s priemerom zúčastnených krajín EÚ a krajín OECD.

(PIRLS.[online]. [cit.2. januára 2013]. Dostupné na World Wide Web:

http://www.nucem.sk/documents/27/medzinarodne\_merania/pirls/tipi\_2011/sprava\_TiPi.pdf.)

Výsledky medzinárodných meraní prinášajú informácie o monitorovaní edukačného procesu a efektívnosti školských systémov v jednotlivých zúčastnených krajinách. Niektorí odborníci namietajú objektívnosť medzinárodných meraní (dôvodom sú najmä kultúrne zvláštnosti krajín), faktom je, že v reformných zmenách treba pokračovať, pretože naším spoločným cieľom by mala byť snaha zvýšiť kvalitu vyučovacie procesu.

**1. 2 Kľúčové kompetencie**

Synonymá slova kompetencia sú schopnosť, zručnosť, spôsobilosť a pod. „**Kompetencia** je správanie (činnosť alebo komplex činností), ktoré charakterizujú vynikajúci výkon v niektorej oblasti činnosti.“ (Turek, 2008, s. 200)

Ak o niekom povieme, že je kompetentný, máme na mysli to, že má schopnosti a zručnosti vykonávať kvalitne to, čo sa od neho vyžaduje v určitej oblasti. Ako už bolo spomínané v predchádzajúcej časti, tempo osobného, pracovného a spoločenského života je veľmi rýchle. Aby bol človek schopný zvládať ho, aby bol schopný riešiť úlohy a nepredvídateľné problémy, Turek (2008) vymedzuje **kľúčové kompetencie** ako najdôležitejšie z množiny kompetencií. Kľúčové kompetencie, ich osvojovanie a zdokonaľovanie, sa považuje za celoživotný proces učenia, nielen v škole, ale neskôr aj v zamestnaní, v rodinnom či spoločenskom živote.

V roku 2002 Vláda SR prijala dokument v oblasti výchovy a vzdelávania s názvom MILÉNIUM: Národný program výchovy a vzdelávania v Slovenskej republike na najbližších 15 – 20 rokov. V tomto dokumente sa stanovuje ako jeden z kľúčových cieľov výchovy a vzdelávania rozvoj kľúčových kompetencií. V roku 2008 bol schválený a uvedený do praxe zákon č. 245/2008 Z. z. o výchove a vzdelávaní (školský zákon), ktorý zaviedol do nášho vzdelávacieho systému pojem kľúčové kompetencie. Tento pojem sa stal súčasťou štátnych vzdelávacích programov (ŠVP) a tiež školských vzdelávacích programov (ŠkVP).

Turek (2008) navrhuje šesť kategórií kľúčových kompetencií:

**1.** **informačné** – spôsobilosti, ktoré umožnia jednotlivcovi zistiť, ktoré informácie sú potrebné, vedieť ich lokalizovať, hodnotiť a efektívne používať, v tejto súvislosti sa zvyknú používať aj pojmy informačná a počítačová gramotnosť,

**2**. **učebné**  – spôsobilosti, ktoré súvisia s učením, t. z., človek by mal chcieť učiť sa, vedieť sa efektívne učiť, to je dôležitejšie ako to, čo sa človek naučil,

**3. kognitívne** – spôsobilosti človeka efektívne riešiť problémy, kriticky a tvorivo myslieť,

**4. interpersonálne (sociálne)**  – spôsobilosti človeka vedieť spolu s inými ľuďmi žiť a pracovať, vytvárať harmonické medziľudské vzťahy, pomáhať si, riešiť konflikty a pod.,

**5. komunikačné** **– „vyjadrovať sa ústne a písomne primerane situácii (aj v troch jazykoch štátov EÚ), čítať s porozumením, pozorne počúvať, voliť optimálnu formu a spôsob komunikácie, spracúvať písomný materiál zrozumiteľným spôsobom, prezentovať informácie – vysvetľovať a znázorňovať jasne, stručne, presne zrozumiteľne, komunikovať prostredníctvom informačných a komunikačných technológií.“** (Turek, 2008, s. 217)

**6.** personálne – spôsobilosti, ktoré zahŕňajú sebauvedomenie, sebaovládanie, motiváciu (automotiváciu) a angažovanosť.

Podľa Tureka (2005) sú pojmy výchova a vzdelávanie prepojené so spoločnosťou. Škola, ktorá má pripraviť mladú generáciu na život a prácu, musí brať do úvahy zmeny vo vývoji spoločnosti. Ak chce naša krajina patriť medzi vyspelé krajiny, „musí mať kvalitný školský systém, ktorý bude rozvíjať tvorivé schopnosti žiakov a študentov, ich tvorivé myslenie, schopnosť riešiť problémy.“(Turek, 2005, s. 8)

**1.3 Štátny vzdelávací program**

Vzdelávanie na Slovensku sa realizuje podľa (vyššie spomínaných) Štátnych vzdelávacích programov, ktoré sa stali záväznými dokumentmi na všetkých stupňoch a typoch škôl a  sú súčasťou každej vzdelávacej oblasti.

Podľa Štátneho vzdelávacieho programu (ŠVP) pre gymnáziá, ISCED 3A – vyššie sekundárne vzdelávanie, sa vzdelávajú žiaci gymnázií so štvorročným štúdiom a žiaci 5. až 8. ročníka gymnázií s osemročným štúdiom. ŠVP pre gymnáziá jasne definuje zameranie tohto typu školy nielen na získanie všeobecného vzdelanostného základu, ale taktiež na rozvíjanie **kľúčových kompetencií**. Absolvent gymnázia má na úrovni svojich možností rozvinuté tieto kľúčové kompetencie:

1. kompetencia (spôsobilosť) k celoživotnému učeniu sa,

**2. sociálne komunikačné kompetencie (spôsobilosti),**

3. kompetencie (spôsobilosti) uplatňovať matematické myslenie a

poznávanie v oblasti vedy a techniky,

4. kompetencie (spôsobilosti) v oblasti informačných a komunikačných

technológií,

5. kompetencia (spôsobilosť) riešiť problémy,

6. kompetencie (spôsobilosti) občianske,

7. kompetencie (spôsobilosti) sociálne a personálne,

8. kompetencie (spôsobilosti) pracovné,

9. kompetencie (spôsobilosti) smerujúce k iniciatívnosti a podnikavosti,

10. kompetencie (spôsobilosti) vnímať a chápať kultúru a vyjadrovať sa

nástrojmi kultúry.

Pojem kľúčové kompetencie je už niekoľko rokov súčasťou života odborníkov v oblasti školstva, no najmä pedagógov. Práve od pedagógov závisí, či tento pojem zostane len „pojmom“ v pedagogických dokumentoch, alebo ho „premenia“ na tvorivé a motivačné metódy vo vyučovaní, výsledkom ktorých bude rozvoj už spomínaných kľúčových kompetencií. Bez motivácie nie sú výchova a vzdelávanie možné. Ak sa človek v určitej činnosti prejavuje ako snaživý, vytrvalý, pracovitý, rozvíja svoje schopnosti a svoju tvorivosť. „Motiváciu chápeme v najširšom slova zmysle ako súhrn činiteľov, ktoré vyvolávajú, usmerňujú, udržiavajú a zacieľujú ľudskú aktivitu.“ (Zelina, 1996, s. 71)

1. **KOMUNIKAČNÉ KĽÚČOVÉ KOMPETENCIE** – **ČITATEĽSKÁ GRAMOTNOSŤ**

Ako už bolo spomínané v predchádzajúcej časti, jedny zo šiestich kľúčových kompetencií sú komunikačné kompetencie a v rámci nich treba zdôrazniť čitateľskú gramotnosť. Za gramotného človeka sa považuje človek, ktorý ovláda zručnosť písať a čítať. V dnešnej modernej dobe to považujeme viac-menej za samozrejmosť. Paradoxom je však to, že práve moderná spoločnosť svojimi výdobytkami (najmä internet) vedie žiakov k tomu, aby tieto zručnosti ďalej nerozvíjali. Stačí uviesť niekoľko príkladov z praxe – pri elektronickej komunikácii (čety, facebook a iné) sa nerešpektujú diakritické a interpunkčné znamienka, nerozlišujú sa veľké a malé písmená a pod. Taktiež mnohí žiaci nie sú motivovaní študovať a hľadať poznatky v knihách, jednoducho si „vygooglia“ potrebné informácie a bez selektovania ich preberú. Práve zručnosť čítať je pre žiakov nenahraditeľnou, bez tejto zručnosti nie je možné zvládnuť akýkoľvek vyučovací predmet – získavanie informácií, ich porozumenie, hľadanie súvislostí a vzťahov, riešenie problémov, zvládanie rôznorodých situácií...

V predchádzajúcich riadkoch je naznačený dosť závažný problém, s ktorým sa v slovenskom školstve stretávame. Je to problém všeobecne známy aj na základe výsledkov testovania žiakov, a to, že čitateľská gramotnosť slovenských žiakov má značné rezervy. Prečo je to tak? Kde hľadať príčiny? Faktom je, že obsah učiva je značne predimenzovaný a mnohí   pedagógovia ešte stále „bojujú“ s možnosťou redukovať učivo, hoci to učebné osnovy dovoľujú. Faktom je aj to, že občas aj pedagógovia svojím prístupom vedú žiakov k pasívnemu prijímaniu informácií a k ich následnému memorovaniu. Na to, aby sa venovali rozvíjaniu dôležitejších zručností, nezostáva čas ani priestor.

Základným predpokladom pre rozvoj čitateľskej gramotnosti je samotný proces čítania, pričom to nie je len schopnosť čítať rýchlo a plynule, ale hlavne porozumieť rôznym druhom textov, vedieť vyhľadať v nich podstatné informácie, dokázať často v neznámom texte spracovať na prvý pohľad nerozoznateľné informácie. Tu narážame na veľký problém. Naši žiaci majú v súčasnosti problém so samotným čítaním (mnohí čítajú málo alebo minimálne), sú presvedčení o tom, že všetky informácie nájdu na internete. Tento ich pasívny prístup vedie tomu, že prijímajú hotové informácie (často chybné, nepresné alebo aj nepotrebné) bez vlastného hodnotenia či analýzy. A tu sa otvára priestor pre učiteľa, pretože je to on, kto môže svojím aktívnym prístupom motivovať žiakov k rozvíjaniu čitateľskej gramotnosti.

Čitateľská gramotnosť sa teda chápe ako schopnosť porozumieť rôznym druhom textu, nájsť, vybrať a zhodnotiť v ňom obsiahnuté informácie a to vo vzťahu k riešenému problému.

PISA rozlišuje štyri základné situácie čítania:

1. čítanie na súkromné účely (listy, krásna literatúra)

2. čítanie na verejné účely (zúčastňovanie sa na aktivitách širšej

spoločnosti)

3. čítanie na pracovné účely (orientácia na trhu práce)

4. čítanie na vzdelávanie (pri plnení učebných povinností)

V procese čítania čitateľ prichádza do styku s rôznymi druhmi textu. Podľa uvedenej štúdie z hľadiska formy rozlišujeme: **súvislé, nesúvislé, kombinované** (kombinácia súvislých a nesúvislých textov) a **zložené** (pozostávajú z viacerých samostatných textov) **texty.** Najčastejšie používanými typmi textov v štúdii PISA (s ohľadom na spôsob spracovania, výber jazykových prostriedkov a štylizáciu) sú: **opis, rozprávanie, výklad, argumentácia, návod, rozličné protokoly, zápisnice.**

(PISA. [online]. [cit.3. januára 2013]. Dostupné na World Wide Web: http://www.nucem.sk/documents//27/medzinarodne\_merania/pisa/publikacie\_a\_diseminacia/3\_zbierky\_uloh/Ulohy\_citanie\_PISA2009.pdf.)

Podľa Čtvrtníčkovej (2006) žiaci prichádzajú do styku aj s **literárnymi** a **informačnými** textami. Literárne texty sú zastúpené rôznymi literárnymi žánrami a útvarmi – básne, poviedky, rozprávky, ukážky krásnej literatúry v učebniciach a čítankách. Informačné texty sú výkladové texty v učebniciach a encyklopédiách, články v dennej tlači, informačné letáky a pod.

Podľa Lapitku (2005) čitateľská gramotnosť sa vyvíja a u žiakov postupne podľa veku prechádza kvalitatívnymi zmenami. Ide o tri stupne diferencované podľa stupňa školy:

**prvý stupeň základnej školy** – žiak získava tri z kompetencií čitateľských zručností – učenie sa čítať a písať, plynulé čítanie, a porozumenie textu

**druhý stupeň vzdelávania** – pokračuje rozvoj čítania s porozumením so zameraním na náročnejšie čitateľské kompetencie – analýza textu, interpretácia a hodnotenie

**tretí stupeň vzdelávania – realizuje sa na strednej škole, zameriava sa na porozumenie obsahu textu, dôraz sa kladie na analyticko-interpretačné kompetencie, čo v konečnom dôsledku smeruje k metainterpretácii a hodnoteniu podľa umeleckých a mimoumeleckých kritérií.**

Čitateľská gramotnosť je komplexným súborom čitateľských zručností človeka, stáva sa dôležitým predpokladom na rozvoj iných foriem gramotnosti – napr. počítačová gramotnosť – schopnosť používať elektronické médiá (počítač, mobil) a ich vybavenie, právna gramotnosť a pod.

**3 MATURITNÁ SKÚŠKA ZO SLOVENSKÉHO JAZYKA A LITERATÚRY**

Maturitnú skúšku na strednej škole v súčasnosti upravuje vyhláška Ministerstva školstva, vedy, výskumu a športu Slovenskej republiky č. 157/2013 zo 4. júna 2013, ktorou sa mení a dopĺňa vyhláška Ministerstva školstva Slovenskej republiky č. 318/2008 Z. z. o ukončovaní štúdia na stredných školách v znení vyhlášky č. 209/2011 Z. z.

Skladbu predmetov maturitnej skúšky na gymnáziách tvoria: slovenský jazyk a literatúra, povinný predmet zo skupiny predmetov cudzie jazyky, voliteľný predmet zo skupiny prírodovedných alebo spoločenskovedných, alebo ostatných predmetov a ďalší voliteľný predmet.

Maturitná skúška pozostáva z troch častí:

**Externá časť (EČ)** – tvorí ju písomný test, ktorý zadáva a vyhodnocuje NÚCEM, uskutočňuje sa v rovnakom čase na celom území SR. Hlavným cieľom je:

- ,,Poskytnúť školám a žiakom **objektívnu informáciu** o celoslovenskom porovnaní výsledkov ich vzdelávania (percentuálna úspešnosť a percentil).

- **Objektívne ohodnotiť zručnosti, vedomosti a kompetencie** žiakov na výstupe zo stredoškolského vzdelávania (ISCED 3), ako napr. čítanie s porozumením, prepojenie poznatkov z rôznych tematických celkov učiva a pod.

- Prispieť ku **skvalitňovaniu vzdelávacieho procesu,** k rozvíjaniu vyšších poznávacích funkcií a kompetencií žiakov (pozri *www.nucem.sk)*.“ (Hincová – Húsková, 2012, s. 49)

Inak povedané, celoštátne meranie má objektívne overiť nielen vedomosti maturantov, ale aj zručnosti a kľúčové kompetencie, medzi ktoré v  predmete slovenský jazyk a literatúra patrí **čítanie s porozumením.** Okrem tohomá poskytnúť žiakom, rodičom, školám, ale aj verejnosti objektívnu informáciu o výsledkoch vzdelávania (celoslovenské porovnanie) a taktiež prispieť ku postupnému skvalitňovaniu vzdelávania na Slovensku.

Testovacím nástrojom na externú časť maturitnej skúšky zo SJL sa používa štandardizovaný test, ktorý tvorí  8 ukážok (literárne alebo neliterárne texty, prevažne súvislé, ale aj nesúvislé texty). Každá ukážka obsahuje 8 úloh (5 úloh s výberom odpovedí, 3 úlohy s krátkou odpoveďou), spolu 64 úloh, pričom polovica z nich je zameraná na čítanie s porozumením, ostatné preverujú učivo z jazyka a literatúry.

**Písomná forma internej časti** (**PFIČ)** – písomná slohová práca, témy a žánre zadáva NÚCEM, vyhodnocuje pedagogický zamestnanec školy, kde sa PFIČ koná, uskutočňuje sa v rovnakom čase na celom území SR.

Cieľom PFIČ je preveriť schopnosť žiaka písať samostatne, žánrovo, štylisticky a gramaticky adekvátne, jasne, zrozumiteľne a na primeranej úrovni podľa cieľových požiadaviek.

Písomnú formu internej časti predstavujú 4 témy, pričom ku každej je priradená žánrová forma. Žiak si povinne vyberá 1 tému a spracuje ju písomne v rozsahu 1,5 – 3 strany.

**Ústna forma internej časti (ÚFIČ)** – uskutočňuje sa v jednotlivých predmetoch.

Táto nová podoba maturitnej skúšky nahradila predchádzajúci model. V roku 1998 Ministerstvo školstva SR rozhodlo o potrebe inovovať maturitnú skúšku a poverilo Štátny pedagogický ústav prípravou novej koncepcie maturitnej skúšky (NKMS). V roku 1999 sa uskutočnil prvý ročník celoslovenského testovania maturantov z matematiky Monitor 1999, zistili sa veľké rozdiely vo vedomostiach žiakov jednotlivých škôl a zároveň učitelia v dotazníku vyjadrili potrebu zobjektívniť maturitnú skúšku. Taktiež sa dožadovali štandardizovaných testov vo všetkých povinných aj nepovinných predmetoch. V rokoch 2000 – 2003 pribúdali testované predmety a aj počet testovaných žiakov. V roku 2001 bola schválená nová koncepcia maturitnej skúšky, ktorá so sebou priniesla tieto základné zmeny: povinnú EČ v niektorých predmetoch, externe pripravované a centrálne zadávané témy PFIČ z cudzích jazykov a pokyny na tvorbu zadaní pre ÚFIČ a jej hodnotenie. V školskom roku 2004/2005 sa konala Generálna skúška, ktorá bola skúškou pred oficiálnym spustením novej maturity. Od roku 2007 sa nová maturita týkala aj slovenského jazyka a literatúry. Zákonom č. 245/2008 Z. z. vznikol NÚCEM. Hlavným cieľom tejto inštitúcie bolo monitorovanie a hodnotenie kvality výchovy a vzdelávania v niekoľkých oblastiach, pričom jednou z nich bolo **externé a interné hodnotenie a porovnávanie škôl a školských zariadení.** Do roku 2009 žiadne porovnania neboli možné. NÚCEM zabezpečuje EČ a PFIČ maturitnej skúšky, určuje obsah EČ a PFIČ, zodpovedá za prípravu a priebeh EČ a PFIČ, spracovanie, vyhodnotenie a uchovávanie EČ a PFIČ, zabezpečuje výrobu a distribúciu testov.

**PRAKTICKÁ ČASŤ**

**4 PRÍPRAVA ŠTUDENTOV NA EXTERNÚ ČASŤ MATURITNEJ**

**SKÚŠKY ZO SLOVENSKÉHO JAZYKA A LITERATÚRY**

**S**účasná doba je veľmi rýchla a hektická. Zmeny sa dotýkajú všetkých oblastí a každého z nás. My všetci, ktorí pracujeme v oblasti školstva, ich tiež pociťujeme doslova každodenne. V spleti udalostí (nedostatok finančných prostriedkov, racionalizácia školskej siete, hrozba prepúšťania...) je učiteľ a jeho pedagogická práca. Pedagogická práca zameraná na rozvoj jednotlivých kľúčových kompetencií, najmä komunikačných (čitateľská gramotnosť), vďaka čomu žiak získa zručnosť pracovať s informáciami z rôznorodých zdrojov (učebnica, kniha, periodiká, internet a iné), čo je dôležité nielen počas štúdia, ale aj v ďalšom živote. Systematická práca učiteľa, ale aj žiakov počas stredoškolského štúdia určite prinesie očakávané výsledky v podobe zvládnutia externej časti maturitnej skúšky zo SJL.

Cieľ atestačnej práce, ktorý som formulovala v jej úvode, som sa snažila naplniť viacerými spôsobmi, ktoré budem postupne v praktickej časti prezentovať.

Svoju pozornosť som najprv upriamila na študentov 4. ročníka Gymnázia v Gelnici, ktorí sa vzdelávali podľa Školského vzdelávacieho programu Kľúč k vzdelaniu, brána k výchove, cesta k úspechu. V rámci neho boli k týždennej časovej dotácii 3 vyučovacie hodiny pridané 2 hodiny. Tieto vyučovacie hodiny boli zamerané na prípravu na EČ, PFIČ a ÚFMS z predmetu SJL, konkrétne na systematizáciu poznatkov a získavanie praktických zručností. Práve navýšená dvojhodinová týždenná dotácia nám (pedagóg a študenti) poskytla dostatočný priestor na prácu s rôznorodými textami a s úlohami. Nasledujúce podkapitoly tvoria vyučovacie hodiny slovenského jazyka a literatúry, ktoré som realizovala na hodinách SJL v maturitnom ročníku, 2 vyučovacie hodiny v jazykovej zložke, 2 vyučovacie hodiny v literárnej zložke. Tieto vyučovacie hodiny boli zamerané na rozvoj komunikačných kompetencií (čitateľská gramotnosť) s využitím inovatívnych metód, ktoré aktivizujú žiakov k činnosti. Taktiež som sa zamerala na prácu s informáciami rôzneho druhu a ich spracovanie.Jednotlivé vyučovacie hodiny sa môžu stať námetom na realizáciu tvorivých hodín slovenského jazyka a literatúry.

#### 4.1 Vyučovacie hodiny – jazyková zložka

**Predmet:** slovenský jazyk a literatúra

**Zložka:** jazyková

**Ročník:** štvrtý

**Téma:** Príprava na EČ, PFIČ, ÚMS zoslovenského jazyka a literatúry

**Učivo:** *Administratívny štýl, útvary*

**Typ vyučovacej hodiny:** zmiešaný

**Metódy:** pojmové mapovanie

**s**kupinová práca – kooperatívne vyučovanie

kladenie otázok

**Špecifické ciele: kognitívne (vzdelávacie) –** doplniť k pojmu FJŠ prislúchajúce fakty, aplikovať vedomosti a zručnosti pri práci s konkrétnym textom (čítať s porozumením), obhájiť svoje riešenia úloh, vytvoriť obsahovo a formálne správne žiadosť, reprodukovať poznatky o administratívnom funkčnom jazykovom štýle;

**afektívne (výchovné) –** iniciovať spoluprácu aspolupracovať v skupine, vypočuť si spolužiaka, akceptovať názory iných, odpovedať na otázky, správať sa podľa spoločenských noriem;

**psychomotorické (výcvikové) –** demonštrovať a zdôvodniť postup činnosti;

**Pomôcky:** učebnica, zošit, tabuľa, pracovný list

**Čas:** 1 vyučovacia hodina

**REALIZÁCIA VYUČOVACEJ HODINY:**

1. **Motivácia:**

Vyučovacia hodina sa začína metódou pojmového mapovania, ktorého témou sú funkčné jazykové štýly (FJŠ) všeobecne. Učiteľ zapíše do centra pojmovej mapy na tabuli pojem FJŠ. Úlohou žiakov je postupne na základe vedomostí dopisovať okolo pojmu, respektíve v zostupnom poradí pojmy, ktoré s témou súvisia. Pojmové mapy si žiaci zaznačia do zošita. Učiteľ v závere úvodnej časti upriami pozornosť žiakov na administratívny štýl.

1. **Expozícia:**

V cvičebnici slovenského jazyka pre stredné školy 4 sú uvedené k téme Administratívny štýl informácie. Žiaci sa rozdelia do malých (2 – 3 členovia) skupín a po prečítaní textu vypracujú úlohy zamerané na čítanie s porozumením. Žiaci pracujú s textom nesúvislým/súvislým a informačným (Príloha A). Po jeho prečítaní vypracujú nasledujúce úlohy.

**Úlohy:**

1. Na základe vymenovaných žánrov administratívneho štýlu uveďte

príklady na 3 komunikačné sféry.

2. Žiadosť a životopis sú podľa určenia útvary .....................................

3. Ktorý slohový postup prevláda v administratívnom štýle?

4. Útvary administratívneho štýlu slúžia na komunikáciu:

(A) neoficiálnu, písomnú

(B) súkromnú, ústnu

(C) verejnú, písomnú

(D) verejnú, ústnu

5. Žiadosť a životopis sa píšu vo formáte:

(A) výlučne A4

(B) A6 alebo A4

(C) A6

(D) v ľubovoľnom

**Správne odpovede:**

1. škola, banka, pošta, úrady, firma, vláda, ministerstvo... (stačia 3

možnosti)

2. oznamovacie

3. informačný

4. (C)

5. (A)

Po vyriešení úloh si žiaci zvolia hovorcov skupín, z ktorých niekoľkí (z časových dôvodov nie je možné, aby prezentovali všetci) prezentujú svoje riešenia. Na záver učiteľ predstaví správne odpovede, v prípade zistených rozdielov medzi odpoveďami žiakov učiteľ argumentuje.

Následne učiteľ upriami pozornosť žiakov opäť na text, s ktorým pracovali. Opýta sa žiakov, či medzi žánrami vedia nájsť dva, ktorých písanie precvičovali v priebehu stredoškolského štúdia. Nasleduje ďalšia aktivita – tvorba žiadosti – úradného listu. Žiaci pracujú v rovnakých skupinách. Každá skupina dostane pracovný list – rozstrihané jednotlivé časti úradného listu – žiadosti. Úlohou žiakov je usporiadať ich tak, aby dodržali formálnu správnosť. K jednotlivým častiam zároveň správne priradia aj popis (napr. adresát, vec, miesto a dátum...). Po skončení práce niekoľkí hovorcovia prezentujú výsledky svojej práce. Učiteľ skontroluje ich prácu, v prípade potreby koriguje chyby.

1. **Fixácia a diagnostika:**

Fixácia učiva sa realizujeformou metódy kladeniasumarizačných

a definujúcich otázok typu: Viete zaradiť administratívny štýl? Aká je základná funkcia administratívneho štýlu? Viete uviesť 3 základné znaky administratívneho štýlu? Ako delíme žánre administratívneho štýlu? Ktoré časti tvoria žiadosť – úradný list?

1. **Aplikácia:**

Učiteľ zadá žiakom domácu úlohu – obsahovo a formálne správne

napísať vlastnú žiadosť o prijatie do zamestnania vo Worde a zaslať ju v dohodnutom termíne na mejlovú adresu učiteľa: [blahovska@gymgl.sk](mailto:blahovska@gymgl.sk).

**ANALÝZA:**

Pri realizácii vyučovacej hodiny som uplatnila viaceré metódy: pojmové mapovanie, **s**kupinová práca – kooperatívne vyučovanie, kladenie otázok s cieľom rozvíjať najmä čitateľskú gramotnosť.

Úvod hodiny som realizovala formou pojmového mapovania, ktorého cieľom bolo zistiť vedomosti žiakov o funkčných jazykových štýloch (FJŠ). V praxi sa bežne stáva (aj maturantom), že si mýlia FJŠ so slohovými postupmi. Na tabuli žiaci na základe dobrovoľnosti postupne vytvárali 2 pojmové mapy: ,,pavúk“ a hierarchická pojmová mapa. Učiteľ bol v pozícii pozorovateľa. V prípade niektorých žiakov zasiahol do práce učiteľ, pretože urobili chyby v pojmoch.

V ďalšej časti hodinyboli žiaci rozdelení do malých (2 – 3 členovia) skupín, pracovali s informačným textom, sčasti súvislým aj nesúvislým. Nasledovali úlohy zamerané na overenie ich čitateľských zručností. Pri riešení úloh nenastali žiadne problémy, čo svedčí o tom, že textu porozumeli. V ďalšej časti hodiny nasledovala praktická úloha zameraná na ,,poskladanie“ žiadosti tak, aby bola obsahovo a formálne  správna. V tejto fáze hodiny som musela opravovať chyby žiakov, ktoré sa týkali zlého usporiadania niektorých častí žiadosti. Žiaci argumentovali tým, že si písanie tohto administratívneho žánru už nepamätajú.

Pri fixácii a celkovej diagnostike som použila metódu kladenia sumarizačných a definujúcich otázok. Žiaci na ne odpovedali takmer bez problémov, občas sa vyskytla nepresná alebo neúplná odpoveď.

V závere hodiny som zadala žiakom písomnú domácu úlohu, taktiež som poskytla priestor žiakom, aby sa vyjadrili k vyučovacej hodine.

**Predmet:** slovenský jazyk a literatúra

**Zložka:** jazyk

**Ročník:** štvrtý

**Téma:** Príprava na EČ, PFIČ, ÚMS zoslovenského jazyka a literatúry

**Učivo:** *Frazeológia,**frazeologické jednotky*

**Typ vyučovacej hodiny:** zmiešaný

**Metódy:** ,,mozgová rozcvička“

brainstorming

individuálna práca

voľná písomná práca

**Špecifické ciele: kognitívne (vzdelávacie) –** navrhnúť možnosti použitia knihy, aplikovať vedomosti a zručnosti pri práci s konkrétnym textom (čítať s porozumením), obhájiť svoje riešenia úloh, uviesť príklady na frazeologizmy, preukázať zručnosť pracovať s frazeologickým slovníkom, uviesť argumenty v prospech frazeológie;

**afektívne (výchovné) –** participovaťna činnosti,spolupracovať v skupine, akceptovať názory iných, odpovedať na otázky, správať sa podľa spoločenských noriem;

**psychomotorické (výcvikové) –** vytvoriť krátku slohovú prácu;

**Pomôcky:** učebnica, zošit, tabuľa, pracovný list, Malý frazeologický slovník

**Čas:** 1 vyučovacia hodina

**REALIZÁCIA VYUČOVACEJ HODINY:**

1. **Motivácia:**

Vyučovacia hodina sa začína ,,mozgovou rozcvičkou“. Z časového hľadiska ide krátku aktivitu (približne 3 minúty), počas ktorej žiaci pracujú samostatne. Ich úlohou je zapísať si do zošita čo najviac možností využitia knihy. Žiaci postupne predstavia vlastné návrhy a učiteľ ich zapisuje na tabuľu.

1. **Expozícia:**

Učiteľ napíše na tabuľu tému Frazeológia – má pre nás nejaký

význam? Upriami pozornosť žiakov na odborný text v učebnici. Text je súvislý a informačný. Žiaci pracujú samostatne, text ticho čítajú, následne vypracujú úlohy za textom, ktoré sú zamerané na rozvoj čitateľskej gramotnosti (Príloha B).

**Úlohy:**

1. Súčasťou ktorej jazykovednej disciplíny je frazeológia? ........................

2. Správne priraď k frazeologizmom nasledujúce pojmy: prevzatý z Biblie,

prevzatý z mytológie, prevzatý z literatúry, ľudový

(A) bojovať proti veterným mlynom .....................................................

(B) šiť horúcou ihlou .............................................................................

(C) sizyfovská práca .............................................................................

(D) Judášsky bozk .................................................................................

3. V kontexte ukážky slovo jadro znamená:

(A) vnútorná časť niečoho

(B) základ niečoho

(C) stredná časť niečoho

(D) semeno dužinatých plodov alebo orechov

4. Sú frazeologizmy slovné spojenia, ktoré sa vyznačujú obraznosťou a

ustálenosťou? Áno – Nie

5. Frazeologizmus *Mešec mu dostal suchoty* vyjadruje:

(A) bohatstvo

(B) chorobu

(C) chudobu

(D) uznanie

**Správne odpovede:**

1. lexikológia

2. (A) prevzatý z literatúry

(B) ľudový

(C) prevzatý z mytológie

(D) prevzatý z Biblie

3. (B)

4. Áno

5. (C)

Po vypracovaní úloh nasleduje spoločná kontrola správnych odpovedí, nejasnosti koriguje učiteľ. Nasleduje ďalšia aktivita, učiteľ rozdá žiakom pracovné listy, na ktorých je 6 obrázkov (Príloha C). Žiaci pracujú v malých skupinách (2 – 3 členovia). Učiteľ využíva metódu brainstormingu, pomocou ktorej žiaci zapisujú čo najviac frazeologizmov, ktoré s daným obrázkom súvisia. Dbá na to, sa žiaci vzájomne inšpirovali a kooperovali spolu.

|  |
| --- |
| **3. Fixácia:**  Po skončení aktivity žiaci overia vypracovanie úlohy pomocou Malého frazeologického slovníka. V prípade potreby je učiteľ žiakom nápomocný. |

**4. Diagnostika a aplikácia:**

Úlohou žiakov je vytvoriť krátku slohovú prácu (rozsah A5), ktorej témou bude ľubovoľný frazeologizmus, žáner nezadávame. Žiak píše voľne s uplatnením fantázie do zošita, práca trvá niekoľko minút. Na záver hodiny niekoľkí dobrovoľníci prečítajú vlastnú prácu. Učiteľ zadá domácu úlohu. Vráti sa k názvu na tabuli a požiada žiakov, aby do zošitov napísali 3 argumenty, ktoré budú odpoveďou na otázku zadanú na začiatku hodiny.

**ANALÝZA:**

Pri realizácii vyučovacej hodiny som uplatnila viaceré metódy: ,,mozgová rozcvička“, brainstorming, individuálna práca, voľná písomná práca s cieľom rozvíjať najmä čitateľskú gramotnosť.

Pri realizácii úvodu vyučovacej hodiny som využila ,,mozgovú rozcvičku“. Úlohou žiakov bolo napísať všetky možnosti využitia knihy. Počas 3 minút žiaci píšu do zošita vlastné nápady, učiteľ ich zapisuje na tabuľu – napr. ako podnos, na sedenie, stolnotenisová raketa, pokrývka hlavy a iné. Žiakom sa táto aktivita vždy páči, pretože podľa nich ich ,,naštartuje“ k aktivite.

V ďalšej časti hodiny som napísala na tabuľu názov Frazeológia –

má pre nás nejaký význam? Odpoveď som od žiakov v tejto fáze nežiadala. Upriamila som pozornosť žiakov na odborný text v učebnici, išlo o informačný, súvislý text. Každý žiak pracoval samostatne a po tichom čítaní nasledovalo vyriešenie úloh, ktoré boli zamerané na overenie ich čitateľských zručností. Text sa javil žiakom ako nenáročný, niektorí mali však problém s prvou úlohou, pretože odpoveď priamo v prečítanom texte nenašli. Otázka bola zameraná na poznatok, ktorý mali maturanti ovládať.

Žiaci ďalej pracovali s pracovným materiálom, na ktorom sa nachádzalo 6 obrázkov. Žiaci cvičili svoju obrazotvornosť a formou brainstormingu mali vytvoriť k daným obrázkom čo najviac frazeologizmov. Dbala som na vzájomné rešpektovanie, neprípustné počas aktivity boli komentáre a kritika. Niektorí žiaci nesplnili úlohu úplne, pretože mali problém vytvoriť k niektorým obrázkom aspoň 1 frazeologizmus. Pomocou slovníka si žiaci overili správnosť riešenia úlohy. Na základe ďalšieho zadania všetci žiaci bez problémov vytvorili krátke slohové práce, cieľom bol rozvoj fantázie a zároveň precvičovanie jazykových schopností.

V závere vyučovacej hodiny som zadala žiakom domácu úlohu a žiaci vyjadrili dojmy a postrehy z vyučovacej hodiny.

**4.2 Vyučovacie hodiny** –  **literárna zložka**

**Predmet:** slovenský jazyk a literatúra

**Zložka:** literatúra

**Ročník:** štvrtý

**Téma:** Príprava na EČ, PFIČ, ÚMS zoslovenského jazyka a literatúry

**Učivo:** *Sofokles* – *Antigona*

**Typ vyučovacej hodiny:** zmiešaný

**Metódy:** ,,múdry klobúk“

dramatizované čítanie

individuálna práca

**Špecifické ciele: kognitívne (vzdelávacie) –** reprodukovať poznatky o antickej literatúre, Sofoklovi, diele Antigona, zhrnúť podstatné informácie k danej téme, aplikovať vedomosti a zručnosti pri práci s konkrétnym textom (čítať s porozumením, dramatizované čítanie), obhájiť svoje riešenia úloh;

**afektívne (výchovné) –** akceptovaťpravidlá činnosti,spolupracovať v skupine, vypočuť si a akceptovať názory iných, správať sa podľa spoločenských noriem;

**psychomotorické (výcvikové) –** vytvoriť krátku slohovú prácu;

**Pomôcky:** učebnica, zošit, tabuľa

**Čas:** 1 vyučovacia hodina

**REALIZÁCIA VYUČOVACEJ HODINY:**

1. **Motivácia:**

Vyučovacia hodina sa začína aktivitou ,,múdry klobúk“, úlohou žiakov je na hárky papiera zaznamenať svoje vedomosti o antickej gréckej literatúre, o Sofoklovi, o jeho tvorbe, o diele Antigona a podobne. Žiaci potom vhodia papiere do ,,múdreho klobúka“. Jeden dobrovoľník ich po jednom vyberá a číta. Na záver urobí zhrnutie podstatných informácií, ktoré získal od spolužiakov.

1. **Expozícia:**

Vyučovacia hodina pokračuje tým, že učiteľ upriami pozornosť žiakov

na literárnu ukážku v učebnici (Príloha D). Je to dramatický text, má formu dialógu. Žiaci vytvoria dvojice (ak je to možné, dievča a chlapec), 2 – 3 dvojice postupne pred tabuľou realizujú dramatizované čítanie. Ostatní žiaci potom vyberú dvojicu, ktorej výkon sa im najviac páčil z hľadiska komunikačných schopností, empatickosti a estetickosti.

1. **Fixácia:**

Prvotné opakovanie učiva o Sofoklovom diele Antigona sa môže

uskutočniť úlohami na rozvoj čitateľskej gramotnosti. Text ukážky je literárny a súvislý. Žiaci pracujú samostatne.

**Úlohy:**

1. Hra Antigona je zo žánrového hľadiska ..........................................

2. V kontexte ukážky metaforické vyjadrenie *Nieto medzi nimi rozdielu*

*pred tvárou smrti* znamená:

(A) zlo nech je potrestané

(B) smrť je spravodlivá

(C) smrť je nespravodlivá

(D) ľudia sú si rovní

3. Ktorá vlastnosť je typická pre Antigonu a Kreóna?

(A) nesmelá/spravodlivý

(B) krutá/odvážny

(C) odvážna/krutý

(D) nespravodlivá/smelý

4. Vypíšte z ukážky 1 dvojicu antoným. ....................................................

5. Správanie Antigony v ukážke vo vzťahu k bratom sa dá vysvetliť:

(A) mala ich rovnako rada

(B) mala rada len prvého brata

(C) nemala ich vôbec rada

(D) mala rada len druhého brata

**Správne odpovede:**

1. tragédia

2. (D)

3. (C)

4. zlým – dobrým/ milovať – nenávidieť (úloha má 2 riešenia)

5. (A)

1. **Diagnostika:**

V tejto fáze hodiny žiaci spoločne kontrolujú správne odpovede, snažia

sa doložiť argumenty. Učiteľ dohliada na prácu žiakov, v prípade nejasností koriguje chyby.

1. **Aplikácia:**

Žiaci majú napísať do zošitov krátku úvahu (rozsah A5), v ktorej

využijú myšlienky z literárnej ukážky a budú ich aktualizovať pre dnešok.

**ANALÝZA:**

Pri realizácii vyučovacej hodiny som použila viaceré metódy: ,,múdry klobúk“, dramatizované čítanie a individuálnu prácu.

Metódu ,,múdreho klobúka“ som použila na zaktivizovanie žiakov, žiaci ju obľubujú, pretože ich ,,naštartuje“ do práce na hodine. Keďže učivo sa prelína aj s dejepisom, žiaci mali dostatočné informácie o dobe, o literatúre tohto obdobia, mnohí si pamätali aj filmové spracovanie diel.

V ďalšej časti hodiny som použila dramatizované čítanie, ktoré žiaci taktiež obľubujú. Žiadam od nich, aby sa koncentrovali na čítanie a snažili sa čo najviac precítiť postavu, ktorej repliky čítajú. Túto časť zvládli žiaci bez väčších problémov, no našli sa aj takí, ktorí text čítali s chybami (maturantom by sa to nemalo stávať).

Nasledovali úlohy na rozvíjanie čitateľskej gramotnosti a tie boli zahrnuté do fixácie učiva. Úlohy žiaci zvládli bez problémov a v krátkom čase, niektorí nesprávne vyriešili úlohu číslo 3 z dôvodu nepozorného čítania, ako to sami zhodnotili.

Hoci je príbeh Antigony žiakom časovo veľmi vzdialený, obsahuje mnoho podnetov na zamyslenie, je to teda nadčasový príbeh. Preto som zadala žiakom napísanie krátkej úvahy, v ktorej mohli aplikovať poznatky o tomto diele na súčasnosť. Žiaci sa prejavili ako tvoriví a citliví mladí ľudia. Úplný záver hodiny patril žiakom a ich názorom k dnešnej hodine.

**Predmet:** slovenský jazyk a literatúra

**Zložka:** literatúra

**Ročník:** štvrtý

**Téma:** Príprava na EČ, PFIČ, ÚMS zoslovenského jazyka a literatúry

**Učivo:** *Honoré de Balzac – Otec Goriot*

**Typ vyučovacej hodiny:** zmiešaný

**Metódy:** motivačný rozhovor

dialogická metóda

fiktívny list

**Špecifické ciele: kognitívne (vzdelávacie) –** vymenovať poznatky k téme francúzsky realizmus, aplikovať vedomosti a zručnosti pri práci s konkrétnym textom (čítať s porozumením, obhájiť svoje riešenia úloh, vyjadriť vlastnými slovami názor k prečítanému textu;

**afektívne (výchovné) –** vypočuť si a akceptovať názory iných, akceptovať normy a hodnoty, spolupracovať v skupine, správať sa podľa spoločenských noriem;

**psychomotorické (výcvikové) –** vytvoriť krátku slohovú prácu;

**Pomôcky:** učebnica, zošit, tabuľa

**Čas:** 1 vyučovacia hodina

**REALIZÁCIA VYUČOVACEJ HODINY:**

1. **Motivácia:**

Vyučovacia hodina sa začína motivačným rozhovorom, ktorý vedie

učiteľ so svojimi žiakmi na tému Francúzsky realizmus. Žiaci sa snažia za pomoci učiteľa spomenúť si na informácie o danej téme (napríklad časové ohraničenie, spoločenské podmienky, pojem realizmus, literárny hrdina realizmu a iné). Každý žiak, ktorý prezentuje svoju informáciu, urobí zároveň stručný zápis na tabuľu.

1. **Expozícia:**

V tejto fáze vyučovacej hodiny učiteľ upriami pozornosť žiakov na

literárnu ukážku v učebnici. Nasleduje tiché čítanie, potom práca s úlohami, ktoré sú zamerané na rozvoj čitateľskej gramotnosti. Úlohy žiaci vypracúvajú samostatne. Text je literárny a súvislý (Príloha E).

**Úlohy:**

1. Slovo *naničhodnica* je expresívne slovo. Áno – Nie

2. Frazeologizmus*mať srdce z kameňa*neznamená:

(A) nemať cit

(B) mať silné srdce

(C) byť ukrutný

(D) byť chladný v citoch

3. Ktorá charakteristika sa vzťahuje na Otca Goriota?

(A) chudobný, milovaný

(B) bohatý, osamotený

(C) chudobný, osamotený

(D) bohatý, milovaný

4. Vypíšte v ukážky 1 prídavné meno, ktoré vyjadruje vyššiu mieru

vlastnosti ........................................................

5. Z ukážky vyplýva:

(A) otec Goriot by nechcel byť bohatý

(B) otec Goriot dcéry neľúbil

(C) otec Goriot dal svoj majetok dcéram

(D) pri pomyslení na svoje dcéry sa otec Goriot rozplakal

**Správne odpovede:**

1. Áno

2. (B)

3. (C)

4. milšie

5. (C)

Po vyriešení úloh jeden žiak dobrovoľník prezentuje správne odpovede pred ostatnými spolužiakmi, učiteľ je v prípade potreby žiakom nápomocný.

V ďalšej časti hodiny učiteľ využíva dialogickú metódu. Žiaci si posadajú do kruhu, čo je predpoklad na vedenie dialógu. Prvý dobrovoľník nahlas uvažuje o prečítanom texte. Najprv sa žiak vyjadrí k tomu, čo sa mu v texte páčilo, potom k tomu, čo sa mu nepáčilo. Do dialógu sa postupne zapájajú aj ostatní žiaci.

1. **Fixácia a diagnostika:**

Prvotné opakovanie osvojeného učiva sa realizuje písaním fiktívneho

listu. Úlohou žiakov je napísať vo svojom mene list otcovi Goriotovi v rozsahu jednej strany A5 a vyjadriť svoje city, pozitívne alebo negatívne. Nesmú zabudnúť na zdvorilosť, slušnosť a na to, že píšu staršiemu človeku. Na báze dobrovoľnosti žiaci čítajú svoje fiktívne listy.

1. **Aplikácia:**

Na záver vyučovacej hodiny zadá učiteľ žiakom domácu úlohu,

vytvoriť PowerPoint prezentáciu na tému Francúzska realistická literatúra podľa pokynov učiteľa a poslať ho na mejlovú adresu blahovska@gymgl.sk.

**ANALÝZA:**

Pri realizácii vyučovacej hodiny som použila viaceré metódy: motivačný rozhovor,dialogická metóda a fiktívny list.

Vyučovacia hodina sa začala motivačným rozhovorom. Je to metóda, ktorú žiaci obľubujú. Úlohou žiakov bolo spomenúť si na poznatky k téme Francúzsky realizmus a zaznamenať ich na tabuľu. V tejto fáze hodiny žiaci preukázali primerané vedomosti.

V ďalšej časti hodiny žiaci čítali literárnu ukážku v čítanke formou tichého čítania, potom nasledovala samostatná práca žiakov zameraná na čítanie s porozumením. Úlohy nerobili väčšine žiakov problémy, niektorí nesprávne vyriešili záporne formulovanú otázku, alebo urobili chyby z nepozornosti. Jeden žiak nahlas prezentuje odpovede, ostatní si odpovede kontrolujú. Nasledovala dialogická metóda, žiaci ,,sa otvorili“ a vyjadrili svoje názory, mnohí ich preniesli do dnešnej doby, do vlastného života, napríklad sebeckosť vo vzťahu k rodičom, deti si nevážia rodičov, deti chcú všetko mať, rodičia chcú dať deťom všetko a iné. Žiaci sa vzájomne počúvali a rešpektovali.

Vo fáze fixácie a diagnostiky žiaci tvorili fiktívne listy otcovi Goriotovi. Niektorí žiaci svoje fiktívne listy prečítali, tie sa väčšinou niesli v súcitnom duchu alebo žiaci navrhovali, ako zlepšiť vzťahy otca Goriota s dcérami.

Keďže sú maturanti zruční v práci s IKT technológiami, za domácu úlohu mali vytvoriť prezentáciu (10 snímok) podľa mojich pokynov na zadanú tému a v dohodnutom termíne ju poslať na mejlovú adresu. Úplný záver hodiny patril žiakom a ich názorom na dnešnú hodinu.

**5 PRIESKUM**

Súčasťou mojej atestačnej práce bolo uskutočnenie prieskumu, ktorého cieľom bolo zisťovanie postojov študentov k predmetu slovenský jazyk a literatúra, k procesu rozvoja komunikačných kompetencií (čitateľská gramotnosť) a k využívaniu inovatívnych metód vo vyučovacom procese. Na realizáciu prieskumu boli využité dostupné informácie o dotazníkovom prieskume (Turek, 1998).

Predmetom prieskumu realizovaného formou dotazníka (Príloha F) bolo 45 študentov 4. ročníka Gymnázia v Gelnici, z toho bolo 27 dievčat a 18 chlapcov, ktorí sa vzdelávali podľa Štátneho vzdelávacieho programu ISCED 3A. Boli to študenti, s ktorými som sa stretávala na hodinách SJL počas ich celého stredoškolského štúdia, vzájomne sme sa poznali, mali sme korektné vzťahy, a preto som mala potrebu získať spätnú väzbu na moju pedagogickú činnosť. Administrácia sa uskutočnila v apríli 2013, krátko pred zavŕšením ich štúdia na Gymnáziu v Gelnici.

Dotazník obsahoval 18 otázok, boli to položky zatvorené aj otvorené.

**5.1 Analýza dotazníkového prieskumu**

Skúmanú vzorku tvorilo 45 respondentov, 27 dievčat a 18 chlapcov. Išlo o  študentov, z ktorých takmer polovica dosiahla na polročnom hodnotení v predmete slovenský jazyk a literatúra (ďalej len SJL) známku dobrý (20), známku chválitebný (13), výborný (8) a dostatočný (4).

Vyučovací predmet SJL uvádzajú študenti ako druhý najobľúbenejší (po predmete náuka o spoločnosti), zaradili ho medzi stredne ťažké vyučovacie predmety (32), ako ťažký vyučovací predmet ho vnímajú 9 a ako ľahký vyučovací predmet 4 študenti.

Žiaci hodnotia učivo v predmete SJL ako málo zaujímavé (22), zaujímavé (18), veľmi zaujímavé (5). Ak by si mali vybrať SJL ako voliteľný predmet, rozhodli by sa nasledovne: asi áno (15), asi nie (13), určite áno (10), neviem (7). Takmer polovica opýtaných si myslí, že učivo v predmete SJL je pre ich ďalší život sčasti užitočné (24), veľmi užitočné (18), mimoriadne užitočné (3). Užitočný, zaujímavý, vhodný – týmito slovami študenti najčastejšie vyjadrili svoj vzťah k predmetu SJL. Takmer polovica respondentov uvádza, že sa učí SJL preto, lebo je potrebný pre život (21), je to moja povinnosť (13) , lebo ma SJL zaujíma (8), aby som sa dostal na VŠ (3).

Vyučovanie predmetu SJL na Gymnáziu v Gelnici sa študentom páči rôzne, niekedy sa páči, inokedy zasa nie (19), je výborné (13), je veľmi dobré (11), väčšinou sa nepáči (1), vôbec sa nepáči (1).

Ako dôvody pozitívneho hodnotenia udávajú študenti najčastejšie: dobrý, priateľský, super prístup učiteľov, systematickosť, ochota poskytnúť potrebné materiály, interaktívne cvičenia, zaujímavé hodiny, praktické cvičenia, práca s textom na hodinách literatúry, dobrý výklad učiva, dostatočné množstvo známok, učivo sa dá väčšinou pochopiť na hodinách, písomné aj ústne skúšanie a pod. Najčastejšie odpovede na otázku Čo sa im na vyučovaní predmetu SJL nepáči a čo by zlepšili, udávajú študenti najčastejšie tieto odpovede: všetko sa mi páči, občas podávanie veľa faktov, viac času tráviť pozeraním diel, niektoré učivo málo zaujímavé, veľa učiva, viac interaktívnych cvičení, viac domácich úloh, interaktívna učebňa SJL a pod.

Takmer polovica študentov vníma moderné vyučovanie s využitím tvorivých metód a úloh na rozvoj čitateľskej gramotnosti ako lepšie (29), oveľa lepšie (11), horšie (3), rovnaké (2).

K otázke čítania a analýze textov na hodinách SJL sa žiaci vyjadrili nasledovne: veľmi užitočné (20), sčasti užitočné (19), mimoriadne užitočné (6). Pozitívne sa taktiež žiaci vyjadrili k otázke čitateľskej gramotnosti a jej uplatnenia v ďalšom štúdiu a v iných vyučovacích predmetoch: určite pomôže (30), pomôže (10), asi pomôže (3), asi nepomôže (1), neviem posúdiť (1). Viac ako polovica študentov si myslí, že slovné hodnotenie alebo sebahodnotenie úloh na rozvoj čitateľskej gramotnosti je objektívne a spravodlivé (32), neviem to posúdiť (13).

**5.2 Odporúčania do ďalšej práce**

Na základevýsledkov a zistení z dotazníkového prieskumu je možné navrhnúť do ďalšej pedagogickej práce  nasledovné odporúčania:

1. Naďalej vzbudzovať u študentov počas celého štúdia záujem o vyučovací predmet SJL.
2. Podnecovať na hodinách SJL priateľskú atmosféru, bez stresu a trémy.
3. Využívať na hodinách SJL tvorivé, inovatívne a moderné metódy ako predpoklad zvyšovania záujmu o predmet SJL.
4. Za pomoci vedenia školy postupne zriadiť interaktívnu učebňu SJL za účelom zvyšovania kvality vyučovacieho procesu.
5. Rozvíjať u študentov na hodinách SJL komunikačné kompetencie (čitateľská gramotnosť), ktoré sú predpokladom nielen pre úspešné zvládnutie maturitnej skúšky, ale aj pre ďalšie štúdium a život.
6. Rozvíjať ostatné kategórie kľúčových kompetencií.
7. Vytvárať priebežne vlastné didaktické testy, pracovať s nimi na hodinách SJL a naďalej systematicky pripravovať žiakov na takúto formu testovania.

Výsledky získané z tohto dotazníkového prieskumu vnímam pozitívnea sú pre mňa motiváciou do ďalšej pedagogickej práce.

**6 NEŠTANDARDIZOVANÉ (UČITEĽSKÉ) DIDAKTICKÉ TESTY**

V úvode práce som spomínala, že v júli 2013 som sa zúčastnila na aktualizačnom vzdelávaní s názvom Externé testovanie v oblasti vzdelávania, tvorba testovacích nástrojov a metódy ich hodnotenia. Spomínané vzdelávanie ma iniciovalo k tomu, že som sa rozhodla zužitkovať získané poznatky v tejto časti atestačnej práce formou akčného výskumu. Problematika, ktorej sa v tejto kapitole venujem, je tvorba vlastných neštandardizovaných (učiteľských) didaktických testov podľa metodických zásad.

Úspech žiaka na externej časti maturity zo SJL závisí od toho, ako zvládne maturitný test. A zvládnutie testu závisí od toho, aká kvalitná a systematická príprava tomu bude predchádzať. Úlohou nás učiteľov je žiakom v procese prípravy pomáhať.

Pojmy  testy a testovanie sa dnes používajú veľmi frekventovane. Súvisí to najmä s celoslovenským, ale aj medzinárodným testovaním, ktoré sú už niekoľko rokov súčasťou života pedagógov, žiakov a ich rodičov.

,,Didaktické testy sú moderným prostriedkom preverovania a hodnotenia výsledkov procesu učenia sa jednotlivca (vo vyučovacom procese alebo aj v procese individuálneho samoštúdia) vo vzdelávacej oblasti. Zisťuje sa nimi kvantita i kvalita vedomostí a zručností učiacich sa subjektov.“ (Turek, 2002, s. 271)

Nevyhnutnou súčasťou práce učiteľa je priebežná a systematická kontrola a taktiež hodnotenie žiackych výkonov. Patrím k pedagógom, ktorí na zisťovanie výsledkov vyučovacieho procesu využívajú frekventovane aj písomné previerky. Vytváram ich priebežne, podľa potreby ich aktualizujem, respektíve ich prispôsobujem možnostiam konkrétnej triedy. Pri ich tvorbe beriem do úvahy ekonomické hľadisko, teda tvorím úlohy tak, aby žiaci nemuseli vypisovať dlhé texty, taktiež, aby sa úlohy dali rýchlo vyhodnocovať. Vlastné didaktické testy som netvorila, v pedagogickom procese aktívne využívam maturitné testy alebo doplnkovú študijnú literatúru, v ktorej sa rôzne testy nachádzajú.

Cieľom akčného výskumu bolo zistiť, ako sa metodika tvorby neštandardizovaných (učiteľských) didaktických testov (typy testových úloh, formulácia testových úloh, dizajn) prejaví v kvalite testu.

Následne som formulovala niekoľko hypotéz:

Hypotéza 1: Predpokladám, že po posúdení neštandardizovaných (učiteľských) didaktických testov odborníkom, budem realizovať úpravy.

Hypotéza 2: Predpokladám, že v otvorených testových položkách budú žiaci úspešnejší ako pri zatvorených testových položkách.

Hypotéza 3: Predpokladám, že na základe položkovej analýzy nebude potrebné žiadnu úlohu vyradiť.

Najnovšie poznatky z oblasti metodiky tvorby didaktických testov, ktoré som získala na uvedenom vzdelávaní, som využila pri tvorbe troch vlastných neštandardizovaných (učiteľských) didaktických testov (Prílohy H.1, H.2, H.3). Vnímala som to ako začiatok dlhodobejšieho procesu vytvárania vlastnej databázy neštandardizovaných (učiteľských) didaktických testov. Skúsenosť, ktorú som pri ich tvorbe získala, bola, obrazne povedané, na nezaplatenie. Môžem potvrdiť, že tvorba didaktického testu je časovo náročný proces, vyžaduje od tvorcu veľa trpezlivosti,  tvorivosti a zručnosti. Tvorba jedného testu mi trvala približne 5 hodín. Zdôvodňujem to tým, že mi dovtedy chýbali nielen vedomosti o metodike tvorby didaktických testov, ale najmä inovatívne pedagogické zručnosti.

**6.1 Metodika tvorby neštandardizovaných (učiteľských) didaktických testov**

V tejto podkapitole sa zameriam na proces vytvárania neštandardizovaných (učiteľských) didaktických testov.Vytvorené didaktické testy sú testy kognitívne (vedomostné) testy – boli určené na zisťovanie vedomostí a intelektových zručností, zároveň testy polytematické – preverujú učivo z viacerých tematických okruhov naraz, taktiež sú to testy absolútneho výkonu (overujúce) testy, ktoré overujú, či a ako žiak zvládol obsah učiva – používajú sa na zistenie výsledkov vyučovacieho procesu za kratší čas. Cieľovou skupinou (predmetom výskumu) boli študenti 2. ročníka na Gymnáziu v Gelnici, ktorí v rámci systematizácie poznatkov na hodinách SJL priebežne pracovali s týmito  neštandardizovanými (učiteľskými) didaktickými testami.

Testové položky jednotlivých neštandardizovaných (učiteľských) didaktických testov som vypracovala podľa vopred vymedzených pravidiel, špecifických cieľov (špecifikačná tabuľka – Príloha G), výrazne mi pomohla Bloomova a Niemierkova taxonómia vyučovacích cieľov. Mojou snahou bolo dosiahnuť vyvážené zastúpenie testových položiek z hľadiska tematických okruhov učiva, typov úloh, náročnosti poznávacích operácií a časovej náročnosti. Tým sa vlastne líši didaktický test od bežných písomiek, čo si mnohí učitelia v praxi často zamieňajú.

Každý test obsahoval 10 testových položiek. Polovicu z nich tvorili otvorené otázky – úlohou žiaka je vytvoriť krátku odpoveď (jedno slovo/ viac slov/číslo/veta). Nevýhodou týchto úloh je to, že učiteľ sa pri formulovaní správnej odpovede ,,musí trafiť“ do myslenia žiaka, taktiež aj samotní žiaci sa často prejavia ako tvoriví. Druhú časť testových položiek tvorili zatvorené otázky – úlohou žiaka je vybrať si jednu zo štyroch ponúkaných možností. Pri vytváraní týchto úloh nie je problém formulovanie správnej odpovede (kľúč), ale samotná tvorba troch nesprávnych odpovedí (distraktory). Nemali by byť príliš jednoduché, nelogické, nápovedné, jednoznačné a pod.

Polovica z desiatich testových položiek bola zameraná na komunikačné kompetencie (čítanie s porozumením), čo je jedna z kľúčových kompetencií, ktorú v predmete slovenský jazyk a literatúra rozvíjame. Mám skúsenosť, že neschopnosť žiaka čítať správne a s porozumením vedie následne k nepochopeniu úloh v konkrétnom teste. Ďalšie testové položky mali aplikačný charakter. Jednotlivé testové položky sa hodnotili prideľovaním bodov (skóre), a to binárne – správna odpoveď 1 bod, nesprávna alebo vynechaná odpoveď 0 bodov.

Nasledoval samotný proces tvorby neštandardizovaných (učiteľských) didaktických testov.Východiskom každého z nich boli literárne texty – prozaický, básnický, dramatický, ktoré som vyberala podľa jedného kritéria, aby to bolo dielo, ktoré dobre poznám. Na prácu s neznámym textom som si netrúfala práve pre nedostatok skúseností.

Pri procese tvorby som sa snažila dodržať jednu z dvoch základných charakteristík didaktického testu: obsahovú validitu, čo znamená, že obsah jednotlivých testových položiek má byť zhodný s obsahom odučeného učiva. Ak chceme dosiahnuť validitu testu, musíme zabezpečiť taktiež jeho reliabilitu, t.j. spoľahlivosť testu, ktorá sa zisťuje štatistickými metódami. Túto charakteristiku som nezisťovala.

,,Je pochopiteľné, že učiteľské didaktické testy sa budú navzájom odlišovať, pretože v každom z nich sa premietne osobitý prístup učiteľa k obsahu učiva a cieľu vyučovania. Tento typ testov zvyčajne slúži na preverenie výsledkov vyučovania za kratší časový úsek, prípadne z jedného tematického celku. “ (Hincová – Húsková, 2012, s. 17)

Po vytvorení testov som ich dala posúdiť kolegyni toho istého vyučovacieho predmetu. Na základe jej odporúčaní som opravila niektoré testové položky. Takto sa mi podarilo eliminovať niektoré chyby (napríklad nejasná formulácia, nejednoznačné riešenie, nápovedné signály, nelogické distraktory, nejasná štylizácia, a pod.).

V didaktickom teste č. 1 som opravila úlohu 2. Obsahom úlohy bolo vysvetlenie frazeologizmu, ktorý sa nachádzal v ukážke. Upravila som znenie úlohy **Určte, čo znamená frazeologizmus: otvoriť oči** nasledovne: **Určte, čo znamená frazeologizmus: otvorili sa nám oči** z dôvodu nepresnej formulácie. Taktiež som preformulovala kľúč **(náhle niečo pochopili)** a distraktory **(niekto ich sklamal, niekto ich potešil, náhle niečo zatajili)**, pretože boli podobné a určenie kľúča nejednoznačné. Ďalej som opravila úlohu 8, pretože bola chybná. Znenie úlohy **Posúďte, aký slohový postup využíva autor v treťom odseku ukážky** som zmenila: **Posúďte, aký slohový postup využíva autor vo štvrtom odseku ukážky,** pretože je náročné pre žiaka určiť slohový postup z jednej vety.

V didaktickom teste č. 2 som opravila úlohu 2. Znenie **Rozhodnite, čo v kontexte básne Otcova roľa vyjadruje záverečné dvojveršie** som opravila nasledovne: **Rozhodnite, čo v kontexte poslednej strofy básne Otcova roľa vyjadruje záverečné dvojveršie,** pretože formulácia bola nepresná a neupriamovala pozornosť na záverečnú strofu. Žiakov teda mohla nabádať na nesprávny výber odpovede (neistota, strach).

Na základe odporúčania kolegyne som zvážila úlohu 4, posúdila ju ako veľmi náročnú. Rozhodla som sa však, že ju v didaktickom teste nechám v pôvodnej podobe, pretože z môjho pohľadu spĺňala obsahovú validitu.

Opravila som úlohu 5, znenie **Vypíšte z básne Otcova roľa dve slová, ktoré pomenúvajú dve podoby role** som preformulovala: **Vypíšte z tretej strofy básne Otcova roľa slová, ktoré protikladne pomenúvajú podoby role,** pretože pôvodná formulácia bola nepresná a nejednoznačná.

V didaktickom teste č. 3 som po konzultácii s kolegyňou opravila úlohu 2. Znenie **Vysvetlite, v ktorej z možností nie je vystihnutý význam slova hrkútať** som opravila: **Vysvetlite, v ktorej z možností je vystihnutý význam slova hrkútať,** pretožezáporne formulovaná otázka je pomerne náročná. Z tohto dôvodu som opravila 2 distraktory **(ohovárať niekoho,** **šepkať niekomu)**.

V ďalšej fáze nasledovala neklasifikovaná pilotáž vytvorených testov. Všetky testy boli pribežne zadané 18 študentom v papierovej forme, študenti mali vytvorené rovnaké podmienky na ich vypracovanie. Dôležitou súčasťou celého procesu tvorby didaktického testu bolo vyhodnotenie pilotáže. ,,Cieľom pilotáže je objaviť chybné miesta testovania a určiť, či je úroveň obťažnosti vhodná pre kandidátov testovania. Objaví zmätočné či neefektívne úlohy, pri otvorených úlohách ozrejmí spôsob hodnotenia odpovedí a zhodu medzi hodnotiteľmi. Môže viesť aj k zmene hodnotiacej škály.“ (Rosa, 2007, s. 48)

Na vyhodnotenie vytvorených didaktických testov som použila jednoduchú položkovú analýzu.

**Didaktický test č. 1**

Úloha 1

Na zatvorenú otázku odpovedalo 18 študentov, všetci odpovedali. Správnu odpoveď D zvolilo 14 študentov (77,8%), nesprávne odpovedali 4 študenti (22,2%), z toho distraktor A zvolil 1 študent (5,6%) a distraktor B 3 študenti (16,7%) a distraktor C nikto (0%). Distraktory zvolilo málo študentov, správnu možnosť zvolilo veľké množstvo študentov, úloha patrí do kategórie ľahkých.

Úloha 2

Na zatvorenú otázku odpovedalo 18 študentov. Správnu odpoveď C zvolilo 15 študentov (83,3%), nesprávne odpovedali 3 študenti (16,7%), z toho distraktor A zvolil 1 študent (5,6%), distraktor B 2 študenti (11,1%), distraktor D nikto (0%). Distraktory zvolilo málo študentov, správnu možnosť zvolilo veľké množstvo študentov, úloha patrí do kategórie ľahkých.

Úloha 3

Na zatvorenú otázku odpovedalo 18 študentov. Správnu odpoveď B zvolilo 13 študentov (72, 2%), nesprávne odpovedalo 5 študentov (27,8%), z toho distraktor A zvolilo 0 žiakov (0%), distraktor C zvolili 4 študenti (22,2%), distraktor D zvolil 1 študent (5,6%). Distraktory zvolilo málo študentov, správnu možnosť zvolilo veľké množstvo študentov, úloha patrí do kategórie ľahkých.

Úloha 4

Na otvorenú otázku odpovedalo 17 študentov. Neodpovedal 1 študent. Správne odpovedalo 12 študentov (70,6%). ,,ŠPÚ považuje otvorené úlohy za ,,vhodné“, ak je ich úspešnosť 20% – 85%.“ ((Rosa, 2007, s. 49) Táto úloha je považovaná za vhodnú.

Úloha 5

Na otvorenú otázku odpovedalo 12 študentov. Neodpovedalo 6 študentov. Správne odpovedalo 5 študentov (41, 7%). Hoci percentuálna úspešnosť je menšia ako v predchádzajúcej otázke, môžeme ju považovať za vhodnú.

Úloha 6

Na zatvorenú otázku odpovedalo 18 študentov. Správnu možnosť B zvolilo 18 študentov (100%). Túto úlohu hodnotím za veľmi ľahkú, určite by som ju z didaktického testu vyradila.

Úloha 7

Na otvorenú úlohu odpovedalo 18 študentov. Správne odpovedalo 18 študentov (100%). Túto úlohu hodnotím za veľmi ľahkú, určite by som ju z didaktického testu vyradila.

Úloha 8

Na otvorenú otázku odpovedalo 18 študentov. Správne odpovedalo 8 študentov (44,4%). Táto úloha je považovaná za vhodnú.

Úloha 9

Na zatvorenú otázku odpovedalo 18 študentov. Správnu odpoveď A zvolili 4 študenti (22,2%), nesprávne odpovedalo 14 študentov (77,7%), z toho distraktor B nezvolil nikto (0%), distraktor C zvolilo 14 študentov (77,7%), distraktor D nezvolil nikto (0%). Úlohu by som zaradila medzi náročnejšie.

Úloha 10

Na otvorenú otázku odpovedalo 15 študentov. Neodpovedali 3 študenti. Správne odpovedalo 12 študentov (80,0%). Táto úloha je považovaná za vhodnú.

**Didaktický test č. 2**

Úloha 1

Na zatvorenú otázku odpovedalo 18 študentov. Správnu odpoveď C zvolilo 13 študentov (72,2 %), nesprávne odpovedalo 5 študentov (27,8%), z toho distraktor A zvolili 2 študenti (11,1%), distraktor B nikto (0%), distraktor D zvolili 3 študenti (16,7%). Distraktory zvolilo málo študentov, správnu možnosť zvolili viacerí študenti, preto úloha patrí do kategórie ľahkých.

Úloha 2

Na zatvorenú otázku odpovedalo 18 študentov. Správnu odpoveď B zvolilo 5 študentov (27,8 %), nesprávne odpovedalo 13 študentov (72, 2%), z toho distraktor A zvolili 2 študenti (11,1%), distraktor C zvolilo 7 študentov (38,9%), distraktor D zvolili 4 študenti (22,2%). Distraktory zvolilo viac študentov, správnu odpoveď menej študentov, preto úlohu hodnotím ako náročnejšiu.

Úloha 3

Na zatvorenú otázku odpovedalo 18 študentov. Správnu odpoveď C zvolilo 16 študentov (88,9%), nesprávne odpovedali 2 študenti (11,1%), distraktor A zvolili 2 študenti (11,1%), distraktory B, D nevolil nikto (0%). Distraktory zvolilo málo študentov, správnu možnosť zvolili takmer všetci žiaci, preto úloha patrí do kategórie veľmi ľahkých, pravdepodobne by som ju z didaktického testu vyradila.

Úloha 4

Na otvorenú otázku odpovedalo 18 študentov. Správne odpovedalo 10 študentov (55,6%). Táto úloha je považovaná za vhodnú.

Úloha 5

Na otvorenú otázku odpovedalo 14 študentov, 4 študenti neodpovedali.

Správne odpovedalo 8 študentov (57,1%). Táto úloha je považovaná za vhodnú.

Úloha 6

Na zatvorenú otázku odpovedalo 18 študentov. Správnu odpoveď B zvolilo 8 študentov (44, 4%), nesprávne odpovedalo 10 študentov (55,6%,), z toho distraktor A zvolili 2 študenti (11,1%), distraktor C zvolilo 5 študentov (27,8%), distraktor D zvolili 3 študenti (16,7%). Distraktory zvolilo viac študentov, správnu odpoveď menej študentov, preto úlohu hodnotím ako náročnejšiu.

Úloha 7

Na otvorenú otázku odpovedalo 11 študentov, neodpovedalo 7 študentov. Správne odpovedalo 8 študentov (72,7%), Úloha je vhodná.

Úloha 8

Na otvorenú otázku odpovedalo 18 študentov. Správne odpovedalo 12 študentov (66,7%). Úlohu hodnotím ako vhodnú.

Úloha 9

Na zatvorenú otázku odpovedalo 18 študentov. Správnu možnosť C zvolilo 10 študentov (55,6%), nesprávne odpovedalo 8 študentov (44,4%), z toho distraktory A a D  zvolilo 0 študentov (0 %), distraktor B zvolilo 8 študentov (44,4%). Distraktory zvolilo menej študentov, správnu možnosť zvolili viacerí študenti, preto úloha patrí do kategórie ľahkých.

Úloha 10

Na otvorenú otázku odpovedalo 9 študentov, neodpovedal rovnaký počet 8 študentov. Správne odpovedali 4 študenti (44,4%). Dosiahnutá úspešnosť zaraďuje úlohu do škály vhodných úloh.

**Didaktický test č 3**

Úloha 1

Na zatvorenú otázku odpovedalo 18 študentov. Správnu možnosť B zvolilo 15 študentov (83,3%), nesprávne odpovedali 3 študenti (16,7%), z toho distraktory A a C nezvolil nikto (0% ), distraktor D zvolili 3 študenti (16,7%). Opäť sa ukázalo, že takmer všetci študenti zvolili správnu možnosť, distraktory volili minimálne, z toho niektoré nevolili vôbec, preto túto úlohu hodnotím ako ľahkú a distraktory ako nenáročné.

Úloha 2

Na zatvorenú otázku odpovedalo 18 študentov. Správnu možnosť D zvolilo 6 študentov (33,3%), nesprávne odpovedalo 12 študentov (66,7%), z toho distraktor A zvolilo 6 študentov (33,3%), distraktor B 4 študenti (22,2%), distraktor C 2 študenti (22,2%). Správnu odpoveď volila tretina žiakov, ostatní študenti volili v približne podobnom počte nesprávne odpovede, preto hodnotím úlohu ako náročnejšiu.

Úloha 3

Na zatvorenú otázku odpovedalo 18 študentov. Všetci (100%) odpovedali správne, zvolili možnosť A. Túto úlohu hodnotím ako veľmi ľahkú a jednoznačnú, preto by som ju z didaktického testu vyradila.

Úloha 4

Na otvorenú otázku odpovedalo 18 študentov. Správne odpovedalo 13 študentov (72,2%), úlohu hodnotím ako vhodnú.

Úloha 5

Na otvorenú otázku odpovedalo 15 študentov, neodpovedalo 5 študentov. Správne odpovedalo 0 žiakov (0%). Úlohu hodnotím ako nevhodnú, z didaktického testu by som ju vyradila.

Úloha 6

Na zatvorenú úlohu odpovedalo 18 študentov. Správnu odpoveď A zvolilo 18 študentov (100%). Túto úlohu považujem za veľmi ľahkú a jednoznačnú, teda neefektívnu, preto by som ju z didaktického testu vyradila.

Úloha 7

Na otvorenú otázku odpovedalo 18 študentov. Správne odpovedali 5 študentov (27,8%). Hoci úspešnosťou patrí k dolnej hranici škály, považujem ju za vhodnú.

Úloha 8

Na otvorenú otázku odpovedalo 16 študentov, neodpovedali 2 študenti. Správne odpovedalo 6 študentov (37,5%).Úlohu hodnotím ako vhodnú.

Úloha 9

Na zatvorenú otázku odpovedalo 18 študentov. Správnu odpoveď C zvolilo 14 študentov (77,8%), nesprávne odpovedali 4 študenti (22,2%), z toho distraktor A nezvolil nikto (0%), distraktor B zvolili 2 študenti (11,1%), distraktor D zvolili 2 študenti (11,1%). Väčšina žiakov zvolila správnu odpoveď, distraktory volili študenti málo, jeden vôbec nevolili, úlohu teda považujem za ľahkú.

Úloha 10

Na otvorenú otázku odpovedalo 17 študentov, neodpovedal 1. Správne odpovedalo 10 študentov (58,8%), preto túto úlohu považujem za vhodnú.

**6.2 Odporúčania do ďalšej práce**

Na základe výsledkov, ktoré som získala položkovou analýzou, môžem konštatovať, že mnou formulované hypotézy sa potvrdili/nepotvrdili nasledovne:

Hypotéza 1: Potvrdila sa, pretože na základe posúdenia odborníkom a následnej konzultácie boli v každom teste robené čiastkové úpravy. Dôvodom bola nejasná a nejednoznačná formulácia testovej položky, resp. kľúča alebo distraktorov.

Hypotéza 2: Potvrdila sa, pretože vo všetkých troch neštandardizovaných (učiteľských) didaktických testoch sa spolu nachádzalo 15 otvorených testových položiek, 13 z nich bolo považovaných za vhodné.

Hypotéza 3: Nepotvrdila sa, pretože po vyhodnotení by bolo vhodné niektoré testové položky (2 otvorené a 4 zatvorené testové položky) z testu vyradiť z dôvodu neefektívnosti.

Cieľ, ktorý som formulovala v akčnom výskume, sa mi podarilo splniť čiastočne. Príčinou bola nesprávna formulácia niektorých testových položiek, kľúča alebo disktraktorov, čo určite znížilo kvalitu testu z hľadiska obsahu.

Vyhodnoteniemnou vytvorenýchneštandardizovaných (učiteľských) didaktických testov ma doviedlo k nasledujúcim zisteniam a odporúčaniam:

1. Tvorba didaktického testu je časovo veľmi náročný proces.
2. Napriek času, ktorý som strávila pri tvorbe jednotlivých testov sa ukázalo, že niektoré testové položky boli vytvorené nesprávne, a preto boli neefektívne a nepoužiteľné.
3. Ako problematické sa mi javia zatvorené testové položky, väčšiu pozornosť treba venovať formulácii kľúča a distraktorov.
4. Napriek tomuto faktu je potrebné pokračovať v nadobúdaní praktických zručností.
5. Do tvorby didaktických testov zapojiť viac pedagógov daného aprobačného predmetu, aby bolo možné vytvoriť banku úloh, z ktorej by sa vyberali vhodné úlohy.
6. Pri tvorbe testových položiek sa snažiť vytvárať čo najviac stredne ťažkých, najmenej ľahkých a veľmi ťažkých úloh.
7. Zabezpečiť žiakom podľa možností čo najviac pracovať s didaktickými testami, aby postupne získavali zručnosti pri práci s nimi, a tak sa pripravili na zvládnutie externej časti maturity zo SJL.

**ZÁVER**

Kurikulárna prestavba zasiahla aj slovenské školstvo. Nielen u nás, ale aj v iných demokratických a hospodársky vyspelých krajinách EÚ a OECD sa zdôrazňuje myšlienka, že zdrojom prosperity sú vzdelaní ľudia. Preto je nevyhnutné prispôsobiť sa novým podmienkam, inovovať pedagogické zručnosti, a tak zvyšovať účinnosť a efektívnosť vyučovacieho procesu.

Súčasťou našej učiteľskej práce sa stali štátne a školské vzdelávacie programy, kľúčové kompetencie, inovatívne vyučovacie metódy a podobne. Práve jednou z kľúčových kompetencií sú komunikačné kompetencie, teda aj čítanie s porozumením, čo sa považuje (okrem iných faktorov) za dôležitý  predpoklad úspešného zvládnutia maturitnej skúšky z predmetu slovenský jazyk a literatúra. Úlohounásučiteľov je systematicky pripravovať žiakov na jej realizáciu, rozvíjať komunikačné kompetencie vhodnými úlohami, tvoriť takéto úlohy, keďže v učebniciach mnohokrát nie sú. Ak sa úlohy na rozvoj komunikačných kompetencií stanú bežnou súčasťou jazykových alebo literárnych hodín, pre žiakov prestanú byť ,,strašiakom“, ale stanú sa nástrojom rozvoja ich myslenia. Bude to pre nich určite obohacujúce a motivujúce.

Cieľom tejto atestačnej práce bolo ukázať na rôznorodé možnosti prípravy študentov na externú časť maturity v predmete slovenský jazyk a literatúra. Cieľ práce bol na plnený viacerými spôsobmi – prezentovaním vyučovacích hodín s použitím inovatívnych metód, taktiež realizáciou prieskumu zameraného na zisťovanie postojov študentov k predmetu SJL. Dôležitou súčasťou atestačnej práce bola pre mňa tvorba vlastných didaktických testov a ich následná analýza. Práve tá mi ukázala, že v oblasti tvorby didaktických testov ma čaká ešte veľa práce. Môžem však povedať, že sa na ňu teším.

Práca môže byť prínosom v mojej ďalšej pedagogickej práci, zároveň môže byť inšpiráciou pre spoločnú prácu v rámci predmetovej komisie SJL.

Slovenský jazyk a literatúra je povinným vyučovacím a maturitným premetom na strednej škole. Veľa závisí aj odo mňa, od môjho pedagogického majstrovstva, či slovo povinný zmením na zaujímavý. Veď mojím a aj naším spoločným cieľom by malo byť to, aby žiaci zvládli maturitnú skúšku a boli pripravení na vstup života, aby sa uplatnili na trhu práce, boli schopní riešiť úlohy a problémy, ktoré ich stretnú v  profesionálnom aj súkromnom živote.

Aj mojím pričinením by to malo (mohlo) byť ľahšie.

**ZOZNAM BIBLIOGRAFICKÝCH ODKAZOV**

ČTVRTNÍČKOVÁ, Dagmar. 2006. *Rozvoj čitateľskej gramotnosti nielen na hodinách slovenského jazyka a literatúry.*1. vydanie. Prešov : Metodicko-pedagogické centrum, 2006. ISBN 80-8045-433-7

HINCOVÁ, Katarína – HÚSKOVÁ, Alexandra. 2012. *Tvorba testov a možnosti ich využitia v predmete slovenský jazyk a literatúra.* 1. vydanie. Bratislava : Metodicko-pedagogické centrum, 2012. ISBN 978- 80-8052-405-0

LAPITKA, Marián. 2005. *Model rozvoja čitateľskej gramotnosti.* In:Východiská, ciele a koncepcia kurikulárnej prestavby predmetu slovenský jazyk a literatúry na ZŠ, 2005, s. 100 – 110.

MASIAR, Pavel – KVAPIL, Roman. 2010.*Ako písať záverečné práce.* Bratislava : Metodicko-pedagogické centrum, 2010.

ROSA, Vladislav. 2007. *Metodika tvorby didaktických testov.* Prvé vydanie. Bratislava : Štátny pedagogický ústav, 2007. ISBN 978-80-89225-32-3

TUREK, Ivan. 2008. *Didaktika.* 1. vydanie. Bratislava : Iura Edition, 2008.

ISBN 978-80-8078-198-9

TUREK, Ivan. 2005. *Inovácie v didaktike.* Druhé vydanie. Bratislava : Metodicko-pedagogické centrum, 2005. ISBN 80-8052-230-8

TUREK, Ivan. 2002. *Zvyšovanie efektívnosti vyučovania.* 3. vydanie. Bratislava : Metodické centrum, 2002.

TUREK, Ivan. 1998. *Učiteľ a pedagogický výskum.* Bratislava : Metodické centrum, 1998.

ZELINA, Miron. 1996. *Stratégie a metódy rozvoja osobnosti dieťaťa.* Bratislava : IRIS, 1996. ISBN 80-967013-4-7

PISA. [online]. [cit.2. januára 2013]. Dostupné na World Wide Web: http://www.nucem.sk/documents//27/medzinarodne\_merania/pisa/publikacie\_a\_diseminacia/1\_narodne\_spravy/Narodna \_sprava\_PISA\_2009.pdf.

PIRLS.[online]. [cit.2. januára 2013]. Dostupné na World Wide Web:

http://www.nucem.sk/documents/27/medzinarodne\_merania/pirls/tipi\_2011/sprava\_TiPi.pdf.

**PRÍLOHY**

**Príloha A**

**Administratívny štýl**

*Funkcia*: sprostredkovať príjemcovi presné údaje, fakty bez doplňujúcich a vysvetľujúcich detailov.

*Znaky:* adresnosť, verejnosť; vecnosť a neutrálnosť, objektívnosť; knižnosť, písomnosť; stručnosť, schematickosť.

**Žánre administratívneho štýlu**

|  |  |  |  |
| --- | --- | --- | --- |
| **Podľa určenia** | **Dokumentárne** | Záväzne sa archivujú. | **zápisnica,** maturitný protokol,triedny katalóg, **potvrdenka, zmenka, akcia...** |
|  | **Oznamovacie** | Dokumenty majú krátkodobú alebo dlhšiu aktuálnosť. | **vyhláška, zákon, oznámenie, životopis, žiadosť, prihláška, reklamácia, upomienka, splnomocnenie, objednávka...** |
|  | **Heslové** | Sú časovo limitované, často majú predpísanú predlohu, všetky sa nearchivujú. | súpis, zoznam, prehľad, rozvrh hodín**, poštový peňažný poukaz,** školské vysvedčenie**, faktúra,** bankové tlačivo, **dotazník...** |

|  |  |  |
| --- | --- | --- |
| **Podľa formátu** | **A4** | **zákon, vyhláška, životopis, úradný list – žiadosť, sťažnosť, petícia...** |
|  | **A6 a iné** | **objednávka, oznámenie, poštový peňažný poukaz, splnomocnenie, úradné tlačivá...** |

(Caltíková, M. a kolektív: Cvičebnica Slovenský jazyk pre stredné školy 4. Bratislava : TYPOSET, 2009, s. 36, skrátené.)

**Príloha B**

**Frazeológia**

**Frazeológia** je náuka o frazeologizmoch.

**Frazeologizmy** sú ustálené slovné spojenia, pozostávajúce najmenej z dvoch slov, ktoré majú spravidla obrazný, teda prenesený význam.

Frazeologizmysú zachytené **vo frazeologických slovníkoch –** napr. Malý frazeologický slovník.

**Príslovie** je jednovetná výpoveď s poučným obsahom, napr. *Kto včas ráno vstáva, plné truhly máva; Keď vtáčka lapajú, pekne mu spievajú.*

**Porekadlo** jejednovetná výpoveď, v ktorej sa vtipným spôsobom vysloví nejaká pravda, napr. *Mešec mu dostal suchoty; Kto mlčí, ten svedčí.*

**Pranostika** je stručná**,** spravidlajednovetná predpoveď budúcich vecí, najmä počasia, napr. *Katarína na ľade, Vianoce na blate; Studený máj, v stodole raj.*

**Pôvod frazeologizmov**

Jadro slovenskej frazeológie je **ľudové,** odzrkadľujúcespôsob života, práce, spôsob myslenia a svetonázor našich predkov, nesie pečať roľníckeho a dedinského spôsobu ich života. Niektoré majú **intelektuálny pôvod.** Mnohéfrazeologizmy sú **prevzaté** napr**. z Biblie, mytológie, histórie, literatúry** alebosú spoločné pre viaceré národy – slovanské alebo európske frazeologizmy, teda **europeizmy**.

(Weissová, K.: Slovenský jazyk a komunikácia. Bratislava : Príroda, 2010, s. 36 – 38, skrátené.)

**Príloha C**

**1. 2. 3.**

|  |
| --- |
| **4. 5. 6.**    (Weissová, K.: Slovenský jazyk a komunikácia. Bratislava : Príroda, 2010, s. 37) |

**Príloha D Sofokles – Antigona (úryvok)**

Druhé dejstvo

Kreón: Nehanbíš sa, že sa správaš ináč ako ostatní?  
Antigona: Je hanbou ctiť si brata?  
Kreón: A ten, koho zabil, to ti nebol brat?  
Antigona: Bol, boli obaja z tej istej krvi ako ja!  
Kreón: A prečo uctievaš tak bezbožne len jedného?  
Antigona: Ten druhý brat by nesúhlasil s tým, čo vravíš.  
Kreón: Akože by nie. Keď si ho nechceš ceniť viac než toho bezbožníka.  
Antigona: Nebol predsa otrokom! Bol jeho bratom!  
Kreón: Ale plienil túto zem! Tvoj druhý brat ju bránil!  
Antigona: Nieto medzi nimi rozdielu pred tvárou smrti.  
Kreón: Vždy je rozdiel medzi zlým a dobrým!  
Antigona: Ale ja som prišla na svet milovať, nie nenávidieť!

(Gregorová, I. – Lapitka, M.: Literatúra pre 3. a 4.ročník gymnázií a stredných odborných škôl, 1. diel. Bratislava : Príroda, 2011, s. 87, skrátené.)

**Príloha E H. de Balzac – Otec Goriot (úryvok)**

Z každého oka mu vyhŕkla slza na červený okraj viečka, no nespadla z neho.

– Ach, keby som bol bohatý, keby som si bol nechal majetok, keby som im ho nebol dal, to by tu boli, oblizovali by mi líca svojimi bozkami. Bývam by som v paláci, mal by som krásne izby, sluhov, teplo, a ony by sa rozplývali v slzách aj so svojimi mužmi a deťmi. To všetko by som mal. Ale takto nič! Za peniaze je všetko, ešte aj dcéry. Ó, kdeže sú moje peniaze? Keby som zanechával poklady, balili by ma do obkladov, starali by sa o mňa, počul by som ich, vídal by som ich. Ach, moje drahé dieťa, moje jediné dieťa, moja opustenosť a bieda sú mi milšie! Keď je bedár milovaný, aspoň je isté, že ho ľúbia. Nie, chcel by som byť bohatý, to by som ich aspoň videl. Namojveru, ktohovie? Obe majú srdce z kameňa. Priveľmi som ich ľúbil, aby ony aspoň trochu ľúbili mňa. Otec má byť vždy bohatý, má držať deti na uzde ako potmehúdske kone. A ja som pred nimi kľačal! Naničhodnice!

(Dvořák, K.: Čítanka pre 1. ročník gymnázií a stredných odborných škôl. Harmanec : VKÚ, 2009, s. 171, skrátené.)

**Príloha F Dotazník na zisťovanie postojov žiakov k vyučovaniu**

**slovenského jazyka a literatúry na Gymnáziu v Gelnici**

Vážené študentky a vážení študenti!

Predkladáme Vám dotazník, ktorým chceme zistiť Vaše názory a postoje na vyučovanie slovenského jazyka a literatúry na Gymnáziu v Gelnici.

Prosíme Vás, aby ste dotazník vyplnili zodpovedne, čestne, úprimne a vyjadrili svoj vlastný názor a postoj.

Dotazník je anonymný a jeho výsledky budú použité iba na prieskumné účely.

Ďakujeme Vám za pochopenie a spoluprácu!

1. Dotazník vypĺňa:

a/ chlapec b/ dievča

2. Akú známku ste mali na polročnom vysvedčení zo slovenského jazyka a literatúry? (ďalej len SJL)

a/ 1 b/ 2 c/ 3 d/ 4 e/ 5

3. Napíšte, ktoré vyučovacie predmety sa učíte najradšej a ktoré máte radi najmenej.

Najradšej sa učím tieto vyučovacie predmety ............................................................................

Najmenej rád/rada sa učím tieto predmety............................................................................................

4. Kam by ste zaradili SJL z hľadiska obťažnosti?

a/ medzi najťažšie vyučovacie predmety

b/ medzi ťažké vyučovacie predmety

c/ medzi stredne ťažké vyučovacie predmety

d/ medzi ľahké vyučovacie predmety

e/ medzi najľahšie vyučovacie predmety

5. Učivo, ktoré sa učíte v SJL je pre Vás:

a/ mimoriadne zaujímavé

b/ veľmi zaujímavé

c/ zaujímavé

d/ málo zaujímavé

e/ absolútne nezaujímavé

6. Predstavte si, že SJL nie je povinným predmetom, ale iba voliteľným. Vybrali by ste si SJL ako voliteľný predmet?

a/ určite áno

b/ asi áno

c/ neviem

d/ asi nie

e/ určite nie

7. Myslíte si, že to čo sa učíte v SJL je pre Váš ďalší život:

a/ mimoriadne užitočné

b/ veľmi užitočné

c/ sčasti užitočné

d/ málo užitočné

e/ úplne neužitočné

f/ neviem to posúdiť

8. Zakrúžkujte každé slovo, ktoré vyjadruje Váš pocit vzhľadom k SJL:

zaujímavý nudný bezcenný

jednotvárny užitočný chladný

žartovný neužitočný vhodný

veľmi ťažký veľmi ľahký rutinný

vzrušujúci veľmi dôležitý zložitý

9. Ktorý z dôvodov je pri učení sa SJL pre Vás rozhodujúci?

a/ lebo ma SJL zaujíma

b/ aby som dostal/a dobré známky

c/ aby som sa dostal/a na vysokú školu

d/ hanbil/a by som sa pred spolužiakmi za moje nevedomosti

e/ lebo SJL je pre život potrebný

f/ chcem dokázať, že som lepší/ia ako niektorí spolužiaci

g/ lebo je to moja povinnosť

h/ bojím sa trestu rodičov za môj neprospech

i/ aby mala učiteľka ku mne dobrý vzťah

j/ neučím sa, lebo ma SJL nebaví

k/ iný dôvod, a to ..........................................................................................

10. Ako sa Vám páči vyučovanie SJL na Gymnáziu v Gelnici?

a/ je to výborné

b/ je to veľmi dobré

c/ niekedy sa mi páči, inokedy zasa nie

d/ väčšinou sa mi nepáči

e/ vôbec sa mi nepáči

11. Nové učivo zo SJL ste pochopili na vyučovaní:

a/ vždy

b/ na väčšine vyučovacích hodín

c/ asi na polovici vyučovacích hodín

d/ na menšine vyučovacích hodín

e/ nikdy

12. Čo sa Vám na vyučovaní SJL páči?

...........................................................................................................................

...........................................................................................................................

13. Čo sa Vám na vyučovaní SJL nepáči a čo by ste zlepšili?

...........................................................................................................................

...........................................................................................................................

14. Pomocou škály 1, 2, 3,4, 5, 0 sa pokúste ohodnotiť niektoré prvky vyučovania SJL na Gymnáziu v Gelnici:

1 – výborne, veľmi sa mi páči, som veľmi spokojný/á

2 – veľmi dobre, páči sa mi, som spokojný/á

3 – dobre, niekedy sa mi páči, inokedy zasa nie

4 – slabo, nepáči sa mi, som nespokojný/á

5 – nedostatočne, vôbec sa mi nepáči, som veľmi nespokojný/á

0 – neviem sa vyjadriť, neviem to posúdiť

a/ individuálne skúšanie žiakov pri tabuli

b/ písomné skúšanie žiakov

c/ známkovanie žiakov

d/ výklad nového učiva

e/ praktické úlohy počas vyučovacej hodiny zo SJL

f/ domáce úlohy zo SJL

g/ učiteľka SJL

h/ učebňa SJL

i/ učebnica SJL

j/ vyučovanie SJL celkove

15. V porovnaní so starým, tradičným vyučovaním SJL považujete nové, moderné vyučovanie SJL s využitím tvorivých metód a úloh na rozvoj čitateľskej gramotnosti za:

a/ oveľa lepšie

b/ lepšie

c/ rovnaké

d/ horšie

e/ oveľa horšie

16. Mladí ľudia v súčasnej dobe málo čítajú. Myslíte si, že čítanie a rozoberanie textov na hodinách SJL je pre Váš ďalší život:

a/ mimoriadne užitočné

b/ veľmi užitočné

c/ sčasti užitočné

d/ málo užitočné

e/ úplne neužitočné

f/ neviem to posúdiť

17. Pomôže Vám čitateľská gramotnosť vo Vašom ďalšom štúdiu (pri iných vyučovacích predmetoch)?

a/ určite pomôže

b/ asi pomôže

c/ pomôže

d/ asi nepomôže

e/ určite nepomôže

f/ neviem to posúdiť

18. Myslíte si, že slovné hodnotenie alebo sebahodnotenie úloh na rozvoj čitateľskej gramotnosti je:

a/ objektívne a spravodlivé

b/ subjektívne a nespravodlivé

c/ neviem to posúdiť

(Turek, I. Učiteľ a pedagogický výskum. 1998. Bratislava : Metodické centrum v Bratislave, 1998, s. 113, upravené.)

**Príloha G  Špecifikačná tabuľka**

|  |  |  |  |  |  |
| --- | --- | --- | --- | --- | --- |
| **Číslo úlohy** | **Typ úlohy** | **Špecifický cieľ**  **Úlohy** | **Autorský zámer** | **Myšlienková operácia** | **Obťažnosť úlohy** |
| **1** | ÚVO | Čítať s porozumením | interpretácia | analýza | 2 |
| **2** | ÚVO | Čítať s porozumením | interpretácia | analýza | 2 |
| **3** | ÚVO | Čítať s porozumením | interpretácia | reprodukcia | 1 |
| **4** | ÚKO | Čítať s porozumením | interpretácia | dedukcia | 2 |
| **5** | ÚKO | Čítať s porozumením | interpretácia | dedukcia | 3 |
| **6** | ÚVO | Aplikovať ved. z morf., čítanie s porozumením | slovesný tvar | reprodukcia | 1 |
| **7** | ÚKO | Aplikovať ved. zo syntaxe | jednoduchá veta | aplikácia | 2 |
| **8** | ÚKO | Aplikovať ved. zo štylistiky | slohové postupy | analýza | 2 |
| **9** | ÚVO | Aplikovať ved. z dejín lit., čítanie s porozumením | prostredie lit. diel | aplikácia | 2 |
| **10** | ÚKO | Aplikovať ved. z teórie literatúry | podľa vybraného textu | analýza | 2 |
|  |  |  |  |  | **1,9** |

**Príloha H.1 Učiteľský (neštandardizovaný) didaktický test č. 1**

**Ukážka: Erich Maria Remarque – Na západe nič nové (úryvok)**

Zhodou okolností Behm padol medzi prvými. Pri ktoromsi útoku dostal zásah do očí, mysleli sme, že je mŕtvy, a tak sme ho tam nechali ležať. Vziať so sebou sme ho nemohli, museli sme narýchlo ustúpiť. Odpoludnia sme ho zrazu počuli kričať a videli motkať sa medzi líniami. Vtedy nadobudol vedomie. Pretože vôbec nevidel a od bolesti strácal rozum, vôbec sa nekryl, a tak ho z druhej strany odstrelili skôr, než sa k nemu niekto dostal, aby ho priviedol.

Samozrejme, to nemožno dávať do súvislosti s Kantorkom – kam by potom dospel svet, keby sme také niečo chceli nazvať vinou. Existovali totiž tisíce Kantorkov a tí všetci boli presvedčení, že robia to najlepšie spôsobom pre nich pohodlným.

A práve preto v našich očiach zbankrotovali.

Mali byť nám osemnásťročným prostredníkmi a mali nás viesť do sveta práce, povinnosti, kultúry a pokroku, do budúcnosti. Občas sme sa im vysmievali, vystrájali malé šibalstvá, ale v zásade sme im verili. S pojmom autority, ktorej predstaviteľmi boli, sa v našich mysliach spájal väčší rozhľad a humánnejšie vedomosti. Prvý mŕtvy, ktorého sme videli, však toto presvedčenie rozbil. Museli sme spoznať, že naša generácia bola čestnejšia ako ich; prevyšovali nás iba frázami a šikovnosťou. Prvá bubnová paľba nám ukázala náš omyl a pod ňou sa zrútil svetonázor, ktorému nás učili. Kým písali a rečnili, vedeli sme už, že strach pred smrťou je väčší. Nestali sa z nás preto buriči ani dezertéri, nijakí zbabelci – všetky tieto výrazy mali vždy poruke, milovali sme našu vlasť rovnako ako oni a pri každom útoku sme šli smelo vpred; teraz sme už rozlišovali, odrazu sa nám otvorili oči. A videli sme, že z ich sveta nič nezostalo. Zrazu sme zostali hrozne osamotení – a museli sme sa s tým vysporiadať.

(Dvořák, K.: Čítanka pre 1. ročník gymnázií a stredných odborných škôl. Harmanec : VKÚ, 2009, s. 193, skrátené)

**Úloha 1**

**Rozhodnite, čo v kontexte ukážky znamená veta: *A práve preto v našich očiach zbankrotovali.***

(A) prišli o úspory

(B) zažili neúspech

(C) prišli o hotovosť

(D) morálne zlyhali

**Úloha 2**

**Určte, čo znamená frazeologizmus: *otvorili sa nám oči.***

(A) niekto ich sklamal

(B) niekto ich potešil

(C) náhle niečo pochopili

(D) náhle niečo zatajili

**Úloha 3**

**Uveďte názov literárnej periódy, do ktorej zaraďujeme tvorbu E. M. Remarquea.**

(A) predvojnová literatúra

(B) medzivojnová literatúra

(C) povojnová literatúra

(D) literatúra po roku 1945

**Úloha 4**

**Vypíšte zo štvrtého odseku  ukážky slovo pomenúvajúce človeka, ktorý utiekol z boja. ..................................**

**Úloha 5**

**Vypíšte zo štvrtého odseku  ukážky jedno slovo, ktoré je odpoveďou na otázku: Kto sú tí, o ktorých hovorí rozprávač? ..................................**

**Úloha 6**

**Uveďte, aký slovesný čas používa autor v ukážke?**

(A) prítomný čas

(B) minulý čas

(C) budúci čas

(D) predprítomný čas

**Úloha 7**

**Vypíšte z prvého odseku ukážky jednoduchú vetu.**  **..................................**

**Úloha 8**

**Posúďte, aký slohový postup využíva autor vo štvrtom odseku ukážky. ..................................**

**Úloha 9**

**Klasifikujte ukážku z hľadiska jazykovej formy.**

(A) próza

(B) dráma

**(**C) epika

(D) lyrika

**Úloha 10**

**Vytvorte zo slovného spojenia *naša generácia* nahradením****jedného slova kľúčový pojem literatúry tohto obdobia. ..................................**

**Správne odpovede:**

**1. D**

**2. C**

**3. B**

**4. dezertér**

**5. prostredníkmi/prostredníci**

**autority/autorita (úloha má 2 riešenia, stačí 1)**

**6. B**

**7.**  **Zhodou okolností Behm padol medzi prvými.**

**Vtedy nadobudol vedomie. (úloha má 2 riešenia, stačí 1)**

**8. úvahový slohový postup**

**9. A**

**10. stratená generácia**

**Príloha H.2 Učiteľský (neštandardizovaný) didaktický test č. 2**

**Ukážka: Ivan Krasko – Otcova roľa**

Pokojný večer na vŕšky padal,

na sivé polia.

V poslednom lúči starootcovská

horela roľa.

Z cudziny tulák vkročil som na ňu

bázlivou nohou.

Slnko jak koráb v krvavých vodách

plá pod oblohou.

Strnište suché na vlhkých hrudách

pod nohou praská.

Zdá sa, že ktosi vedľa mňa kráča -

na čele vráska,

v láskavom oku jakoby krotká

výčitka nemá:

- prečo si nechal otcovskú pôdu?

Obrancu nemá!

Celý deň slnko, predsa je vlhká

otcovská roľa.

Stáletia tiekli poddaných slzy

na naše polia,

stáletia tiekli - nemôž’ byť suchá

poddaných roľa,

darmo ich suší ohnivé slnko,

dnes ešte bolia.

Z cudziny tulák pod hruškou stál som

zotletou spola.

Poddaných krvou napitá pôda

domov ma volá...

A v srdci stony robotných otcov

zreli mi v semä...

Vyklíčia ešte zubále dračie

z poddaných zeme?

(Dvořák, K.: Čítanka pre 1. ročník gymnázií a stredných odborných škôl. Harmanec : VKÚ, 2009, s. 214 – 215)

**Úloha 1**

**Určte, ktoré ročné obdobie sa nepriamo spomína v básni Otcova roľa?**

(A) jar

(B) zima

(C) leto

(D) jeseň

**Úloha 2**

**Rozhodnite, čo v kontexte poslednej strofy básne Otcova roľa vyjadruje záverečné dvojveršie?**

(A) pokoru

(B) odhodlanie

(C) neistotu

(D) strach

**Úloha 3**

**Napíšte, do akého jazykového štýlu zaradíme báseň Otcova roľa?**

(A) rečnícky

(B) administratívny

(C) umelecký

(D) hovorový

**Úloha 4**

**Vypíšte z prvej strofy jedno slovo, ktoré vyjadruje citové rozpoloženie lyrického subjektu (autora). ..................................**

**Úloha 5**

**Vypíšte z tretej strofy básne Otcova roľa slová, ktoré protikladne pomenúvajú podoby role. .................................**

**Úloha 6**

**Pomenujte jazykovednú disciplínu, ktorá sa zaoberá slovesami.**

(A) lexikológia

(B) morfológia

(C)syntax

(D) štylistika

**Úloha 7**

**Klasifikujte, aký typ nepravidelnosti vetnej stavby sa vyskytuje v poslednej strofe básne Otcova roľa? ..................................**

**Úloha 8**

**Posúďte, aký slohový postup prevláda v prvej strofe básne Otcova roľa. ..................................**

**Úloha 9**

**Rozhodnite, predstaviteľom ktorého moderného literárneho smeru bol Ivan Krasko?**

(A) dekadencia

(B) surrealizmus

(C) symbolizmus

(D) impresionizmus

**Úloha 10**

**Určte, ktorý základný motív sa uplatňuje v básni Otcova roľa? ..................................**

**Správne odpovede:**

**1. D**

**2. B**

**3. C**

**4. tulák**

**5. vlhká/suchá**

**6. B**

**7.**  **apoziopéza/neukončená výpoveď**

**8. opisný slohový postup**

**9. C**

**10. prírodný/sociálny motív (úloha má 2 riešenia, stačí 1)**

**Príloha H.3 Učiteľský (neštandardizovaný) didaktický test č. 3**

**Ukážka: J. Gregor-Tajovský – Statky-zmätky (úryvok)**

2. dejstvo, 17. výstup

Predošlí, Ondriš.

ONDRIŠ: A ty si ešte tu? (K Zuzke.) Už sa ber! Ja ťa nenechám pri týchto ľuďoch. Keď oni nezachodia s tebou, ako sa patrí, tak hybaj domov. (K Ďurkovi). A ty si neporiadny človek, keď si moju sestru na takôto doviedol.

ĎURKO: Nerozumieš, Ondriš, nestar sa medzi nás.

ONDRIŠ: Rozumiem! Moja sestra sa ti smiať nevie, nevie ti hrkútať. Doveď si Betu, tá ťa bude i na rukách nosiť.

ĎURKO: To je moja vec!

PALČÍK: Ondriš, Ondriš…

MARA: Syn môj, nieže…

ONDRIŠ: Ba keby bol poriadny človek, nerobil by toto. Ale ja ti poviem, čo si ako rozmyslíš, do môjho otcovského domu viac nepríď, lebo sa zle rozlúčime. Len si ber sestra všetko čo máš.

ZUZKA (zaväzuje batoh).

PALČÍK: No, len tu nechaj háby. Ešte je deň. Nepôjde s batohom cez dedinu. Prídeš si po ne, keď sa vyspíš. A ty nevieš, čo je medzi nimi, nezadieraj.

ONDRIŠ: Prečo by som nezadieral doň… i do vás, keď tak robíte, ako sa nepatrí. Pred svadbou sa vyratuje, aký on bude človek, a čo vy z neho!… Keď on robí z mojej sestry taký posmech, nech jeho pán boh na posmech obráti!

ĎURKO: Ty sa nestar medzi nás, vravím ti pokojne ešte raz. Ty nevieš o ničom nič. I ty by si bol taký, keby si bol v tom, čo ja.

ONDRIŠ: Mne nerozprávaj takô. Neschovávaj sa! Mňa ani svojím rozumom, ani fígľami neprevrátiš. Ja som nie Zuzka. Viem ja o tvojich chodníčkoch. Sestra, hybaj! Už som mal dávno po teba prísť, ako som ťa sem vôbec nechcel dať. (Opovržlivo.) A ty si doveď tú, ku ktorej chodievaš! Nech ti už bude tá milá, keď ti je statočná osoba nie!...

(Dvořák, K.: Čítanka pre 2. ročník gymnázií a stredných odborných škôl. Harmanec : VKÚ, 2009, s. 106 – 107)

**Úloha 1**

**Rozhodnite, aké pocity prevládajú u Ondriša vo vzťahu k Ďurkovi.**

(A) radosť

(B) hnev

**(**C) smútok

(D) ľahostajnosť

**Úloha 2**

**Vysvetlite, v ktorej z možností je vystihnutý význam slova hrkútať.**

(A)ohovárať niekoho

(B) šepkať niekomu

(C) lichotiť niekomu

(D) zaľúbene sa rozprávať

**Úloha 3**

**Napíšte, aké prostredie zobrazil autor v diele Statky-zmätky?**

(A) dedinské

(B) vrchárske

(C) malomestské

(D) veľkomestské

**Úloha 4**

**Vypíšte z textu ukážky Statky-zmätky meno postavy, o ktorej hovorí Ondriš v poslednej replike opovržlivo. ..................................**

**Úloha 5**

**Vypíšte z ukážky Statky-zmätky jedno hovorové slovo, ktoré je použité v podobnom význame ako slovo žart ..................................**

**Úloha 6**

**Pomenujte, aký slovesný spôsob je použitý vo vete: Už sa ber!**

(A) rozkazovací

(B) podmieňovací

**(**C) opytovací

(D) oznamovací

**Úloha 7**

**Napíšte, koľko čiarok chýba v podčiarknutej vete tretej Ondrišovej repliky? ..................................**

**Úloha 8**

**Určte, ktorý slohový postup prevláda v Ondrišových replikách ukážky Statky-zmätky? ..................................**

**Úloha 9**

**Rozhodnite, aké dielo z hľadiska žánrovej formy predstavuje ukážka Statky-zmätky?**

(A) komédia

(B) fraška

(C) činohra

(D) tragédia

**Úloha 10**

**Určte, ako sa nazývajú samostatné prehovory jednotlivých postáv v ukážke Statky-zmätky? ..................................**

**Správne odpovede:**

**1. B**

**2. D**

**3. A**

**4. Beta/o Bete**

**5. fígľami/fígeľ**

**6. A**

**7. 3/tri**

**8. úvahový slohový postup**

**9. C**

**10. replika/repliky**