**Metodicko-pedagogické centrum Bratislava**

**Druhá atestácia**

**Rozvoj čitateľskej gramotnosti a príprava na maturitnú skúšku zo slovenského jazyka a literatúry**

**Mgr. Kamila Blahovská**

**2013**

**Rozvoj čitateľskej gramotnosti a príprava na maturitnú skúšku zo slovenského jazyka a literatúry**

Atestačná práca na druhú atestáciu

v študijnom odbore (vyučovacom predmete):

slovenský jazyk a literatúra

Tematický okruh: učebné štýly, metódy vyučovacieho procesu, didaktické zásady,

**Mgr. Kamila Blahovská**

Pracovisko autora: Gymnázium Gelnica, SNP 1, Gelnica

Pedagogický zamestnanec, kategória (podkategória): učiteľ,

učiteľ pre vyššie stredné vzdelávanie

Dosiahnuté vzdelanie (pre účely atestácie): vysokoškolské druhého stupňa

Metodicko-pedagogické centrum, pracovisko Prešov

**OBSAH**..............................................................................................

**ÚVOD**................................................................................................

**TEORETICKÁ ČASŤ**

1 VYUČOVACÍ PROCES A JEHO EFEKTÍVNOSŤ................

* 1. Kľúčové kompetencie .............................................................
  2. Štátny vzdelávací program ......................................................

1.3 Testovanie žiakov na medzinárodnej úrovni ......................

2 ČITATEĽSKÁ GRAMOTNOSŤ .................................................

3 MATURITNÁ SKÚŠKA ZO SLOVENSKÉHO JAZYKA A

LITERATÚRY ........................................................................

**PRAKTICKÁ ČASŤ**

4 ROZVÍJANIE ČITATEĽSKEJ GRAMOTNOSTI V PROCESE

PRÍPRAVY NA MATURITNÚ SKÚŠKU ZO SLOVENSKÉHO

JAZYKA A LITERATÚRY.........................................................

4.1 Vyučovacie hodiny – jazyková zložka ................................

4.2 Vyučovacie hodiny – literárna zložka .................................

5 NEŠTANDARDIZOVANÉ (UČITEĽSKÉ) DIDAKTICKÉ TESTY

5.1 Učiteľský (neštandardizovaný) didaktický test č. 1......................

5.2 Učiteľský (neštandardizovaný) didaktický test č. 2 .....................

5.3 Učiteľský (neštandardizovaný) didaktický test č. 3 .....................

6 PRIESKUM

6.1 Analýza dotazníkového prieskumu ...............................................

6.2 Odporúčania do ďalšej práce ........................................................

**ZÁVER** ...................................................................................................

**ZOZNAM BIBLIOGRAFICKÝCH ODKAZOV**..............................

**PRÍLOHY** ...............................................................................................

**ÚVOD**

Žijeme v dobe reforiem a rýchlych zmien, ktoré sa týkajú všetkých oblastí spoločenského života, školstvo nevynímajúc. So zmenami sa musia popasovať žiaci i pedagógovia. Pribúdajú informácie, fakty, poznatky, je nevyhnutné vyberať si tie, ktoré sú potrebné pre naše konkrétne použitie.

Tradičné vzdelávanie založené často na memorovaní veľkého množstva vedomostí sa stalo minulosťou, dnes sa skôr očakáva, že žiaci počas štúdia získajú zručnosti a schopnosti riešiť problémy. Chceme mať žiakov samostatných, tvorivých, schopných vyjadriť, ale aj obhájiť svoj názor. Medzi základné zručnosti patrí zručnosť čítať. Vedieť čítať chápeme ako samozrejmosť, ale čítať tak, aby sme textu porozumeli a pochopili ho, to je už problematika čitateľskej gramotnosti. Rozvoj tejto zručnosti je predpokladom na riešenie problémov, na hľadanie súvislostí medzi javmi nielen počas štúdia, ale aj v ďalšom osobnom i profesionálnom živote. Tu sa otvára priestor pre učiteľov na všetkých stupňoch škôl, aby vhodnými metódami rozvíjali u žiakov čitateľskú gramotnosť.

Miestom môjho pedagogického pôsobenia je už osemnásty rok Gymnázium v Gelnici. Väčšinu úväzku tvorí predmet slovenský jazyk a literatúra a  príprava študentov na maturitnú skúšku z tohto predmetu sa ma každoročne týka. Snažím sa vždy o získanie aktuálnych informácií a tiež o to, aby som svojich maturantov pripravila na maturitu čo najlepšie. V Metodicko-pedagogickom centre v Prešove som pod vedením Mgr. D. Čtvrtníčkovej dvakrát (2008, 2009) absolvovala priebežné vzdelávanie venované príprave na maturitnú skúšku zo slovenského jazyka a literatúry. Odborné informácie, pracovné materiály, ale najmä vzájomné diskusie boli pre mňa veľmi podnetné. Aj touto cestou pani Mgr. D. Čtvrtníčkovej srdečne ďakujem.

V júli 2013 som sa zúčastnila na trojdňovom aktualizačnom vzdelávaní (organizoval Národný ústav certifikovaných meraní – NÚCEM) s názvom Externé testovanie v oblasti vzdelávania, tvorba testovacích nástrojov a metódy ich hodnotenia. Pozitívne hodnotím najmä informácie z oblasti metodiky tvorby testov, problémy s hodnotením jednotlivých testových položiek.

Z tohto dôvodu som sa rozhodla vo svojej atestačnej práci venovať rozvíjaniu čitateľskej gramotnosti u študentov maturujúcich z predmetu slovenský jazyk a literatúra. Som presvedčená, že táto zručnosť sa rozvíjať dá, všetko závisí od komunikácie a spolupráce na úrovni žiak – učiteľ. Z vlastnej skúsenosti viem, že systematická príprava na maturitnú skúšku musí začať už v prvom ročníku štúdia na strednej škole. Prekážkou však môže byť to, že nám učiteľom chýbajú teoretické poznatky o čitateľskej gramotnosti, poznatky o inovatívnych vyučovacích metódach alebo aj to, s akými žiakmi na svojich hodinách pracujeme. Učiteľ si žiakov nevyberá a platí to aj opačne, ale práve od pedagogického majstrovstva učiteľa veľa závisí. Niekoľkokrát boli v médiách zverejnené informácie o tom, že maturitná skúška zo SJL (mám na mysli jej externú časť) dopadla opäť zle, sú z môjho pohľadu zveličené. Ak všetci zainteresovaní (učitelia i žiaci) budú cielene pracovať okrem iného aj na rozvíjaní čitateľskej gramotnosti, maturitná skúška nebude pre nikoho z nich postrachom.

Cieľom mojej atestačnej práce je ukázať možnosti rozvíjania čitateľskej gramotnosti u maturantov na hodinách slovenského jazyka a literatúry na Gymnáziu v Gelnici s využitím tvorivých a inovačných metód vo vyučovaní, taktiež s použitím vlastných (neštandardizovaných) učiteľských didaktických testov.

Atestačná práca je rozdelená do dvoch častí. Teoretická časť je rozdelená do jednotlivých kapitol a podkapitol, v ktorých sa venujem vyučovaciemu procesu a jeho efektívnosti, približujem kľúčové kompetencie, ďalej štátny vzdelávací program a tiež výsledky medzinárodných testovaní PISA a PIRLS. Dôležitou časťou je vymedzenie pojmu čitateľská gramotnosť, možnosti jej rozvíjania vo vyučovacom procese. V závere teoretickej časti sa venujem maturitnej skúške z predmetu slovenský jazyk a literatúra v zmysle platnej legislatívy.

Praktická časť sa delí na tri časti. V prvej časti sú zahrnuté ukážky jednotlivých 4 vyučovacích hodín v predmete slovenský jazyk a literatúra, ktoré som realizovala v maturitnom ročníku a zamerala som sa v nich na rozvoj čitateľskej gramotnosti za použitia tvorivých a inovačných metód. V druhej časti sú ukážky troch vlastných didaktických testov, ktoré boli vypracované na základe aktuálnych poznatkov z metodiky tvorby testov. V tretej časti som zrealizovala prieskum, vyhodnotila som ho a navrhla odporúčania do ďalšej práce.

Pri písaní práce som sa nestretla s výraznými problémami. Študovala som odbornú literatúru, ktorá sa tejto problematike venuje a využila som taktiež svoje vlastné pedagogické skúsenosti. Písanie práce ma obohatilo o nové poznatky, verím však, že bude prínosom pre kolegov, pre ktorých sú inovatívne metódy súčasťou ich každodennej pedagogickej práce.

**TEORETICKÁ ČASŤ**

**1 VYUČOVACÍ PROCES A JEHO EFEKTÍVNOSŤ**

„Vyučovací proces (výučba) je cieľavedomý, postupný, systematicky organizovaný proces vzájomne podmienených činností učiteľa (táto činnosť sa nazýva vyučovanie) a žiakov, študentov (táto činnosť a nazýva učenie sa), ktorý je zameraný na vzdelávanie, výchovu a všestranný rozvoj osobností žiakov, t. j. na dosiahnutie stanovených cieľov. “ (Turek, 2008, s. 19)

Podľa Tureka (2008) je moderné chápanie vyučovacieho procesu založené na tom, aby žiaci nadobúdali vedomosti a zručnosti vlastným uvažovaním, vlastnou aktivitou, ktorá má byť usmerňovaná učiteľom. Veď jedna z troch funkcií vyučovacieho procesu je funkcia rozvíjajúca a tá má za cieľ neustály rozvoj osobnosti žiaka, ktorý by sa tak dokázal bez problémov prispôsobiť rýchlemu tempu a meniacim sa podmienkam života.

Cieľom výchovy a vzdelávania je pripraviť človeka na život a prácu, keďže spoločnosť sa vyvíja, je nevyhnutné, aby koncepcie výchovy a vzdelávania brali do úvahy zmeny, ktoré v nej prebiehajú alebo sa predpokladajú. Dnešný svet sa vyznačuje explóziou informácií a taktiež rastie tempo inovácií. Technológie veľmi rýchlo zastarávajú, a preto sa tomuto trendu musia prispôsobiť aj školy. Absolventi škôl by si nemali odnášať veľké množstvo faktografických informácií, ale trvalejšie hodnoty: „postoje, záujmy, motivácia, hodnotový systém, rozvinuté schopnosti – kľúčové kompetencie a zručnosti (know-how). “ (Turek, 2008, s. 41)

Vychádzajúc z predchádzajúcich riadkov sa núka niekoľko otázok: Aké je vzdelávanie na Slovensku? Plní stanovené ciele? Je vyučovací proces efektívny? Všetci, ktorí sme do vyučovacieho procesu zainteresovaní, vieme, že jednoznačné odpovede neexistujú. Podľa Tureka (2002) je efektívnosť vyučovacieho procesu účelnosť, t. z. miera dosiahnutia cieľov.

Vyučovací proces plní všeobecné a špecifické ciele. Na kvantitatívne vyjadrenie efektívnosti vyučovacieho procesu slúžia práve špecifické (konkrétne) ciele a meracie prostriedky na zisťovanie jeho výsledkov. Kvalita vyučovacieho procesu je rovnako dôležitá, ovplyvňujú ju samotní žiaci, materiálne zabezpečenie, metódy a organizačné formy práce.

Školské vzdelávacie programy pre jednotlivé študijné a učebné odbory jasne formulujú ciele vyučovacieho procesu, kľúčové kompetencie a výkonové štandardy. Je možné validné a reliabilné zisťovanie efektívnosti vyučovacieho procesu. V rámci Slovenskej republiky existuje národné meranie výsledkov vzdelávania (**Testovanie 9** – testovanie žiakov 9. ročníka, **Externá časť maturitnej skúšky** – nová koncepcia maturitnej skúšky, **Testovanie 5** – plánuje sa pilotné testovanie v jeseni 2013 a generálna skúška v novembri 2014. Slovensko ako súčasť EÚ a OECD sa zúčastňuje na medzinárodnom testovaní PISA a PIRLS.

Efektívnosť vyučovacieho procesu môžu ovplyvniť obe strany, učitelia aj žiaci. V prvom rade je to učiteľ, ktorý by mal byť kvalifikovaný, dostatočne motivovaný, mal by mať vytvorené primerané podmienky. Na vyučovanie vplýva aj žiak, jeho rodinné prostredie, sociálno-ekonomické podmienky – to všetko ovplyvňuje výkon žiaka.

**1. 1 Kľúčové kompetencie**

Synonymá slova kompetencia sú schopnosť, zručnosť, spôsobilosť a pod. „**Kompetencia** je správanie (činnosť alebo komplex činností), ktoré charakterizujú vynikajúci výkon v niektorej oblasti činnosti.“ (Turek, 2008. s. 200)

Ak o niekom povieme, že je kompetentný, máme na mysli to, že má schopnosti a zručnosti vykonávať kvalitne to, čo sa od neho vyžaduje v určitej oblasti. Ako už bolo spomínané v predchádzajúcej časti, tempo osobného, pracovného a spoločenského života je veľmi rýchle. Aby bol človek schopný zvládať ho, aby bol schopný riešiť úlohy a nepredvídateľné problémy, Turek (2008) vymedzuje **kľúčové kompetencie** ako najdôležitejšie z množiny kompetencií. Kľúčové kompetencie, ich osvojovanie a zdokonaľovanie, sa považuje za celoživotný proces učenia, nielen v škole, ale neskôr aj v zamestnaní, v rodinnom či spoločenskom živote.

V roku 2002 Vláda SR prijala dokument v oblasti výchovy a vzdelávania s názvom MILÉNIUM: Národný program výchovy a vzdelávania v Slovenskej republike na najbližších 15 – 20 rokov. V tomto dokumente sa stanovuje ako jeden z kľúčových cieľov výchovy a vzdelávania rozvoj kľúčových kompetencií. V roku 2008 bol schválený a uvedený do praxe zákon č. 245/2008 Z. z. o výchove a vzdelávaní (školský zákon), ktorý zaviedol do nášho vzdelávacieho systému pojem kľúčové kompetencie. Tento pojem sa stal súčasťou štátnych vzdelávacích programov (ŠVP) a tiež školských vzdelávacích programov (ŠkVP).

Turek (2008) navrhuje šesť kategórií kľúčových kompetencií:

**1.** **informačné** – spôsobilosti, ktoré umožnia jednotlivcovi zistiť, ktoré informácie sú potrebné, vedieť ich lokalizovať, hodnotiť a efektívne používať, v tejto súvislosti sa zvyknú používať aj pojmy informačná a počítačová gramotnosť,

**2**. **učebné**  – spôsobilosti, ktoré súvisia s učením, t. z., človek by mal chcieť učiť sa, vedieť sa efektívne učiť, to je dôležitejšie ako to, čo sa človek naučil,

**3. kognitívne** – spôsobilosti človeka efektívne riešiť problémy, kriticky a tvorivo myslieť,

**4. interpersonálne (sociálne)**  – spôsobilosti človeka vedieť spolu s inými ľuďmi žiť a pracovať, vytvárať harmonické medziľudské vzťahy, pomáhať si, riešiť konflikty a pod.,

5**. komunikačné** **– „vyjadrovať sa ústne a písomne primerane situácii(aj v troch jazykoch štátov EÚ), čítať s porozumením, pozorne počúvať, voliť optimálnu formu a spôsob komunikácie, spracúvať písomný materiál zrozumiteľným spôsobom, prezentovať informácie – vysvetľovať a znázorňovať jasne, stručne, presne zrozumiteľne, komunikovať prostredníctvom informačných a komunikačných technológií.“** (Turek, 2008. s. 217)

6. personálne – spôsobilosti, ktoré zahŕňajú sebauvedomenie, sebaovládanie, motiváciu (automotiváciu) a angažovanosť.

**1.2 Štátny vzdelávací program**

Vzdelávanie na Slovensku sa realizuje podľa (vyššie spomínaných) Štátnych vzdelávacích programov, ktoré sa stali záväznými dokumentmi na všetkých stupňoch a typoch škôl a  sú súčasťou každej vzdelávacej oblasti.

Podľa Štátneho vzdelávacieho programu (ŠVP) pre gymnáziá, ISCED 3A – vyššie sekundárne vzdelávanie, sa vzdelávajú žiaci gymnázií so štvorročným štúdiom a žiaci 5. až 8. ročníka gymnázií s osemročným štúdiom. ŠVP pre gymnáziá jasne definuje zameranie tohto typu školy nielen na získanie všeobecného vzdelanostného základu, ale taktiež na rozvíjanie **kľúčových kompetencií**. Absolvent gymnázia má na úrovni svojich možností rozvinuté tieto kľúčové kompetencie:

1. kompetencia (spôsobilosť) k celoživotnému učeniu sa,

**2. sociálne komunikačné kompetencie (spôsobilosti),**

3. kompetencie (spôsobilosti) uplatňovať matematické myslenie a

poznávanie v oblasti vedy a techniky,

4. kompetencie (spôsobilosti) v oblasti informačných a komunikačných

technológií ,

5. kompetencia (spôsobilosť) riešiť problémy,

6. kompetencie (spôsobilosti) občianske,

7. kompetencie (spôsobilosti) sociálne a personálne,

8. kompetencie (spôsobilosti) pracovné,

9. kompetencie (spôsobilosti) smerujúce k iniciatívnosti a podnikavosti,

10. kompetencie (spôsobilosti) vnímať a chápať kultúru a vyjadrovať sa

nástrojmi kultúry.

Pojem kľúčové kompetencie je už niekoľko rokov súčasťou života odborníkov v oblasti školstva, no najmä nás pedagógov. Práve od nás pedagógov závisí, či tento pojem zostane len „pojmom“ v pedagogických dokumentoch, alebo ho „premeníme“ na tvorivé a motivačné metódy vo vyučovaní, výsledkom ktorých bude rozvoj už spomínaných kľúčových kompetencií.

**1.3 Testovanie žiakov na medzinárodnej úrovni**

Slovenská republika je od roku 2004 členským štátom Európskej únie (EÚ) a taktiež je členom Organizácie pre hospodársku spoluprácu a rozvoj (OECD). V roku 2003 sa Slovenská republika prvýkrát zúčastnila štúdie OECD PISA.

**PISA** – ( **P**rogramme for **I**nternational **S**tudent **A**ssessment) Program pre medzinárodné hodnotenie študentov – je medzinárodný výskum, ktorého prvé kolo sa uskutočnilo v roku 2000 pod patronátom OECD. Zameriava sa na medzinárodné testovanie a porovnanie vedomostí a zručností v oblasti čitateľskej, matematickej a prírodovednej gramotnosti 15-ročných žiakov v trojročnom  časovom intervale.

Hlavnou skúmanou oblasťou v cykle PISA 2009 bola čitateľská gramotnosť, výsledky naznačujú, že nenastala v nameranom výkone Slovenska, reprezentovaného našimi žiakmi, žiadna významná zmena. Matematická gramotnosť osciluje okolo priemeru krajín OECD. Čitateľská gramotnosť a prírodovedná gramotnosť nedosahujú ani tento priemer.

V apríli 2012 sa na Slovensku uskutočnilo hlavné testovanie medzinárodnej štúdie PISA 2012. Výsledky a porovnanie budú k dispozícii v decembri 2013.

(PISA. [online]. [cit.2. januára 2013]. Dostupné na World Wibe Web: http://www.nucem.sk/documents//27/medzinarodne\_merania/pisa/publikacie\_a\_diseminacia/1\_narodne\_spravy/Narodna \_sprava\_PISA\_2009.pdf.)

Podľa Čtvrtníčkovej (2006) cieľom testovania nie je zistiť, aké majú žiaci teoretické alebo encyklopedické vedomosti, ale aké sú schopnosti žiakov využiť to , čo sa v škole naučili.

**PIRLS – (P**rogressin **I**nternational **R**eading **L**iteracy **S**tudy**)** je medzinárodné hodnotenie čitateľskej gramotnosti žiakov 4. ročníka základných škôl. Uskutočňuje sa od roku 2001 v päťročných cykloch.

Popri monitorovaní žiackych výkonov v čitateľskej gramotnosti, štúdia PIRLS venuje značnú **pozornosť** aj **čitateľským návykom a postojom žiakov a** aj **podmienkam ich domáceho a školského prostredia**, aby bolo možné hľadať súvislosti medzi čitateľskou gramotnosťou a uvedenými podmienkami.

V roku 2011 sa uskutočnilo testovanie PIRLS – Pokrok v medzinárodnej úrovni čitateľskej gramotnosti, výsledky, ktoré boli zverejnené v decembri 2012, naznačujú, že slovenskí žiaci, ktorí absolvovali štyri roky školskej dochádzky, získali porovnateľné výsledky s priemerom zúčastnených krajín EÚ a krajín OECD.

(PIRLS.[online]. [cit.2. januára 2013]. Dostupné na World Wibe Web:

http://www.nucem.sk/documents/27/medzinarodne\_merania/pirls/tipi\_2011/sprava\_TiPi.pdf.)

**2 ČITATEĽSKÁ GRAMOTNOSŤ**

V predchádzajúcich častiach už bol spomínaný pojem gramotnosť. Za gramotného človeka sa považuje človek, ktorý ovláda zručnosť písať a čítať. V dnešnej modernej dobe to považujeme viac-menej za samozrejmosť. Paradoxom je však to, že práve moderná spoločnosť svojimi výdobytkami (internet) vedie žiakov k tomu, aby tieto zručnosti ďalej nerozvíjali. Stačí uviesť niekoľko príkladov z praxe – pri elektronickej komunikácii (čety, facebook) sa nerešpekujú diakritické a interpunkčné znamienka, nerozlišujú sa veľké a malé písmená a pod. Taktiež mnohí nie sú motivovaní študovať, hľadať informácie v knihách, jednoducho si „vygooglia“ potrebné informácie a bez selektovania ich preberú. Práve zručnosť čítať je pre žiakov nenahraditeľnou, bez tejto zručnosti nie je možné zvládnuť akýkoľvek vyučovací predmet – získavanie informácií, ich porozumenie, hľadanie súvislostí a vzťahov, riešenie problémov, zvládanie rôznorodých situácií...

Tu sa už opäť dostávame k pojmu čitateľská gramotnosť. Už spomínané štúdie **PISA** a **PIRLS** sa venujú problematike čitateľskej gramotnosti.

PISA definuje čitateľskú gramotnosť ako porozumenie a používanie písaných textov, uvažovanie o nich a **zaangažovanosť čitateľa do čítania** za účelom dosahovania osobných cieľov, rozvíjania vlastných vedomostí a schopností a podieľania sa na živote spoločnosti.

PISA. [online]. [cit.2. januára 2013]. Dostupné na World Wibe Web: http://www.nucem.sk/documents//27/medzinarodne\_merania/pisa/publikacie\_a\_diseminacia/1\_narodne\_spravy/Narodna \_sprava\_PISA\_2009.pdf.)

Čitateľská gramotnosť sa teda chápe ako schopnosť porozumieť rôznym druhom textu, nájsť, vybrať a zhodnotiť v ňom obsiahnuté informácie a to vo vzťahu k riešenému problému.

V predchádzajúcich riadkoch je naznačený dosť závažný problém, s ktorým sa v slovenskom školstve stretávame. Je to problém je všeobecne známy aj na základe testovania žiakov, a to, že čitateľská gramotnosť slovenských žiakov má značné rezervy. Prečo je to tak? Faktom je, že obsah učiva je značne predimenzovaný a mnohí z  pedagógov ešte stále „bojujú“ s možnosťou redukovať učivo, hoci to učebné osnovy dovoľujú. Faktom je aj to, že občas aj pedagógovia svojím prístupom vedú žiakov k pasívnemu prijímaniu informácií a k ich následnému memorovaniu. Na to, aby sa venovali rozvíjaniu dôležitejších zručností, nezostáva čas ani priestor.

Základným predpokladom pre čitateľskú gramotnosť je samotný proces čítania, pričom to nie je len schopnosť čítať rýchlo a plynule, ale hlavne porozumieť rôznym druhom textov, vedieť vyhľadať v nich podstatné informácie, dokázať často v neznámom texte spracovať na prvý pohľad nerozoznateľné informácie. Tu narážame na veľký problém. Naši žiaci majú v súčasnosti problém so samotným čítaním (mnohí čítajú málo alebo minimálne), sú presvedčení o tom, že všetky informácie si ,,vygooglia. Tento ich pasívny prístup vedie tomu, že prijímajú hotové informácie (často aj tie nepotrebné) bez vlastného hodnotenia či analýzy. A tu sa otvára priestor pre učiteľa, pretože je to on, kto môže svojím aktívnym prístupom motivovať žiakov k rozvíjaniu čitateľskej gramotnosti.

PISA rozlišuje štyri základné situácie čítania:

1. čítanie na súkromné účely (listy, krásna literatúra)

2. čítanie na verejné účely (zúčastňovanie sa na aktivitách širšej

spoločnosti)

3. čítanie na pracovné účely (orientácia na trhu práce)

4. čítanie na vzdelávanie (pri plnení učebných povinností)

V procese čítania čitateľ prichádza do styku s rôznymi druhmi textu. Podľa uvedenej štúdie z hľadiska formy rozlišujeme: **súvislé, nesúvislé, kombinované** (kombinácia súvislých a nesúvislých textov) a **zložené** (pozostávajú z viacerých samostatných textov) **texty.** Najčastejšie používanými typmi textov v štúdii PISA (s ohľadom na spôsob spracovania, výber jazykových prostriedkov a štylizáciu) sú: **opis, rozprávanie, výklad, argumentácia, návod, rozličné protokoly, zápisnice.**

(PISA. [online]. [cit.3. januára 2013]. Dostupné na World Wibe Web: http://www.nucem.sk/documents//27/medzinarodne\_merania/pisa/publikacie\_a\_diseminacia/3\_zbierky\_uloh/Ulohy\_citanie\_PISA2009.pdf.)

Podľa Čtvrtníčkovej (2006) žiaci prichádzajú do styku aj s **literárnymi** a **informačnými** textami. Literárne texty sú zastúpené rôznymi literárnymi žánrami a útvarmi – básne, poviedky, rozprávky, ukážky krásnej literatúry v učebniciach a čítankách. Informačné texty sú výkladové texty v učebniciach a encyklopédiách, články v dennej tlači, informačné letáky a pod.

Podľa Lapitku (2005) čitateľská gramotnosť sa vyvíja a u žiakov postupne podľa veku prechádza kvalitatívnymi zmenami. Ide o tri stupne diferencované podľa stupňa školy:

**prvý stupeň základnej školy** – žiak získava tri z kompetencií čitateľských zručností – učenie sa čítať a písať, plynulé čítanie, a porozumenie textu

**druhý stupeň vzdelávania** – pokračuje rozvoj čítania s porozumením so zameraním na náročnejšie čitateľské kompetencie – analýza textu, interpretácia a hodnotenie

**tretí stupeň vzdelávania –** realizuje sa na strednej škole, zameriava sa na porozumenie obsahu textu, dôraz sa kladie na analyticko-interpretačné kompetencie, čo v konečnom dôsledku smeruje k metainterpretácii a hodnoteniu podľa umeleckých a mimoumeleckých kritérií.

Čitateľská gramotnosť je komplexným súborom čitateľských zručností človeka, stáva sa dôležitým predpokladom na rozvoj iných foriem gramotnosti – napr. počítačová gramotnosť – schopnosť používať elektronické médiá (počítač, mobil) a ich vybavenie, právna gramotnosť a pod.

**3 MATURITNÁ SKÚŠKA ZO SLOVENSKÉHO JAZYKA A**

**LITERATÚRY**

Maturitnú skúšku na strednej škole v súčasnosti upravuje vyhláška Ministerstva školstva, vedy, výskumu a športu Slovenskej republiky (MŠVV a Š) č. 318/2008 Z. z. o ukončovaní štúdia na stredných školách.

Skladbu predmetov maturitnej skúšky na gymnáziách tvoria: slovenský jazyk a literatúra, povinný predmet zo skupiny predmetov cudzie jazyky, voliteľný predmet zo skupiny prírodovedných alebo spoločenskovedných alebo ostatných predmetov a ďalší voliteľný predmet.

Maturitná skúška pozostáva z troch častí:

**Externá časť (EČ)** – písomný test, ktorý zadáva a vyhodnocuje NÚCEM, uskutočňuje sa v rovnakom čase na celom území SR.

Cieľom EČ – celoštátneho merania výsledkov školského vzdelávania je objektívne overiť nielen vedomosti maturantov, ale aj zručnosti a kľúčové kompetencie, medzi ktoré v  predmete slovenský jazyk a literatúra patrí **čítanie s porozumením.** Okrem tohomá poskytnúť žiakom, rodičom, školám, ale aj verejnosti objektívnu informáciu o výsledkoch vzdelávania (celoslovenské porovnanie) a taktiež prispieť ku postupnému skvalitňovaniu vzdelávania na Slovensku.

Na externú časť maturitnej skúšky zo slovenského jazyka sa používa štandardizovaný test, pozostáva z 8 ukážok (literárne alebo neliterárne texty, prevažne súvislé, ale aj nesúvislé texty). Každá ukážka obsahuje 8 úloh (5 úloh s výberom odpovedí, 3 úlohy s krátkou odpoveďou), spolu 64 úloh, pričom polovica z nich je zameraná na čítanie s porozumením, ostatné preverujú jazykové a literárne učivo.

**Písomná forma internej časti** (**PFIČ)** – písomná slohová práca, témy a žánre zadáva NÚCEM, vyhodnocuje pedagogický zamestnanec školy, kde sa PFIČ koná, uskutočňuje sa v rovnakom čase na celom území SR.

Cieľom PFIČ je preveriť schopnosť žiaka písať samostatne, žánrovo, štylisticky a gramaticky adekvátne, jasne, zrozumiteľne a na primeranej úrovni podľa cieľových požiadaviek.

Písomnú formu internej časti predstavujú 4 témy, pričom ku každej je priradená žánrová forma. Žiak si povinne vyberá 1 tému a spracuje ju písomne v rozsahu 1,5 – 3 strany.

**Ústna forma internej časti (ÚFIČ)** – uskutočňuje sa v jednotlivých predmetoch.

Táto nová podoba maturitnej skúšky nahradila predchádzajúci model. V roku 1998 Ministerstvo školstva SR rozhodlo o potrebe inovovať maturitnú skúšku a poverilo Štátny pedagogický ústav prípravou novej koncepcie maturitnej skúšky (NKMS). V roku 1999 sa uskutočnil prvý ročník celoslovenského testovania maturantov z matematiky Monitor 1999, zistili sa veľké rozdiely vo vedomostiach žiakov jednotlivých škôl a zároveň učitelia v dotazníku vyjadrili potrebu zobjektívniť maturitnú skúšku, dožadovali sa štandardizovaných testov vo všetkých povinných aj nepovinných predmetoch. V rokoch 2000 – 2003 pribúdali testované predmety a aj počet testovaných žiakov. V roku 2001 bola schválená nová koncepcia maturitnej skúšky, ktorá so sebou priniesla tieto základné zmeny: povinnú EČ v niektorých predmetoch, externe pripravované a centrálne zadávané témy PFIČ z cudzích jazykov a pokyny na tvorbu zadaní pre ÚFIČ a jej hodnotenie. V školskom roku 2004/2005 sa konala Generálna skúška, ktorá bola skúškou pred oficiálnym spustením novej maturity. Od roku 2007 sa nová maturita týkala aj slovenského jazyka a literatúry. Zákonom č. 245/2008 Z. z. vzniká NÚCEM. Hlavným cieľom tejto inštitúcie bolo monitorovanie a hodnotenie kvality výchovy a vzdelávania v niekoľkých oblastiach, pričom jednou z nich bolo **externé a interné hodnotenie a porovnávanie škôl a školských zariadení.** Inak povedané, do roku 2009 žiadne porovnania neboli možné. NÚCEM zabezpečuje EČ a PFIČ maturitnej skúšky, určuje obsah EČ a PFIČ, zodpovedá za prípravu a priebeh EČ a PFIČ, spracovanie, vyhodnotenie a uchovávanie EČ a PFIČ, zabezpečuje výrobu a distribúciu testov.

**PRAKTICKÁ ČASŤ**

**4 ROZVÍJANIE ČITATEĽSKEJ GRAMOTNOSTI V PROCESE**

**PRÍPRAVY NA MATURITNÚ SKÚŠKU ZO SLOVENSKÉHO**

**JAZYKA A LITERATÚRY**

Ako už bolo spomínané v úvode tejto práce, súčasná doba je veľmi rýchla a hektická. Zmeny sa dotýkajú všetkých oblastí spoločenského života. My všetci, ktorí pracujeme v oblasti školstva, to tiež pociťujeme doslova každodenne. V spleti udalostí (racionalizácia školskej siete, hrozba prepúšťania...) je učiteľ a jeho pedagogická práca. Informácie pribúdajú závratným tempom, sú rôznorodé a rôznej kvality. Dnes nestačí vedieť prečítať text, podstatnejšie je pochopiť ho a vedieť vybrať to, čo je dôležité. A opäť spomeniem učiteľa a jeho pedagogickú prácu zameranú na rozvoj čitateľskej gramotnosti, vďaka čomu žiak získa zručnosť pracovať s informáciami z rôznorodých zdrojov (učebnica, kniha, periodiká, internet a iné), čo je dôležité nielen počas štúdia, ale aj v ďalšom živote.

Cieľom atestačnej práce je rozvíjanie čitateľskej gramotnosti a príprava na maturitnú skúšku zo slovenského jazyka a literatúry. Svoju pozornosť som upriamila na študentov 4. ročníka Gymnázia v Gelnici, ktorí sa vzdelávali podľa Školského vzdelávacieho programu Kľúč k vzdelaniu, brána k výchove, cesta k úspechu, v rámci ktorého boli k týždennej časovej dotácii 3 vyučovacie hodiny pridané 2 hodiny. Tieto vyučovacie hodiny boli zamerané na prípravu na EČ, PFIČ a ÚFMS z predmetu slovenský jazyk a literatúra, to znamená na systematizáciu poznatkov a získavanie praktických zručností. Práve navýšená dvojhodinová týždenná dotácia mi poskytla dostatočný priestor na prácu s rôznorodými textami a s úlohami, ktoré umožnia porozumieť im.

Praktickú časť atestačnej práce tvoria vyučovacie hodiny slovenského jazyka a literatúry, ktoré som realizovala na hodinách SJL v maturitnom ročníku, 2 vyučovacie hodiny v jazykovej zložke, 2 vyučovacie hodiny v literárnej zložke. Tieto vyučovacie hodiny boli zamerané na rozvoj čitateľskej gramotnosti s využitím inovatívnych metód, ktoré aktivizujú žiakov k činnosti. Taktiež som sa zamerala na prácu s informáciami rôzneho druhu, na spracovanie informácií, teda na komunikačné a sociálno-interakčné spôsobilosti.

V nasledujúcich podkapitolách budú prezentované jednotlivé vyučovacie hodiny, ktoré sa môžu stať námetom na tvorivé hodiny slovenského jazyka a literatúry.

#### 

**4.1 Vyučovacie hodiny** –  **jazyková zložka**

**Predmet:** slovenský jazyk a literatúra

**Zložka:** jazyková

**Ročník:** štvrtý

**Téma:** Príprava na EČ, PFIČ, ÚMS zoslovenského jazyka a literatúry

**Učivo:** *Administratívny štýl, útvary*

**Typ vyučovacej hodiny:** zmiešaný

**Metódy:** pojmové mapovanie

**s**kupinová práca – kooperatívne vyučovanie

kladenie otázok

**Ciele:** spracovávať a využívať písomné materiály

komunikovať zreteľne a kultivovane na primeranej úrovni

formulovať svoje myšlienky zrozumiteľne a súvisle, v písomnom

prejave prehľadne a jazykovo správne

čítať s porozumením

**Pomôcky:** učebnica, zošit, tabuľa, pracovný list

**Čas:** 1 vyučovacia hodina

**REALIZÁCIA VYUČOVACEJ HODINY:**

1. **Motivácia:**

Vyučovacia hodina sa začína metódou pojmového mapovania, ktorého témou sú funkčné jazykové štýly (FJŠ) všeobecne. Učiteľ zapíše do centra pojmovej mapy na tabuli pojem FJŠ. Úlohou žiakov je postupne na základe vedomostí dopisovať okolo pojmu, respektíve v zostupnom poradí pojmy, ktoré s témou súvisia. Pojmové mapy si žiaci zaznačia do zošita. Učiteľ v závere úvodnej časti upriami pozornosť žiakov na administratívny štýl.

1. **Expozícia:**

V cvičebnici slovenského jazyka pre stredné školy 4 sú uvedené k téme Administratívny štýl informácie. Žiaci sa rozdelia do malých (2 – 3 členovia) skupín a po prečítaní textu vypracujú úlohy zamerané na čítanie s porozumením. Žiaci pracujú s textom nesúvislým/nesúvislým a informačným.

**Text:**

**Administratívny štýl**

*Funkcia*: sprostredkovať príjemcovi presné údaje, fakty bez doplňujúcich a vysvetľujúcich detailov.

*Znaky:* adresnosť, verejnosť; vecnosť a neutrálnosť, objektívnosť; knižnosť, písomnosť; stručnosť, schematickosť.

**Žánre administratívneho štýlu**

|  |  |  |  |
| --- | --- | --- | --- |
| **Podľa určenia** | **Dokumentárne** | Záväzne sa archivujú | **zápisnica,** maturitný protokol,triedny katalóg, **potvrdenka, zmenka, akcia...** |
|  | **Oznamovacie** | Dokumenty majú krátkodobú alebo dlhšiu aktuálnosť. | **vyhláška, zákon, oznámenie, životopis, žiadosť, prihláška, reklamácia, upomienka, splnomocnenie, objednávka...** |
|  | **Heslové** | Sú časovo limitované, často majú predpísanú predlohu, všetky sa nearchivujú. | súpis, zoznam, prehľad, rozvrh hodín**, poštový peňažný poukaz,** školské vysvedčenie**, faktúra,** bankové tlačivo, **dotazník...** |

|  |  |  |
| --- | --- | --- |
| **Podľa formátu** | **A4** | **zákon, vyhláška, životopis, úradný list – žiadosť, sťažnosť, petícia...** |
|  | **A6 a iné** | **objednávka, oznámenie, poštový peňažný poukaz, splnomocnenie, úradné tlačivá...** |

(Caltíková, M. a kolektív: Cvičebnica Slovenský jazyk pre stredné školy 4. Bratislava: TYPOSET, 2009, s. 36, skrátené.)

**Úlohy:**

1. Na základe vymenovaných žánrov administratívneho štýlu uveďte

príklady na 3 komunikačné sféry.

2. Žiadosť a životopis sú podľa určenia útvary .....................................

3. Ktorý slohový postup prevláda v administratívnom štýle?

4. Útvary administratívneho štýlu slúžia na komunikáciu:

(A) neoficiálnu, písomnú

(B) súkromnú, ústnu

(C) verejnú, písomnú

(D) verejnú, ústnu

5. Žiadosť a životopis sa píšu vo formáte:

(A) výlučne A4

(B) A6 alebo A4

(C) A6

(D) v ľubovoľnom

**Správne odpovede:**

1. škola, banka, pošta, úrady, firma, vláda, ministerstvo... (stačia 3

možnosti)

2. oznamovacie

3. informačný

4. (C)

5. (A)

Po vyriešení úloh si žiaci zvolia hovorcov skupín, z ktorých niekoľkí (z časových dôvodov nie je možné, aby prezentovali všetci) prezentujú svoje riešenia. Na záver učiteľ predstaví správne odpovede, v prípade zistených rozdielov medzi odpoveďami žiakov učiteľ argumentuje.

Následne učiteľ upriami pozornosť žiakov opäť na text, s ktorým pracovali. Opýta sa žiakov, či medzi žánrami vedia nájsť dva, ktorých písanie precvičovali v priebehu stredoškolského štúdia. Nasleduje ďalšia aktivita – tvorba žiadosti – úradného listu. Žiaci pracujú v rovnakých skupinách. Každá skupina dostane pracovný list – rozstrihané jednotlivé časti úradného listu – žiadosti. Úlohou žiakov je usporiadať ich tak, aby dodržali obsahovú a formálnu správnosť. K jednotlivým častiam zároveň správne priradia aj popis (napr. adresát, vec, miesto a dátum...). Po skončení práce niekoľkí hovorcovia prezentujú výsledky svojej práce. Učiteľ skontroluje ich prácu, v prípade potreby koriguje chyby.

1. **Fixácia a diagnostika:**

Fixácia učiva sa realizujeformou metódy kladeniasumarizačných

a definujúcich otázok typu: Viete zaradiť administratívny štýl? Aká je základná funkcia administratívneho štýlu? Viete uviesť 3 základné znaky administratívneho štýlu? Ako delíme žánre administratívneho štýlu? Ktoré časti tvoria žiadosť – úradný list?

1. **Aplikácia:**

Učiteľ zadá žiakom domácu úlohu – obsahovo a formálne správne

napísať vlastnú žiadosť o prijatie do zamestnania vo Worde a zaslať ju v dohodnutom termíne na mejlovú adresu učiteľa: [blahovska@gymgl.sk](mailto:blahovska@gymgl.sk).

**ANALÝZA:**

Pri realizácii vyučovacej hodiny som uplatnila viaceré metódy: pojmové mapovanie, **s**kupinová práca – kooperatívne vyučovanie, kladenie otázok s cieľom rozvíjať najmä čitateľskú gramotnosť.

Úvod hodiny som realizovala formou pojmového mapovania, ktorého cieľom je zistiť vedomosti žiakov o funkčných jazykových štýloch (FJŠ). V praxi sa bežne stáva (aj maturantom), že si mýlia FJŠ so slohovými postupmi. Na tabuli žiaci na základe dobrovoľnosti postupne vytvárali 2 pojmové mapy: ,,pavúkˮ a hierarchická pojmová mapa. Učiteľ bol v pozícii pozorovateľa. **V prípade niektorých žiakov zasiahol do práce učiteľ, pretože** **urobili chyby v pojmoch.**

V ďalšej časti hodinyboli žiaci rozdelení do malých (2 – 3 členovia) skupín, pracovali s informačným textom, sčasti súvislým aj nesúvislým. Nasledovali úlohy zamerané na overenie ich čitateľských zručností. Pri riešení úloh nenastali žiadne problémy, čo svedčí o tom, že textu porozumeli. V ďalšej časti hodiny nasledovala praktická úloha zameraná na

,,poskladanieˮ žiadosti tak, aby bola obsahovo a formálne  správna. V tejto fáze hodiny som musela opravovať chyby žiakov, ktoré sa týkali zlého usporiadania niektorých častí žiadosti. Žiaci argumentovali tým, že si písanie tohto administratívneho žánru už nepamätajú.

Pri fixácii a celkovej diagnostike som použila metódu kladenia sumarizačných a definujúcich otázok. Žiaci na ne odpovedali takmer bez problémov, občas sa vyskytla nepresná alebo neúplná odpoveď.

V závere hodiny som zadala žiakom písomnú domácu úlohu, taktiež som poskytla priestor žiakom, aby sa vyjadrili k vyučovacej hodine.

**Predmet:** slovenský jazyk a literatúra

**Zložka:** jazyk

**Ročník:** štvrtý

**Téma:** Príprava na EČ, PFIČ, ÚMS zoslovenského jazyka a literatúry

**Učivo:** *Frazeológia,**frazeologické jednotky*

**Typ vyučovacej hodiny:** zmiešaný

**Metódy: ,,**mozgová rozcvičkaˮ

brainstorming

individuálna práca

voľná písomná práca

**Ciele:** spracovávať a využívať písomné materiály

komunikovať zreteľne a kultivovane na primeranej úrovni

formulovať svoje myšlienky zrozumiteľne a súvisle, v písomnom

prejave prehľadne a jazykovo správne

čítať s porozumením

**Pomôcky:** učebnica, zošit, tabuľa, pracovný list, Malý frazeologický slovník

**Čas:** 1 vyučovacia hodina

**REALIZÁCIA VYUČOVACEJ HODINY:**

1. **Motivácia:**

Vyučovacia hodina sa začína ,,mozgovou rozcvičkouˮ. Z časového hľadiska ide krátku aktivitu (približne 3 minúty), počas ktorej žiaci pracujú samostatne. Ich úlohou je zapísať si do zošita všetky možné využitia knihy. Žiaci postupne predstavia vlastné návrhy a učiteľ ich zapisuje na tabuľu.

1. **Expozícia:**

Učiteľ napíše na tabuľu tému Frazeológia – má pre nás nejaký

význam? Upriami pozornosť žiakov na odborný text v učebnici. Text je súvislý a informačný. Žiaci pracujú samostatne, text ticho čítajú, následne vypracujú úlohy za textom, ktoré sú zamerané na rozvoj čitateľskej gramotnosti.

**Text:**

**Frazeológia**

**Frazeológia** je náuka o frazeologizmoch.

**Frazeologizmy** sú ustálené slovné spojenia, pozostávajúce najmenej z dvoch slov, ktoré majú spravidla obrazný, teda prenesený význam.

Frazeologizmysú zachytené **vo frazeologických slovníkoch –** napr. Malý frazeologický slovník.

**Príslovie** je jednovetná výpoveď s poučným obsahom, napr. *Kto včas ráno vstáva, plné truhly máva; Keď vtáčka lapajú, pekne mu spievajú.*

**Porekadlo** jejednovetná výpoveď, v ktorej sa vtipným spôsobom vysloví nejaká pravda, napr. *Mešec mu dostal suchoty; Kto mlčí, ten svedčí.*

**Pranostika** je stručná**,** spravidlajednovetná predpoveď budúcich vecí, najmä počasia, napr. *Katarína na ľade, Vianoce na blate; Studený máj, v stodole raj.*

**Pôvod frazeologizmov**

Jadro slovenskej frazeológie je **ľudové,** odzrkadľujúcespôsob života, práce, spôsob myslenia a svetonázor našich predkov, nesie pečať roľníckeho a dedinského spôsobu ich života. Niektoré majú **intelektuálny pôvod.** Mnohéfrazeologizmy sú **prevzaté** napr**. z Biblie, mytológie, histórie, literatúry** alebosú spoločné pre viaceré národy – slovanské alebo európske frazeologizmy, teda **europeizmy**.

(Weissová, K.: Slovenský jazyk a komunikácia. Bratislava: Príroda, 2010, s. 36 – 38, skrátené.)

**Úlohy:**

1. Súčasťou ktorej jazykovednej disciplíny je frazeológia? ........................

2. Správne priraď k frazeologizmom nasledujúce pojmy: prevzatý z Biblie,

prevzatý z mytológie, prevzatý z literatúry, ľudový

(A) bojovať proti veterným mlynom .....................................................

(B) šiť horúcou ihlou .............................................................................

(C) sizyfovská práca .............................................................................

(D) Judášsky bozk .................................................................................

3. V kontexte ukážky slovo jadro znamená:

(A) vnútorná časť niečoho

(B) základ niečoho

(C) stredná časť niečoho

(D) semeno dužinatých plodov alebo orechov

4. Sú frazeologizmy slovné spojenia, ktoré sa vyznačujú obraznosťou a

ustálenosťou? Áno – Nie

5. Frazeologizmus *Mešec mu dostal suchoty* vyjadruje:

(A) bohatstvo

(B) chorobu

(C) chudobu

(D) uznanie

**Správne odpovede:**

1. lexikológia

2. (A) prevzatý z literatúry

(B) ľudový

(C) prevzatý z mytológie

(D) prevzatý z Biblie

3. (B)

4. Áno

5. (C)

Po vypracovaní úloh nasleduje spoločná kontrola správnych odpovedí, nejasnosti koriguje učiteľ. Nasleduje ďalšia aktivita, učiteľ rozdá žiakom pracovné listy, na ktorých je 6 obrázkov. Žiaci pracujú v malých skupinách (2 – 3 členovia). Učiteľ využíva metódu brainstormingu, pomocou ktorej žiaci zapisujú čo najviac frazeologizmov, ktoré s daným obrázkom súvisia. Dbá na to, sa žiaci vzájomne inšpirovali a kooperovali spolu.

1. **2. 3.**

|  |
| --- |
| **4. 5. 6.**    (Weissová, K.: Slovenský jazyk a komunikácia. Bratislava: Príroda, 2010, s. 37) |
| **3. Fixácia:**  Po skončení aktivity žiaci overia vypracovanie úlohy pomocou Malého frazeologického slovníka. V prípade potreby je učiteľ žiakom nápomocný. |

**4. Diagnostika a aplikácia:**

Úlohou žiakov je vytvoriť krátku slohovú prácu (rozsah A5), ktorej témou bude ľubovoľný frazeologizmus, žáner nezadávame. Žiak píše voľne s uplatnením fantázie do zošita, práca trvá niekoľko minút. Na záver hodiny jeden dobrovoľník prečíta vlastnú prácu. Učiteľ zadá domácu úlohu. Vráti sa k názvu na tabuli a požiada žiakov, aby do zošitov napísali 2 argumenty, ktoré budú odpoveďou na otázku zadanú na začiatku hodiny.

**ANALÝZA:**

Pri realizácii vyučovacej hodiny som uplatnila viaceré metódy: **,,**mozgová rozcvičkaˮ, brainstorming, individuálna práca, voľná písomná práca s cieľom rozvíjať najmä čitateľskú gramotnosť.

Pri realizácii úvodu vyučovacej hodiny som využila ,,mozgovú rozcvičkuˮ. Úlohou žiakov bolo napísať všetky možnosti využitia knihy. Počas 3 minút žiaci píšu do zošita vlastné nápady, učiteľ ich zapisuje na tabuľu – napr. ako podnos, na sedenie, stolnotenisová raketa, pokrývka hlavy a iné. Žiakom sa táto aktivita vždy páči, pretože podľa nich ich ,,naštartujeˮ k aktivite.

V ďalšej časti hodiny som napísala na tabuľu názov Frazeológia –

má pre nás nejaký význam? Odpoveď som od žiakov v tejto fáze nežiadala. Upriamila som pozornosť žiakov na odborný text v učebnici, išlo o informačný, súvislý text. Každý žiak pracoval samostatne a po tichom čítaní nasledovalo vyriešenie úloh, ktoré boli zamerané na overenie ich čitateľských zručností. Text sa javil žiakom ako nenáročný, niektorí mali však problém s prvou úlohou, pretože odpoveď priamo v prečítanom texte nenašli. Otázka bola zameraná na poznatok, ktorý mali maturanti ovládať.

Žiaci ďalej pracovali s pracovným materiálom, na ktorom sa nachádzalo 6 obrázkov. Žiaci cvičili svoju obrazotvornosť a formou brainstormingu mali vytvoriť k daným obrázkom čo najviac frazeologizmov. Dbala som na vzájomné rešpektovanie, neprípustné počas aktivity boli komentáre a kritika. **Niektorí žiaci nesplnili úlohu úplne, pretože mali problém vytvoriť k niektorým obrázkom** **aspoň 1** **frazeologizmus**. Pomocou slovníka si žiaci overili správnosť riešenia úlohy. Na základe ďalšieho zadania všetci žiaci bez problémov vytvorili krátke slohové práce, cieľom bol rozvoj fantázie a zároveň precvičovanie jazykových schopností.

V závere vyučovacej hodiny som zadala žiakom domácu úlohu a žiaci vyjadrili dojmy a postrehy z vyučovacej hodiny.

**4.2 Vyučovacie hodiny** –  **literárna zložka**

**Predmet:** slovenský jazyk a literatúra

**Zložka:** jazyk

**Ročník:** štvrtý

**Téma:** Príprava na EČ, PFIČ, ÚMS zoslovenského jazyka a literatúry

**Učivo:** *Sofokles - Antigona*

**Typ vyučovacej hodiny:** zmiešaný

**Metódy:** ,,múdry klobúkˮ

dramatizované čítanie

individuálna práca

**Ciele:** spracovávať a využívať písomné materiály

komunikovať zreteľne a kultivovane na primeranej úrovni

formulovať svoje myšlienky zrozumiteľne a súvisle, v písomnom

prejave prehľadne a jazykovo správne

čítať s porozumením

**Pomôcky:** učebnica, zošit, tabuľa,

**Čas:** 1 vyučovacia hodina

**REALIZÁCIA VYUČOVACEJ HODINY:**

1. **Motivácia:**

Vyučovacia hodina sa začína aktivitou ,,múdry klobúkˮ, úlohou žiakov je na hárky papiera zaznamenať svoje vedomosti o antickej gréckej literatúre, o Sofoklovi, o jeho tvorbe, o diele Antigona a podobne. Žiaci potom vhodia papiere do ,,múdreho klobúkaˮ. Jeden dobrovoľník ich po jednom vyberá a číta. Na záver urobí zhrnutie podstatných informácií, ktoré získal od spolužiakov.

1. **Expozícia:**

Vyučovacia hodina pokračuje tým, že učiteľ upriami pozornosť žiakov

na literárnu ukážku v učebnici. Je to dramatický text, má formu dialógu. Žiaci vytvoria dvojice (ak je to možné, dievča a chlapec), 2 – 3 dvojice postupne pred tabuľou realizujú dramatizované čítanie. Ostatní žiaci potom vyberú dvojicu, ktorej výkon sa im najviac páčil z hľadiska komunikačných schopností, empatickosti, estetickosti a podobne.

**Text:**

Druhé dejstvo

Kreón: Nehanbíš sa, že sa správaš ináč ako ostatní?  
Antigona: Je hanbou ctiť si brata?  
Kreón: A ten, koho zabil, to ti nebol brat?  
Antigona: Bol, boli obaja z tej istej krvi ako ja!  
Kreón: A prečo uctievaš tak bezbožne len jedného?  
Antigona: Ten druhý brat by nesúhlasil s tým, čo vravíš.  
Kreón: Akože by nie. Keď si ho nechceš ceniť viac než toho bezbožníka.  
Antigona: Nebol predsa otrokom! Bol jeho bratom!  
Kreón: Ale plienil túto zem! Tvoj druhý brat ju bránil!  
Antigona: Nieto medzi nimi rozdielu pred tvárou smrti.  
Kreón: Vždy je rozdiel medzi zlým a dobrým!  
Antigona: Ale ja som prišla na svet milovať, nie nenávidieť!

(Gregorová, I. – Lapitka, M.: Literatúra pre 3. a 4.ročník gymnázií a stredných odborných škôl, 1. diel. Bratislava: Príroda, 2011, s. 87, skrátené.)

1. **Fixácia:**

Prvotné opakovanie učiva o Sofoklovom diele Antigona sa môže

uskutočniť úlohami na rozvoj čitateľskej gramotnosti. Text ukážky je literárny a súvislý. Žiaci pracujú samostatne.

**Úlohy:**

1. Hra Antigona je zo žánrového hľadiska ..........................................

2. V kontexte ukážky metaforické vyjadrenie *Nieto medzi nimi rozdielu*

*pred tvárou smrti* znamená:

(A) zlo nech je potrestané

(B) smrť je spravodlivá

(C) smrť je nespravodlivá

(D) ľudia sú si rovní

3. Ktorá vlastnosť je typická pre Antigonu a Kreóna?

(A) nesmelá/spravodlivý

(B) krutá/odvážny

(C) odvážna/krutý

(D) nespravodlivá/smelý

4. Vypíšte z ukážky 1 dvojicu antoným. ....................................................

5. Správanie Antigony v ukážke vo vzťahu k bratom sa dá vysvetliť:

(A) mala ich rovnako rada

(B) mala rada len prvého brata

(C) nemala ich vôbec rada

(D) mala rada len druhého brata

**Správne odpovede:**

1. tragédia

2. (D)

3. (C)

4. zlým – dobrým/ milovať – nenávidieť (úloha má 2 riešenia)

5. (A)

1. **Diagnostika:**

V tejto fáze hodiny žiaci spoločne kontrolujú správne odpovede, snažia

sa doložiť argumenty. Učiteľ dohliada na prácu žiakov, v prípade nejasností koriguje chyby.

1. **Aplikácia:**

Žiaci majú napísať do zošitov krátku úvahu (rozsah A5), v ktorej

využijú myšlienky z literárnej ukážky a budú ich aktualizovať pre dnešok.

**ANALÝZA:**

Pri realizácii vyučovacej hodiny som použila viaceré metódy: ,,múdry klobúkˮ, dramatizované čítanie a individuálnu prácu.

Metódu ,,múdreho klobúkaˮ som použila na zaktivizovanie žiakov, žiaci ju obľubujú, pretože ich ,,naštartujeˮ do práce na hodine. Keďže učivo sa prelína aj s dejepisom, žiaci mali dostatočné informácie o dobe, o literatúre tohto obdobia, mnohí si pamätali aj filmové spracovanie diel.

V ďalšej časti hodiny som použila dramatizované čítanie, ktorá žiaci taktiež obľubujú. Žiadam od nich, aby sa koncentrovali na čítanie a snažili sa čo najviac precítiť postavu, ktorej repliky čítajú. Túto časť zvládli žiaci bez väčších problémov, no našli sa aj takí, ktorí text čítali s chybami (maturantom by sa to nemalo stávať).

Nasledovali úlohy na rozvíjanie čitateľskej gramotnosti a tie boli zahrnuté do fixácie učiva. Úlohy žiaci zvládli bez problémov a v krátkom čase, niektorí nesprávne vyriešili úlohu číslo 3 z dôvodu nepozorného čítania, ako to sami zhodnotili.

Hoci je príbeh Antigony žiakom časovo veľmi vzdialený, obsahuje mnoho podnetov na zamyslenie, je to proste nadčasový príbeh. Preto som zadala žiakom napísanie krátkej úvahy, v ktorej mohli aplikovať poznatky o tomto diele na súčasnosť. Žiaci sa prejavili ako tvoriví a citliví mladí ľudia. Úplný záver hodiny patril žiakom a ich názorom k dnešnej hodine.

**Predmet:** slovenský jazyk a literatúra

**Zložka:** literatúra

**Ročník:** štvrtý

**Téma:** Príprava na EČ, PFIČ, ÚMS zoslovenského jazyka a literatúry

**Učivo:** *Honoré de Balzac – Otec Goriot*

**Typ vyučovacej hodiny:** zmiešaný

**Metódy:** motivačný rozhovor

dialogická metóda

fiktívny list

**Ciele:** spracovávať a využívať písomné materiály

komunikovať zreteľne a kultivovane na primeranej úrovni

formulovať svoje myšlienky zrozumiteľne a súvisle, v písomnom

prejave prehľadne a jazykovo správne

čítať s porozumením

**Pomôcky:** učebnica, zošit, tabuľa

**Čas:** 1 vyučovacia hodina

**REALIZÁCIA VYUČOVACEJ HODINY:**

1. **Motivácia:**

Vyučovacia hodina sa začína motivačným rozhovorom, ktorý vedie

učiteľ so svojimi žiakmi na tému Francúzsky realizmus. Žiaci sa snažia za pomoci učiteľa spomenúť si na informácie o danej téme (napríklad časové ohraničenie, spoločenské podmienky pojem realizmus, literárny hrdina realizmu a iné). Každý žiak, ktorý odprezentuje svoju informáciu, urobí stručný zápis na tabuľu.

1. **Expozícia:**

V tejto fáze vyučovacej hodiny učiteľ upriami pozornosť žiakov na

literárnu ukážku v učebnici. Nasleduje tiché čítanie, potom práca s úlohami, ktoré sú zamerané na rozvoj čitateľskej gramotnosti. Úlohy žiaci vypracúvajú samostatne. Text je literárny a súvislý.

**Text:**

Z každého oka mu vyhŕkla slza na červený okraj viečka, no nespadla z neho.

*–*Ach, keby som bol bohatý, keby som si bol nechal majetok, keby som im ho nebol dal, to by tu boli, oblizovali by mi líca svojimi bozkami. Bývam by som v paláci, mal by som krásne izby, sluhov, teplo, a ony by sa rozplývali v slzách aj so svojimi mužmi a deťmi. To všetko by som mal. Ale takto nič! Za peniaze je všetko, ešte aj dcéry. Ó, kdeže sú moje peniaze? Keby som zanechával poklady, balili by ma do obkladov, starali by sa o mňa, počul by som ich, vídal by som ich. Ach, moje drahé dieťa, moje jediné dieťa, moja opustenosť a bieda sú mi milšie! Keď je bedár milovaný, aspoň je isté, že ho ľúbia. Nie, chcel by som byť bohatý, to by som ich aspoň videl. Namojveru, ktohovie? Obe majú srdce z kameňa. Priveľmi som ich ľúbil, aby ony aspoň trochu ľúbili mňa. Otec má byť vždy bohatý, má držať deti na uzde ako potmehúdske kone. A ja som pred nimi kľačal! Naničhodnice!

(Dvořák, K.: Čítanka pre 1. ročník gymnázií a stredných odborných škôl. Harmanec: VKÚ, 2009, s. 171, skrátené.)

**Úlohy:**

1. Slovo *naničhodnica* je expresívne slovo. Áno – Nie

2. Frazeologizmus*mať srdce z kameňa*neznamená:

(A) nemať cit

(B) mať silné srdce

(C) byť ukrutný

(D) byť chladný v citoch

3. Ktorá charakteristika sa vzťahuje na Otca Goriota?

(A) chudobný, milovaný

(B) bohatý, osamotený

(C) chudobný, osamotený

(D) bohatý, milovaný

4. Vypíšte v ukážky 1 prídavné meno, ktoré vyjadruje vyššiu mieru

vlastnosti ........................................................

5. Z ukážky vyplýva:

(A) otec Goriot by nechcel byť bohatý

(B) otec Goriot dcéry veľmi ľúbil

(C) otec Goriot dal svoj majetok dcéram

(D) pri pomyslení na svoje dcéry sa otec Goriot rozplakal

**Správne odpovede:**

1. Áno

2. (B)

3. (C)

4. milšie

5. (C)

Po vyriešení úloh jeden žiak dobrovoľník prezentuje správne odpovede pred ostatnými spolužiakmi, učiteľ je v prípade potreby žiakom nápomocný.

V ďalšej časti hodiny učiteľ využíva dialogickú metódu. Žiaci si posadajú do kruhu, čo je predpoklad na vedenie dialógu. Prvý dobrovoľník nahlas uvažuje o prečítanom texte. Najprv sa žiak vyjadrí k tomu, čo sa mu v texte páčilo, potom k tomu, čo sa mu nepáčilo. Do dialógu sa postupne zapájajú aj ostatní žiaci.

1. **Fixácia a diagnostika:**

Prvotné opakovanie osvojeného učiva sa realizuje písaním fiktívneho

listu. Úlohou žiakov je napísať vo svojom mene list otcovi Goriotovi v rozsahu jednej strany A5 a vyjadriť svoje city, pozitívne alebo negatívne.

Nesmú zabudnúť na zdvorilosť, slušnosť a na to, že píšu staršiemu človeku. Na báze dobrovoľnosti žiaci čítajú svoje fiktívne listy.

1. **Aplikácia:**

Na záver vyučovacej hodiny zadá učiteľ žiakom domácu úlohu,

vytvoriť PowerPoint prezentáciu na tému Francúzska realistická literatúra podľa pokynov učiteľa a poslať ho na mejlovú adresu blahovska@gymgl.sk.

**ANALÝZA:**

Pri realizácii vyučovacej hodiny som použila viaceré metódy: motivačný rozhovor,dialogická metóda a fiktívny list.

Vyučovacia hodina sa začala motivačným rozhovorom. Je to metóda, ktorú žiaci obľubujú. Úlohou žiakov bolo spomenúť si na poznatky k téme Francúzsky realizmus a zaznamenať ich na tabuľu. V tejto fáze hodiny žiaci preukázali primerané vedomosti.

V ďalšej časti hodiny žiaci čítali literárnu ukážku v čítanke formou tichého čítania, potom nasledovala samostatná práca žiakov zameraná na čítanie s porozumením. Úlohy nerobili väčšine žiakov problémy, niektorí nesprávne vyriešili záporne formulovanú otázku, alebo urobili chyby z nepozornosti. Jeden žiak nahlas prezentuje odpovede, ostatní si odpovede kontrolujú. Nasledovala dialogická metóda, žiaci ,,sa otvoriliˮ a vyjadrili svoje názory, mnohí ich preniesli do dnešnej doby, do vlastného života, napríklad sebeckosť vo vzťahu k rodičom, deti si nevážia rodičov, deti chcú všetko mať, rodičia chcú dať deťom všetko a iné. Žiaci sa vzájomne počúvali a rešpektovali.

Vo fáze fixácie a diagnostiky žiaci tvorili fiktívne listy otcovi Goriotovi. Niektorí žiaci svoje fiktívne listy prečítali, tie sa väčšinou niesli v súcitnom duchu alebo žiaci navrhovali, ako zlepšiť vzťahy otca Goriota s dcérami.

Keďže sú maturanti zruční v práci s IKT technológiami, za domácu úlohu mali vytvoriť prezentáciu (10 snímkov) podľa mojich pokynov, na zadanú tému a v dohodnutom termíne ju poslať na mejlovú adresu. Úplný záver hodiny patril žiakom a ich názorom na dnešnú hodinu.

**5 NEŠTANDARDIZOVANÉ (UČITEĽSKÉ) DIDAKTICKÉ TESTY**

V úvode tejto práce som spomínala, že v júli 2013 som sa zúčastnila na aktualizačnom vzdelávaní s názvom Externé testovanie v oblasti vzdelávania, tvorba testovacích nástrojov a metódy ich hodnotenia.

Nevyhnutnou súčasťou práce učiteľa je priebežná a systematická kontrola a taktiež hodnotenie žiackych výkonov. Patrím k pedagógom, ktorí na zisťovanie výsledkov vyučovacieho procesu využívajú frekventovane aj písomné previerky. Vytváram ich priebežne, podľa potreby ich aktualizujem, respektíve ich prispôsobujem možnostiam konkrétnej triedy. Pri ich tvorbe beriem do úvahy ekonomické hľadisko, teda tvorím úlohy tak, aby žiaci nemuseli vypisovať dlhé texty, taktiež, aby sa úlohy dali rýchlo vyhodnocovať. Vlastné didaktické testy som netvorila, v pedagogickom procese aktívne využívam maturitné testy alebo doplnkovú študijnú literatúru.

Najnovšie poznatky z oblasti metodiky tvorby didaktických testov, ktoré som získala na uvedenom vzdelávaní, som využila pri tvorbe troch vlastných neštandardizovaných (učiteľských) didaktických testov. Ide o kognitívne (vedomostné) testy, ktoré sú určené na zisťovanie vedomostí a intelektových zručností, a zároveň o testy absolútneho výkonu (overujúce) testy, ktoré overujú, či a ako žiak zvládol obsah učiva. Všetky tri testy boli pripravené pre maturantov v rámci systematizácie poznatkov a prípravy na maturitnú skúšku zo slovenského jazyka a literatúry. Každý test obsahoval 10 testových položiek, polovica z nich bola zameraná na čítanie s porozumením, čo je jedna z kľúčových kompetencií, ktorú v predmete slovenský jazyk a literatúra rozvíjame. Mám skúsenosť, že neschopnosť žiaka správne a s porozumením čítať vedie následne k nepochopeniu úloh v konkrétnom teste. Didaktické testy som vypracovala podľa vopred vymedzených pravidiel – špecifických cieľov. To znamená, že snahou bolo dosiahnuť vyvážené zastúpenie testových položiek z hľadiska tematických okruhov učiva, typov úloh, náročnosti poznávacích operácií a časovej náročnosti. Tým sa vlastne líši didaktický test od bežných písomiek, čo si mnohí učitelia v praxi často zamieňajú.

Skúsenosť, ktorú som pri ich tvorbe získala, bola obrazne povedané na nezaplatenie. Môžem potvrdiť, že vytvorenie didaktického testu je časovo náročný proces, vyžaduje od tvorcu veľa trpezlivosti a tvorivosti. Tvorba jedného testu mi priemerne trvala 5 hodín. Zdôvodňujem to tým, že mi dovtedy chýbali nielen vedomosti, ale najmä inovatívne pedagogické zručnosti.

Pred samotným použitím mnou vytvorených testov v pedagogickej praxi ich budem musieť overiť – odpilotovať, napr. so žiakmi inej triedy, alebo skúšobne overiť. Takto bude možné eliminovať chyby (napríklad nejasná formulácia, nejednoznačné riešenie, nápovedné signály, nelogické distraktory, nejasná štylizácia, ortografické chyby a pod.). V poslednej fáze bude nasledovať vyhodnotenie testu (napr. formou interaktívnych tabuliek, ktoré sú dostupné na internetovej stránke MPC Bratislava)

Získané skúsenosti sa pre mňa stali impulzom pre tvorbu ďalších didaktických testov.

**5.1 Učiteľský (neštandardizovaný) didaktický test č. 1**

*Ukážka: Erich Maria Remarque – Na západe nič nové (úryvok)*

*Zhodou okolností Behm padol medzi prvými. Pri ktoromsi útoku dostal zásah do očí, mysleli sme, že je mŕtvy, a tak sme ho tam nechali ležať. Vziať so sebou sme ho nemohli, museli sme narýchlo ustúpiť. Odpoludnia sme ho zrazu počuli kričať a videli motkať sa medzi líniami. Vtedy nadobudol vedomie. Pretože vôbec nevidel a od bolesti strácal rozum, vôbec sa nekryl, a tak ho z druhej strany odstrelili skôr, než sa k nemu niekto dostal, aby ho priviedol.*

*Samozrejme, to nemožno dávať do súvislosti s Kantorkom – kam by potom dospel svet, keby sme také niečo chceli nazvať vinou. Existovali totiž tisíce Kantorkov a tí všetci boli presvedčení, že robia to najlepšie spôsobom pre nich pohodlným.*

*A práve preto v našich očiach zbankrotovali.*

*Mali byť nám osemnásťročným prostredníkmi a mali nás viesť do sveta práce, povinnosti, kultúry a pokroku, do budúcnosti. Občas sme sa im vysmievali, vystrájali malé šibalstvá, ale v zásade sme im verili. S pojmom autority, ktorej predstaviteľmi boli, sa v našich mysliach spájal väčší rozhľad a humánnejšie vedomosti. Prvý mŕtvy, ktorého sme videli, však toto presvedčenie rozbil. Museli sme spoznať, že naša generácia bola čestnejšia ako ich; prevyšovali nás iba frázami a šikovnosťou. Prvá bubnová paľba nám ukázala náš omyl a pod ňou sa zrútil svetonázor, ktorému nás učili. Kým písali a rečnili, vedeli sme už, že strach pred smrťou je väčší. Nestali sa z nás preto buriči ani dezertéri, nijakí zbabelci – všetky tieto výrazy mali vždy poruke, milovali sme našu vlasť rovnako ako oni a pri každom útoku sme šli smelo vpred; teraz sme už rozlišovali, odrazu sa nám otvorili oči. A videli sme, že z ich sveta nič nezostalo. Zrazu sme zostali hrozne osamotení – a museli sme sa s tým vysporiadať*.

(Dvořák, K.: Čítanka pre 1. ročník gymnázií a stredných odborných škôl. Harmanec: VKÚ, 2009, s. 193, skrátené.)

**Úloha 1**

**Rozhodnite, čo v kontexte ukážky znamená veta: *A práve preto v našich očiach zbankrotovali.***

**(A)** prišli o úspory

**(B)** zažili neúspech

**(C)** prišli o hotovosť

**(D) morálne zlyhali - Správna odpoveď**

Typ úlohy: ÚVO

Špecifický cieľ úlohy: čítať s porozumením

Autorský zámer: interpretácia

Myšlienková operácia: analýza

Obťažnosť úlohy: 2

**Úloha 2**

**Určte, čo znamená frazeologizmus: *otvoriť oči.***

**(A)** mať pekný, čistý pohľad

**(B)** mať dobrý, ostrý zrak

**(C) mať všímavý, prekvapený pohľad - Správna odpoveď**

**(D)** mať natešený, radostný pohľad

Typ úlohy: ÚVO

Špecifický cieľ úlohy: čítať s porozumením

Autorský zámer: interpretácia

Myšlienková operácia: analýza

Obťažnosť úlohy: 2

**Úloha 3**

**Uveďte názov literárnej periódy, do ktorej zaraďujeme tvorbu E. M. Remarquea.**

**(A)** predvojnová literatúra

**(B) medzivojnová literatúra - Správna odpoveď**

**(C)** povojnová literatúra

**(D)** literatúra po roku 1945

Typ úlohy: ÚVO

Špecifický cieľ úlohy: čítať s porozumením

Autorský zámer: interpretácia

Myšlienková operácia: reprodukcia

Obťažnosť úlohy: 1

**Úloha 4**

**Vypíšte zo štvrtého odseku  ukážky slovo pomenúvajúce človeka, ktorý utiekol z boja.**

**.................................. dezertér** **- Správna odpoveď**

Typ úlohy: ÚKO

Špecifický cieľ úlohy: čítať s porozumením

Autorský zámer: interpretácia

Myšlienková operácia: dedukcia

Obťažnosť úlohy: 2

**Úloha 5**

**Vypíšte zo štvrtého odseku  ukážky jedno slovo, ktoré je odpoveďou na otázku: Kto sú tí, o ktorých hovorí rozprávač? .................................prostredníkmi/prostredníci/autority/autorita - Správna odpoveď**

**(úloha má 2 riešenia, stačí 1 odpoveď)**

Typ úlohy: ÚKO

Špecifický cieľ úlohy: čítať s porozumením

Autorský zámer: interpretácia

Myšlienková operácia: dedukcia

Obťažnosť úlohy: 3

**Úloha 6**

**Uveďte, aký slovesný čas používa autor v ukážke?**

**(A)** prítomný čas

**(B) minulý čas – Správna odpoveď**

**(C)** budúci čas

**(D)** predprítomný čas

Typ úlohy: ÚVO

Špecifický cieľ úlohy: aplikovať vedomosti z morfológie, čítať s porozumením

Autorský zámer: slovesný tvar

Myšlienková operácia: reprodukcia

Obťažnosť úlohy: 1

**Úloha 7**

**Vypíšte z prvého odseku ukážky jednoduchú vetu.**  **........................................**

**Zhodou okolností Behm padol medzi prvými./Vtedy nadobudol vedomie. Správna odpoveď (úloha má 2 riešenia, stačí 1 odpoveď)**

Typ úlohy: ÚKO

Špecifický cieľ úlohy: aplikovať vedomosti zo syntaxe

Autorský zámer: jednoduchá veta

Myšlienková operácia: aplikácia

Obťažnosť úlohy: 2

**Úloha 8**

**Posúďte, aký slohový postup využíva autor v treťom odseku ukážky. ............................**

**úvahový slohový postup** **- Správna odpoveď**

Typ úlohy: ÚKO

Špecifický cieľ úlohy: aplikovať vedomosti zo štylistiky

Autorský zámer: slohové postupy

Myšlienková operácia: analýza

Obťažnosť úlohy: 2

**Úloha 9**

**Klasifikujte ukážku z hľadiska jazykovej formy.**

**(A) próza – Správna odpoveď**

**(B)** dráma

**(C)** epika

**(D)** lyrika

Typ úlohy: ÚVO

Špecifický cieľ úlohy: aplikovať vedomosti z dejín literatúry, čítať s porozumením

Autorský zámer: prostredie literárnych diel

Myšlienková operácia: aplikácia

Obťažnosť úlohy: 2

**Úloha 10**

**Vytvorte zo slovného spojenia *naša generácia* nahradením****jedného slova kľúčový pojem literatúry tohto obdobia. ............................. stratená generácia - Správna odpoveď**

Typ úlohy: ÚKO

Špecifický cieľ úlohy: aplikovať vedomosti z teórie literatúry

Autorský zámer: podľa vybraného textu

Myšlienková operácia: analýza

Obťažnosť úlohy: 2

**5.2 Učiteľský (neštandardizovaný) didaktický test č. 2**

*Ukážka: Ivan Krasko – Otcova roľa*

*Pokojný večer na vŕšky padal,*

*na sivé polia.*

*V poslednom lúči starootcovská*

*horela roľa.*

*Z cudziny tulák vkročil som na ňu*

*bázlivou nohou.*

*Slnko jak koráb v krvavých vodách*

*plá pod oblohou.*

*Strnište suché na vlhkých hrudách*

*pod nohou praská.*

*Zdá sa, že ktosi vedľa mňa kráča -*

*na čele vráska,*

*v láskavom oku jakoby krotká*

*výčitka nemá:*

*- prečo si nechal otcovskú pôdu?*

*Obrancu nemá!*

*Celý deň slnko, predsa je vlhká*

*otcovská roľa.*

*Stáletia tiekli poddaných slzy*

*na naše polia,*

*stáletia tiekli - nemôž’ byť suchá*

*poddaných roľa,*

*darmo ich suší ohnivé slnko,*

*dnes ešte bolia.*

*Z cudziny tulák pod hruškou stál som*

*zotletou spola.*

*Poddaných krvou napitá pôda*

*domov ma volá...*

*A v srdci stony robotných otcov*

*zreli mi v semä...*

*Vyklíčia ešte zubále dračie*

*z poddaných zeme?*

(Dvořák, K.: Čítanka pre 1. ročník gymnázií a stredných odborných škôl. Harmanec: VKÚ, 2009, s. 214 – 215.)

**Úloha 1**

**Určte, ktoré ročné obdobie sa nepriamo spomína v básni Otcova roľa?**

(A) jar

(B) zima

(C) leto

**(D) jeseň – Správna odpoveď**

Typ úlohy: ÚVO

Špecifický cieľ úlohy: čítať s porozumením

Autorský zámer: interpretácia

Myšlienková operácia: analýza

Obťažnosť úlohy: 2

**Úloha 2**

**Rozhodnite, čo v kontexte básne Otcova roľa vyjadruje záverečné dvojveršie?**

(A) pokoru

**(B) odhodlanie** **– Správna odpoveď**

(C) neistotu

(D) strach

Typ úlohy: ÚVO

Špecifický cieľ úlohy: čítať s porozumením

Autorský zámer: interpretácia

Myšlienková operácia: analýza

Obťažnosť úlohy: 2

**Úloha 3**

**Napíšte, do akého jazykového štýlu zaradíme báseň Otcova roľa?**

(A) rečnícky

(B) administratívny

**(C) umelecký – Správna odpoveď**

(D) hovorový

Typ úlohy: ÚVO

Špecifický cieľ úlohy: čítať s porozumením

Autorský zámer: interpretácia

Myšlienková operácia: reprodukcia

Obťažnosť úlohy: 1

**Úloha 4**

**Vypíšte z prvej strofy jedno slovo, ktoré vyjadruje citové rozpoloženie lyrického subjektu (autora). ...................... tulák – Správna odpoveď**

Typ úlohy: ÚKO

Špecifický cieľ úlohy: čítať s porozumením

Autorský zámer: interpretácia

Myšlienková operácia: dedukcia

Obťažnosť úlohy: 2

**Úloha 5**

**Vypíšte z básne Otcova roľa dve slová, ktoré pomenúvajú dve podoby role. ..................... vlhká, suchá – Správna odpoveď**

Typ úlohy: ÚKO

Špecifický cieľ úlohy: čítať s porozumením

Autorský zámer: interpretácia

Myšlienková operácia: dedukcia

Obťažnosť úlohy: 3

**Úloha 6**

**Pomenujte jazykovednú disciplínu, ktorá sa zaoberá slovesami.**

(A) lexikológia

(B) morfológia **– Správna odpoveď**

**(C)** syntax

(D) štylistika

Typ úlohy: ÚVO

Špecifický cieľ úlohy: aplikovať vedomosti z morfológie, čítať s porozumením

Autorský zámer: slovesný tvar

Myšlienková operácia: reprodukcia

Obťažnosť úlohy: 1

**Úloha 7**

**Klasifikujte, aký typ nepravidelnosti vetnej stavby sa vyskytuje v poslednej strofe básne Otcova roľa? ..................... apoziopéza/ neukončená výpoveď– Správna odpoveď**

Typ úlohy: ÚKO

Špecifický cieľ úlohy: aplikovať vedomosti zo syntaxe

Autorský zámer: jednoduchá veta

Myšlienková operácia: aplikácia

Obťažnosť úlohy: 2

**Úloha 8**

**Posúďte, aký slohový postup prevláda v prvej strofe básne Otcova roľa. ............................opisný slohový postup** **- Správna odpoveď**

Typ úlohy: ÚKO

Špecifický cieľ úlohy: aplikovať vedomosti zo štylistiky

Autorský zámer: slohové postupy

Myšlienková operácia: analýza

Obťažnosť úlohy: 2

**Úloha 9**

**Rozhodnite, predstaviteľom ktorého moderného literárneho smeru bol Ivan Krasko?**

(A) dekadencia

(B) surrealizmus

**(C) symbolizmus – Správna odpoveď**

(D) impresionizmus

Typ úlohy: ÚVO

Špecifický cieľ úlohy: aplikovať vedomosti z dejín literatúry, čítať s porozumením

Autorský zámer: prostredie literárnych diel

Myšlienková operácia: aplikácia

Obťažnosť úlohy: 2

**Úloha 10**

**Určte, ktorý základný motív sa uplatňuje v básni Otcova roľa? ............................ prírodný motív/sociálny motív – Správna odpoveď (úloha má 2 riešenia, stačí 1 odpoveď)**

Typ úlohy: ÚKO

Špecifický cieľ úlohy: aplikovať vedomosti z teórie literatúry

Autorský zámer: podľa vybraného textu

Myšlienková operácia: analýza

Obťažnosť úlohy: 2

**5.3 Učiteľský (neštandardizovaný) didaktický test č. 3**

Ukážka: J. Gregor-Tajovský *–* Statky-zmätky *(úryvok)*

*2. dejstvo, 17. výstup*

Predošlí, Ondriš.

*ONDRIŠ: A ty si ešte tu?*(K Zuzke.)*Už sa ber! Ja ťa nenechám pri týchto ľuďoch. Keď oni nezachodia s tebou, ako sa patrí, tak hybaj domov.*(K Ďurkovi).*A ty si neporiadny človek, keď si moju sestru na takôto doviedol.*

*ĎURKO: Nerozumieš, Ondriš, nestar sa medzi nás.*

*ONDRIŠ: Rozumiem! Moja sestra sa ti smiať nevie, nevie ti hrkútať. Doveď si Betu, tá ťa bude i na rukách nosiť.*

*ĎURKO: To je moja vec!*

*PALČÍK: Ondriš, Ondriš…*

*MARA: Syn môj, nieže…*

*ONDRIŠ: Ba keby bol poriadny človek, nerobil by toto. Ale ja ti poviem, čo si ako rozmyslíš, do môjho otcovského domu viac nepríď, lebo sa zle rozlúčime. Len si ber sestra všetko čo máš.*

*ZUZKA*(zaväzuje batoh).

*PALČÍK: No, len tu nechaj háby. Ešte je deň. Nepôjde s batohom cez dedinu. Prídeš si po ne, keď sa vyspíš. A ty nevieš, čo je medzi nimi, nezadieraj.*

*ONDRIŠ: Prečo by som nezadieral doň… i do vás, keď tak robíte, ako sa nepatrí. Pred svadbou sa vyratuje, aký on bude človek, a čo vy z neho!… Keď on robí z mojej sestry taký posmech, nech jeho pán boh na posmech obráti!*

*ĎURKO: Ty sa nestar medzi nás, vravím ti pokojne ešte raz. Ty nevieš o ničom nič. I ty by si bol taký, keby si bol v tom, čo ja.*

*ONDRIŠ: Mne nerozprávaj takô. Neschovávaj sa! Mňa ani svojím rozumom, ani fígľami neprevrátiš. Ja som nie Zuzka. Viem ja o tvojich chodníčkoch. Sestra, hybaj! Už som mal dávno po teba prísť, ako som ťa sem vôbec nechcel dať.*(Opovržlivo.)*A ty si doveď tú, ku ktorej chodievaš! Nech ti už bude tá milá, keď ti je statočná osoba nie!...*

(Dvořák, K.: Čítanka pre 2. ročník gymnázií a stredných odborných škôl. Harmanec: VKÚ, 2009, s. 106 – 107.)

**Úloha 1**

**Rozhodnite, aké pocity prevládajú u Ondriša vo vzťahu k Ďurkovi.**

(A) radosť

**(B) hnev – Správna odpoveď**

**(**C) smútok

(D) ľahostajnosť

Typ úlohy: ÚVO

Špecifický cieľ úlohy: čítať s porozumením

Autorský zámer: interpretácia

Myšlienková operácia: analýza

Obťažnosť úlohy: 2

**Úloha 2**

**Vysvetlite, v ktorej z možností nie je vystihnutý význam slova hrkútať.**

(A)milo sa rozprávať

(B) dvoriť niekomu

**(C) lichotiť niekomu – Správna odpoveď**

(D) zaľúbene sa rozprávať

Typ úlohy: ÚVO

Špecifický cieľ úlohy: čítať s porozumením

Autorský zámer: interpretácia

Myšlienková operácia: analýza

Obťažnosť úlohy: 2

**Úloha 3**

**Napíšte, aké prostredie zobrazil autor v diele Statky-zmätky?**

**(A) dedinské – Správna odpoveď**

(B) vrchárske

(C) malomestské

(D) veľkomestské

Typ úlohy: ÚVO

Špecifický cieľ úlohy: čítať s porozumením

Autorský zámer: interpretácia

Myšlienková operácia: reprodukcia

Obťažnosť úlohy: 1

**Úloha 4**

**Vypíšte z textu ukážky Statky-zmätky meno postavy, o ktorej hovorí Ondriš v poslednej replike opovžlivo. ............. Beta/o Bete – Správna odpoveď**

Typ úlohy: ÚKO

Špecifický cieľ úlohy: čítať s porozumením

Autorský zámer: interpretácia

Myšlienková operácia: dedukcia

Obťažnosť úlohy: 2

**Úloha 5**

**Vypíšte z ukážky Statky-zmätky jedno hovorové slovo, ktoré je použité v podobnom význame ako slovo žart ............... fígľami/fígeľ– Správna odpoveď**

Typ úlohy: ÚKO

Špecifický cieľ úlohy: čítať s porozumením

Autorský zámer: interpretácia

Myšlienková operácia: dedukcia

Obťažnosť úlohy: 3

**Úloha 6**

**Pomenujte, aký slovesný spôsob je použitý vo vete: Už sa ber!**

**(A) rozkazovací – Správna odpoveď**

(B) podmieňovací

**(**C) opytovací

(D) oznamovací

Typ úlohy: ÚVO

Špecifický cieľ úlohy: aplikovať vedomosti z morfológie, čítať s porozumením

Autorský zámer: slovesný tvar

Myšlienková operácia: reprodukcia

Obťažnosť úlohy: 1

**Úloha 7**

**Napíšte, koľko čiarok chýba v podčiarknutej vete tretej Ondrišovej repliky? ............................ tri/3 – Správna odpoveď**

Typ úlohy: ÚKO

Špecifický cieľ úlohy: aplikovať vedomosti zo syntaxe

Autorský zámer: jednoduchá veta

Myšlienková operácia: aplikácia

Obťažnosť úlohy: 2

**Úloha 8**

**Určte, ktorý slohový postup prevláda v Ondrišových replikách ukážky Statky-zmätky? ............................ úvahový – Správna odpoveď**

Typ úlohy: ÚKO

Špecifický cieľ úlohy: aplikovať vedomosti zo štylistiky

Autorský zámer: slohové postupy

Myšlienková operácia: analýza

Obťažnosť úlohy: 2

**Úloha 9**

**Rozhodnite, aké dielo z hľadiska žánrovej formy predstavuje ukážka Statky-zmätky?**

(A) komédia

(B) fraška

**(C) činohra – Správna odpoveď**

(D) tragédia

Typ úlohy: ÚVO

Špecifický cieľ úlohy: aplikovať vedomosti z dejín literatúry, čítať s porozumením

Autorský zámer: prostredie literárnych diel

Myšlienková operácia: aplikácia

Obťažnosť úlohy: 2

**Úloha 10**

**Určte, ako sa nazývajú samostatné prehovory jednotlivých postáv v ukážke Statky-zmätky? ............................replika/repliky – Správna odpoveď**

Typ úlohy: ÚKO

Špecifický cieľ úlohy: aplikovať vedomosti z teórie literatúry

Autorský zámer: podľa vybraného textu

Myšlienková operácia: analýza

Obťažnosť úlohy: 2

**6 PRIESKUM**

Súčasťou mojej atestačnej práce bolo uskutočnenie prieskumu, ktorého cieľom bolo zisťovanie postojov študentov k predmetu slovenský jazyk a literatúra, k procesu rozvoja čitateľskej gramotnosti a k využívaniu inovatívnych metód vo vyučovacom procese. Na realizáciu prieskumu boli využité dostupné informácie o dotazníkovom prieskume (Turek, 1998).

Predmetom prieskumu realizovaného formou dotazníka bolo 45 študentov 4. ročníka Gymnázia v Gelnici, z toho bolo 27 dievčat a 18 chlapcov. Boli to študenti, ktorí sa vzdelávali podľa Štátneho vzdelávacieho programu ISCED 3A. Administrácia sa uskutočnila v apríli 2013 na Gymnáziu v Gelnici.

Dotazník obsahoval 18 otázok, boli to položky zatvorené aj otvorené.

**6.1 Analýza dotazníkového prieskumu**

Skúmanú vzorku tvorilo 45 respondentov, 27 dievčat a 18 chlapcov. Išlo o  študentov, z ktorých takmer polovica dosiahla na polročnom hodnotení v predmete slovenský jazyk a literatúra (ďalej len SJL) známku dobrý (20), známku chválitebný (13), výborný (8) a dostatočný (4).

Vyučovací predmet SJL uvádzajú študenti ako druhý najobľúbenejší (po predmete náuka o spoločnosti), zaradili ho medzi stredne ťažké vyučovacie predmety (32), ako ťažký vyučovací predmet ho vnímajú 9 a ako ľahký vyučovací predmet 4 študenti.

Žiaci hodnotia učivo v predmete SJL ako málo zaujímavé (22), zaujímavé (18), veľmi zaujímavé (5). Ak by si mali vybrať SJL ako voliteľný predmet, rozhodli by sa nasledovne: asi áno (15), asi nie (13), určite áno (10), neviem (7). Takmer polovica opýtaných si myslí, že učivo v predmete SJL je pre ich ďalší život sčasti užitočné (24), veľmi užitočné (18), mimoriadne užitočné (3). Užitočný, zaujímavý, vhodný – týmito slovami študenti najčastejšie vyjadrili svoj vzťah k predmetu SJL. Takmer polovica respondentov uvádza, že sa učí SJL preto, lebo je potrebný pre život (21), je to moja povinnosť (13) , lebo ma SJL zaujíma (8) aby som sa dostal na VŠ (3).

Vyučovanie predmetu SJL na Gymnáziu v Gelnici sa študentom páči rôzne, niekedy sa páči, inokedy zasa nie (19), je výborné (13), je veľmi dobré (11), väčšinou sa nepáči (1), vôbec sa nepáči (1).

Ako dôvody pozitívneho hodnotenia udávajú študenti najčastejšie: dobrý, priateľský, super prístup učiteľov, systematickosť, ochota poskytnúť potrebné materiály, zaujímavé hodiny, praktické cvičenia, práca s textom na hodinách literatúry, dobrý výklad učiva, dostatočné množstvo známok, učivo sa dá väčšinou pochopiť na hodinách, písomné aj ústne skúšanie a pod. Najčastejšie odpovede na otázku Čo sa im na vyučovaní predmetu SJL nepáči a čo by zlepšili, udávajú študenti najčastejšie tieto odpovede: všetko sa mi páči, občas podávanie veľa faktov, viac času tráviť pozeraním diel, niektoré učivo málo zaujímavé, veľa učiva, viac interaktívnych cvičení, viac domácich úloh, interaktívna učebňa SJL a pod.

Takmer polovica študentov vníma moderné vyučovanie s využitím tvorivých metód a úloh na rozvoj čitateľskej gramotnosti ako lepšie (19), oveľa lepšie (11), horšie (3), rovnaké (2).

K otázke čítania a analýze textov na hodinách SJL sa žiaci vyjadrili nasledovne: veľmi užitočné (20), sčasti užitočné (19), mimoriadne užitočné (6). Pozitívne sa taktiež žiaci vyjadrili k otázke čitateľskej gramotnosti a jej uplatnenia v ďalšom štúdiu a v iných vyučovacích predmetoch: určite pomôže (30), pomôže (10), asi pomôže (3), asi nepomôže (1), neviem posúdiť (1). Viac ako polovica študentov si myslí, že slovné hodnotenie alebo sebahodnotenie úloh na rozvoj čitateľskej gramotnosti je objektívne a spravodlivé (32), neviem to posúdiť (13).

**6.2 Odporúčania do ďalšej práce**

Na základevýsledkov a zistení z dotazníkového prieskumu je možné navrhnúť do ďalšej pedagogickej práce  nasledovné odporúčania:

1. Vzbudzovať u študentov počas celého štúdia záujem o vyučovací predmet SJL.
2. Využívať na hodinách SJL tvorivé, inovatívne a moderné metódy ako predpoklad zvyšovania záujmu o predmet SJL.
3. Rozvíjať u študentov na hodinách SJL čitateľskú gramotnosť, ktorá je predpokladom nielen pre úspešné zvládnutie maturitnej skúšky, ale aj pre ďalšie štúdium a život.
4. Vytvárať priebežne vlastné didaktické testy, pracovať s nimi na hodinách SJL a  pripravovať žiakov na takúto formu testovania.
5. Rozvíjať všetky kategórie kľúčových kompetencií.
6. Podnecovať na hodinách SJL priateľskú atmosféru, bez stresu a trémy.
7. Za pomoci vedenia školy postupne zriadiť interaktívnu učebňu SJL za účelom zvyšovania kvality vyučovacieho procesu.

**ZÁVER**

Ako som už spomínala v úvode tejto atestačnej práce, žijeme v čase prudkých zmien vo všetkých oblastiach spoločenského života, vrátane školstva. My všetci, ktorí sme jeho súčasťou, to môžeme potvrdiť. Informačná explózia nás núti vyberať si z množstva informácií tie, ktoré sú pre nás dôležité a užitočné. Memorovanie faktov na vyučovaní je dnes minulosťou. Súčasťou práce učiteľa sa stali štátne a školské vzdelávacie programy, kľúčové kompetencie, inovatívne vyučovacie metódy a podobne. Práve jednou z kľúčových kompetencií sú komunikačné kompetencie, teda aj čítanie s porozumením. Rozvíjanie čitateľskej gramotnosti je (okrem iných faktorov) dôležitý  predpoklad na úspešné zvládnutie maturitnej skúšky z predmetu slovenský jazyk a literatúra.

Úlohouučiteľa je systematicky pripravovať žiakov na zvládnutie maturitnej skúšky zo SJL, rozvíjať čitateľskú gramotnosť vhodnými úlohami, tvoriť takéto úlohy, keďže v učebniciach mnohokrát nie sú.

Cieľom tejto atestačnej práce bolo ukázať, že úlohy na rozvoj čitateľskej gramotnosti, ale aj tvorivé a inovatívne metódy je možné vhodne zakomponovať do vyučovacieho procesu. Pre žiakov sú obohacujúce a motivujúce. Ak sa úlohy na rozvoj čitateľskej gramotnosti stanú bežnou súčasťou jazykových alebo literárnych hodín, pre žiakov prestanú byť ,,strašiakom”, ale stanú sa nástrojom rozvoja ich myslenia.

Súčasťou mojej atestačnej práce bola tvorba vlastných didaktických testov. Aj keď šlo o časovo náročný proces, pre mňa bol určite obohacujúci. Odhliadnuc od tohto konštatovania sa opäť dostávame k problematike čitateľskej gramotnosti. Práve didaktické testy sú vhodné na jej rozvíjanie a súčasne pripravujú žiaka na zvládnutie externej časti maturitnej skúšky zo SJL.

Taktiež ma zaujímal postoj maturantov k predmetu SJL, a preto som sa rozhodla zapojiť študentov do dotazníkového prieskumu. Z výsledkov vyplynulo, že žiaci považujú predmet SJL za jeden z najobľúbenejších a

zároveň stredne ťažký predmet. Žiaci ďalej uvádzajú, že učivo je pre ich ďalší život potrebné a sčasti užitočné. Pozitívne žiaci hodnotia využívanie úloh na rozvoj čitateľskej gramotnosti a ich využitia v iných predmetoch.

Slovenský jazyk a literatúra je povinným vyučovacím a maturitným premetom na strednej škole. Závisí od učiteľa, od jeho pedagogického majstrovstva, či sa slovo povinný zmení na zaujímavý. Veď naším spoločným cieľom by mali byť žiaci tvoriví, flexibilní, schopní riešiť úlohy a problémy. S tými sa budú stretávať aj po skončení školy v súkromnom a pracovnom živote. Vďaka nám pedagógom by to malo byť

**ZOZNAM BIBLIOGRAFICKÝCH ODKAZOV**

ČTVRTNÍČKOVÁ, D. 2006. Rozvoj čitateľskej gramotnosti nielen na hodinách slovenského jazyka a literatúry. Prešov : Metodicko-pedagogické centrum, 2006. ISBN 80-8045-433-7

HINCOVÁ, K. – HÚSKOVÁ, A. 2012. Tvorba testov a možnosti ich využitia v predmete slovenský jazyk a literatúra. Bratislava : Metodicko-pedagogické centrum, 2012. ISBN 978- 80-8052-405-0

LAPITKA, M. 2005. Model rozvoja čitateľskej gramotnosti. In: Východiská, ciele a koncepcia kurikulárnej prestavby predmetu slovenský jazyk a literatúra na ZŠ, 2005, s. 100 – 110.

TUREK, I. 2008. Didaktika. Bratislava : Iura Edition, 2008.

ISBN 978-80-8078-198-9

TUREK, I. 2005. Inovácie v didaktike. Bratislava : Metodicko-pedagogické centrum, 2005. ISBN 80-8052-230-8

TUREK, I. 2002. Zvyšovanie efektívnosti vyučovania. Bratislava : Metodické centrum, 2002.

TUREK, I. 1998. Učiteľ a pedagogický výskum. Bratislava : Metodické centrum, 1998.

ZELINA, M. 1997. Ako sa stať tvorivým. Šamorín : FONTANA, s. r. o., 1997. ISBN 80-85701-09-X

ZELINA, M. 1996. Stratégie a metódy rozvoja osobnosti dieťaťa. Bratislava : IRIS, 1996. ISBN 80-967013-4-7

PISA. [online]. [cit.2. januára 2013]. Dostupné na World Wibe Web: http://www.nucem.sk/documents//27/medzinarodne\_merania/pisa/publikacie\_a\_diseminacia/1\_narodne\_spravy/Narodna \_sprava\_PISA\_2009.pdf.

PIRLS.[online]. [cit.2. januára 2013]. Dostupné na World Wibe Web:

http://www.nucem.sk/documents/27/medzinarodne\_merania/pirls/tipi\_2011/sprava\_TiPi.pdf.

**PRÍLOHY**

**Príloha A: Dotazník na zisťovanie postojov žiakov k vyučovaniu**

**slovenského jazyka a literatúry na Gymnáziu v Gelnici**

Vážené študentky a vážení študenti!

Predkladáme Vám dotazník, ktorým chceme zistiť Vaše názory a postoje na vyučovanie slovenského jazyka a literatúry v SOŠ.

Prosíme Vás, aby ste dotazník vyplnili zodpovedne, čestne, úprimne a vyjadrili svoj vlastný názor a postoj.

Dotazník je anonymný a jeho výsledky budú použité iba na prieskumné účely.

Ďakujeme Vám za pochopenie a spoluprácu!

1. Dotazník vypĺňa:

a/ chlapec b/ dievča

2. Akú známku ste mali na polročnom vysvedčení zo slovenského jazyka a literatúry? (ďalej len SJL)

a/ 1 b/ 2 c/ 3 d/ 4 e/ 5

3. Napíšte, ktoré vyučovacie predmety sa učíte najradšej a ktoré máte radi najmenej.

Najradšej sa učím tieto vyučovacie predmety ............................................................................

Najmenej rád/rada sa učím tieto predmety............................................................................................

4. Kam by ste zaradili SJL z hľadiska obťažnosti?

a/ medzi najťažšie vyučovacie predmety

b/ medzi ťažké vyučovacie predmety

c/ medzi stredne ťažké vyučovacie predmety

d/ medzi ľahké vyučovacie predmety

e/ medzi najľahšie vyučovacie predmety

5. Učivo, ktoré sa učíte v SJL je pre Vás:

a/ mimoriadne zaujímavé

b/ veľmi zaujímavé

c/ zaujímavé

d/ málo zaujímavé

e/ absolútne nezaujímavé

6. Predstavte si, že SJL nie je povinným predmetom, ale iba voliteľným. Vybrali by ste si SJL ako

voliteľný predmet?

a/ určite áno

b/ asi áno

c/ neviem

d/ asi nie

e/ určite nie

7. Myslíte si, že to čo sa učíte v SJL je pre Váš ďalší život:

a/ mimoriadne užitočné

b/ veľmi užitočné

c/ sčasti užitočné

d/ málo užitočné

e/ úplne neužitočné

f/ neviem to posúdiť

8. Zakrúžkujte každé slovo, ktoré vyjadruje Váš pocit vzhľadom k SJL:

zaujímavý nudný bezcenný

jednotvárny užitočný chladný

žartovný neužitočný vhodný

veľmi ťažký veľmi ľahký rutinný

vzrušujúci veľmi dôležitý zložitý

9. Ktorý z dôvodov je pri učení sa SJL pre Vás rozhodujúci?

a/ lebo ma SJL zaujíma

b/ aby som dostal/a dobré známky

c/ aby som sa dostal/a na vysokú školu

d/ hanbil/a by som sa pred spolužiakmi za moje nevedomosti

e/ lebo SJL je pre život potrebný

f/ chcem dokázať, že som lepší/ia ako niektorí spolužiaci

g/ lebo je to moja povinnosť

h/ bojím sa trestu rodičov za môj neprospech

i/ aby mala učiteľka ku mne dobrý vzťah

j/ neučím sa, lebo ma SJL nebaví

k/ iný dôvod, a to ..........................................................................................

10. Ako sa Vám páči vyučovanie SJL na Gymnáziu v Gelnici?

a/ je to výborné

b/ je to veľmi dobré

c/ niekedy sa mi páči, inokedy zasa nie

d/ väčšinou sa mi nepáči

e/ vôbec sa mi nepáči

11. Nové učivo zo SJL ste pochopili na vyučovaní:

a/ vždy

b/ na väčšine vyučovacích hodín

c/ asi na polovici vyučovacích hodín

d/ na menšine vyučovacích hodín

e/ nikdy

12. Čo sa Vám na vyučovaní SJL páči?

...........................................................................................................................

...........................................................................................................................

13. Čo sa Vám na vyučovaní SJL nepáči a čo by ste zlepšili?

...........................................................................................................................

...........................................................................................................................

14. Pomocou škály 1, 2, 3,4, 5, 0 sa pokúste ohodnotiť niektoré prvky vyučovania SJL na Gymnáziu v

Gelnici:

1 – výborne, veľmi sa mi páči, som veľmi spokojný/á

2 – veľmi dobre, páči sa mi, som spokojný/á

3 – dobre, niekedy sa mi páči, inokedy zasa nie

4 – slabo, nepáči sa mi, som nespokojný/á

5 – nedostatočne, vôbec sa mi nepáči, som veľmi nespokojný/á

0 – neviem sa vyjadriť, neviem to posúdiť

a/ individuálne skúšanie žiakov pri tabuli

b/ písomné skúšanie žiakov

c/ známkovanie žiakov

d/ výklad nového učiva

e/ praktické úlohy počas vyučovacej hodiny zo SJL

f/ domáce úlohy zo SJL

g/ učiteľka SJL

h/ učebňa SJL

i/ učebnica SJL

j/ vyučovanie SJL celkove

15. V porovnaní so starým, tradičným vyučovaním SJL považujete nové, moderné vyučovanie SJL

s využitím tvorivých metód a úloh na rozvoj čitateľskej gramotnosti za:

a/ oveľa lepšie

b/ lepšie

c/ rovnaké

d/ horšie

e/ oveľa horšie

16. Mladí ľudia v súčasnej dobe málo čítajú. Myslíte si, že čítanie a rozoberanie textov na hodinách SJL

je pre Váš ďalší život:

a/ mimoriadne užitočné

b/ veľmi užitočné

c/ sčasti užitočné

d/ málo užitočné

e/ úplne neužitočné

f/ neviem to posúdiť

17. Pomôže Vám čitateľská gramotnosť vo Vašom ďalšom štúdiu (pri iných vyučovacích predmetoch)?

a/ určite pomôže

b/ asi pomôže

c/ pomôže

d/ asi nepomôže

e/ určite nepomôže

f/ neviem to posúdiť

18. Myslíte si, že slovné hodnotenie alebo sebahodnotenie úloh na rozvoj čitateľskej gramotnosti je:

a/ objektívne a spravodlivé

b/ subjektívne a nespravodlivé

c/ neviem to posúdiť

(Turek, I. Učiteľ a pedagogický výskum. 1998. Bratislava : Metodické centrum v Bratislave, 1998, s. 113, upravené.)