**Gymnázium, SNP 1, Gelnica**

**Zápisnica o prerokovaní**

**ústne podaných podnetov rodičov I.O a III.O**

**Termín: 28.01.2020 o 12:20**

Na základe podnetov rodičov I.O a III.O triedy vo veci nedostatkov vo vyučovaní NEJ kolegyňou M. Helcmanovskou, o ktorých sa riaditeľ dozvedel z týchto zdrojov:

* **Prezenčné listiny z online rodičovských združení** 21.01.2021 16.00 (časť *Postrehy, pripomienky, návrhy*) zaslané emailom riaditeľovi od triednych učiteliek I.O (RNDr. L. Škarbeková) a III.O (Mgr. I. Sokolská);
* **Online ZOOM videorokovanie** z 21.01.2021 v čase cca 16.45-17.30 v zložení riaditeľ, RNDr. L. Škarbeková a rodičia I.O triedy v rámci *Okienka riaditeľa školy*;

riaditeľ pozval všetkých menovaných z dôvodu protipandemických opatrení na zasadnutie kombinovanou formou (fyzicky/online ZOOM) na štvrtok 28.01.2021 o 12.20 do kancelárie riaditeľa školy.

Riaditeľ po celý čas rokovanie viedol. Na úvod privítal prítomných a stručne uviedol, že dôvodom pre zvolanie zasadnutia bol podnet na nedostatky vo vyučovaní NEJ, o ktorých sa dozvedel z hore uvedených zdrojov. Následne vysvetlil, že triedne učiteľky pozval na úvodnú časť, keďže vedia najlepšie priamo slovami rodičov zreprodukovať o čom sa rokovalo na zasadnutí RZ. Potom dal postupne slovo obom triednym učiteľkám.

1. **časť: Vysvetlenie obsahu podnetu triednou učiteľkou III.O**

**Prítomní:** RNDr. D. Andraško, M. Helcmanovská (fyzicky), Mgr. I. Sokolská (nestabilne online)

**Záznam z rokovania:**

*(Hoci pani Sokolská dostala slovo ako druhá v poradí uvádzame záznam k jej vystúpeniu ako prvý, keďže bola pre nestabilné pripojenie prítomná iba malú časť rokovania a preto nevie potvrdiť celý priebeh.)*

Po udelení slova pani Sokolská v stručnosti zopakovala svoje slová zo správy o RZ, ktorú zaslala riaditeľovi emailom ešte 21.01.2021 večer. Konkrétne, že rodičia majú obavy o výsledné hodnotenie z NEJ za 1.polrok 2020/2021, keďže žiaci majú väčšinou len 1-2 známky. Napr. jedna mamička sa pýtala, že čo teraz bude mať jej dcéra, nakoľko tam má známky 3, 4 a nič viac. Z ostatných predmetov má známky výrazne lepšie a hlavne viac. Zároveň jej bolo ťažké sa k týmto veciam vyjadriť, nakoľko ide o opakujúce sa otázky, preto poradila rodičom nakontaktovať sa na vyučujúcu.

V Gelnici 08.02.2021 Mgr. I. Sokolská, triedna III.O

1. **časť: Vysvetlenie obsahu podnetu triednou učiteľkou I.O**

**Prítomní:** RNDr. D. Andraško, M. Helcmanovská (fyzicky), RNDr. L. Škarbeková (stabilne online)

**Záznam z rokovania:**

Pani Škarbeková na úvod informovala, že nie celé RZ sa nieslo v negatívnom duchu. Skonštatovala, že rodičia ocenili a pozitívne zhodnotili úroveň informovanosti a komunikácie na triednej úrovni ŽIACI- RODIČIA-ŠKOLA a prístup vyučujúcich k online výučbe z predmetov ANJ, GEO, SJL, BIO, CHE a TŠV, ktorú zhodnotili na veľmi vysokej úrovni. V ďalšej časti však rodičia hromadne pripomienkovali a racionálne diskutovali k výučbe predmetu NEJ. Osobne videli niekoľko online vyučovacích hodín z predmetu a konštatovali, že *,,výučba nemá ani kvalitu ani úroveň“* a *,,že ich deti z nemeckého jazyka nič nevedia“*. Vyžiadali si účasť v online *Okienku riaditeľa školy* s presvedčením, že sa o celotriednom probléme *(,,nič z nemčiny nevieme, 1 online VH je málo, náročné zadania, ktoré nevedia... nemáme ani hodnotenia ani známky, iba ak z obdobia v škole a niektorí nie najlepšie, nemáme si ich kde opraviť...“*), o ktorom sa triednej učiteľke zverili žiaci ešte na triednickej hodine 16.12.2020, je potrebné porozprávať s vedením školy a snažiť sa nájsť riešenie. (Poznámka: Triedna učiteľka ráno dňa 18.12.2020 kontaktovala vyučujúcu formou správy v Edupage, v ktorej uviedla nespokojnosť žiakov I.O na triednickej hodine.)

V online okienku sa diskusie zúčastnilo 9 rodičov. Rodičia sa najprv dožadovali personálnej výmeny vyučujúcej nemeckého jazyka. Vyjadrili požiadavku a očakávanie okamžitej zmeny v spôsobe výučby a viditeľné zmeny v úrovni vedomostí a zručností svojich detí v tomto jazyku. Konkrétne uviedli, že síce nie sú pedagógovia, ale chýba tu systém vo výučbe, slovíčka, výslovnosť, gramatika, tvorenie viet, konverzovanie, hodnotenie, spätná väzba... teda tak, ako to vidia pri výučbe ANJ. Nové učivo sa často zasiela vo forme korešpondencie a ZOOM online hodiny slúžia na precvičovanie a opakovanie učiva, ktorému neporozumeli, lebo ho nemali vysvetlené. S ľútosťou tiež konštatovali, že žiaľ, ich deti si vytvorili averziu nielen k predmetu NEJ, ale voči nemeckému jazyku vôbec. Rodičia uviedli, že práve ponúkaná možnosť školy výučby až 2 cudzích jazykov (práve okrem ANJ aj NEJ, oproti ZŠ) bola dôvodom voľby štúdia na osemročnom štúdiu Gymnázia v Gelnici.

Pani Škarbeková zdôraznila, že sa snažila slová rodičov presne parafrázovať (miestami aj citovať) a nie sú to teda jej vyjadrenia. Prízvukovala, že je jej celá situácia veľmi nepríjemná, lebo si kolegyňu po ľudskej stránke váži. Takisto spomenula, že aj ona na RZ alebo aj riaditeľ školy počas online okienka sa snažili obhajovať kolegyňu či už z dôvodu nerovnakých IKT zručností učiteľov v tejto mimoriadnej pandemickej dobe aj z dôvodu určitých osobných starostí, ktoré má. Všetky argumenty však boli zmietnuté zo stola, keďže rodičia konštatovali, že uvedené nedostatky nie sú len vecou online vyučovania. Boli tu už aj v minulosti počas prezenčného vyučovania, ale až teraz mali možnosť reálne sledovať skutočný priebeh vyučovania počas online hodín. Ďalej pani Škarbeková skonštatovala, že ako dlhoročnej učiteľke školy, jej záleží na šírení dobrého mena nášho gymnázia. Keďže však z úst rodičov našich žiakov by sa mohla šíriť negatívna reklama o nekvalitnom vyučovaní NEJ a mohla tak ovplyvniť ďalších uchádzačov o štúdium u nás v budúcnosti, je treba problém riešiť. Takisto naznačila aj možnosti riešenia. Napríklad uviedla, že na začiatok by možno pre skvalitnenie hodín stačilo čerpať z metodických materiálov na zborovni.sk (alebo na iných serveroch) a prispôsobovať si ich pre svoje potreby, čo ona takisto niekedy využíva. Takisto by sa mohla kolegyňa inšpirovať u iných učiteľov cudzích jazykov.

Na záver týchto úvodných častí riaditeľ školy oslovil kolegyňu M. Helcmanovskú, či by chcela niečo k uvedeným podnetom povedať, kým sú ešte triedne učiteľky pripojené. Na to menovaná skonštatovala, že je jej uvedenej situácie veľmi ľúto. V ďalšej časti riaditeľ poďakoval triednym učiteľkám za ich vstupy, rozlúčil sa s nimi, prerušil internetové spojenie a  pokračoval už bez ich prítomnosti.

V Gelnici 09.02.2021 RNDr. L. Škarbeková, triedna I.O

1. **časť: Pracovný pohovor riaditeľa so zamestnancom**

**Prítomní:** RNDr. D. Andraško, M. Helcmanovská (fyzicky)

........................

**Návrh riešenia:**

**K predmetnej veci sa kolegyňa vyjadrila:**

V Gelnici dňa 10. 02. 2021

Prítomní na prerokovaní: D. Andraško, riaditeľ školy ............................................................

M. Helcmanovská, učiteľka NEJ ......................................................