## **VNÚTORNÝ POKYN RIADITEĽA ŠKOLY č. 06/2021**

### *k PODMIENKAM PREVÁDZKY ŠKOLY A DODRŽANIA bozp*

### *POČAS ŠKOLSKÉHO ROKA 2021/2022*

(Platný od 06.09.2021)

## *V zmysle nasledujúcich legislatívnych predpisov:*

## *Rozhodnutie Ministra školstva, vedy, výskumu a športu č. 2021/18439:1-A1810 zo dňa 31.08.2001 (ďalej len „Rozhodnutie ministra“),*

## *Školský semafor v školskom roku 2021/2022, manuál pre všetky druhy škôl vydaný MŠVVaŠ SR v aktuálnom znení,* [*https://www.minedu.sk/skolsky-semafor*](https://www.minedu.sk/skolsky-semafor) *(ďalej len „Školský semafor“),*

## *COVID AUTOMAT aktuálne schválený uznesením vlády SR,* [*https://korona.gov.sk/covid-automat-na-slovensku/*](https://korona.gov.sk/covid-automat-na-slovensku/) *(ďalej len „COVID AUTOMAT“).*

## *po prerokovaní v Pedagogickej rade dňa 02.09.2021 riaditeľ Gymnázia, SNP 1, Gelnica vydáva tento vnútorný pokyn určený všetkým zamestnancom školy, žiakom a ich zákonným zástupcom.*

**I. ÚVODNÉ USTANOVENIA**

1. V školskom roku 2021/2022 Gymnázium, SNP 1, Gelnica v zmysle *Rozhodnutia ministra* **školské vyučovanie uskutočňuje pre žiakov v priestoroch školy (prezenčne)** podľa podmienok uvedených v aktuálnom COVID AUTOMATE, ktorý je zadefinovaný v 5 úrovniach (zelená, oranžová, červená, bordová, čierna).
2. Na základe aktuálneho COVID AUTOMATU sú žiaci strednej školy na základe predloženia písomného vyhlásenia o bezpríznakovosti povinní sa zúčastňovať prezenčného vyučovania pri každej farbe okresu Gelnica. Podľa COVID AUTOMATU sa teda neobmedzuje prevádzka škôl (len školských internátov).
3. **K mimoriadnemu prerušeniu prezenčného vyučovania** (okrem prázdnin a udelenia klasického riaditeľského voľna) a prechodu na dištančné vzdelávanie z domu môže dôjsť vo vzťahu k 1 alebo viacerým triedam na základe :
   1. poskytnutia tzv. *COVID voľna* riaditeľom školy z dôvodu podozrenia na výskyt ochorenia COVID-19 so súhlasom zriaďovateľa;
   2. základe *opatrení RÚVZ v Spišskej Novej Vsi* z dôvodu ochorenia COVID-19 alebo podozrenia na ochorenie COVID-19.
4. V prípade mimoriadneho prerušenia prezenčného vyučovania sú žiaci **povinní sa zúčastňovať na dištančnom vzdelávaní** a v žiadnom prípade nie sú oslobodení od výchovno-vzdelávacieho procesu ako v prípade klasického riaditeľského voľna (max. 5 dní za školský rok), ktoré sa udeľuje z iných dôvodov (organizačných alebo prevádzkových).
5. Ak je v súvislosti s úzkym kontaktom s COVID-19 pozitívnou osobou žiakom zo strany RÚVZ alebo všeobecného lekára nariadená domáca karanténa a žiak spĺňa podmienky (zaočkovanosť alebo prekonanie COVID-19), predloží zákonný zástupca alebo plnoletý žiak triednemu učiteľovi elektronicky prostredníctvom EDUPAGE ***Oznámenie o výnimke z karantény***(podľa *Prílohy 2*) na adrese <https://gymgl.edupage.org/dashboard/eb.php?mode=processes>. V tom prípade nemusí žiak zotrvávať počas dištančného vzdelávania v domácej karanténe.
6. Ak si 100% dotknutých žiakov triedy uplatní výnimku z karantény, trieda *pokračuje v prezenčnom vzdelávaní.*
7. **Prerušiť vyučovanie v konkrétnych triedach, určiť rozsah a organizáciu vyučovacej činnosti v škole** môže riaditeľ školy podľa aktuálneho *Školského semafora*, ktorý má 3 farby:
   1. V **Zelenej fáze** nie je žiadna osoba v škole pozitívna na COVID-19, ale môže byť 1 alebo viac podozrivých osôb v karanténe, lebo mimo školy prišli do kontaktu s osobou pozitívnou na COVID-19.
   2. Škola prechádza do **Oranžovej fázy**, až keď je v škole min. 1 osoba s potvrdeným pozitívnym testom na COVID-19. V tom prípade môže riaditeľ prerušiť prezenčné vyučovanie v 1 alebo viacerých triedach, v ktorej sa vyskytol pozitívny žiak alebo zamestnanec. Ak sa COVID-19 pozitívna osoba vyskytla v domácnosti žiaka/zamestnanca, v karanténe zostáva len žiak/zamestnanec, nie celá trieda.
   3. **Červená fáza** nastáva, ak je v škole viac COVID-19 pozitívnych osôb a RÚVZ v Spišskej Novej Vsi rozhodol, že ide o epidemický výskyt. V tom prípade RÚVZ rozhodne o prerušení prezenčného vyučovania vo viacerých alebo všetkých triedach.
8. O **aktuálnej epidemiologickej situácii na škole** (zaradenie do príslušnej fázy COVID semafora, uzavretie/otvorenie triedy alebo školy,...) informuje riaditeľ školy:
   1. žiakov, zákonných zástupcov a zamestnancov prostredníctvom správ v prostredí školského informačného systému EDUPAGE alebo prostredníctvom podstránky COVID-19 na webstránke školy,
   2. zriaďovateľa správou zaslanou do ním určenej emailovej schránky,
   3. ministerstvo školstva prostredníctvom webstránky <https://covid2021.iedu.sk/>.

**II. POVINNOSTI ZÁKONNÝCH ZÁSTUPCOV a cudzích osôb**

1. Zákonný zástupca alebo plnoletý žiak má povinnosť predložiť triednemu učiteľovi pri prvom nástupe do školy **po každom prerušení dochádzky žiaka do SŠ v trvaní viac ako 3 dni** (vrátane víkendov a sviatkov) podpísané ***Písomné vyhlásenie o bezpríznakovosti*:**
   1. žiaci 1.ročníkov pri prvom nástupe fyzicky pri vstupe do školy na vytlačenom doklade podľa vzoru na webstránke školy (*Príloha č.1*)
   2. v ostatných prípadoch elektronicky do 21:00 hod. v predchádzajúci deň prostredníctvom školského informačného systému EDUPAGE (časť Žiadosti/vyhlásenia) na adrese <https://gymgl.edupage.org/dashboard/eb.php?mode=processes>;.
2. Ak žiak nepredloží vyhlásenie do 24 hodín od nástupu do školy, môže sa považovať za hrozbu pre žiakov a zamestnancov školy. V tom prípade mu nemusí byť umožnený vstup do budovy školy a jeho neprítomnosť v škole sa bude považovať za osobné rozhodnutie s možnými dôsledkami aj vo forme neospravedlnených hodín.
3. V prípade, že má žiak **príznaky infekcie dýchacích ciest** zodpovedajúce COVID-19 alebo inej infekčnej chorobe (zvýšená telesná teplota, kašeľ, zvracanie, kožná vyrážka, hnačky, náhla strata chuti a čuchu, iný príznak akútnej infekcie dýchacích ciest,...), **nesmie vstúpiť do školy** (*Príloha č. 3*), zostáva na pozorovaní doma a zákonný zástupca/plnoletý žiak telefonicky kontaktuje lekára.
4. V prípade telefonickej výzvy školy po vyradení žiaka v rámci ranného filtra (alebo pri neskoršom zistení príznakov ochorenia počas dňa) je zákonný zástupca **povinný bezodkladne zabezpečiť okamžité vyzdvihnutie neplnoletého žiaka** do domáceho prostredia.
5. Povinnosťou zákonného zástupcu/plnoletého žiaka je tiež **bezodkladne informovať**:
   1. triedneho učiteľa, ak má u žiaka podozrenie na COVID-19 z dôvodu kontaktu blízkej osoby s pozitívnou osobou - preventívna izolácia,
   2. triedneho učiteľa a riaditeľa školy, ak je žiak na základe rozhodnutia RÚVZ alebo všeobecného lekára podozrivý na COVID-19 a čaká na testovanie - nariadená domáca izolácia,
   3. triedneho učiteľa a riaditeľa školy, ak má žiak potvrdené ochorenie na COVID-19 a je mu všeobecným lekárom alebo RÚVZ nariadená domáca karanténa.

Za týchto podmienok je žiakovi prerušená dochádzka do školy do negatívneho COVID-19 testu alebo do rozhodnutia RÚVZ a triedny učiteľ ospravedlní v triednej knihe žiaka s poznámkou PN-K („PráceNeschopnosť-Koronavírus“).

1. Zákonný zástupca je **povinný zabezpečiť** pre svoje dieťa každý deň (resp. plnoletý žiak pre seba):
   1. dve rúška (jedno náhradné musí mať pri sebe),
   2. jedno balenie jednorazových papierových vreckoviek,
   3. prezuvky,
   4. osobné hygienické potreby žiaka:
      * u mladších žiakov (I.O-IV.O) vlastné hygienické vrecúško, ktorého obsah stanoví triedny učiteľ,
      * u starších žiakov (I.A-IV.A) min. vlastná utierka, napr. vo forme vlhčených utierok, textilného uteráka, ďalšieho balenia papierových vreckoviek a pod.
2. Zákonní zástupcovia, sprevádzajúce a iné **cudzie osoby môžu do budovy školy vstupovať len výnimočne a so súhlasom riaditeľa školy**. Komunikácia cudzích osôb so školou prebieha v úradných hodinách 07.00-15.00 najmä dištančnou formou (telefón, email, e-schránka, pošta) okrem nasledujúcich prípadov:
   1. Zákonní zástupcovia môžu vybavovať potrebné potvrdenia v papierovej podobe prostredníctvom svojich detí.
   2. Cudzí stravníci majú možnosť využiť výdaj stravy do jednorazových obalov pri zadnom vchode do Školskej jedálne.
3. Vo odôvodnených prípadoch (napr. oprava zariadení) **riaditeľ školy môže povoliť cudzej osobe vstup do budovy**. V tom prípade dotyčná osoba ohlási telefonicky/zvončekom svoju prítomnosť a čaká vo vestibule do príchodu zamestnanca, ktorému je povinná pred vstupom do budovy podpísať *Písomné vyhlásenie návštevníka školy o bezpríznakovosti* (Príloha č. 1a).
4. **Žiaci a cudzie osoby, ktoré nespĺňajú podmienky vstupu podľa bodov 1-3 a 8, nesmú vstúpiť do budovy školy.**

**III. povinnosti zamestnancov**

1. **Zamestnanci školy** nosia v súlade s aktuálnymi nariadeniami ÚVZ SR počas výkonu práce na pracovisku rúško alebo ochranný štít.
2. Každý zamestnanec predkladá riaditeľovi školy po každom prerušení dochádzky v trvaní viac ako 3 po sebe nasledujúce dni (vrátane víkendov a sviatkov) podpísané ***Písomné vyhlásenie o bezpríznakovosti*:**
   1. Nepedagogickí zamestnanci fyzicky pri vstupe do školy na vytlačenom doklade podľa vzoru na webstránke školy (*Príloha č.1b*)
   2. Pedagogickí zamestnanci elektronicky do 21:00 hod. v predchádzajúci deň prostredníctvom školského informačného systému EDUPAGE (časť Žiadosti/vyhlásenia) na adrese <https://gymgl.edupage.org/dashboard/eb.php?mode=processes>.
3. Zamestnanec školy je povinný bezodkladne informovať riaditeľa školy o pozitívnom výsledku COVID-19 testu alebo o nariadení domácej izolácie v súvislosti s úzkym kontaktom s pozitívnou osobou.
4. Ak je v súvislosti s úzkym kontaktom s COVID-19 pozitívnou osobou zamestnancovi zo strany RÚVZ alebo všeobecného lekára nariadená domáca karanténa a zamestnanec spĺňa podmienky (zaočkovanosť alebo prekonanie COVID-19), predloží riaditeľovi školy elektronicky prostredníctvom EDUPAGE ***Oznámenie o výnimke z karantény***(podľa *Prílohy 2*) na adrese <https://gymgl.edupage.org/dashboard/eb.php?mode=processes>. V tom prípade nemusí zotrvávať v domácej karanténe.
5. **Zamestnanci, ktorí nespĺňajú podmienky vstupu podľa bodov 1 a 2, nesmú vstúpiť do budovy školy.**

**IV. Povinnosti žiakov pri príchode do školy**

1. Pri príchode do školy sa žiaci až do odvolania v čase 7.30-7.55 zúčastnia **ranného filtra** vo vstupných priestoroch školy. Ranný filter spoločne realizujú všetci učitelia, ktorí majú v ten deň dozor podľa rozpisu.
2. Žiaci musia **pri vstupe do budovy** dodržiavať aktuálne zásady R.O.R. (ruky-odstup-rúško):
   1. Pri vstupe do budovy si nasadiť rúško s dôkladným prekrytím nosa a úst.
   2. Pri radení pred budovou dodržiavať odstupy od žiakov zaradených pred a za.
   3. Po vstupe si dôkladne vydezinfikovať ruky dezinfekčným prostriedkom. V prípade výskytu kožných alebo iných zdravotných problémov spôsobených dezinfekciou žiak môže použiť pri vstupe a počas vyučovania jednorazové rukavice, ktoré však musí tiež dezinfikovať.
   4. V prípade, že budú učiteľom vyzvaní, podrobiť sa meraniu teploty teplomerom.
      * V prípade, že bude mať žiak opakovane aj pri treťom meraní (vždy po 5 minútach) vyššiu teplotu ako 37,2 °C, nebude mu umožnené sa zúčastniť vyučovania. S nasadeným rúškom neplnoletý žiak v sprievode zákonného zástupcu a plnoletý žiak sám **odchádza domov**, kde bude sledovať svoj zdravotný stav a v prípade potreby kontaktuje telefonicky svojho lekára.
      * Neplnoletý žiak bude do príchodu zákonného zástupcu izolovaný **v izolačnej miestnosti** č. 108 na prízemí (bývalý kabinet prírodovedných predmetov) za prítomnosti učiteľa, ktorú mu nameral zvýšenú teplotu, príp. iného pedagogického dozoru stanoveného riaditeľom. V miestnosti je zabezpečené vetranie a ochranné pomôcky (dezinfekcia, rukavice).
      * Po odchode žiaka z izolačnej miestnosti **dozorkonajúci vydezinfikuje body dotyku žiaka** (stolička, stôl, kľučka dverí,...).
3. Ak žiak úspešne absolvoval ranný filter, nezdržuje sa na chodbe, ale po prezutí sa pri skrinke hneď odchádza do svojej kmeňovej učebne.

**V. Základné prevádzkové pokyny**

1. Od utorka 07.09.2021 vyučovanie prebieha **podľa klasického rozvrhu** (vrátane spojených tried) kým nebude z dôvodu zaradenia školy do inej fázy COVID semaforu alebo z dôvodu iného usmernenia UVZ SR alebo MŠVVaŠ SR rozhodnuté inak.
2. **Triedy sú rozdelené do 2 skupín** so samostatným časovým harmonogramom zvonenia a samostatným prístupom do jedálne:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Skupina A**  **(I.O, II.O, III.A, IV.A)** | **1** | **2** | **3** | **4** | **5** | **Obed** | **6** | **7** |
| 07:55- 08:40 | 08:50- 09:35 | 09:45-10:30 | 10:40- 11:25 | 11:30-  12:15 | 12:15- 12:40 | 12:40-  13:25 | 13:30- 14:15 |
| **Skupina B**  **(III.O, IV.O, I.A, II.A)** | **1** | **2** | **3** | **4** | **5** | **6** | **Obed** | **7** |
| 07:55- 08:40 | 08:50- 09:35 | 09:45-10:30 | 10:40- 11:25 | 11:30-  12:15 | **12:20-**  **13:05** | **13:05-**13:30 | 13:30- 14:15 |

Zvonenie je nastavené podľa Skupina A v každom dni (začiatky a konce hodín nepodporené zvonením sú vyznačené červenou farbou).

1. Žiaci musia **počas pobytu v škole dodržiavať tieto pokyny:**
   1. Nosiť rúško (alebo iné prekrytie horných dýchacích ciest v súlade s aktuálnymi epidemiologickými opatreniami) vo všetkých vnútorných priestoroch celý čas v triedach aj na chodbách. Rúško je možné si dočasne zložiť len na nevyhnutnú dobu:
      * pri pití a konzumácii jedla, ktoré je povolené len v kmeňovej učebni a v jedálni (nie na chodbe),
      * pri nevyhnutných hygienických úkonoch (utieraní nosa vreckovkou a pod.),
   2. Dodržiavať odstup od spolužiakov počas prestávok vo forme minimalizácie telesného kontaktu (nepodávať si ruky, neobjímať sa,...).
   3. Dodržiavať hygienické pravidlá pri kašľaní, kýchaní a smrkaní:
      * Použiť jednorazovú papierovú vreckovku a po jej použití ju zahodiť do neseparovaného odpadu (neskladovať v lavici!).
      * Ak nestihne vytiahnuť vreckovku, zakryť si ústa a nos rukami a následne si ich dôkladne umyť/dezinfikovať.
      * Ak nestihne zložiť rúško, vymeniť si premočené rúško za náhradné a použité odložiť do tašky alebo skrinky (neskladovať v lavici!).
   4. Po vstupe do počítačovej učebne (UINF1, UINF2, U218) a do Školskej jedálne dezinfikovať ruky dezinfekčným prostriedkom (príp. nasadiť rukavice) alebo dôkladne umyť ruky mydlom. Po každej návšteve WC, po kontakte so spoločnými pomôckami (napr. popisovače na biele tabule) alebo po dlhšie trvajúcej činnosti si dôkladne umyť ruky tekutým mydlom z dávkovača a utrieť do papierových utierok (v triede do vlastných uterákov).
   5. V triede je v zodpovednosti týždenníkov časté a intenzívne vetranie, najmä počas prestávok. Ak to počasie umožňuje, vyučujúci pred odchodom z triedy otvorí veľké okno a dvere, ktoré ostávajú počas prestávky otvorené.
2. Na začiatku vyučovacej hodiny **sa nezberajú mobily do spoločnej krabice**, aby nedochádzalo k vzájomnému kontaktu dotykových plôch. V súlade so Školským poriadkom a podľa rozhodnutia triedneho učiteľa musia byť mobily buď uložené v taškách s vypnutým zvonením alebo v šatňových skrinkách.
3. Žiaci sa **počas vyučovania, voľných hodín aj počas prestávok zdržiavajú predovšetkým v kmeňovej triede.** Majú zakázané vstupovať do iných tried a na chodbu vstupujú len za presne stanoveným účelom (odchod na WC, odchod domov, presun do inej učebne a pod.). Výnimočné situácie:
   1. Žiaci sa počas voľných hodín môžu zdržiavať aj mimo kmeňovej triedy, ak majú zabezpečený dozor pedagogického zamestnanca.
   2. Plnoletí žiaci sa počas voľných hodín môžu zdržiavať aj mimo školy, ak s tým súhlasí triedny učiteľ.
   3. Žiaci IV.A (vzhľadom na naplnenosť triedy) sa počas prestávok môžu zdržiavať aj na chodbe, ak s tým súhlasí dozorkonajúci učiteľ.
4. Klasickou formou **bez obmedzení sa realizujú nasledujúce činnosti,** keďže sú v nich organizovaní len žiaci tej istej triedy:
   1. projektové krúžky v rámci projektu *Kľúč k rozvoju 4 gramotností*,
   2. triedne krúžky a iné triedne aktivity.
5. **Nerealizované alebo realizované s obmedzeniami** sú nasledujúce činnosti:
   1. Popoludňajšie konzultačné hodiny učiteľov sú pre obe strany dobrovoľné, odporúčané je využívanie dištančných konzultácií (napr. cez prostredie ZOOM).
   2. Stretnutia poradných orgánov školy okrem Pedagogickej rady (ŽŠR, Rada školy, Rodičovské združenia, Rodičovská rada) sa uskutočňujú prevažne dištančnou formou s výnimkou tých, ktoré povolí riaditeľ školy a sú realizované s malým počtom osôb alebo v exteriéri pri dodržaní aktuálnych nariadení ÚVZ SR.
   3. Nerealizujú sa žiadne hromadné podujatia žiakov v interiéri školy (napr. súťaže, imatrikulácie, kultúrne vystúpenia, vzdelávacie aktivity, diskusie) s výnimkou tých, ktoré povolí riaditeľ školy a ktoré sú organizované len pre skupiny tried podľa delení na obede pri dodržaní aktuálnych nariadení ÚVZ SR.
   4. Nerealizujú sa žiadne hromadné podujatia žiakov mimo interiéru školy (napr. stužková, lyžiarsky výcvik, plavecký kurz, účelové cvičenie, výchovno-vzdelávacie exkurzie, školské výlety, kurzy na ochranu života a zdravia) s výnimkou tých, ktoré povolí riaditeľ školy a ktoré sú organizované len pre skupiny tried podľa delení na obede pri dodržaní aktuálnych nariadení ÚVZ SR.
   5. Telesná a športová výchova (vrátane športových krúžkov) sa realizuje v súlade s COVID Automatom pre šport, ktorý je zverejnený na webovej stránke [www.covidsport.sk](http://www.covidsport.sk).

**VI. prevádzkové pokyny V ZELENEJ FÁZE ŠKOLSKÉHO SEMAFORU**

1. **Spojené hodiny** (TŠV, ETV, NAV,...) sa vyučujú bez obmedzení.
2. **Telesná a športová výchova je povolená v exteriéri aj interiéri**, keďže je splnená podmienka minimalizácie premiešavania tried (TŠV majú väčšinou len žiaci v rámci 1 triedy spolu. Len v 2 prípadoch sa zmiešavajú triedy, ktoré sú v spoločnej skupine na obede).
3. V prípade priaznivých klimatických podmienok je odporúčané TŠV vykonávať v exteriéri (školský dvor, okolie školy, park a pod.) formou, ktorá nepredstavuje zvýšené epidemiologické riziko prenosu infekčného ochorenia COVID-19.
4. Žiaci na hodinách telesnej výchovy môžu cvičiť bez prekrytia horných dýchacích ciest.
5. **Spoločné chlapčenské a dievčenské šatne sa môžu používať.**

**VII. prevádzkové pokyny V ORANŽOVEJ FÁZE ŠKOLSKÉHO SEMAFORU**

1. Neuskutočňujú sa **žiadne spojené hodiny** (TŠV, ETV, NAV,...). Vyučovanie týchto hodín sa riadi náhradným rozvrhom.
2. Neuskutočňujú sa **žiadne konzultačné hodiny a hromadné podujatia**, ani tie s povolením riaditeľa školy.
3. **Telesná a športová výchova je povolená len v exteriéri** v prípade priaznivých klimatických podmienok (školský dvor, okolie školy, park a pod.), interiérové športoviská (telocvičňa, posilňovňa) sa nevyužívajú.
4. V prípade nepriaznivého počasia sa TŠV realizuje jedným z nasledujúcich náhradných spôsobov:
   1. teoretické hodiny alebo záujmové činnosti súvisiace so športom,
   2. pohybovou činnosťou v exteriéri - vychádzky do okolia alebo športová činnosť.
5. Žiaci na hodinách telesnej výchovy v exteriéri môžu cvičiť bez prekrytia horných dýchacích ciest.
6. **Spoločné chlapčenské a dievčenské šatne sa nepoužívajú.** Ak si to povaha športových činností v exteriéri vyžaduje, žiaci môžu podľa pokynov vyučujúceho na prezliekanie využiť priestory triedy.
7. V prípade potreby škola prechádza na náhradný rozvrh kombinovaného vzdelávania (niektoré triedy dištančne, iné prezenčne).

**VIII. prevádzkové pokyny V ČERVENEJ FÁZE ŠKOLSKÉHO SEMAFORU**

1. Neuskutočňujú sa **žiadne spojené hodiny** (TŠV, ETV, NAV,...). Vyučovanie týchto hodín sa riadi náhradným rozvrhom.
2. Neuskutočňujú sa **žiadne konzultačné hodiny, projektové krúžky, triedne krúžky a hromadné podujatia**, ani tie s povolením riaditeľa školy.
3. Stretnutia poradných orgánov školy sa uskutočňujú **len dištančnou formou.**
4. Všetky vyučovacie hodiny sa uskutočňujú **len v kmeňových triedach**. Odborné učebne sa využívajú len v predmete INF a v prípade delenia triedy na 2 skupiny.
5. **Telesná a športová výchova** u tried ostávajúcich v prezenčnom vyučovaníje povolená len v náhradnej formejedným z nasledujúcich spôsobov:
   1. teoretické hodiny alebo záujmové činnosti súvisiace so športom,
   2. pohybovou činnosťou v exteriéri bez prezliekania - vychádzky do okolia alebo športová činnosť.
6. V prípade potreby škola prechádza na náhradný rozvrh kombinovaného vzdelávania (niektoré triedy dištančne, iné prezenčne).

**IX. STRAVOVANIE V ŠKOLSKEJ JEDÁLNI**

1. Žiaci sa v Školskej jedálni **stravujú v 2 skupinách podľa harmonogramu** uvedeného v Čl. V:
   1. SKUPINA A (I.O, II.O, III.A, IV.A) – obed po 5. vyučovacej hodine,
   2. SKUPINA B (III.O, IV.O, I.A, II.A) – obed po 6. vyučovacej hodine.

Po odchode skupiny žiakov pracovníčky jedálne využijú pauzu na dezinfekciu použitých stolov a iných povrchov.

1. V Školskej jedálni je zabezpečená **zonácia tried:**
   1. jedáleň – ľavá polovica pri výdajnom pulte – I.O, III.O,
   2. jedáleň – pravá polovica oproti – II.O, IV.O,
   3. oddychová zóna – ľavá polovica pri kancelárii vedúcej – IV.A, I.A,
   4. oddychová zóna – pravá polovica oproti – III.A, II.A.
2. Žiaci musia **počas stravovania v Školskej jedálni** dodržiavať tieto pravidlá:
   1. Žiaci si pri vstupe musia dezinfikovať ruky dezinfekčným prostriedkom (alebo dôkladne umyť ruky mydlom a vysušiť papierovými utierkami).
   2. Rúško na tvári si nechávajú po celý čas (napr. pri čakaní v rade) s výnimkou doby konzumácie pri stole.
   3. Po vstupe si rezervujú miesto pri stole (napr. papierovými vreckovkami) v zóne určenej pre danú triedu.
   4. Na základe pokynov dozorkonajúceho učiteľa sa postavia žiaci jednej z tried do radu. Žiaci si preberajú polievku, hlavné jedlo, nápoj aj balený príbor od pracovníčok jedálne naraz.
   5. Počas jedenia sa žiaci zbytočne nezdržiavajú, vzájomnú komunikáciu obmedzia na minimum, aby stihli využiť prestávku na obed.
   6. Po skonzumovaní jedla žiaci odovzdajú použitý príbor/riady na pult špinavého riadu a tácku odložia na určené miesto s použitými podnosmi.
3. **Cudzí stravníci nemajú povolený vstup** do Školskej jedálne, ale môžu odoberať jedlo v jednorazovom obale cez zadný vchod.

**VIII. ZÁVEREčNÉ USTANOVENIA**

1. Tento pokyn je platný a účinný od 06.09.2021.
2. Vydaním tohto pokynu sa rušia:
   1. *Vnútorný pokyn RŠ č. 13/2020 k podmienkam prevádzky školy a dodržania BOZP počas školského roka 2020/2021* zo dňa 04.10.2020,
   2. *Vnútorný pokyn RŠ č. 04/2021 Usmernenie ku vzdelávaniu podľa COVID školského automatu* zo dňa 24.04.2021.
3. Tento pokyn bude priebežne aktualizovaný v prípade vydania nových rozhodnutí a opatrení ministra školstva alebo Úradu verejného zdravotníctva SR.

V Gelnici dňa 03.09.2021

RNDr. Dušan Andraško, v.r.