**Zelená ekoučebňa, ktorá učí, šľachtí a spája**

**perex**

Povýšiť výučbu ekológie na ešte vyššiu úroveň sa podarilo Gymnáziu v Gelnici aj vďaka grantového programu Energia pre krajinu. Inovatívna myšlienka outdoorovej učebne učarovala všetkým žiakom a jej rôznorodé využitie ocenia učitelia viacerých predmetov.

**text**

Škola je dlhodobo známa v regióne svojimi environmentálnymi aktivitami a už niekoľko rokov je príkladom pre učiteľov prírodovedných predmetov zo všetkých kútov Slovenska, ktorí sa jej aktivitami s obdivom vždy radi inšpirujú.

Cieľom interaktívnej výučby, ktorá prebieha aj za bránami školy je naučiť deti prevziať zodpovednosť za ich správanie sa voči prírode, viesť ich aktívne k starostlivosti o životné prostredie, aby sme mali čo odovzdať budúcim generáciám a poskytnúť im možnosť získavať vedomosti a schopnosti nielen z učebníc.

Na Gymnáziu v Gelnici sa životnému prostrediu, jeho tvorbe a ochrane venujú aj na špeciálnom predmete s názvom Praktikum z biológie a ekológie. Predmet vedie pani učiteľka RNDr. Lenka Škarbeková, ktorá už roky pracuje na tom, aby naše deti nezostali pri prepisovaní a memorovaní textov, ale učili sa priamo v prírode, kde texty z učebníc ožívajú.

„Príroda deti odmalička zaujíma a fascinuje a je len na nás pedagógoch a dospelých, aby sme tento záujem v deťoch naďalej živili.“

Je to voliteľný predmet pre žiakov 3.ročníka gymnázia a vďaka jeho interaktivite je vyhľadávaný a o žiakov nie je nikdy núdza. Prebieha blokovo raz za dva týždne v trvaní dve vyučovacie hodiny. Okrem zimného obdobia, kedy robia pozorovania a experimenty v laboratóriu, trávia väčšinu hodín vonku a pracujú na zlepšení a vyčistení rôznych lokalít v rámci mesta a okresu.

Každoročne sa zúčastňujú čistení brehov Ružína. Učia sa nebyť ľahostajnými a aj keď odpad nevytvorili, môžu a chcú prispieť k zveľadeniu ŽP svojho okolia. Výsledok ich nakoniec vždy najviac poteší a sami sú radi, že prispeli k zlepšeniu.

Posilňuje sa v nich vnútorná motivácia a žiaci sa už sami pýtajú na aktivity, ktorými by sa dalo prispieť k skvalitneniu stavu ŽP, čo by sa dalo robiť, pretože vedia, že aj naše zdravie úzko súvisí a je závislé od prostredia v akom žijeme.

**Beseda s odborníkmi**

Pri uchádzaní sa o získanie finančnej podpory a tiež počas samotnej realizačnej časti projektu boli jeho súčasťou dvaja pre projekt dôležití ľudia, predseda OZ Ružínska priehrada Jozef Kojecký a náš kolega, vedúci Prečerpávacej vodnej elektrárne p. Ing. Ladislav Pivovar, bez ochoty a pomoci ktorých, by projekt nebolo možné realizovať.

Beseda s pánom Pivovarom prebiehala už v novovybudovanej Ekoučebni, počas ktorej náš kolega poskytol informácie o význame, účele vybudovania, zaujímavostiach a súčasnom stave VN Ružín a jej okolia, z histórie aj zo súčasnosti. Žiakom vysvetlil ako sa dá získať obnoviteľná energia z vody. V podnetnej diskusii so žiakmi sa venoval aj druhovej a územnej ochrane a tiež hlavne aktuálnej téme problematiky naplaveného odpadu a extrémneho sucha, ktorého dôsledkom bolo vypustenie značného objemu vody z priehrady.

 Mnoho žiakov vnímalo pred samotnou besedou situáciu na Ružíne negatívne, najmä z rôznych médií a z toho, čo k téme počuli. Prednáška im poskytla nové informácie a hlavne pohľad odborníka na problematiku. Relevantne sa im vysvetlili dôvody nevyhnutnosti postupného vypustenia nádrže a v neposlednom rade sa formovalo ich kritické myslenie, ako informácie nielen prijímať, ale aj selektovať, vnímať v kontexte a vedieť ich aj vyhodnotiť.

**Exkurzia na PVE Ružín**

Týždeň po besede nasledovala exkurzia k samotnej vodnej nádrži Ružín. Počasie a prírodná scenéria okolia Ružína boli ukážkové. Žiaci boli angažovaní aj v organizácii samotnej cesty. Na internete vyhľadali lístky na vlak, našli spoje, ktorými sa tam dostali a pomocou google navigácie nasmerovali 40 člennú skupinu na miesto konania exkurzie.

Všetko činnosti, ktoré využijú v každodennom živote.

Exkurzia bola veľmi zaujímavá. Žiaci sa dostali aj na miesta, kde sa bežný človek nedostane. Po obhliadke zariadení prečerpávacej vodnej elektrárne vyšli hore aj na priehradný múr a na ukážku činnosti sa spustilo aj čerpadlo.? Turbína?

**Výstavba učebne**

Ekoučebňa vyrástla priamo za budovou školy a podarilo sa ju postaviť vďaka zapojeniu angažovaných a aktívnych žiakov všetkých tried, pedagogických a nepedagogických pracovníkov školy a rodičov. Ako prvé sa pripravilo podložie a postavil priestranný altánok, nasledovali záhony s rastlinami a tiež sa osadili tabuľky s QR kódmi, ktoré obsahujú zaujímavosti z biológie. Osadila sa tiež nádoba na zber dažďovej vody. Do jedinečnej a funkčnej outdoorovej zelenej ekoučebňe sa zmestí naraz až 30 žiakov, ktorí sa pohodlne usadia za centrálny stôl.

Už teraz má škola plány ako pokračovať vo zveľaďovaní učebne a na jar chcú vysadiť bylinkovú špirálu a pridať ďalšie tabuľky, ktoré sfunkčnia priestor.

Pokiaľ neprišli mrazy, žiaci tu trávili hodiny biológie, ale učebňa slúži aj na krúžkové aktivity a oddychové činnosti. Jablkový koláč upečený z jabĺk dopestovaných priamo zo školského dvora chutí oveľa lepšie na čerstvom vzduchu pod altánkom.

Neformálne prostredie učebne láka žiakov a motivuje ich zapájať sa aktívne do výučby. Okrem biológie sa bude využívať aj na výučbu ďalších predmetov. Slovná zásoba z cudzích jazykov použitá priamo na predmetoch okolo nás, výpočet plochy, či určenie rozmerov predmetov odhadom a meraním, určovanie svetových strán, je len niekoľko možností ako môže vyzerať výučba v nových priestoroch.

**Počas projektu žiaci získali rôznorodé zručnosti a kompetencie**

Realizáciou aktivít projektu získali žiaci nielen nové priestory, ale otvorili sa im nové možnosti získať praktické celoživotné zručnosti, ktoré sa v laviciach nenaučia. Dostali príležitosť učiť a veľa sa naučiť, bez toho, aby mali pocit, že sa učia. Vytyčovali základy pre podklad altánku, vypočítavali objem štrku, ktorý bol potrebný k prácam. Určovali pôdne organizmy a larvy, ktoré videli v knihách, teraz ich pozorovali naživo. Zopakovali si aj koreňový systém rastlín a naučili názvy nových vysadených rastlín. Pri príprave podkladu si preverili svoje manuálne zručnosti, výdrž a silu pri výkopových prácach. Malí, veľkí, starší mladší, spoločne to išlo od ruky. Ani dievčatá sa nedali zahanbiť.

Zelená ekoučebňa naozaj učila, pedagógov, ale aj nepedagogických pracovníkov so žiakmi a rodičmi spájala a dobre vykonanou prácou šľachtila.

Ako dodala koordinátorka projektu, pani učiteľka Škarbeková, „Časy, kedy to bolo o diktovaní informácií z kníh do zošitov sú našťastie za nami. My sa snažíme deťom ukázať logiku, súvislosti a využiteľnosť, ktoré sú za faktami, aby tomu porozumeli. Vytvárame možnosti na zážitkové a emocionálne učenie v prirodzenom prostredí, v neformálnej atmosfére, prepájaním viacerých predmetov v kontexte a tak, ako je to v prírode – bez hraníc. Táto cesta sa ukazuje ako efektívna.

Deti učíme preberať zodpovednosť za svoje konanie, byť proaktívnymi, praktickými a zručnými ľuďmi, učíme ich prezentačným schopnostiam, ako pracovať s informáciami a dátami a vidíme, že to má zmysel.

Naši žiaci, napriek tomu, že pochádzame z malého mesta, sú úspešní a konkurencie schopní aj na celoslovenských súťažiach.

A čo je najviac, už dnes stretávam mnoho našich študentov ako úspešných absolventov farmácie, medicíny, učiteľov, či ekológov, ktorí objavujú pre vedu nové druhy a sme na nich naozaj hrdí. A aj na to, že práve na našej škole dostali patričný základ, vytvorili sme im podmienky pre ich rozvoj a prispeli tak k ich úspešnému napredovaniu a kariérnemu rastu.“

**Plánov do budúcnosti majú nespočetne veľa**

Možnosti na menších školách sú obmedzené, keďže nie sú dostatočné finančné prostriedky. Škola sa však neustále snaží zapájať do výziev, aby mohli pre deti zabezpečiť čo najlepšie podmienky a vybavenie. Aktuálne okrem jarného zveľadenia zriadenej ekoučebne, v prípade získania financií, plánujú inovovať priestory učebne chémie a skvalitniť vyučovací proces nákupom materiálneho vybavenia na žiakmi veľmi obľúbené experimentovanie.

Škola bude zároveň pokračovať aj v spolupráci s OZ Ružínska priehrada pri enviroaktivitách a čistení brehov Ružína, pri rozvoji ekoturistiky okolia vodnej nádrže zostavením QR kódov s užitočnými a zaujímavými informáciami o jej zákutiach.

Hlavný cieľ projektu, zvýšenie úrovne environmentálnej výchovy, povedomia, vnútornej motivácie a edukácie žiakov v oblasti ochrany a tvorby ŽP, prostredníctvom outdoorovej výučby, bol realizovanými aktivitami nielen splnený, ale predčil očakávania všetkých zúčastnených.