**23. nedeľa cez rok (B)**Mk 7, 31-37: **Načúvanie i hovorenie**  
Máme pred sebou **príbeh uzdravenia hluchonemého**. Hluchota i nemota často spolu súvisia. U tých, **ktorí sa narodili hluchí** je to tak, že hluchý nedokáže správne vyslovovať slová, lebo nemá čo napodobňovať, keďže nič nepočuje. Dôsledkom môže byť to, že okolie sa mu pri rozprávaní smeje a on sa odmlčí, lebo si nie je istý, či dobre rozpráva. U tých, **ktorí ohluchli** neskôr nemota sa objaví akosi úmyselne. Aj keď oni hovoriť vedia, predsa často sa im stane, že nereagujú správne na to, čo im ľudia hovoria, pretože dobre nepočujú a tiež to vyvoláva úsmev alebo niekedy i nervozitu zo strany okolia a oni sa po čase ako dôsledok **odmlčia**: utiahnu sa do seba a ak nemusia, račej nehovoria. Preto správny sluch je vzácnym darom a človek ktorý správne počuje má všetky predpoklady, aby aj správne hovoril.

No žiaľ, **nie každý tieto predpoklady využíva**. Väčšina z nás má dobrý sluch a predpoklady k dobrej reči a predsa tieto zmysly dobre nevyužívame a dôsledkom je buď naša osamelosť, alebo konflikty s okolím, či vzájomná odcudzenosť. Všimnime si preto **niektoré poruchy počúvania i hovorenia**.

V **počúvaní** sa stretávame s poruchami (duchovnými ale i duševnými) nasledujúceho typu: Síce schopnosť počuť ale **neschopnosť načúvať**. Je rozdiel medzi počutím a počúvaním. Jedno robia **uši**, druhé - obrazne - **srdce**. Často sa vám stane, že počujete slová, vety, reč, ale nepostrehnete zmysel. **Dôvod je ten, že nenačúvate skutočne.** Nesnažíte sa oddať načúvaniu kompletne. Dôvod je buď ten, že **nemáte** o človeka **záujem**, alebo ste príliš **zaneprázdnený** **inými** **vecami**, napríklad sami sebou, alebo svojimi povinnosťami, alebo si prakticky **nevytvoríte priestor** pre počúvanie (vypnutie telefónu, uzatvorenie sa do miestnosti, kde nie ste vyrušovaní a pod.)

Ďalším problém v počúvaní je **neschopnosť vypočuť si to, čo nám je nepríjemn**é, hlavne keď sa to týka nás. Buď sa rýchlo **urazíme** alebo nevieme **zvládnuť emócie**, ktoré sa počas počúvania v nás objavia. Dôsledkom môže byť to, že inému buď **nedáme priestor**, aby sa vyjadril alebo ho nenecháme dohovoriť do konca. Pravdu povediac, toto je **jedno z kritérií nášho duševného zdravia**. Odborníci hovoria, že **človek, ktorý si nevie vypočuť iného človeka v kľude a do konca nie je schopný mať zdravé vzťahy**. Iste ste boli svedkami toho, ako vám niekto počas vášho rozhovoru skočil (**skákal**) do reči a **urážlivo** reagoval a nenechal vás **dohovoriť**. Alebo sa rozplakal a začal vás svojimi **slzami manipulovať**. Alebo dokonca **opustil miestnosť** a rozčúlene zabuchol dverami...

Tretím problém môže byť **predčasná reakcia**. Iný nevypovie všetko, čo chcel vypovedať a vy už reagujete, poúčate, **kážete**. Iný sa neustále pokúša **využiť skulinku**, ktorá nastala, aby vám objasnil, čo vlastne chcel, no niet šance. A ten druhý odchádza nevypočutý, prípadne vyzbrojený radami, ktoré sa ho vôbec netýkajú.

**Ako správne načúvať?** 1) **mať** **záujem**. Váš záujem spôsobí, že vy **pozvete** (alebo vyzvete) na rozhovor človeka, u ktorého vybadáte, že vám čosi chce povedať, ale že nemá odvahu začať. Váš záujem bude znamenať **nechať** druhého povedať, čo chce povedať. Váš záujem bude iného **povzbudzovať**, aby sa vyjadril otvorene, smelo, bez strachu. Váš záujem zároveň spôsobí, že budete snažiť **dešifrovať** neverbálne prejavy jeho reči a naozaj porozumieť, čo vám ten druhý chce povedať. *Mimochodom, viete ako sa najlepšie spozná záujem alebo nezáujem jedného človeka o druhého?* Podľa **kladenia otázok**. Poznáte možno ľudí zo svojej blízkosti, ktorí sa vás ešte nikdy na nič neopýtali. Nemyslím na to, koľko je hodín. Ale na niečo s vášho osobného života. **Človek, ktorý vám nikdy nepoložil žiadnu otázku týkajúcu sa vás samého, alebo ktorý otázkami neprehlbuje, čo ste naznačili v skutočnosti nemá o vás záujem.** Viem, že mnohí by sa pod tento výrok nepodpísali, no takto to pôsobí. Pred človekom, ktorý sa vás nič nikdy neopýta sa postupne úplne uzavriete a buď tam nenastáva zblíženie alebo tam - ak tam bola nejaká blízkosť - nastáva odcudzenie.

2) Ďalšou pomôckou k načúvaniu je **vytvorenie správneho priestoru a podmienok** na načúvanie. Vyhradenie si času, odstránenie rušiacich elementov (telefóny, rušný priestor...). Nič nie je deprimujúcejšie pre človeka, ktorý vám chce čosi dôležité povedať, ako keď je vaša pozornosť neustále čímsi prerušovaná.

Aké sú problémy **naopak v hovorení**? Človek môže byť, ako vieme, nielen hluchý, ale aj nemý. A naozaj je veľa takých, ktorí mlčia. Niektorí preto, lebo **chcú iných trestať**. To sa volá **pasívna agresivita**, alebo tichá domácnosť. Iní preto, lebo **nemajú záujem hovoriť**. Svoje teritórium si nikomu nesprístupnia. Nemajú jednoducho o to záujem. Ale sú aj takí, ktorí nehovoria preto, lebo **majú strach**: nevedia, ako to povedať, čo povedať, či ten druhý bude mať záujem, či budú pochopení, či budú prijatí... Strach treba prekonávať. Samozrejme nemožno hovoriť každému a všetko. Treba tu vedieť použiť múdrosť a takt.  No ak žijete s niekým v spoločenstve, alebo chcete mať s niekým nejaký vzťah, **musíte začať o sebe hovoriť**. Bez hovorenia (komunikovania seba samého) sa blízkosť nikdy nevytvorí.

Sú aj iné problémy v hovorení. Napríklad **dvojité posolstvo**, **vágna reč**, či **irónia a sarkazmus**. Dvojité posolstvo je o komunikácii dvoch protichodných vecí. Napríklad „Neviem si predstaviť, že by sme nemali takú úžasnú pracovníčku ako vy. No nakoľko nemáme dosť peňazí, musíme vás prepustiť!" Vágna reč je chodenie doširoka okolo témy bez toho, že by človek niekedy prišiel k jadru toho, čo chce povedať. Iným potom brní hlava od množstvo počutých slov, no nevedia, čo vlastne chcete. Irónia a sarkazmus je štipľavé pichanie a ponižovanie človeka a uťahovanie si z neho. Všetky tieto veci v konečnom dôsledku budú viesť len väčšiemu vzájomnému odstupu ľudí.

**Sluch či reč nás majú zbližovať a sú to prostriedky na vytváranie komunity.** Samozrejme nielen medzi nami ľuďmi navzájom, ale aj nami a Bohom. Preto je dôležité počas celého svojho života sa učiť ich správne používať a neustále sa zamýšľať nad svojimi vlastným spôsobmi ich používania. **To je dôvod, prečo si aj dnes čítame o tejto téme Božie slovo a prečo sa nad tým všetkým zamýšľame**.

**Nezneužívajme dar sluchu a reči…**

O ľudskom tele môžeme povedať, že je to najdokonalejší organizmus na tejto zemi. Vedci a lekári už tisíce rokov skúmajú ľudské telo a stále v ňom objavujú nové zákonitosti a krásu. Predsa však, ani ľudské telo nie je organizmus absolútne dokonalý. Podlieha často rôznym narušeniam, ktoré nazývame choroby. Medzi nepríjemné choroby patria onemocnenia zmyslov. Určite nikto z nás nezávidí niekomu, keď je nemý alebo hluchý, alebo má narušené oboje zmysly. Takéhoto človeka priviedli aj k Ježišovi. On mu vracia naspäť aj sluch aj reč. Určite si vieme predstaviť radosť tohto človeka. Mohol znova rozprávať so svojou rodinou, so svojimi priateľmi. Mohol ísť na trh a nakupovať, v synagóge sa modliť a počúvať hlasy ľudí a prírody. Jeho život sa stal určite krajším. Čo sa však ešte v jeho živote zmenilo? Pribudla mu jedná neľahká povinnosť: byť zodpovedný zo to, čo počúva a čo hovorí. Ježiš, keď sa s ním stretol, mohol uvažovať aj ináč. Mohol si povedať: nevyliečim ho. Keď bude hluchý a nemý, aspoň narobí menej zla. Ježiš tak neuvažuje. Bolo by to proti logike Božieho plánu s človekom. V Božích očiach majú hodnotu slobodné prejavy človeka a nie mlčanlivosť z donútenia. Boh chce, aby bol človek v plnej miere zodpovedný za to, čo vchádza do jeho uší a vychádza z jeho úst. A túto zodpovednosť chce Boh aj od každého, čo sme tu v tejto chvíli prítomní.

Človek si musí všeličo v živote vypočuť. Slová príjemné aj nepríjemné. Slová pôsobiace radosť, ale aj bolesť. Slová upokojujúce, ale aj znervózňujúce. Slová slušné, ale aj vulgárne. Veľká zmes slov sa dostáva počas života do našich uší. Niekedy by sme chceli pred slovami utiecť, inokedy ich radi počúvame. Naučme sa mať v živote niektoré zásady: Nemusíme všetko počúvať. Vážme si slová, ktoré pomáhajú nášmu životu. Nie sme povinní poslúchať neslušné slová. Ak ich však musíme počúvať, nemáme to hriech, ak nemôžeme odísť. Nevyhľadávajme zbytočne také debaty, kde sa ohovára a osočuje. Nepripájajme sa k tým, ktorí hanobia Cirkev. Dbajme však aj na to, čo hovoríme. Dnešná doba je charakteristická záplavou názorov. Ľudia veľa rozprávajú, na všetko majú svoj názor. Zdá sa, že čím je človek menej vzdelaný, tým viacej „mudruje.“ Máme „expertov“ v politických, náboženských a iných otázkach. Na všetko majú svoj názor aj keď často nie je vybudovaný na pravdivých poznatkoch.

Múdry človek má pokoru pred svojím slovom. Radšej rozmýšľa a menej hovorí. Vie, že veľa vecí nie je takých jednoduchých, ako sa zdajú. A ak už niečo povie, tak to má svoju hodnotu, logiku a silu. Ktosi o niekom povedal, že pokiaľ neotvoril ústa, myslel som si, že je filozofom. Mlčanliví a rozvážni ľudia pôsobia viac múdro a upokojujúco ako tárajkovia, ktorí si neuvedomujú svoju neschopnosť. Slová sú prejavom nášho vnútorného života. Ak ich vypovieme, už sme o sebe niečo prezradili. Preto je dôležité rozmýšľať nad tým, čo chceme povedať. Chvíle pred spaním nám umožňujú, aby sme rozmýšľali nad tým, čo sme v priebehu dňa povedali. Či sme svojím slovom niekomu spôsobili bolesť alebo smútok alebo spoločenské zosmiešnenie. Či naše slovo nebolo zbraňou, ktorou sme iných ranili, alebo úplne zničili. Reč a sluch sú cenné zmysly v našom tele. Vážme si to, že môžeme počúvať a rozprávať. Používajme to pre dobro svoje a dobro sveta, v ktorom žijeme.