**Príprava na vyučovaciu hodinu**

**I. Didaktická analýza učiva:**

**Vyučujúci:**

**Dátum:** 24.3.2021

**Škola:** Gymnázium Gelnica

**Ročník:** 3.A.

**Predmet:** Geografia

**Vzdelávacia oblasť:** Človek a spoločnosť

**Tematický celok:**

**Téma:** Doprava

**Kľúčové slová:** cestná, železničná, vnútrozemská vodná doprava, námorná doprava, potrubná, letecká doprava

**Typ vyučovacej hodiny:**hodina výkladu a osvojovania si nových vedomostí

**Ciele:**

**A, Kognitívne:**

Žiak vie: - definovať pojem doprava

- vie vymenovať, čo tvorí technickú základňu dopravy

- vie určiť, koľko ľudí zamestnáva doprava.

- vie charakterizovať činitele lokalizácie dopravných ciest a zariadení

- vie uviesť druhy dopravy

- vie opísať všetky druhy dopravy

- vie vymenovať smery vývoja dopravy

- žiak dokáže charakterizovať oblasti dopravy

**B, Afektívne:**

Žiak:- dokáže rešpektovať názory svojich spolužiakov

- vie sústredene počúvať výklad učiteľky bez rušenia ostatných

- vie klásť otázky ak niečomu nerozumie

**C, Psychomotorické:**

Žiak : - rozvíja pracovnú hodnotu výchovy prostredníctvom zápisu poznámok do zošita

**Metódy:**monologická (výklad), práca s technikou ( počítač), vysvetľovanie

**Organizačné formy:**online, frontálna práca žiakov

**Medzipredmetové vzťahy:** Informatika- IKT, Slovenský jazyk- čítanie s porozumením

**Pomôcky:**notebook, zošit, pero

**Spôsob hodnotenia:**slovné, pochvala, sebahodnotenie

**II. Organizácia vyučovacej hodiny:**

|  |  |
| --- | --- |
| **Organizačná časť:**  - kontrola signálu pre online vyučovanie  - prezencia žiakov  - oboznámenie žiakov s témou vyučovacej hodiny  **Motivačná časť:**  -ako motiváciu zvolím motivačný rozhovor pomocou otázok:  Čo znamená pojem doprava? Aké druhy dopravy existujú? Aký je najbezpečnejší a najnebezpečnejší druh dopravy? Čo podľa vás patrí k špeciálnym druhom dopravy?  **Expozičná časť:**  Doprava je súhrn činností, ktorými sa uskutočňuje cieľavedomé premiestňovanie nákladov a osôb v priestore. Technickou základňou dopravy sú dopravné cesty, dopravné zariadenia a dopravné prostriedky. Doprava patrí k základným odvetviam svetového hospodárstva. Otázka pre žiakov: koľko ton a osôb sa podľa nich ročne prepraví dopravou? Doprava zaisťuje ročne prepravu viac ako 100 mld. ton nákladu a asi 820 mld. osôb. Doprava vytvára predpoklady a podmienky medzinárodného obchodu. Doprava zamestnáva 3 – 4% všetkého ekonomicky aktívneho obyvateľstva. V rozvojových krajinách zamestnáva až 6%. Činitele lokalizácie dopravných ciest a zariadení: lokalizáciu dopravných ciest a zariadení ovplyvňujú sídelné, hospodárske a prírodné činitele. Sídelný systém vyžaduje prepojenie jeho jednotlivých častí (podnet na stavbu trás a ich skvalitňovanie). Hospodárstvo určuje výrobné a ekonomické možnosti. Prírodné prostredie ovplyvňuje konkrétnu lokalizáciu dopravných ciest a zariadení v regióne (reliéf, riečna sieť, tvar a členitosť pobrežia). **Členenie dopravy:** Doprava sa člení na základne rôznych kritérií. Podľa charakteru prostredia, v ktorom sa uskutočňuje, sa delí na pevninskú, námornú a vzdušnú. Pevninskú možno rozdeliť ešte na suchozemskú a vodnú. Najčastejšie sa používa delenie dopravy podľa druhu použitej dopravnej cesty, a to železničná, cestná, vnútrozemská vodná, potrubná, námorná, letecká a špeciálne druhy dopravy. Železničná doprava je významná pri preprave nákladov na stredné a veľké vzdialenosti. Pri preprave osôb sa uplatňuje tam, kde sa v pravidelných intervaloch prepravujú veľké počty cestujúcich. Vo vyspelých krajinách prebieha modernizácia (elektrifikácia, automatizácia železničnej siete, rýchle prímestské železničné siete a superrýchle- Hikari-Japonsko, TGV-Francúzsko; výstavba tunelov pod morom – Honšú – Hokkaido pod La Manche). V rozvojových krajinách slúži prevažne na prepravu osôb. Najväčšiu hustotu železničných tratí má Belgicko, Nemecko, Veľká Británia. Celková dĺžka tratí na svete je cca 1,25 mld. km. Cestná doprava patrí k najrýchlejšie sa rozvíjajúcim druhom dopravy. Je veľmi pružná a schopná bezprostrednej prepravy z východiska na miesto určenia. Základnými smermi vývoja sú skvalitňovanie cestnej siete, výstavba diaľnic, rozvoj diaľkovej dopravy (kamiónová, diaľková autobusová doprava). Hromadný presun obyvateľstva je medzi najväčšími aglomeráciami a ich rekreačným zázemím. Nevýhody rozvoja automobilizmu sú dopravné nehody a znečisťovanie životného prostredia. Vnútrozemská vodná doprava sa využíva na prepravu tovarov veľkých objemov (uhlie, rudy, ropa, stavebný materiál, drevo). Veľký objem danej dopravy majú krajiny – Rusko, Kanada, USA, ale aj Holandsko a niektoré krajiny Afriky, Južnej Ameriky a JV Ázie. Námorná doprava sa špecializuje na prepravu medzinárodných nákladov a materiálu s veľkým objemom (ropa, železná ruda, uhlie atď.). v prímorských a ostrovných krajinách sa pri preprave nákladov a osôb uplatňuje aj pobrežná plavba – kabotáž. Otázka: Poznáte najväčšie námorné flotily? (Japonsko, Veľká Británia, Grécko, Nórsko). Potrubná doprava sa uplatňuje pri preprave ropy , plynu a iných tekutých materiálov. Najväčšie transkontinentálne ropovody a plynovody vychádzajú z Aljašky, zo západnej Sibíri, zo strednej Ázie a z oblasti Perzského zálivu. Letecká doprava sa využíva najmä pri preprave osôb na veľké vzdialenosti. Jej prednosťou je rýchlosť. Je bezpečná a veľmi rýchla. Otázka:Viete, aké sú najvýznamnejšie trasy leteckých liniek medzi kontinentmi alebo svetadielmi?(1. Európa-Severná Amerika; 2. Severná Amerika-Stredná-Južná Amerika).Pri tomto druhu dopravy im ukážem na internetovej stránke <https://www.flightradar24.com/46.31,11.46/5> aktuálnukoncentráciu lietadiel na svete.Zaujímavosť: aký je najkratší komerčný let na svete? (vysvetlenie + video). Špeciálne druhy dopravy – nachádzajú sa v oblastiach s osobitným hospodárskym využívaním alebo v extrémnych prírodných podmienkach - pásová, úzkokoľajné železnice, lanovky, ťažné zvieratá, nosiči a iné.  Smery vývoja dopravy  1. rast rýchlosti dopravných prostriedkov  2. Zvyšovanie prepravnej kapacity dopravných prostriedkov  3. Zjednotenie dopravných ciest, dopravných zariadení a dopravných prostriedkov – kontajnerová doprava  4. Koncentrácia prepráv na hlavné dopravné ťahy  5. Sústredenie pozornosti na znižovanie negatívnych vplyvov dopravy na životné prostredie  Oblasti dopravy  Oblasti s modernou dopravnou infraštruktúrou  – majú dobre rozvinutú železničnú i cestnú dopravu, výrazne sformované hlavné komunikácie – magistrály, hustú sieť letísk, vnútrozemskú vodnú dopravu, potrubnú dopravu i špeciálne druhy dopravy  - Európa okrem východnej časti Ruska, USA, juh Kanady, Japonsko, východná časť  Austrálie, Nový Zéland, Juh Afriky  Oblasti s veľkým podielom jednoduchej miestnej dopravy  – majú pomerne hustú sieť železníc a ciest, ale vo veľkej miere využívajú silu zvierat i ľudskú silu v doprave (ťažné zvieratá, povozy, nosiči).  - ide o prevažnú časť Afriky, územia J + JZ + JV Ázie a Južnej Ameriky  Severné oblasti Kanady a Ruska  – sú riedko osídlené územia s ťažbou dreva a nerastných surovín.  - okrem leteckej dopravy a dopravy nákladnými autami sa v zime využívajú sane a v lete lode.  Oblasti s dominujúcou riečnou dopravou  – sú rieka Amazon, časť územia v povodí rieky Kongo.  Oblasti takmer bez pozemnej dopravy (Otázka pre žiakov, ktoré oblasti by to mohli byť)  – púšte, zaľadnené územia a vysoké pohoria.  **Fixačná časť:**  **-**ako fixáciu požijem otázky na zopakovanie  -spolu so žiakmi si ho vypracujeme  Príloha č.1  **Diagnostická časť (kontrola a hodnotenie):**  - zhodnotenie priebehu vyučovacej hodiny  - slovné hodnotenie aktivity študentov  **Poďakovanie**  Ďakujem vám za vašu aktivitu. Dúfam, že ste sa dozvedeli veľa zaujímavých vecí. | **Poznámky**  2 minúty  5 minút  výklad nového učiva pomocou prezentácie v power pointe  -žiaci zapisujú do zošita stručné poznámky  32 minút  5 minút  1 minúta |

**Prílohy**

**Príloha č.1**

DOPRAVA

1. Ktoré *činitele* ovplyvňujú lokalizáciu dopravných ciest a zariadení? (3)

2. Ktorý, druh dopravy by ste použili?

a) preprava nákladov (napr. železnú rudu) na kontinente a na veľkú vzdialenosť

b) preprava osôb na veľké vzdialenosti (medzi kontinentmi)

c) preprava ropy medzi kontinentmi

d) preprava ropy, zemného plynu na kontinente

e) preprava nákladov na veľké vzdialenosti (medzi kontinentmi)

f) preprava osôb na kratšiu vzdialenosť (do 30 km), priamo na miesto určenia **-**

3. Vymenujte aspoň dva druhy „špeciálnej dopravy“.