**Príprava na vyučovaciu hodinu**

**I. Didaktická analýza učiva:**

**Vyučujúci:** Diana Čečundová

**Dátum:** 31.3.2021

**Škola:** Gymnázium Gelnica

**Ročník:** 3.A.

**Predmet:** Geografia

**Vzdelávacia oblasť:** Človek a spoločnosť

**Tematický celok:**

**Téma:** Doprava SR

**Kľúčové slová:** cestná, železničná, vnútrozemská vodná doprava, potrubná, letecká doprava

**Typ vyučovacej hodiny:** hodina výkladu a osvojovania si nových vedomostí

**Ciele:**

**A, Kognitívne:**

Žiak vie: - definovať pojem doprava

- zaradiť dopravu do správneho sektora

- uviesť, aké faktory vplývajú na rozmiestnenie dopravných systémov

- vie vymenovať druhy dopravy na Slovensku

- vie vlastnými slovami charakterizovať všetky druhy dopravy na Slovensku

**B, Afektívne:**

Žiak: - dokáže rešpektovať názory svojich spolužiakov

- vie sústredene počúvať výklad učiteľky bez rušenia ostatných

- vie klásť otázky ak niečomu nerozumie

**C, Psychomotorické:**

Žiak : - rozvíja pracovnú hodnotu výchovy prostredníctvom zápisu poznámok do zošita

**Metódy:** monologická (výklad), práca s technikou ( počítač), vysvetľovanie

**Organizačné formy:** online, frontálna práca žiakov

**Medzipredmetové vzťahy:** Informatika- IKT, Slovenský jazyk- čítanie s porozumením

**Pomôcky:** notebook, zošit, pero

**Spôsob hodnotenia:** slovné, pochvala, sebahodnotenie

**II. Organizácia vyučovacej hodiny:**

|  |  |
| --- | --- |
| **Organizačná časť:**  - kontrola signálu pre online vyučovanie  - prezencia žiakov  - opakovanie z minulej hodiny pomocou tajničky  - oboznámenie žiakov s témou vyučovacej hodiny  **Motivačná časť:**  **-**ako motiváciu použijem motivačný rozhovor pomocou otázok:  Akú dopravu využívate ako študenti najčastejšie?  Ak budete vo väčšom meste na vysokej škole, budete využívať aj MHD?  Chodíte do školy aj bicyklom?  Čo si myslíte o elektrických kolobežkách v mestách? Majú aj nejaké nevýhody?  Čo by ste zlepšili v doprave vo svojom okolí?  **Expozičná časť:**  Doprava ako dôležitý faktor hospodárstva patrí do terciérneho sektora hospodárstva. Na súčasné rozmiestnenie dopravných systémov majú vplyv najmä prírodné pomery, tie však vplývajú aj na financovanie ďalšej výstavby dopravnej infraštruktúry. Pohoria predstavujú výrazné bariéry pre dopravné komunikácie, a preto najfrekventovanejšie dopravné koridory vedú dolinami riek (Váh, Hron, Hornád a Hnilec). Dôležité sú aj politicko-hospodárske pomery. Po 2. svetovej vojne sa hospodárstvo ČSSR ako i Slovenska orientovalo najmä na ZSSR, preto významné dopravné ťahy majú smerovanie západ-východ. Kľúčovú úlohu v preprave na území Slovenska majú dva druhy dopravy, a to železničná a cestná. Letecká, vnútrozemská vodná (riečna) ako aj potrubná doprava majú z hľadiska priestorového i z hľadiska významu iba okrajovú úlohu v dopravnom systéme Slovenska. Najväčšie dopravné výkony pripadajú na cestnú dopravu. Prepraví vyše 90% všetkých prepravených osôb a viac ako 80% všetkej prepravy tovarov nákladnou dopravou. Aj keď cestná infraštruktúra spája aj najodľahlejšie regióny Slovenska, kvalita ciest je mnohých regiónoch na nízkej úrovni. Najkvalitnejších ciest (diaľnice a rýchlostné cesty) je nedostatok. Celková dĺžka diaľníc je 415 km (rok 2011), mnohé je júj úseky sa budujú alebo sú plánované. Na Slovensku sú diaľnice značené ako D1, D2, D3, D4. Rýchlostné cesty sa označujú ako R1 až R9, ale mnohé sú len v prípravnej fáze. Rozvinutejšia cestná sieť je na západe (najviac pracovných príležitostí, najviac podnikov). K najvýznamnejším cestným dopravným ťahom patrí severné prepojenie Bratislavy a Košíc, ktoré bude spájať diaľnica D1. Celková dĺžka diaľničnej siete podľa vládou schválenej koncepcie rozvoja diaľničnej siete na území SR by mala dosiahnuť 660 km. Rozvoj cestnej infraštruktúry môže v niektorých regiónoch súvisieť s ekonomickou prosperitou, preto mnohé regióny žiadajú o jej urýchlený rozvoj. Treba ale podotknúť, že cestná doprava patrí k najväčším znečisťovateľom životného prostredia. V železničnej doprave už prevažuje preprava tovarov nákladnou dopravou. Na preprave osôb sa podieľa iba 6% zo všetkých prepravených. Napriek tomu je po cestnej doprave druhým najvýznamnejším druhom dopravy na Slovensku. Celkovo je na Slovensku 3660 km železničných tratí, pričom prevažujú neelektrifikované trate. Viaceré regionálne trate sú však dlhodobo málo rentabilné, čo vedie k ich rušeniu. Na druhej strane frekventované trate, ktoré sú súčasťou európskych koridorov, sa postupne modernizujú, aby sa zvýšila prepravná rýchlosť na týchto tratiach. Neexistuje u nás priame rýchle spojenie zo severu na juh, Špeciálne postavenie v železničnej doprave má mesto Čierna nad Tisou, kde sa nachádza najväčšie železničné prekladisko na Slovensku. Je ekologicky čistejšia a lacnejšia ako cestná doprava**.** Hlavné železničné ťahy na území Slovenska:   * Bratislava – Trnava – Trenčín – Žilina - Poprad – Košice – Čierna nad Tisou – UKR * Bratislava - Banská Bystrica – Košice * Bratislava – Zvolen – Lučenec – Košice * ČR – Bratislava – Štúrovo alebo Komárno * Košice – Poprad - Žilina – Čadca - ČR   Hlavné železničné uzly:BA, Žilina, Nové Zámky, Vrútky, Zvolen, Poprad, Košice  Vodná doprava patrí v porovnaní s ostatnými druhmi dopravy k najlacnejším a najekologickejším druhom dopravy. Na Slovensku je rozvinutá najmä riečna doprava na rieke Dunaj. Splavných je 172 km tokov. Požíva sa prevažne na prepravu tovarov (preprava ropných produktov, rúd, stavebnín, poľnohospodárskych produktov), menej na prepravu osôb. Okrem Dunaja je čiastočne splavný aj Váh a výletná preprava osôb sa uskutočňuje aj na veľkých vodných nádržiach. Najväčšími prístavmi sú Komárno a Bratislava. SR má aj námorné lode, ktoré využívajú prístavy Štetín, Terst a Hamburg. Prostredníctvom kanálu Rýn-Mohan-Dunaj sa možno dostať do Severného a Čierneho mora. Významným prvkom je aj v doprave Slovenska kombinovaná doprava (kontajnerová). Je to ekonomicky a ekologicky výhodný spôsob prepravy tovarov. Na Slovensku máme 7 prekladísk kontajnerov. Potrubná doprava už tradične predstavuje lacný a ekologický spôsob prepravy vybratých surovín. Cez územie Slovenska vedú dôležité potrubia európskeho významu. Ropovod Družba zabezpečuje prepravu ropy z Ruska a v Tupej pri Šahách sa naň napája ropovod Adria. Plynovodom Bratstvo sa dováža plyn z Ruska a ďalšími vetvami plynovod pokračuje ďalej na západ. Význam majú aj vodovody (nádrž Starina na Ciroche – Košice) - zabezpečenie pitnej vody pre obyvateľstvo zo vzdialenejších vodných nádrží. Letecká doprava v SR sa vyvinula až v 20. storočí. Využíva 6 medzinárodných letísk. Najvýznamnejším je letisko M.R. Štefánika v Bratislave, ktoré prepraví najviac cestujúcich aj tovaru. Ďalšími letiskami sú Košice, Poprad, Žilina, Piešťany a Sliač. Širšie uplatnenie má v letnom dovolenkovom období. Okrem týchto letísk existuje na Slovensku sieť malých letísk, ktoré sa uplatňujú len malou mierou vo verejnej doprave, slúžia prevažne na hospodárske (hlavne v poľnohospodárstve a lesnom hospodárstve, príležitostne aj pre iné odvetvia) a športovo-rekreačné účely, napr. Trnava, Holíč, Ražňany, Lučenec, Kamenica nad Cirochou atď. Pri tomto druhu dopravy si ukážeme aktuálnu koncentráciu lietadiel, ktoré prelietajú práve nad SR. <https://www.flightradar24.com/48.95,19.13/8> Telekomunikačná sieť je primerane rozvinutá. Telekomunikační operátori ako poskytovatelia sietí a služieb sa sústreďujú najmä do väčších miest. Televíznym a rozhlasovým vysielaním je pokryté celé územie Slovenska. Trendom v odvetví je aktuálna digitalizácia televízneho signálu a informatizácia spoločnosti, ktorou sa zavádzajú elektronické služby do verejnej správy.  **Fixačná časť:**  **-**na zopakovanie novo naučeného učiva použijem online hru (kvíz) s otázkami na výber odpovede.  https://www.purposegames.com/game/slovensko-doprava-quiz  **Diagnostická časť (kontrola a hodnotenie):**  - zhodnotenie priebehu vyučovacej hodiny  - slovné hodnotenie aktivity študentov  **Poďakovanie**  Ďakujem vám za vašu aktivitu. Dúfam, že ste sa dozvedeli veľa zaujímavých vecí. | **Poznámky**  3 minúty  5 minút  výklad nového učiva pomocou prezentácie v power pointe  -žiaci zapisujú do zošita stručné poznámky  32 minút  3 minúty  2 minúty |