**3. nedeľa adventná, ”C” -** *Lk 3, 10-18:* **VYLADIŤ –** nz12

**Je nepríjemné počúvať rozladený hudobný nástroj**; napríklad husle, alebo gitaru, alebo klavír, alebo organ. Hra takéhoto nástroja píli uši, človeka znervózňuje a rozlaďuje. Ak má hudobný nástroj pozdvihnúť myseľ a srdce a náladu človeka, musí byť harmonický, naladený...

**Takéto rozladené bytosti prichádzajú dnes v evanjeliu za Jánom Krstiteľom** a pýtajú sa ho, čo majú robiť, aby z nich vychádzali krásne harmonické tóny a akordy.

A odpoveď Jána je: **”VYLADIŤ”**. Toto je spoločný menovateľ všetkých odpovedí, či už tých, ktoré dal ľuďom zo zástupu, alebo tých, ktoré dal mýtnikom, či vojakom.

**Čakali by sme možno niečo iné. Napríklad, že Ján všetkým odporučí, aby zanechali svoju životnú činnosť**, svoje povolanie, aby ho odhodili, aby opustili svoj domov, svoje manželky a svoje rodiny a **aby odišli, podobne ako on na púšť.**

Toto by sme snáď čakali.

A možno, že takúto radu čakali aj tí v evanjeliu, ktorí za Jánom prišli.

**A možno, že na takúto radu mali aj pripravené výhovorky, prečo je pre nich neuskutočniteľná.** No Ján ich sklamal. Ich očakávanie sa nesplnilo. **On ich nechcel strihať podľa svojho metra.** On ich nechcel ťahať k sebe na púšť a ponúknuť im poľný med, kobylky a kožený pás...

Jeho odpoveď - namiesto všetkého tohto očakávaného - znie: **vylaďte svoj rozladený život.** Neodchádzajte z toho miesta alebo z toho stavu, v ktorom sa nachádzate. **Na tom mieste, kde ste, a v tom povolaní, ktoré vykonávate, budujte svoju svätosť**.

**Predstavte si také husle v orchestri, ktoré sú rozladené. Nahradí ich dirigent klavírom?** Alebo trúbky, alebo hoboje, alebo tympany... Môže všetky hudobné nástroje nahradiť klavírmi. **Načo by bol orchester, zložený iba zo samých klavírov?**

A tak **Ján neradí dokonca ani takému vykričanému stavu, ako boli mýtnici, aby zanechali svoje povolanie.** Financie sami o sebe nie sú zlé, ani dane. Veď aj dane sú pre štát potrebné. Veď z čoho by žilo spoločenstvo ako celok, z čoho by sa financovali projekty, ktoré patria všetkým, a ktoré užívajú všetci? **Čo bolo zlé na tomto stave bolo to, že jeho nositelia boli zlodeji. Že boli rozladení. Že ich srdcia boli skorumpované.**

Podobne je to aj s **vojakmi**. Ani tým nekáže, aby opustili armádu. **Aj armáda je potrebná pre štát.** Štát bez armády by nemal ochranu a by riskoval, že sa stane korisťou tých štátov a vládcov, ktorí majú nezriadené túžby. Armáda teda sama o sebe nie je problémom. Ani zbraň. Ak dáte zbraň, alebo čo len púhy nôž do rúk zločinca, zabije ním prvého človeka ktorého stretne za rohom. Ak ho dáte do rúk svätca, nakrája ním chlieb deťom. Čo je zlé je brutalita a grobianstvo jeho držiteľa. Ak je vojak vyladený a ak je jeho srdce v poriadku, potom zbraň v jeho rukách nie je problémom.

**A tak Ján nezavrhuje žiadne povolanie a žiaden stav.** Musí tu byť rôznosť a pestrosť. Spoločnosť má veľa potrieb ako celok a tieto potreby musia byť niekým uspokojené. Preto sú všetky stavy a povolania nevyhnutné. **Čo však radí je svedomitosť v tom svojom povolaní, v svojom stave, v svojom poslaní.**

**Možno aj nás zamestnáva dnes otázka: čo robiť?** Možno aj my túžime ísť vyššie k duchovnosti a dokonalosti. A možno máme problém, ako na to. **Ešte aj dnes je však veľa ľudí, ktorí sú presvedčení, že ak sa chcú naozaj obrátiť k Bohu, neostáva im nič iné, len vstúpiť do kláštora, alebo začať žiť život rehoľnice.** To je však tragický omyl. Mnohých ľudí takýto omyl priviedol naozaj k trpkému sklamaniu. Poznal som ľudí, ktorí neboli spokojní v povolaní, ktoré robili. Mysleli si, že sa nerozhodli dobre. A tak teda zmenili svoje povolanie. **Aj toto môže byť riešením, ak si je človek naozaj istý, že sa kedysi nerozhodol dobre a naplno slobodne.** Avšak **vo väčšine prípadov leží problém v srdci človeka.** **Ak si človek nezmení srdce, potom môže byť kdekoľvek, robiť čokoľvek, bude to stále rovnaké.** To platí ako v stave duchovnom, tak v stave manželskom a tak aj v prípade mnohých profesií. To, že človek dospel do zlého stavu, v ktorom je dnes, je spôsobené tým, **že opustil formáciu svojho srdca, že jeho srdce začalo byť čím ďalej, tým viac skorumpované a rozladené.** A tak teda toto treba vyladiť znova na tú tóninu, na ktorej bolo kedysi.

**Človek so zlým srdcom bude zlý všade.** Toto by malo byť možno aj centrom pozornosti pri výbere ľudí do istých funkcií v rámci vedenia organizácii, či dokonca štátnych útvarov. **Koho vyberať na istý typ úradu? Človeka, ktorý má pekné a trblietavé reči, alebo človeka, ktorý má bezúhonnú minulosť?** To prvé mieri na **vonkajšok**, ktorý je možné naaranžovať a zahrať. To druhé mieri na **srdce**. **Osvedčil sa v tom, kde je teraz, alebo kde bol doteraz?** Ak áno, je predpoklad, že jeho integrované a vyladené srdce ho bude viesť k dobrým úmyslom a snahám aj v jeho novom postavení.

Na ilustráciu tohoto princípu si uveďme jeden príklad zo života známej hviezdy pop-hudby **Cliffa Richarda**. Bol to, človek, ako mnohí iste viete, ktorí síce veľmi pekne spieval, avšak **jeho život bol zúfalý**. V istom momente však prežil vnútorné obrátenie. Vtedy vyhlásil, že zanechá svoju kariéru speváka, a že bude učiť deti katechizmus. Dostal odpoveď: **Využívaj dar, ktorý si dostal. Spievaj. To je tvoje miesto. Ak si tam doteraz mravne zlyhával, chyba bola nie v speve, ale v tvojom rozladenom srdci.**

Necítiš tu aj ty jasnú výzvu k analýze svojho života v tom stave, ktorý žiješ? Necítiš tu odpoveď na tvoju túžbu po duchovnosti? Pýtaš sa: čo mám robiť?

**Si študentom?**

Poctivo študuj, nemárni čas zbytočnosťami, rozvíjaj svoje dary, rozlišuj ponuky, ktoré ti ľudia aj život ponúkajú, buduj si vzťahy.

**Si úradníkom?**

Konaj svoju prácu svedomito. Nepremárni všetok pracovný čas klebetami a nudou.

**Si predavačkou?**

Usmievaj sa na zákazníkov a každý, aj keď mu nevyhovieš, nech má dojem, že sa stretol s človekom.

**Si vedúcim pracoviska?**

Buď láskavý a objektívny k svojim podriadeným, staraj sa o ich dobro, za čo si zodpovedný.

**Si pedagógom?**

Študuj sám a snaž sa odovzdať čo najviac vedomostí, čo najprístupnejším spôsobom. A pravdivo. A nemysli, že vieš, alebo že musíš vedieť všetko.

**Si rodič?**

Nájdi si na deti čas a venuj sa im. Cháp ich a pristupuj k nim s láskou.

**Si manžel, manželka?**

Nájdi si k svojmu partnerovi nový vzťah. Nedovoľ, aby váš vzťah vychladol, alebo aby sa celá vaša energia upriamila len na vaše deti, alebo vaše povolanie.

**Si športovec?**

Nerob zo športu obchod, alebo prostriedok zisku. Ale snaž sa formovať seba a opravdivo reprezentovať.

**Si umelcom, robotníkom, inžinierom, lekárom, kňazom...?**

Každý stav má v Božom pláne miesto a opravdivú váhu. **Každý stav potrebuje byť preniknutý evanjeliovou spiritualitou.**

**Je jasné, že toto všetko neznamená, že sa nemáme snažiť o zmenu stavu, ak je to v rámci pravidiel.** Treba rásť a prijímať aj iné stavy a úrady. Lenže nie ako únik pred nespokojnosťou v tom stave predchádzajúcom (príklad s kňazom, ktorý chce vstúpiť do rehole, pretože nie je spokojný v diecéze. Vstup do rehole nemôže byť únikom, skôr je to túžba, po načúvaní Božiemu povolaniu s mojím životom alebo túžba po kráčaní ďalej. Toto je jeden zo znakov, že kandidát nie je schopný na prijatie do rehole...). **Ak si sa osvedčil v málom, môžu ti byť zverené väčšie veci (por. Mt 25, 21).**

Modlime sa na záver **modlitbu sv. Otca Jána Pavla II., ktorú zložil k roku sv. Cyrila a Metoda, ktorý sa slávil pre 10 rokmi:** Svätý Cyril a Metod,  
nadchnutí Kristovou láskou ste zanechali všetko, aby ste slúžili evanjeliu;  
ochraňujte Božiu Cirkev i Petrovho nástupcu na rímskom stolci,  
ochraňujte biskupov a kňazov, rehoľníkov a rehoľné sestry,  
misionárov a misionárky, otcov a matky, mladíkov, devy a deti,  
chudobných, chorých a trpiacich, **aby každý z nás na tom mieste,  
kam ho postavila Božia prozreteľnosť, bol statočným robotníkom na Pánovej žatve**. Amen.