Jedná dôležitá kazateľská zásada hovorí, že kázeň je vtedy dobrá, keď pohne poslucháčov k zmene života. Dnes nejeden kazateľ úprimne závidí Jánovi Krstiteľovi. Jánove kázne sa tak dotkli sŕdc ľudí, že sa ho pýtajú: „Čo máme teda robiť?” Bez tejto otázky nemôžeme hovoriť o pravej zmene života. Ak by boli zástupy odišli od Jána pokrstení, ale bez snahy zmeniť svoj život, bola by Jánova námaha zbytočná, snáď len pre pobavenie ľudí. Ak sa pýtajú, čo majú robiť, je to znak toho, že Boh sa dotkol ich sŕdc a oni pocítili, že musia zmeniť svoj život.  
  
Jánova odpoveď obsahuje dve hlboké myšlienky: Po prvé, že sa máme s druhými podeliť o to, čo máme. Sebectvo a lakomosť je najväčším nepriateľom duchovného života. Všetko, čo človek vlastní má dvojaký zmysel. Prvým je to, že majetok má pomáhať, aby človek slušne prežil svoj život. Aby nadobudol základnú životnú úroveň, na ktorú má právo. Vlastníctvo mu má pomôcť, aby mohol dosiahnuť svoje životné plány a realizovať sa. Je však aj druhý rozmer majetku. Hodnota majetku nadobúda svoj plný zmysel, keď človek sa vie s majetkom aj podeliť s druhými. Je to napokon aj v prirodzenosti každej ľudskej námahy. Ak sa napríklad rodičia namáhajú, tak nie je to len preto, že realizujú svoje plány, s ktorými vstúpili do manželstva, ale zároveň už myslia na dobro svojich detí. A keď deti dorastú, tak im rodinný majetok nepredávajú, ale ho medzi deti podelia. Schopnosť dávať nemá byť dominantná len v kruhu svojich najbližších. Človek by mal vedieť obdarovať aj cudzích ľudí. Už teraz by sme mali vedieť komu mimo rodiny, prinesieme nejaké vianočné prekvapenie, obdarovanie. Po druhé, Ján nežiadal zmenu zamestnania. Nepovedal colníkom: zmeňte zamestnanie, lebo ako colníci nemôžete byť nikdy dobrými ľuďmi. Povedal im: “Nevymáhajte viac, ako vám určili”. Ani vojakom neprikázal zmeniť zamestnanie, ale im povedal: “Nikoho neobťažujte, nikomu neubližujte a buďte spokojní so svojím žoldom”. V každom povolaní môže človek robiť dobro. Nie sú povolania dobré a zlé, podporujúce nábožnosť a proti kresťanskej morálke. O všetkom rozhoduje človek a nie povolanie. Ak by sa niekto naozaj ocitol v takom povolaní, že by musel konať proti Božím príkazom, je povinnosť toto povolanie zmeniť, alebo sa začať správať zásadovo.   
  
Pýtajme sa teda ja my Ježiša, čo máme robiť. Náš advent nech neskončí len pri sv. spovedi, ale nech nám prinesie aj praktickú zmenu do života. Kto sa nechce pýtať, nič sa nedozvie. Ak sa nechceme pýtať, čo máme robiť, aby sme skvalitnili svoj život, tak je to znamením, že sme sami so sebou spokojní, alebo sa bojíme, že by sme sa museli zmeniť a tak sme radšej ticho. Želám si aj ja, ako Váš duchovný Otec, ako kazateľ, aby ste prišli za mnou, keď by to bolo treba a opýtali sa: Čo mám robiť? Aby sme mohli spoločne hľadať odpoveď.

**Čo máme robiť?**  
  
Veľa profesií prežíva pred vianočnými sviatkami hektické chvíle: obchodníci, bankoví úradníci, šoféri, umelci, učitelia. Hektické chvíle prežíva aj jedna profesia, ktorá je cez advent „vyťažená“ viac ako inokedy – kňazi. Chcú sa podobať na Jána Krstiteľa a vyzývať ľudí na pokánie, zmenu života a na prijatie sviatosti zmierenia. Kňazi často vidia napätie medzi tým, v akého Krista veria ľudia, akého im ponúka gýčový predvianočný čas a aký bol Kristus v skutočnosti. Ján Krstiteľ predstavuje Krista, ktorý je na míle vzdialený od vianočnej karikatúry. Ján pripravuje ľudí na prijatie Mesiáša, ktorý bude náročný a bude vyžadovať jednoznačné postoje. Jeho krst bude mať účinky ohňa, ktorý prepáli pokrsteného človeka, tak ako sa prepaľuje kov v ohni. Bude sa podobať na roľníka, ktorý oddeľuje pšenicu od pliev a plevy dá spáliť v neuhasiteľnom ohni. Vo vzťahu k nemu a k jeho učeniu nebude priestor na kompromisy. Vyžadovať sa budú jednoznačné postoje.   
  
Ján Krstiteľ vo svojej katechéze odpovedá konkrétne zástupom, ale aj mýtnikom a vojakom, čo majú robiť. Jeho odpovede by sa dali všeobecne formulovať takto: cesta k Bohu vedie cez milosrdnú lásku k blížnym. Ján nežiada od ľudí, aby s ním ostali na púšti. Práve naopak, majú zostať na mieste a robiť to, čo robia, ale iným spôsobom. Ježiša treba prijať v normálnom živote, v konkrétnom pracovnom, rodinnom a spoločenskom stave a netúžiť po nejakých mimoriadnych udalostiach. Pri stretnutí s kňazmi, predovšetkým pri sviatosti zmierenia, by sme sa mali aj my podobne pýtať: Čo máme robiť? Čo máme robiť, aby sme verili v pravého Krista? Čo máme robiť, aby sa stal súčasťou nášho života? Čo máme robiť s našimi hriechmi? Čo máme robiť, aby sme dokázali odpustiť? Čo máme robiť, aby sme boli milosrdní? Kto sa pýta zodpovedne, mal by dostať aj primeranú odpoveď. Mali by sme sa v týchto dňoch intenzívnejšie modliť za kňazov, aby nám pod vedením Ježišovho Ducha dokázali dať tú najlepšiu odpoveď. Mali by sme sa však modliť aj za seba, aby sme mali odvahu zmeniť svoj život. Modlime sa, aby sme mali odvahu pri sviatosti zmierenia povedať celú pravdu o svojom živote. Aby sme mali odvahu prijať to, čo nám Ježiš odporučí prostredníctvom kňaza. Doprajme kňazom, aby sa mohli v týchto dňoch tešiť z obrátenia hriešnikov.

**3. nedeľa adventná (C)** Lk 3, 10-18 - ČO MÁM ROBIŤ?

Ako, akým spôsobom by mal človek dať najavo, že to s osobným obrátením myslí naozaj vážne? **Tak, že sa bude správať preukázateľne inak, ako predtým.** Nie je možné vnútorné obrátenie bez vonkajšej zmeny v správaní. Ján Krstiteľ ponúka na to konkrétne príklady pre odlišné kategórie ľudí.

1. **RODINA.** Na Blízkom východe panovalo **všeobecné kulturálne presvedčenie, že ak niekto má niečoho viac, musí byť na druhej strane niekto iný, kto má automaticky o to, o čo má tento viac, menej.** Ak má napríklad niekto **dvoje šiat**, všeobecne sa predpokladá, že bude niekto, kto nemá žiadne. V tejto kultúre túžba človeka mať viac ako potrebuje sa pokladala za čistú a jasnú chamtivosť a nenásytnosť. A nenásytnosť sa pokladala za **nehanebnú vlastnosť**.

Aj napriek tomu však človek nebol povinný vyjsť poza svoju širokú rodinu a darovať svoje druhé šaty niekomu mimo nej. Keď Ján Krstiteľ hovoril o povinnosti delenia sa, celkom iste nemyslel na to, aby sa ľudia delili s niekým mimo vlastnú rodinu. Túto kulturálnu povinnosť si mohol človek splniť jednoducho tak, že napríklad svoj druhý kabát daroval niekomu zo svojej užšej či širšej rodiny. Konečne, presne toto je to, na čo myslí Starý zákon, keď hovorí o „blížnom“: **Blížny nie je niekto mimo rodiny človeka, ale člen vlastnej bližšej či vzdialenej rodiny.** (por. Dt 15, 22)

Táto úroveň delenia sa bola ešte viditeľnejšia v prípade **delenia sa o jedlo** (Lk 3, 10). Nakoľko roľníci žili na takej životnej úrovni, že len-len prežívali, nikdy nemali nadbytok, z ktorého by mohli rozdávať niekomu mimo svojej vlastnej rodiny.

Bude ešte chvíľu trvať, kým v evanjeliu dokáže Ježiš presvedčiť hladných apoštolov (a cez nich vlastne celý dav), aby sa dokázali deliť aj s ľuďmi, ktorí sú mimo ich príbuzenských zväzkov (por. Lk 9, 10-17: udalosť rozmnoženia piatich chlebov a dvoch rýb). Ich vízia bola dosť ohraničená na už spomínaný široký rodinný kruh. Lenže aj v rámci rodiny (teda tejto úzkej vízie delenia sa) sa nachádzala chamtivosť a sebectvo (por. Lk 12, 13-15: ktosi prišiel za Ježišom a prosil ho, aby povedal jeho bratovi, aby sa s ním podelil o dedičstvo). **Toto je dôvod, prečo Ján Krstiteľ v dnešnom evanjeliu (už pred vystúpením Krista) nalieha, aby rodinné vzťahy boli umiestnené do zdravej rovnováhy.**

2. **Mýtnici.** Ďalší, ktorí prišli za Jánom Krstiteľom, boli mýtnici. Ich úlohou bolo vyberať **poplatky za prevážaný tovar** od tých, ktorí buď vstupovali na nejaké presne vymedzené územie, alebo z neho odchádzali, alebo cezeň prechádzali, alebo keď prechádzali **nejakým významným bodom**, akým bol napríklad most, brána alebo prístav.

Títo mýtnici, akí stáli aj pred Jánom Krstiteľom, pracovali pre ľudí, ako boli napríklad Zachej (Lk 19, 2), **„hlavný“ mýtnik**. V Rímskej ríši bol hlavným mýtnikom obyčajne domáci človek z danej krajiny, ktorý sa **uchádzal o právo vyberať mýto**, no ktorý – akonáhle bol na túto pozíciu vybratý – musel za ňu hneď Rímu **zaplatiť dosť veľký poplatok**. Bolo potom jeho úlohou, aby si túto sumu **kompenzoval** na mýtnych poplatkoch, ba, samozrejme, aby mal dokonca aj **zisk**.

Zamestnancami hlavného mýtnika boli obyčajne **ľudia bez domova a koreňov**, teda ľudia totálne neschopní nájsť si iné zamestnanie. Historické pramene hovoria, že každý podvod a vydieranie z ich strany obohatilo skorej ich zamestnávateľa, ako ich osobné vrecká. Jednako však, **mnohí z týchto zamestnancov boli féroví a čestní**. A iba málo hlavných mýtnikov bolo takých „bohatých“, ako bol napríklad Zachej. Celý systém bol riskantný, otvorený pre zneužívanie a ďaleko od toho, aby bol ziskovým.

Ján Krstiteľ oslovuje v dnešnom evanjeliu ani nie tak hlavných mýtnikov, ako skorej ich zamestnancov, a vyzýva ich, aby boli spokojní so „sumou, ktorú im určili“ (Lk 3, 13).

3. **VOJACI.** V Palestíne v čase, v ktorom sa odohráva tento evanjeliový dialóg, neboli prítomné žiadne rímske légie a palestínski Židia boli od čias Júlia Cézara oslobodení od služby v rímskej armáde. **Títo vojaci boli teda pravdepodobne židovskí muži, ktorí slúžili Herodesovi Antipasovi.** Ľudia nimi pohŕdali, pretože pracovali pre bábkového kráľa, ktorého dosadil na trón Rím, a snažili sa posilniť nadvládu Ríma, tejto Palestínu okupujúcej mocnosti. **To, že títo vojaci sa snažili o „obrátenie“, je rovnako pozoruhodné ako túžba mýtnikov začať žiť lepší život.**

Ján Krstiteľ im doslovne hovorí: „Nerobte razie alebo nevyhrážajte sa ľuďom udaniami.“ Inými slovami: Nevydierajte ľudí. Buďte spokojní s tým, čo dostanete, t. j. so svojím žoldom. Táto výzva Jána Krstiteľa sa však takmer presne podobala popisu ideálu správania vojaka, ktorý pochádzal od cisára Augusta. [1]

V troch príkladoch, ktoré uvádza Ján Krstiteľ (ilustrujúcich chamtivosť, sebectvo a zneužívanie moci), sa nenachádza nič viac než len **obyčajná spravodlivosť**. Ján Krstiteľ nežiadal od ľudí, ktorí prišli za ním, žiadne mimoriadne prekračovanie hraníc vo svojej snahe a žitie lepšieho života. **Vyžadoval od nich iba to, aby sa správali, ako sa správať mali.** Aby sa uspokojili **s tým, čo potrebujú**. Ak majú navyše, aby dali tomu, kto nemá. Nech je ten iný povedzme aj člen vlastnej rodiny. Ján Krstiteľ nejde ešte poza židovský ideál. Nežiada viac.

Podobne **aj s mýtnikmi**. Nežiada, aby zanechali mýtnicu a s ňou toto povolanie, ktoré v sebe skrývalo riziko zneužívania. Ani neodporúča, aby tento nespravodlivý systém vyberania daní bol zrušený. **Jednoducho od nich vyžaduje, aby sa správali férovo, čestne a spravodlivo v rámci medzí, ktoré im vytýčili.**

Podobne aj vojaci. Neboli vedení k tomu, aby vo svedomí prehodnotili svoj stav a jeho opodstatnenosť. **Čo im Ján Krstiteľ radí, je, aby robili dobro v rámci tohto stavu.**

**Ježiš Kristus potom ide už ďalej.** On sa neuspokojuje len s tým, aby človek konal spravodlivo. **On už volá k prekračovaniu hraníc:** o delenie sa nielen s členmi vlastnej rodiny, ale s každým, kto je v núdzi; o možné opustenie systému, ktorý je nespravodlivý vo svojom jadre, akým mohol byť napríklad aj systém vyberania mýta, a o odôvodnený a otvorený nesúhlas s praktikami, ktoré nie sú dobré, aké sa mohli praktizovať napríklad medzi vojakmi. **Myslím, že keby spomínané skupiny ľudí prišli za Ježišom Kristom, on by bol voči nim ešte trocha náročnejší, ako Ján Krstiteľ.**

Na tom ale nezáleží. Lekcia dnešného evanjelia je pre nás tak či tak veľmi užitočná. Mnohí sme totiž ešte nedorástli ani do spirituality Jána Krstiteľa. Až keď sa osvedčíme v malom, môžeme ísť ďalej, k väčšiemu.