**ZMYSEL NÁŠHO TELA.**

Medzi zázrak, ktorý môžeme dennodenne obdivovať, patrí ľudské telo. Básnici o ňom skladajú básne. Speváci o ňom spievajú. Maliari ho maľujú. Vedci ho skúmajú a lekári liečia. Ježiš použil telo ako znamenie svojho zmŕtvychvstania. Chce, aby sa ho apoštoli dotkli. Prosí ich, aby mu dali jesť. Naša viera nás učí, že aj ľudské telo stvoril Boh. Vytvoril jedinečné spojenie medzi telom a dušou, aby mohol existovať človek, aby sme mohli žiť aj my. Dal ľuďom schopnosti, aby sa aj oni podieľali na vzniku ľudského tela.

Boh dôstojnosť tela vyzdvihuje aj tým, že chcel, aby telo prijal Boží Syn a stal sa človekom. Preto Ježiš, ako každý iný človek, žil na zemi so svojim telom. Jedol a oddychoval. Pomáhal ľuďom liečiť ich choré telá. Napokon vydal svoje telo mukám bolestí a ukrižovania. Ježiš po svojom zmŕtvychvstaní dokazuje, že jeho vzkriesené telo je to isté, ktoré bolo umučené a pochované a ktoré nesie stopy utrpenia. Toto Ježišove telo má však aj nové vlastnosti osláveného tela. Už nie je umiestnené v priestore a čase, už nepodlieha zákonom zeme, už patrí úplne jeho Otcovi. Tento fakt nás napĺňa radosťou, že aj my raz vstaneme z mŕtvych so svojim vlastným telom, ktoré bude tak isto oslávené a duchovné.

O našej dobe sa hovorí, že v nej prevláda kult tela. Tento kult nám ponúka krásne telá v obrazoch športovcov, manekýnok, hercov a herečiek. Medzi prosperujúce firmy patria tie, ktoré pomáhajú modelovať ľudské telo. My by sme ale nemali vidieť len v tomto hodnotu a možnosti tela. Mohli by sme sa stať nešťastnými ľuďmi. Veď niekto je nízkej alebo vysokej postavy. Niekto je chudý a iný silný. Často sa nevojdeme do mier, ktoré ponúka móda. Pritom aj to je našou povinnosťou, starať sa o naše telo, ale rozumne a normálne.

Načo máme teda naše telo? Kresťan si má vždy uvedomovať, že v jeho tele je prítomná duša. Podľa učenia sv. Pavla je naše telo akoby chraámom , v ktorom prebýva Boh. Telo je aj prostriedkom, ktorým vyjadrujeme naše ľudské pocity. Veď čo všetko prezrádzajú naše oči? Niekedy lásku, inokedy nenávisť. Čo všetko vidieť na našej tvári? Aj dobrotu, aj zlobu. Čo všetko dokážu urobiť naše ruky? Od geniálnych diel, až po vraždy. Kde všadiaľ nás vedú naše nohy? Tak po dobrých, ako aj zlých cestách. Telo je ale aj prostriedkom našej spásy. Nie je dokonalé a podlieha starobe a smrti. Práve utrpenie tela je veľkou pomocou k nášmu večnému životu s Bohom. Boh chce, aby sa niektorí ľudia utrpením dostali k spáse. Toto pochopiť znamená, že dokážeme prijať aj tie najväčšie bolesti. Veď každá bolesť má tú vlastnosť, že raz skončí a zachráni nás. Preto nemôže človek kvôli zmierneniu bolestí spáchať ani samovraždu, ani iným prikázať, aby ho zabili.

Tešme sa zo svojho tela. Robme všetko preto, aby sa v ňom naša duša cítila dobre. Nerobme si však z tela modlu. Tá sa ľahko premení na prach. Boh má pre nás pripravené dokonalejšie telo. Telo je naozaj zázračný mechanizmus. Pozerajme sa naň Ježišovými očami. Dajme telu takú hodnotu a zmysel, akú mu dal on.