**4. veľkonočná nedeľa - Jn 10,11-18** Demokratická spoločnosť vychádza z ideálu, že všetci ľudia sú si rovní. V realite bežnej demokracie to však nie je také jednoznačné. Vieme, že niektorí bohatí ľudia dávajú ostatným pocítiť, že majú *„navrch“.* Ďalší sa radi cítia ako *„celebrity“,* pričom nie je jasné, či toto označenie je pochvala alebo nadávka. O ľuďoch, ktorí majú veľký vplyv v politike, sa zasa hovorí ako o vodcoch alebo lídroch. Vieme, že politická strana, ktorá si nenájde schopného lídra, nemá šancu na úspech, akokoľvek by mala dobré úmysly a program.   
 V našej cirkvi si tiež hovoríme, že sme si rovní, dokonca sa oslovujeme ako *„bratia a sestry“.* Podobne ako v demokracii to však s tou rovnosťou ani v cirkvi nie je jednoznačné. Cirkev má ľudí, ktorí v jej mene vystupujú, ktorí predsedajú stretnutiam (bohoslužbám) a nesú väčšiu zodpovednosť za majetky i za ľudí cirkvi. Týchto ľudí poznáme ako biskupov a kňazov. Vystupoval však Ježiš ako biskup a kňaz? Zdá sa, že nie. Máme, pravda, v Novom zákone List Hebrejom, kde je Ježiš označený za jediného pravého veľkňaza, a z Jánovho evanjelia poznáme jeho titul *„dobrý pastier“.* Pastier bol u starých národov zodpovedný človek, nebola to podradná úloha. Ako pastieri sa titulovali králi a kňazi. Keď evanjelium hovorí o Ježišovi ako dobrom pastierovi, vedome spája predstavu dobrého pastiera s dobrým kráľom a kňazom a súčasne Ježiša vyzdvihuje voči ostatným ako najopravdivejšieho pastiera. Vo svetle vzkriesenia je Ježiš ten naozaj *„dobrý pastier“,* ktorý neuteká, keď prichádza vlk, ktorý svojich ľudí dobre pozná a má ich dôveru, a napokon ten, ktorý dáva aj život za svojich ľudí.  
  
V Jánovom evanjeliu sa zdôrazňuje, že naozaj dobrý pastier je vodca, ktorý nechce mať *„navrch“,* ale pre iných pracuje, obetuje sa, vie sa ľudí zastať, je dôveryhodný... V 10. kapitole u Jána sa výpoveď o Ježišovi, že je dobrý pastier, dopĺňa s iným výrokom – že on je dvere k ovciam. Tým sa chce povedať, že Ježiš ako pravý pastier je súčasne meradlom vodcovstva pre ostatných. Kto k ľuďom prichádza dverami (v Ježišovom duchu), ten je dobrý pastier. Autorita takéhoto pastiera sa nezakladá na samotnom postavení (funkcii), ale podobne ako u Ježiša na dvojstrannom vzťahu – k Bohu Otcovi a ľuďom: *„Poznám Otca, poznám svojich a oni poznajú mňa.“* Takýto pastier v Ježišovom duchu nepotrebuje a nechce byť tým, čo má *„navrch“,* jeho postavenie pochádza zo vzťahu k Bohu a ľuďom. Prácu pre ľudí chápe ako Božie poslanie a súčasne ako odpoveď na potreby ľudí. Keď sa nad tým zamyslíme, takéto pastierstvo, takýto zodpovedný vzťah k Bohu i ľuďom, nie je niečo vyhradené len pre niektorých ľudí z tých mnohých, čo sa hlásia za kresťanov, ale pre všetkých. Toto aj cirkev zdôrazňuje pri každom krste, keď pokrstenému človeku hovoríme: Stal si sa ako Ježiš Kristus kňazom, prorokom a kráľom...   
  
Načo potom potrebujeme aj iné kňazstvo – to, ktoré sa nazýva služobné, ale v praxi môže vyznieť ako vládnuce? Povedal by som to tak: Milý brat, milá sestra, ja ťa nemôžem a nechcem nahradiť v tvojom poslaní byť kňazom (dobrým pastierom) v Ježišovom mene. Chcem ti však pomôcť k tomu, aby si ním naozaj bol. Tak, ako ruženec tvorí reťaz perál alebo uzlíkov, a niektoré z nich sú viac prepájajúce, upevňujúce, hoci sú na jednej úrovni s ostatnými, tak je to aj v cirkvi. Niektorí z nás v reťazci ľudských vzťahov a vo vzťahu k Bohu sú prepájajúci viac ako ostatní. Preto už v starom Ríme nazývali kňazov pontifices (stavitelia mostov). Neskôr však prišlo k neželanému deleniu medzi kresťanmi v cirkvi, keď jedni boli klerici (vzdelaní, zasvätení) a druhí laici (ľudoví, obyčajní). Až II. vatikánsky koncil sa postavil proti tomuto povrchnému rozdeľovaniu. Keď sa schvaľoval dokument o cirkvi (Lumen gentium), najprv sa navrhovalo, aby sa tam hovorilo o pápežovi, biskupoch a kňazoch, a až následne o veriacich ľuďoch, ako aj oni majú podiel na živote cirkvi. Vtedy zasiahol jeden z moderátorov koncilu kardinál Léon Suenens z Belgicka a presadil názor, že na prvom mieste sme spolu cirkvou ako Boží ľud, ktorý je svätý, prorocký a kňazský. A až na druhom mieste sa má hovoriť o kňazoch, biskupoch a pápežovi ako o tých, ktorí slúžia jednote Božieho ľudu.  
Takže modlime sa dnes za kňazské povolania a podporujme tieto povolania, ale ak chceme mať naozaj dosť a dobrých kňazov, nevytrhávajme ich z Božieho ľudu, neposielajme ich *„navrch“,* ale žime spolu svoje povolanie ako Boží ľud. A modlime sa aj za seba, aby sme boli ako kresťania v Ježišovom duchu jeden druhému dobrým pastierom, priateľom, dobrou sestrou a bratom. Až potom budeme v demokratickej spoločnosti i v našej cirkvi takí, akých nás chce mať Boh – nie rovnakých, ale bratských, sesterských, rovnocenných.

**4. nedeľa veľkonočná (B) 2006**Jn 10, 11-18; **Vedenie verzus hnanie**UPeCe, Bratislava; 7. 5. 2006

**Írsky kňaz Liam Swords**, pracujúci v Paríži spomína na nasledovnú príhodu: „Pred niekoľkými rokmi som robil reportáž pre televíziu. Mala byť zo Španielska. Napakovali sme si teda jedného dňa batožinu a spolu s ostatnými členmi tímu sme vybrali sa do Španielska. **Na našej ceste z Madridu do Salamanky sme sa uprostred poludnia zastavili, aby sme sa najedli.** Bolo to vo vysokých suchých španielskych horách, kde bolo málo stromov a kde nebolo ľahké nájsť tieň, pod ktorým by sme neboli cítili hroznú horúčosť poludňajšieho slnka. Keď sme sa konečne usadili a spravili si pohodu, **zadívali sme sa na krajinku okolo seba**. Bola hornatá, pustá, bez najmenšej známky ľudského života. Iba kde tu sa nachádzala nejaká tá vegetácia. Kde-tu sa mihli jašterice, prebehujúce od jednej skaly ku druhej. Keď sme tak jedli svoje obložené chleby a meditovali nad prostredím, ktoré nás obklopovalo, **zrazu sa v diaľke na horizonte z ničoho nič vynoril pastier so stádom oviec.** Prichádzal rovno k nám. Po chvíli sa vynoril na opačnej strane **druhý pastier tiež zo stádom svojich oviec** a tiež sa približujúci k nám. Stretli sa rovno pred nami. Priateľsky sa pozdravili, podali si ruky a dali sa do rozhovoru. Začali sme tŕpnuť. Ovce sa začali totiž miešať. Hovoríme si: «To teda bude ale miglajz. Sme zvedaví, ako si tie svoje ovce rozdelia.» No naše starosti boli márne. **Keď sa pastieri rozlúčili, každý zobral svoju palicu, buchol ňou o zem, zapískal, čosi zakričal po španielsky a pohol sa ako Mojžiš do zasľúbenej zeme.** A jeho ovce sa vybrali za ním. Po chvíľke sa sformovali zasa dve krásne stáda v pôvodnom zložení. A my sme len čumeli."

Páter Swords pokračuje: „Táto skúsenosť ma naučila viac než všetky predmety v seminári dohromady. **Nikto mi v seminári totiž nepovedal, že ovce sa vedú a nie ženú!!!** Vedú sa tak, že pastier ide na ich čele a nie ženú palicou zozadu. Jediné ovce, ktoré som kedysi videl keď som bol malý boli ovce, **ktoré ich majiteľ hnal na mestský trh, aby ich tam predal.** A toto hnanie bolo vždy doprevádzané krikom, škaredým kliatím, údermi palicou a štekaním a hryzením psa. Beda ovci, ktorá sa náhodou odchýlila od stáda. Nebolo pre ňu zľutovania ani zo strany majiteľa ani zo strany psa."

Myslím, že tento obraz nám veľmi jasne poukazuje na to, o čom Ježiš dnes podobenstvo o sebe ako Dobrom Pastierovi hovorí a čo ním chce zdôrazniť. **Ovce sú vedené a nie hnané.** U žiadnych iných zvierat sa táto myšlienka neprejavuje výraznejšie, ako práve u oviec. **Preto Ježiš použil tento obraz, aj keby sa nám mohol zdať snáď nevhodný alebo dokonca urážlivý.**

**Na koho Ježiš týmto podobenstvom myslel?** Samozrejme predovšetkým **na seba**. Seba **porovnával s vodcami ľudu vo svojej dobe**. Títo vodcovia - veľkňazi, farizeji a zákonníci - boli vodcami, ktorých vodcovstvo bolo založené na nútení, hnaní a sankciách. Samozrejme, ľudia robili, čo sa od nich požadovalo, no nebolo to slobodné, nebolo to z presvedčenia a predovšetkým nebolo to budujúce. Pre ľudí to bolo deštruktívne. Žili v atmosfére strachu. **Ježiš týmto podobenstvo predstavil nový štýl vodcovstva: Je to vodcovstvo založené na vzťahu, na nenápadnom vplyve, na sile príkladu, na sile pozvania, na inšpirácii.** Ježiš nikdy nikoho nenútil do ničoho. Ježiš sa snažil urobiť svoje posolstvo silným, príťažlivým, niečím, po čom sa túži, za čo sa dokonca oplatí dať svoj život. A mnohí sa takto aj rozhodli robiť. No nikdy ľudí nasilu do ničoho nenútil.

**Ježiš týmto svojím posolstvom predstavil vodcovský štýl pre všetkých svojich nasledovníkov.** Nielen **pre kňazov**, ale aj pre **rodičov**, **pedagógov** či **vychovávateľov**. Nie nadarmo je táto nedeľa pokladaná za nedeľu kňazských povolaní. **Slovo pastier sa spája s úradom kňaza.** No mnohí, poznajúc nás a naše spôsoby a metódy pastoračnej práce **si asi pomyslíte svoje**, keď počujete o dobrom pastierovi ako vzore pre ostatných pastierov Cirkvi. A je to naozaj pravda. **Musím to priznať, že mnohí z nás sa naozaj radšej uchyľujeme k núteniu, vyhrážaniu, moralizovaniu, palici a často aj vyhrážkam ako k vedeniu.** No ono to bohužiaľ nefunguje.

Dovolím si tu dnes celkom nahlas povedať aj kritiku do vlastných radov. **Trocha máme dnes vo svete obavu pred šíriacim sa islamom.** Jeho rast je hrozivý. A tak **mnohí majú dojem, že toto náboženstvo je pre ľudí atraktívnejšou alternatívou, ako napríklad kresťanstvo**. No pravda je kdesi inde. V islamských krajinách sa ich obyvatelia automaticky pri sčítaní ľudu berú ako moslimovia. **Ľudia nemajú slobodu si vybrať.** Ak by sa niekto v týchto krajinách rozhodol stať sa napríklad kresťanom, hrozí mu smrť. Niečo podobné sa deje aj v Európe v moslimských komunitách. **Obrátenia z islamu na kresťanstvo sú veľmi zriedkavé kvôli strachu** (Afganistan, Abdul Rahman, 41, Marec 2006)**.**

**Priznajme si, niečo podobné panovalo kedysi aj v kresťanskej Európe.** Nebolo to síce presne to, čo s islamom. No predsa kresťanstvo bolo v mnohých krajinách štátnym náboženstvom a ľudia teda o iných alternatívach ani neuvažovali. A tak potom zúčastňovanie sa na kresťanských aktivitách bolo aj keď nie celkom povinné, ale pokladalo sa za štandard, alebo aspoň za niečo veľmi užitočné, ak človek chcel mať pokoj. **Dnes sme ale inde. Ľudia majú veľa alternatív. A na nútenie sú veľmi citliví.** Preto metóda nútenia alebo dokonca hnania dnes už nefunguje. **No stále funguje metóda vedenia.** Len otázka je, či sme na ňu pripravení.

**Ako funguje?** V prvom rade my, ktorí sme sa rozhodli hlásať Krista ukrižovaného a vzkrieseného **musíme byť presvedčení o jedinečnosti tohto Krista**. Ak on priviedol nás k životu, potom bude schopný priviesť k životu aj iných. Preto animácia za Krista je v prvom rade teda presne to, čo toto slovo hovorí: animácia. **Je to pozvanie ľudí k životu.** Je to skorej **ohlasovanie alternatívy**. A keď hovorím o alternatíve mám na mysli to, že mnohí ľudia už vyskúšali všeličo možné a majú s tým svoje skúsenosti. Bohužiaľ často sú to skúsenosti hlboko negatívne. Lenže toto sa nedá ľuďom dokazovať. Často musia sami skúmať skúsenosti, ktoré mali. **Jedinou správnou alternatívou a jedinou cestou, pravdou a životom je Kristus.** **A ľudia musia sami, slobodne a uvážene, prijať túto pravdu zo svojho vlastného rozhodnutia.** Toto isté platí aj o výchove v škole prípadne v rodine (aj keď tu - vo **výchove detí** v rodine a **študentov** **v škole** sú **isté výnimky**. V rodine deti treba - primeraným spôsobom - do istých vecí, do ktorých sa im nechce, i nútiť. No akonáhle sú schopné premýšľať, k **núteniu treba pridať i výklad, inšpiráciu**. Toto je ťažké, ale deti musíme zapaľovať za to, čo majú robiť. Púhy príkaz a nútenie nestačí. Škola je tiež špecifická. Niekedy sa stretávame dokonca i u vysokoškolákov s tým, ako flákajú svoje povinnosti. Študentov treba viesť k zodpovednosti za svoj život. Na štúdiá ich nikto nenútil prísť a preto im treba jasne dať najavo, že ak chcú diplom, musia pre to niečo urobiť a keď neurobia, žiaľ môžu so školou skončiť. Tu je teda nutný i tlak. Študentovi treba dať najavo, že voči škole má svoje povinnosti a z týchto nie je možné zľaviť. Ak ich fláka, je to jeho voľba a in sám musí za to niesť zodpovednosť. Samozrejme, aj k takémuto tlaku treba pridať inšpiráciu alebo snahu o zapálenie toho, človeka pre vec, ktorá sa od neho žiada.)

**Sv. Otec** Ján Pavol II. sa r. 2000 a znova dokonca na Slovensku v Petržalke r. 2003 vyjadril podobne o kresťanskom posolstve: je to **ponuka**. A my ho musíme ľuďom predkladať ako také, ako ponuku. Ľudia sa môžu preň rozhodnúť ako pre cestu svojho života, avšak úplne slobodne. Našou jedinou povinnosťou je príťažlivým a presvedčivým.