Zbabelý národ z nás robí Smer

Podávať trestné oznámenie za výrok novinára Martina Šimečku o zbabelom národe z úst toho najväčšieho zbabelca, navyše premiéra je hodné Ficovmu divadlu. Isteže Slovensko nie je zbabelý národ, iba národ kde žijú zbabelci, hrdinovia a tí ostatní, ktorí sa pridajú tam, kde sa im to hodí. Čo je však povzbudivé, vo svojich dejinách sme mali nejednu hrdinskú osobnosť, ktorá sa postavila tyranii, útlaku a zlu. Stáli na tej správnej strane v ktoromkoľvek období našich dejín, no nie však teraz. Vládna koalícia a ich najväčší „mierotvorcovia“ nás dennodenne presviedčajú aké to je, byť zbabelý. Áno, v ich podaní sme suverénny a hrdý národ. Má to však chybný úsudok. V jednom rade kritizovať, až znevažovať všetko, čo je záujmom NATO a EÚ a na druhej strane sa k nim hlásiť, nie je výsada zvrchovanosti, ale diletantizmu. Byť hrdý a suverénny a pritom zapredať hodnoty slušnosti, spravodlivosti a ľudskosti pre lacnejší plyn, či neustále omieľať slovenské záujmy a povýšiť ich nad spoluprácu demokratických krajín proti agresii a zlu, nie je výsada suverénneho Slovenska, ale prejav zbabelosti a slabosti. Alebo je to všetko inak a táto kamufláž vládnej koalície len zakrýva latentnú sympatiu s autoritatívnym Ruskom? Prokremeľské trúby podporované akýmsi stáročným mýtom o bratskej symbióze Slovanov najprv nainfikovali svojou krvou voličov (ani veľmi nemuseli) aby sa potom pustili do dekadentného západu (akoby sme jeho súčasťou ani neboli). Smeráci a ich pridružení mecenáši pokrivenej reality nás varia v kotly, dúfajúc, že si zvykneme. No neuvarili sme sa za Mečiara a nebude tak ani za Fica, hoci straší, klame a intoxikuje Slovensko už druhé desaťročie.

Fico, ešte nedávno s akýmsi štítom len naznačoval aká vzdialená je jeho optika vnímajúca realitu (nielen tú covidovú), teraz na plnú hubu bez rešpektu k pravde hovorí o našich západných spojencoch ako o podporovateľoch vojny a zabíjania Slovanov. Buď je to strata súdnosti alebo ako už neraz, falošná hra. Ide mu len o európske peniaze, ekonomické výhody z členstva v EÚ a bezpečnostné záruky z členstva v NATO. Inak by ich zásady a hodnoty najradšej zahrabal pod čiernu zem. No ani mocné hlasivky a neokrôchaný jazyk nemôžu zakryť jeho zbabelosť. Svet je diferencovaný, odkedy sú národy, civilizácie, rozmanité kultúry vždy taký bol a vždy taký bude a súčasne s ním i vojna a mier. Je nemožné si jedno vybrať a druhé ignorovať, sú spojené nevyhnutnou mierou zisku a straty. Kto vedie vojnu musí počítať s reakciu, ak nepríde, vojna sa rozšíri. Pochopiteľne nie vždy, no pri agresoroch a imperialistoch vždy. To je historická zákonitosť. Fico deklaruje, že je na strane mieru, no ignoruje fakt vojny, ako zbabelec zapredá i česť, slušnosť, odvahu či spravodlivosť, len aby nemusel priznať pred svojimi voličmi, že Rusko je agresívna, diktátorská a vojnová krajina, ktorá ohrozuje mier všade, kde sú jeho vojaci. A Ukrajina je jeho obeť a je našou povinnosťou (nie len susedskou) jej pomôcť sa brániť, nie len lízať rany. Jeho výzvy na  mier a rokovaní sú len výkrikom do tmy. Rusko nerozpútalo vojnu aby rokovalo o miery, ale aby ju vyhralo, aby Ukrajina prestala existovať a ruská duša zaplesala aká je jedinečná a nepremožiteľná. Pre Rusov sú víťazstvá strategicky dôležité, víťazstvá nie len na bojovom poli, ale i v športe, veď víťazstvo nie je dar ruskej jedinečnosti, neporaziteľnosti a večnej sláve. Ak chýbajú nové víťazstvá, tak sa oslavujú tie predošlé. Celá krajina tým žije, od útleho detstva až po hrob je to leitmotív ruského pohľadu na svet. Vo svojom naratíve má Rusko v každej vete mier, no už stáročia vedie vojny a nevie bez nich existovať. Vie to i Fico i všetci trollovia z piatej kolónie (možno Blahovi to ešte nedošlo), ale prečo o tom hovoriť, ak ich voliči to nechcú počuť.

Predvolebnú návnadu zhltla Ficovi značná časť slovenskej populácie, no nie väčšina a i keď sú tu ďalší strašiaci, pritakávači a milovníci diktátu a tvrdej ruky, stále je tu tá slušná časť Slovenska, stále je tu zdravý rozum, pravdivá realita a ľudia túžiaci po miery, po spravodlivom miery, nie len pre nás, ale pre všetkých.