(6. nedeľa veľkonočná (B) Blumentál, 28. 5. 2000) Jn 15, 9-17: Láska ako vlastnosť

Zasa o láske. **Je toho už veľa.** Veď predsa vieme, že milovať je nutné. Konečne, veď **každý z nás** - snáď až na malé výnimky - **má ľudí, ktorých úprimne miluje.** Máme však aj takých, **ktorých nemáme radi**. A nech robíme, čo robíme, nejde to. Jednoducho **sú pre nás nemilovateľnými**. Buď majú **vlastnosti**, ktoré nám nekonečne lezú na nervy, alebo sú medzi nami **problémy**, ktoré nie je možné definitívne vyriešiť a to aj napriek všemožným snahám. A toto nás potom **trápi** a keď počujeme v kostole slová, ako tie dnešné, aj nesmierne **frustruje**. **Ako teda definitívne vyriešiť tento problém?** Kam zamerať svoju snahu, aby sme boli ľuďmi lásky?

Problémom je to, že väčšina z nás si predstavuje, keď hovorí o láske alebo myslí na ňu, **vždy tých iných**. Keď Ježiš hovorí: "Milujte jeden druhého", hneď sa nám v mysli vynorí **tvár človeka**, ktorý nám je nepríjemný, a ktorého teda nevieme alebo nedokážeme milovať. Lenže láska nie je o iných. **Láska je o nás.** Láska to nie je ani tak spôsob vzťahu k iným, ako skôr **naša vlastnosť**.

Toto bola myšlienka, ktorá ma oslovila v jednej z kníh Anthony de Mella.[1](http://www.upc.uniba.sk/index.php?option=com_content&view=article&id=61:laska-ako-vlastnost&catid=33:kazne-v-roku-2000-b&Itemid=70#1) Anthony de Mello hovorí, že láska - tá, ktorá nám predkladá ako ideál Ježiš Kristus - má **štyri vlastnosti:** ***nerobí rozdiel, nič neočakáva, nie je si vedomá sama seba a rešpektuje slobodu.*** Tieto štyri vlastnosti demonštruje na príklade s **ružou**, alebo so **svetlom** alebo so **stromom**. U všetkých týchto vecí, v tom, ako žijú a pôsobia na svoje okolie, sa prejavujú tieto štyri vlastnosti. Pozrime sa na každú z nich:

**1)** Láska **nerobí rozdiel**. Pozrime sa na **ružu**. Môže povedať: "Svoju vôňu ponúknem ľuďom, ktorí sú dobrí a ktorí sú mi príjemní, ale zlým a nepríjemným ju odopriem"? Alebo si predstavme **lampu**: Mohla by povedať: "Nebudem svietiť nepríjemným"? Máte v izbe svetlo, a ste tam dvaja alebo traja. Na dvoch bude svietiť a na tretieho nie. Ako by to bolo vôbec možné? Alebo si všimnime ako prirodzene a bez rozdielu poskytuje ľuďom svoj tieň **strom**. Je mu jedno, kto si pod neho sadne. Či to je svätec, lebo darebák. Či je to človek, alebo zviera. Dokonca aj tým poskytuje svoj tieň, ktorí sa ho chystajú otýňať, alebo dokonca vyťať. **To je dôvod, prečo sme v evanjeliách nabádaní k tomu, aby sme boli ako Boh, ktorý dáva vychádzať svojmu slnku nad dobrých i zlých a svoj dážď posiela na spravodlivých i nespravodlivých...** Buďte teda dokonalí, ako je dokonalý váš nebeský Otec. Zamyslime sa nad úžasom a dokonalosťou ruže, lampy a stromu.

Ako je možné stať sa takýmto? Iste **nie** **násilím**. Ide to tak, že **prestaneme ľudí rozdeľovať** na hriešnikov a svätcov, na dokonalých a nedokonalých. Keď sa začneme na ľudí pozerať **ako na nevedomých** v tom zmysle, že čokoľvek v živote činia, činia to z nevedomosti, potom nastane v našom ponímaní týchto ľudí zmena. **Ľudia nepáchajú zvyčajne hriechy vedome.** Je toľko veľa príčin, prečo sme takí akí sme. Sme **poranení**; nevedia, aké **dôsledky** ich konanie má, sú teda krátkozrakí; **aj my sami** sme často príčinou ich postoja. Náš bývalý generálny predstavený (**P. Heinrich Heekeren, SVD**) povedal raz jednému bratovi, ktorý sa sťažoval na maniere svojho spolubrata: "Každý máme svoje dejiny. On sám možno nevie, prečo tak koná. Prijmi ho takého aký je." Mnoho činiteľov je v činnosti v ľuďoch, keď hrešia. A tak ani vlastne nevedia, prečo hrešia. Potom je pravda to, čo povedal Ježiš na kríži: **"Otče odpusť im, lebo nevedia, čo robia."** Pochopiť toto, znamená získať **schopnosť nerozlišovania**, ktorú tak obdivujeme u ruže, lampy alebo stromu.

**2)** Druhou vlastnosťou lásky je, že **nič neočakáva**. Podobne ako ruža, lampa alebo strom, **láska nič nechce za to, čo robí**. Ak máte muža, ktorý si vyberie ženu podľa **vena** a nie podľa jej vlastností, takéhoto človeka si nevážite. Nemáme však rovnaký postoj, **keď vyhľadávame iba tých ľudí, ktorí nás citovo uspokojujú a keď sa pozitívne staviame voči tým, ktorí nám dávajú, čo chceme a správajú sa podľa našich predstáv a keď sa správame negatívne k tým, ktorí nám nevyhovujú?**

Aj tu sa pýtame: Je možné urobiť niečo pre to, aby sme získali túto vlastnosť? Áno: **otvoriť oči a vidieť**. Vidieť tú svoju "takzvanú" lásku, takú akou ona v skutočnosti je: **zamaskovaným sebectvom a chtivosťou**.

**3)** Treťou vlastnosťou lásky je to, že **si nie je vedomá sama seba.** Láska sa z milovania teší tak, že o sebe a o svojej blaženosti ani nevie. **Nerobí to preto, lebo chce spôsobiť nejaký efekt.** Teší ju, že efekt spôsobuje, ale nerobí to preto. Často citovaná Matka Tereza hovorí: **"Boh nechce aby sme boli účinní, ale aby sme boli verní".** Ruža sa nestará, či ju bude niekto voňať alebo nie, tak ako ani lampa a strom sa nestarajú, či budú svietiť a spôsobovať tieň účinne či zbytočne. **Ich poslaním je voňať, svietiť, chrániť. Tak aj láska:** Jednoducho je. **Nemá žiaden účel.** "Pane, kedy sme ťa videli hladného, a dali sme ti jesť alebo smädného a dali sme ti piť?"

**4)** A konečne, poslednou, štvrtou vlastnosťou lásky je **sloboda**. **Vo chvíli, kedy sa objaví nátlak, kontrola, spor, láska zomiera.** Uvedomme si, ako nás ruža, lampa či strom nechávajú slobodnými v tom, aby sme rozhodli, či sa chceme alebo nechceme vystaviť ich vplyvu, či ich vôňu, svetlo alebo tieň chceme alebo nechceme vychutnávať. **Strom** sa nebude snažiť vtiahnuť vás do svojho tieňa, keď vám bude hroziť úpal. **Lampa** vám rozhodne nebude vnucovať svoje svetlo zo strachu, že sa potknete. **Len sa zamyslite na moment nad všetkým tým nátlakom, ovládaním a vnucovaním, ktorým ste zo strany iných vystavení, keď tak úzkostlivo žijete podľa ich predstáv, aby ste si tak kúpili ich lásku, alebo zo strachu, že ju stratíte.** Po každý raz, keď sa necháte ovládať či k niečomu donútiť, ničíte v sebe schopnosť milovať, čo je **vaša vlastná prirodzenosť**, pretože vy môžete iným robiť iba to, čo dovolia iní, aby ste vy robili im. Popremýšľajme teda o všetko tom ovládaní a vynucovaní, ktoré v živote praktizujeme, a snáď už táto úvaha samotná postačí k tomu, aby nás to opustilo. A **vo chvíli, keď sa tak stane, získame slobodu**. A sloboda je len iným slovom pre lásku.

Po úvahe nad týmito štyrmi vlastnosťami lásky snáď vieme, že **láska nie je nejaká stratégia, ale je to v skutočnosti vlastnosť človeka. Môže sa v nej kultivovať – ak chce – každý z nás.** Boh nám v tom pomáha. Amen.

**6. nedeľa veľkonočná (B) 2006**Jn 15,9-17; **Vypočuteľnosť modlitby**UPeCe, Bratislava; 21. 5. 2006

Neviem, **aké miesto má vo vašom živote modlitba**, no pre človeka, ktorý začal svoju duchovnú púť, t.j. púť nasledovania Krista, by malo byť jasné, že **bez modlitby nie je možné v takejto púti napredovať**. Modlitba je nevyhnutnou súčasťou duchovnej púte. Alebo ako to hovoria dávni autori: **„sine qua non"** duchovnej púte. Termín „sine qua non" znamená „vec bez ktorej to nejde". Modlitba je jednoducho kontakt s tým, od ktorého sme vyšli, ktorý je naším cieľom, zmyslom a **sprievodcom** na našej púti.

Mnohí však **nemáme dobrý život modlitby**. Môžu byť pre to rôzne dôvody: **nemáme čas**; nevieme, **ako na to**; no najčastejšie snáď: **sklamanie sa v modlitbe**. Totiž mnohí z nás sme sa už v živote modlili za množstvo vecí a predsa **máme dojem, že naša modlitba nebola vypočutá**. Poznáte snáď všetci situácie ako: modlíme sa za **vyzdravenie ťažko chorej matky** a tá zomrie, za **obrátenie alkoholického otca**, a ten nás veselo terorizuje ďalej a zmena nenastane; za **úspech na skúške** a ja nielenže neobstojím na skúške, ale vyhodia ma dokonca i zo školy; za vyriešenie **hladu vo svete**; za **ochranu pred mafiánmi**; za ich **obrátenie**; za... menujte ďalšie príklady, a predsa **zmena, ktorú by sme si želali nenastane**. Po takýchto skúsenostiach mnohí ľudia buď praštia s modlitbou, mnohí dokonca i s vierou.

A predsa **evanjelium, aj dnešného dňa, tvrdí, že naše prosby a modlitby budú vždy vypočuté**. „Nie vy ste si vyvolili mňa, ale ja som si vyvolil vás a ustanovil som vás, aby ste išli a prinášali ovocie a aby vaše ovocie zostalo; aby vám Otec dal všetko, o čo ho budete prosiť v mojom mene." (v.16). Toto uistenie o vypočutí našej modlitby sa nachádza **na mnohých miestach Písma**. Napríklad u **Lukáša**: „Aj ja vám hovorím: Proste a dostanete! Hľadajte a nájdete! Klopte a otvoria vám! Lebo každý, kto prosí, dostane, a kto hľadá, nájde, a kto klope, tomu otvoria. Ak niekoho z vás ako otca poprosí syn o rybu, vari mu dá namiesto ryby hada? Alebo ak pýta vajce, podá mu škorpióna? Keď teda vy, hoci ste zlí, viete dávať dobré dary svojim deťom, o čo skôr dá nebeský Otec Ducha Svätého tým, čo ho prosia!" (Lk 11, 9-13). A predsa, **ako to chápať, keď naše skúsenosti sú opačné?**

Problém: možno ste videli film **Bruce všemohúci**. Bol to človek, ktorý dostal od Boha jeho moc. Najprv mu vyčítal, že zle rozhoduje a tak mu Boh svoju moc odovzdal a poveril ho rozhodovaním za neho. Bruce pochopil! Keď sa na jeho stole zhromaždili milióny modlitieb a množstvo z nich veľmi protichodných a on to na svojom počítači vyriešil tým, že stlačil príkaz: „Všetky vypočuť!", nastal problém. Televízia začala prinášať správy o katastrofách a nešťastiach, ktoré sa kde-tu vo svete odohrali i o mnohých iných pikoškách. Skrátka ľudia majú rozdielne chute, želania a túžby a tak **nie je možné vypočuť dve alebo tri modlitby, ktoré majú úplne protichodné smerovanie**. Jeden sa modlí za dážď, iný za slnko, Srbi aby im Boh pomohol k víťazstvu proti Chorvátom, Chorváti naopak... Z toho vidíme, že vypočutie modlitieb každého ani vlastne nie je možné. Takto to v evanjeliu teda nie je myslené.

**Ale ako potom? Načo sa potom modliť?** Pozrime sa na uvedené dva výroky Kristove o istote vypočutia našich modlitieb z Jána z dnešného evanjelia a z Lukáša **zblízka** a všimnime si, **či nám náhodou pri ich počúvaní niečo neuniklo**. Najprv si uveďme tú druhú, z Lukáša. „Aj ja vám hovorím: Proste a dostanete! Hľadajte a nájdete! Klopte a otvoria vám! Lebo každý, kto prosí, dostane, a kto hľadá, nájde, a kto klope, tomu otvoria. Ak niekoho z vás ako otca poprosí syn o rybu, vari mu dá namiesto ryby hada? Alebo ak pýta vajce, podá mu škorpióna? Keď teda vy, hoci ste zlí, viete dávať dobré dary svojim deťom, o čo skôr dá nebeský Otec Ducha Svätého tým, čo ho prosia!" **„Proste a dostanete! Hľadajte a nájdete! Klopte a otvoria vám!"** Slová **tak jasné**, že jasnejšie ani nemôžu byť. No pozrime sa ďalej. **Boh nie je zlomyseľný.** Ježiš to potvrdzuje **dvoma príkladmi** z nášho života. Nikto z nás nedá zlomyseľne synovi, ktorý ho prosí o **rybu** alebo **vajce** hada alebo škorpióna, aby ho tieto tvory uštipli. Ak by sa tak stalo, bola by to zlomyseľnosť ako vyšitá. A také niečo otec synovi sotva vykoná. Sú vzťahy, v ktorých by sa to mohlo stať, no **vzťah otec syn takým určite nie je**. S otcom nebeským je to podobne. Nečakajme, že nám dá hada, keď ho prosíme o rybu alebo škorpióna, keď ho prosíme o vajce. **Boh nám nedá niečo horšie, ako ho prosíme.** Naša skúsenosť je však predsa iná. Prosil som ho o zdravie a ochorel som. Prosil som ho o obrátenie zlého človeka, a ten človek mi nakoniec ublížil. Nedal mi zdravie, nedal obrátenie zlého človeka.

Boh mi nemusí dať presne to, o čom ho prosím! Nedá mi horšie, než ho prosím. **Dá mi buď to, o čo ho prosím, alebo niečo omnoho lepšie, než ho prosím.** Boh nie je trochár. Boh dáva nie to obmedzené, o čo žiadame, ale dáva často ďaleko, ďaleko viac. **Čo je viac ako ryba alebo vajce?** Pozrime sa do evanjelia. „Keď teda vy, hoci ste zlí, viete dávať dobré dary svojim deťom, o čo skôr dá nebeský Otec Ducha Svätého tým, čo ho prosia!" **Viac ako ryba alebo vajce je podľa Ježiša Duch Svätý.** Boh mi dá často, ako výsledok mojej modlitby to najlepšie čo má: **Ducha Svätého!** Duch Svätý je ten najlepší dar, ktorý Boh vie človeku dať, je to ten **najdokonalejší produkt modlitby**. A čo je Duch Svätý? Je to Duch, ktorý mi **pomáha byť iným**. Nie veci okolo mňa sa zmenia, ale ja sa mením, ja dokážem často inak pozerať na to, čo sa mi stane, prijať to, čo sa mi stane, začať iný život na základe toho, čo sa mi stane...

Pozrime sa, ako Boh vypočul **modlitbu Pavlovu**: „...bol mi **daný do tela osteň**, satanov posol, ktorý ma bije po tvári, aby som sa nevyvyšoval. Preto som tri razy prosil Pána, aby odstúpil odo mňa, ale on mi povedal: „**Stačí ti moja milosť**, lebo sila sa dokonale prejavuje v slabosti" (2 Kor 12, 7-9). Stačí ti moja milosť, t.j. **stačí ti Duch Svätý**... Prečo mu Pán neodňal osteň, o ktorý prosil?

Odpoveď je v dnešnom evanjeliu, ktoré si ako druhé potrebujeme všimnúť zbližša: „Nie vy ste si vyvolili mňa, ale ja som si vyvolil vás a ustanovil som vás, **aby ste išli a prinášali ovocie a aby vaše ovocie zostalo**; aby vám Otec dal všetko, o čo ho budete prosiť v mojom mene." „Aby ste išli a prinášali ovocie a aby vaše ovocie zostalo", istota vypočutia modlitby je tu ako vidíme naviazaná na ovocie. A **Otec nám dá všetko - čo súvisí s prinášaním ovocia v našom živote -, o čo ho budeme prosiť v jeho mene**. A o aké ovocie ide? No predsa o ovocie ducha. A čo je ovocie Ducha? Odpovedá nám sv. Pavol v liste Galaťanom: „Ovocie Ducha je **láska, radosť, pokoj, zhovievavosť, láskavosť, dobrota, vernosť, miernosť, zdržanlivosť** (lepší preklad tohto posledného je sebaovládanie, Gal 5,22-23).

Z toho nám vyplýva iba jeden záver: Náš život má **jediný zmysel: prinášanie ovocia.** Toto je zmyslom aj našej duchovnej púte. Pre toto sme sa na vlastne na duchovnú púť vybrali: **aby som prinášal ovocie**, t.j. aby som bol dobrým človekom, aby zo mňa šiel pokoj a láska na ľudí okolo mňa. Aby som bol znamením Božej lásky.  **A toto ovocie je jediná vec, o ktorú sa máme prosiť.** A takáto modlitba nebude nikdy nevypočutá. Modlil si sa už niekedy za to, aby si bol dobrým človekom? Aby si vedel ľuďom vždy a za každých okolností odpúšťať? Aby si vedel znášať aj tých najnemožnejších ľudí. Aby si bol poctivý, svedomitý, usilovný, príjemný.... Takáto modlitba nebude nikdy nevypočutá, aj keď Boh nás bude viesť cez všeličo. Ale všetko, cez čo nás Boh vedie, v konečnom dôsledku, ak je to správne spracované nás vedie **k rastu v čnosti**.

Nedávno som čítal jeden malý príbeh nazvaný **Z cowboya trapista**. Bol o istom mladíkovi výbušnej povahy. Pracoval s otcom na farme. Stále sa hádali. Raz sa pohádali tak, že otcovi od jedu podpálil stodolu. Ušiel z domu. Po čase sa vrátil. Povedal otcovi, že je už iný. A že sa rozhodol, že vstúpi do kláštora. Otec mu na to ironicky hovorí: „Ty, z tvojou povahou!?" Naštval sa znova. No po chvíli ho to prešlo. Rozhodol sa, že otcovi dokáže, že je už iný. Šiel do trapistického kláštora požiadať, aby ho prijali. Stalo sa. Samozrejme nastalo obdobie rastu, uvádzania do komunity, skúšky. Robil v kláštore rôzne práce. Okrem iného bol holičom. Raz holil opáta. Ten mu neustále opakoval: „Brat Jeremiáš, musíš byť trpezlivý!" „Áno, otče!", odpovedá Jeremiáš. Opát to zopakoval po chvíli znovu: „Brat Jeremiáš, musíš byť trpezlivý!" a on znova: „Áno, otče!" Opát vedel, kde má mieriť. No keď to zopakoval znova, milý Jeremiáš vybuchol a hovorí: „Prestaňte už s tým, lebo vám s touto britvou odrežem hlavu!" A ušiel z kláštora. Príbeh pokračuje tak, že znova sa vrátil, znova ho prijali, znova ho skúšali, a on sa modlil, veľmi sa modlil za svoje obrátenie, za obrátenie svoje výbušnej povahy a na konci sa stal z neho jeden pokorný, múdry, vyvážený človek. Aj takto vyzerá vypočutá modlitba.

A zakončím takou modlitbou, ktorá pochádza od zboru z kostola sv. Cyrila a Metoda: **Každý deň o tri veci prosím len: nech je menej zlosti, nech je viac radosti, detskej úprimnosti v každom z nás!**

**PRIATEĽSTVO**

Medzi najcennejší vzťah v živote patrí priateľstvo. Všetci poznáme z vlastnej skúsenosti, akým obohatením pre náš život bolo stretnutie s človekom, napríklad v zamestnaní, alebo v škole, ktorému sme po čase otvorili naše srdce a on nám zasa svoje. Priateľstvo nám dávalo pocit bezpečnosti, že nežijeme osamotení, že máme niekoho, komu na nás záleží. Niekedy sme v živote ťažko prežívali chvíle, keď sme priateľa stratili.

Aj Ježiš nazýva svojich učeníkov priateľmi. Aby im bolo zrejmé, že nejde len o nejaké prázdne slovo, hovorí im aj o svojich dôkazoch priateľstva. Prvým je láska, ktorou jeho miluje Otec. Túto lásku si nenecháva pre seba, ale ju prenáša na svojich učeníkov. Ježiš potvrdzuje, že k podstate lásky patrí to, že je deliteľná, že sa prenáša, že nie je egoistická. Druhým dôkazom je to, že už ich nenazýva sluhami. Medzi sluhom a pánom vždy existuje informačná bariéra. Sluha nemá právo na všetky informácie od svojho pána a on nemá povinnosť mu ich predkladať. Ježiš všetko čo vedel, povedal svojim učeníkom. Informácie použil na to, aby odstránil bariéru odcudzenia a vzdialenosti. Tretím dôkazom jeho priateľstva je obeta vlastného života za nich. Tu Ježiš spomína vrcholný moment priateľského vzťahu, keď sa niekto z lásky k druhým vzdáva dobrovoľne svojho života.

Ježiš však túži, aby jeho priateľstvo k apoštolom prinieslo aj do ich života nové hodnoty. Prvou je, aby sa aj oni navzájom milovali.Druhou je, aby aj oni boli ochotní prinášať pre svojich priateľov obete. Treťou je, aby priateľstvo k Ježišovi potvrdili zachovávaním jeho prikázaní. A štvrtou je, aby v živote prinášali svojim priateľom ovocie dobrých skutkov. O našom živote sa hovorí, že sme odcudzení sami sebe a aj druhým. Paradoxné na tom je, že ešte nikdy v dejinách neexistovalo toľko organizácií, združení a klubov, v ktorých sa ľudia schádzajú a kde majú možnosť vytvárať priateľské vzťahy. V čom je problém, že v dnešnej dobe sa veľa ľudí, či mladých alebo starých, cíti osamotených? Odpoveď nám môžu dať práve dôkazy Ježišovej lásky k priateľom. My všetci túžime byť milovaní, ale netúžime milovať iných. Máme strach a nechuť odovzdávať lásku iným. Prijímame od druhých ovocie dobrých skutkov, ale keď sa máme my s niečím podeliť, tak hľadáme nejaké zhnité ovocie, ktorého by sme sa chceli zbaviť a mať pritom dobrý pocit, akí sme my priatelia.

Ježiš povedal svojim učeníkom všetko. My žiaľ, sme často neúprimní. Všeličo druhým rozprávame, ale niekedy sú to len „tarániny“ a klamstvá. Podceňujeme ľudí, že nám všetko zjedia, čo im my naservírujeme. Kde nie je úprimnosť, tam nemôže byť priateľstvo. Vrcholom priateľstva je prinášať obety. My všetci dobre poznáme príslovie:” V núdzi poznáš priateľa”. Ale nepoznáme jeho druhú časť:” V núdzi priateľa, poznáš sám seba”. Vždy je ľahké mať niekoho rád, keď nás to nič nestojí. Keď máme z toho len výhody. Náš charakter sa ale prejavuje v momente, keď iní k nám dvíhajú ruky a potrebujú našu pomoc. Naše pohodlie, naše peniaze, naše zdravie.

Možno aj preto existuje toľko osamotených a nešťastných ľudí, lebo je málo úprimného priateľstva. My by sme sa mali v tejto chvíli seba samých pýtať: či sme ešte schopní vytvárať nezištné priateľské vzťahy, okrem lásky k sebe a možno k svojej najbližšej rodine. Že si my povieme: to je v dnešnej dobe riziko, dobre, možno je. Ale Ježiš neriskuje tiež, keď nás miluje? Čo z toho on vlastne má? Ostáva mu len nádej, že raz nás jeho láska premôže. „Ste mojimi priateľmi, ak robíte, čo vám prikazujem“, povedal Ježiš apoštolom. A aj nám prikazuje: „Milujte sa navzájem“!