Prof. Rudolf Urc, narodil sa v roku 1937, absolvent Filmovej a televíznej fakulty Akadémie múzických umení v Prahe. Pedagóg, dramaturg, režisér, autor dokumentárnych filmov, realizátor animovaných seriálov, spoluzakladateľ medzinárodného festivalu Bienále animácie Bratislava, člen festivalových porôt doma a v zahraničí, publikuje historické štúdie, odborné články s filmovou problematikou.

**Stretnutie so školou**

Je to taký zvláštny pocit.

Stojíš pred veľkou svetlou budovou, o ktorú sa opierajú jesenné slnečné lúče a zmocňuje sa ťa čosi, čo sa ani nedá dobre definovať.

Zo širokých dvier vyšla skupina mladých ľudí, je práve prestávka, hlučne sa rozprávajú, trochu si ťa zvedavo obzrú, ale to len tak náhodou a mimochodom, a už odbiehajú na dvor. Schodisko, po ktorom si toľkokrát kráčal, ti dnes pripadá nezvyklo sviatočné a majestátne. Zmocňuje sa ťa priam úzkosť, čudné vzrušenie, aké si pociťoval vystupujúc po schodoch Ermitáže, po schodisku San Marca a či po starých zámockých schodoch. Tí mladí ľudia už dávno nie sú tvoji vrstovníci, ale ich svet bol tvojím svetom ešte včera...

Včera?

Nehovorme o rokoch. To tiché zadumanie je vzácne práve tým, že hovoríme o veciach, akoby som ich tu bol zanechal včera. Tak prosto: úloha z matiky, franina, fyzika.

Kto bude odpovedať?

Koho dnes vytasia?

A akýže to bude cirkus maximus?

Navzdory logike, času i všetkým fyzikálnym zákonom je moja škola vlastne stále tou istou. Našou školou.

So známymi tvárami, charakteristickými gestami spolužiakov.

Milan sa blysne na fyzike a Emil nás všetkých ohúri perfektným plusquamperfektom.

Honzo bude znova excelovať z integrálov, na ktoré ja vari nikdy nedorastiem.

Amálka vkročí do sveta chémie ako princezná do rozprávky.

A s tichým aplauzom prijmeme Erikine dokonalo vyčasované glagoly.

Ale to je vlastne len časť pravdy.

Lebo celá pravda... to sú aj hodiny strávené spolu pri príprave kultúrnych vystúpení, recitácie, pri chystaní mládežníckeho zrazu, na brigáde, na prechádzke, v knižnici, pri vode – a čo ja viem, čím všetkým sme vtedy žili, čo všetko nás vzrušovalo a ťažilo, tešilo a miatlo v tých rokoch krásnej i bolestnej mladosti.

A celkom nerozlučne, priam neodvolateľne a nezmazateľne, sú do tejto mozaiky votkané vzácne a drahé mená pedagógov, bez ktorých by obraz nebol celistvý, ba vlastne by nebol vôbec...

Z odiózneho pojmu literárnej výchovy, ktorá i navonok pôsobila v tom čase žalostne nepríťažlivo, sa pod múdrym vedením profesora Hönischa stali hodiny otvárania obzorov a otvárania očí. Ak je vo mne čosi dobré, aby som trochu parafrazoval známy výrok, je to zásluhou kníh, ale aj zásluhou tohto vzácneho pedagóga, ktorý ma učil knihy poznávať a rozumieť im. A ešte niečo: učil nás myslieť a používať vlastný rozum.

S trpezlivosťou svätíc prijímala pani profesorka Egyedová moju totálnu neschopnosť vnímať svet čísiel. Ďakujem jej nielen za túto trpezlivosť. Ale i za to, že vo mne pestovala dar fantázie a približovala racionálnosť tohto sveta s nehou priam materinskou.

Usmievavý profesor Znak bol všade, kde sa spievalo a recitovalo. Riaditeľ Mikolaj trval na tom, aby každá litera mala svoj tvar – jeho písmená boli priam vymodelované. Profesor Školník bol na športových podujatiach doslova jedným z nás. Do mladučkej, našej triednej profesorky Králikovej boli zaľúbení všetci chlapci: s našimi postpubertálnymi nápadmi sme ju neraz potrápili.

I o ďalších by sa žiadalo čo-to povedať a pridať aspoň vetu poďakovania. Možno dakedy pri osobných stretnutiach.

Všetko spolu – učitelia i spolužiaci, dávni priatelia od lavíc, tá charakteristická vôňa kriedy a tabule, zošitov a atramentu - to všetko dohromady, čas učenia i čas "mimoškolskej činnosti", trasúce sa kolená a chvejúci sa hlas pri skúškach, paleta známok od tej najnižšej až po tú s prepáčením najvyššiu, to všetko bola Ona – naša škola.

Každý z nás si v sebe nesie jej kúsok.

Tak ako Ona navždy v sebe utajila naše kroky, hlasy, našu prítomnosť.

A preto ten zvláštny pocit.

Tu, na schodisku našej školy, ako vo fantastickej báji, človek stretá – sám seba.

Rudo U r c

*P.S.*

*Od čias, keď boli napísané tieto riadky, prešlo práve tridsať rokov. A od dní mojej maturity už úctyhodných päťdesiat tri. Všeličo sa medzitým udialo, všakovaké búrky prehrmeli, ale autentickosť spomienky sa nevytratila. V deň, keď sa všetci spolužiaci stretáme v našej triede, povstaním pozdravíme našu triednu profesorku - teraz už našu milú Irenku, už len kytice čerstvých kvetov na laviciach označujú miesta, kde sedávali naši – už nežijúci – spolužiaci. A potom na gelnickom cintoríne ešte obídeme všetkých našich drahých učiteľov, aby sme im vzdali úctu kvetom i tichým úklonom. Akoby stále boli medzi nami.*

*Takto to prebieha každý druhý rok.*

*Boli sme dobrá trieda.*

*Sme stále dobrá trieda.*

*R.U.*