Milí študenti

Deviaty septembrový deň si pripomíname obete holokaustu a rasovo motivovaného násilia. Tento pamätný deň je smutnou spomienkou na prijatie Židovského kódexu vládou slovenského štátu 9. septembra 1941. Legislatívna norma v rozsahu 270 paragrafov sumarizovala dovtedy prijaté protižidovské nariadenia a ďalej ich rozširovala. Inšpiráciou sa síce stali nacistické Norimberské zákony, ale boli to predstavitelia vojnového slovenského štátu, ktorí vyhlásili vlastných občanov a občianky za menejcenných a vystavili ich prenasledovaniu, diskriminácii a deportáciám do koncentračných táborov. Väčšina z nich sa už nevrátila. Tento pamätný deň je venovaný obetiam holokaustu a rasového násilia. Parlament schválil dátum sviatku 9. september preto, lebo v ten deň v roku 1941 vtedajšia Slovenská republika prijala 290 represívnych paragrafov, takzvaný Židovský kódex, ktorým sa začal proces židovských deportácií.

18. apríla 2000 si celý demokratický svet pripomenul „Pamätný deň obetí Holokaustu“. Ministerstvo zahraničných vecí SR v predvečer začatia berlínskej konferencie OBSE o antisemitizme vyhlásilo, že Slovenská republika odsudzuje všetky akty rasovej nenávisti, xenofóbie a antisemitizmu. Národná konferencia proti rasizmu, rasovej diskriminácii, xenofóbii a antisemitizmu, ktorá sa konala v máji 2000 v Bratislave zaujala jednoznačný postoj proti akýmkoľvek prejavom antisemitizmu a náboženského fundamentalizmu. Od tej chvíle si Slovenská republika pripomína 9. september ako „Pamätný deň obetí Holokaustu“ na Slovensku, majúc na pamäti nariadenia slovenského štátu, tzv. Židovský kódex, dôsledkom čoho zahynulo viac ako 70 tisíc slovenských židov.

Zvláštnu a zároveň najväčšiu skupinu obetí civilného obyvateľstva z okupovaných území tvorili obete holokaustu. Smutnou výnimkou sa stalo Slovensko, ktoré realizovalo deportácie svojho obyvateľstva do vyhladzovacích koncentračných táborov ako jediná neokupovaná krajina.   
Úbohá teória o tzv. „árijskej rase nadľudí“ a šialené teórie o nevyhnutnosti likvidácie „menejcenných“ bytostí viedli k hromadnému vyvražďovaniu, aké nemalo v dejinách ľudstva (ba ani v dejinách vojen) obdoby. Vo vyhladzovacích koncentračných táboroch boli mučené, podrobované neľudským pokusom a doslova priemyselne zabíjané, milióny ľudí.

9. septembra 1939 bol krásny slnečný deň, tak ako i v týchto dňoch  bola sobota. Slnečné lúče ani teplo planúce v posledné letné dni však nemohli nijako zmierniť žiaľ a smútok, no ešte väčšmi zdesenie a hrôzu, ktoré si v to ráno ľudia nevhodní ľudáckemu režimu mohli prečítať v ranných novinách. Židovský kódex, zákon, obyčajné slová a tak neuveriteľne kruté a tvrdé k Slovákom, k židovskej  národnostnej menšine. Každodenné rutinné zvyky, spôsob a štýl akým títo ľudia žili sa zrazu zmenili. Včera kamarát, dnes nepriateľ, zákazy príkazy a nariadenia, zo dňa na deň tvrdšie a tvrdšie postihy pre takmer 100 000 Židov vyústili v deportáciách do koncentračných a pracovných táborov, z ktorých len málokto prežil. Nič, ani krásny deň, ani viera v dobro a lásku nezastavili pohromu, ktorá sa v hnedo čiernych farbách prevalila krajinou, donedávna ešte slobodnou a demokratickou. Obyčajný zákon, pár slov napísaných z nenávisti a fanatizmu zmenili Slovensko.

Dnes máme opäť možnosť pocítiť chuť slobody, dýchať atmosféru vzájomného  rešpektu, ľudské práva nás sprevádzajú v každom kroku nášho života. Tolerancia a demokracia sú každodennou rutinou a možno nás hnevajú mnohé neprávosti, možno vidíme nespravodlivosť priamo pred sebou, vadia nám mnohé menšie i väčšie veci, rozbité cesty, preplnené vlaky, šikanovanie, korupcia, politické hry či iné skrivodlivosti, no nezabudnite, nikdy, nikdy v našich dejinách sa nám nežilo lepšie, nikdy sme nemali to čo máme. Nikdy nás tak Slnko príjemne nehrialo, ako dnes. A nech sa nám to akokoľvek zdá normálne a prirodzené, nezabudnime, že to nie je i samozrejmé, o tom ako sa nám bude žiť, nerozhoduje len príroda ale i človek, dobrý či zlý, človek láskou v srdci či nenávisťou v krvi. Je len na nás koho a čo si zvolíme.