Abstrakt:

**Spoľahlivý virtuálny spolužiak - GlArchív**

Skvalitnenie prípravy a zefektívnenie procesu učenia žiakov prostredníctvom online zdroja poznámok

Cieľom projektu bolo pomôcť študentom, ktorí v škole chýbali a nemali k dispozícii spoľahlivý zdroj poznámok zo školského učiva, prípadne aj tým, ktorí majú neprehľadné poznámky, skvalitniť podmienky a tým zefektívniť ich pripravenosť na vyučovanie pri samoštúdiu vytvorením podpornej jednotnej online platformy. Zároveň sme chceli zvýšiť motiváciu študentov k učeniu tým, že im poskytneme jednoduchý spôsob, ako získať kvalitné poznámky. Vznik stránky sa datuje od začiatku školského roku 2020/2021. Spočiatku sme vytvorili statickú webovú stránku na Github Pages, ale postupne sme prešli na hosting umožňujúci dynamické stránky a využívanie SQL databázy. Stránka umožňovala študentom nahrať a organizovať poznámky do predmetov chronologicky. Postupne sme vylepšovali dizajn stránky tak, aby bola na základe spätných väzieb používateľov, použiteľnejšia a atraktívnejšia s pútavejším dizajnom. Stránka GlArchív, je na základe vyhodnotenia ankety, užitočným nástrojom pre študentov. Počas celého štvorročného štúdia stránka úspešne funguje a až 77,8 % respondentov ju využíva na dennej báze, keďže na nej študenti nachádzajú všetko, čo na danú vyučovaciu hodinu potrebujú. Ako veľkú výhodu takejto formy uvádzajú to, že všetko je umiestnené na jednej platforme. Obdobnú využiteľnosť a zefektívnenie prehľadnosti materiálov umiestnených na jednom mieste nami navrhnutého a testovaného nástroja sme testovali aj pre pozíciu učiteľa.