Ako Ježišovi učeníci sme povolaní v dnešnej dobe vydávať svetu svedectvo. Máme byť soľou, ktorá ochucuje (Mt 5, 13), alebo mestom na kopci, ktoré každý vidí (5, 14). Inými slovami, máme prinášať Krista – v podstate máme byť Kristom – tým, čo sú okolo nás. Istý čitateľ, muž, ktorý sa živí ako majiteľ sťahovacej firmy, rozprávap o nezvyčajnom zážitku pri sťahovaní zariadenia starého kostola určeného na zbúranie:  
  
„Vzal som so sebou do kostola skupinu robotníkov, aby sme rozmontovali a odviezli veci, ktoré bolo treba presťahovať. Keď som vstúpil do chrámu, pozrel som sa na oltár a bol som prekvapený. Zbadal som tam sochu Ježiša Krista v životnej veľkosti bez rúk. Bol to ten typ sochy, kde Ježiš stojí vzpriamene s naširoko vystretými ramenami. Keďže tie boli odnímateľné, usúdil som, že musia byť niekde v kostole. Preto som svojich chlapov požiadal, aby ich hľadali – pod kostolnými lavicami, v spovedniciach, všade. Nikto ich však nenašiel. Fara bola hneď za kostolom, preto som sa na to opýtal kňaza. Povedal mi, že nič o tom nevie.  
  
Pomyslel som si: ,Pane, prečo? Prečo niekto odstránil z tejto sochy ruky a nevrátil ich? Čo mám s tou sochou teraz urobiť? Kto by už chcel sochu bez rúk?‘ Keď moji ľudia skončili s vynášaním lavíc a vitrážových okien, začali rozoberať zábradlie okolo svätostánku. Postavil som sa k nemu a pohliadol na sochu. Opäť som si pomyslel, aká je to hanba, že niekto urobil také čosi, a veľmi som zosmutnel. V tej chvíli som vo svojom vnútri počul tichý hlas: „Ján, či nevieš, že ty si mojimi rukami?“ Po tvári mi začali stekať slzy. Bola to chvíľa, na ktorú nikdy nezabudnem. Teraz som už na dôchodku, ale vždy, keď vidím sochu s vystretými rukami, pripomeniem si, že všetci sme Kristovými rukami.“