**Aké sú korene netolerancie na Slovensku?**

*Nevedomosť, strach a odlišnosť ako piliere netolerancie*

V našej spoločnosti sa často stretávame s netoleranciou voči nám, ale aj voči ostatným ľuďom. Ak sa pozrieme na kritickú stránku spoločnosti, z ktorej netolerancia pramení nájdeme tri základné rovnaké aspekty. Nevedomosť, strach a odlišnosť. Často napriek tomu, že nepoznáme okolnosti či podmienky situácie nie sme schopný tolerovať iný názor, inú kultúru či inú rasu. Pre odpoveď na otázku ,,prečo?“ nemusíme chodiť ďaleko. Na začiatku každej netolerantnej kritiky je nevedomosť. Každý z nás občas súdi z pozície prvého dojmu, alebo na základe jedného, často neovereného, zdroja. Dezinformácia je stále podstatnou súčasťou nenávisti a nepochopenia v spoločnosti moderného sveta. Denne sme zavaľovaný názormi na dianie v našej krajine. Utečenci, narastanie moslimského vierovyznania na našom území, otázka rómskeho obyvateľstva či otázka sexuálnej orientácie. Stále si vytvárame rôzne názory bez toho, aby sme zvážili aj iný či opačný názor. Príčinou tohto stále prítomného piliera netolerancie v spoločnosti je niečo čomu ja hovorím *,,kritická negramotnosť“.* V tomto prípade je ťažké určiť či ľudia kritické myslenie nepoužívajú lebo sa im nechce premýšľať, alebo preto, že toto kritické myslenie neovládajú či ho dokonca vôbec nemajú. Absencia kritického pohľadu je často dôvodom pre neopodstatnenú netoleranciu pre subjekty daného problému. Riešenie je rozvoj myslenia na úrovni objektívnej kritiky a to už od školského veku, kde sa začínajú počiatky netolerancie formovať. Formovanie objektivizmu v spoločnosti by mohlo čiastočne vyriešiť aj druhý aspekt netolerancie a to strach z nových vecí. Ľudia sa prirodzene boja neznámeho, avšak často hyperbolizujú to čo sa deje. Máme strach, že nové veci prítomné v našom priestore môžu zničiť už zavedené pravidlá na ktoré sme si zvykli. Otázka je, či naozaj ide o strach z nových vecí, alebo sa len bojíme, že stratíme komfort, v ktorom si idealisticky nažívame? Ak objektívne zhodnotíme situáciu dôjdeme často k tomu, že nám náš komfort zostane zachovaný aj napriek tomu, že budeme tolerovať nové a iné veci. A tu sa dostávame k tretiemu aspektu netolerancie, a tým je odlišnosť. Často spoločnosť odcudzuje to čo je iné. Prečo to robíme? A kto nám dal právo odcudzovať niečo alebo niekoho len preto, že je to odlišné? Nikto na to nemá právo a predsa to robia všetci. Sociálne siete sú v tomto prípade veľkým čiernym bodom, ktorý nedokáže ustriehnuť prúd dezinformácií a šírenia nenávisti. Bez dôkazov, objektívneho kritického zhodnotenia a hlavne overenia si informácii naša spoločnosť vytvára pôdu pre vznik netolerantného a xenofóbneho národa. Akoby nestačili tieto tri piliere podopierajúce netoleranciu, stretávame sa z dvoma radikálnymi prístupmi v zmýšľaní.

Societa sa rozdelila na dva tábory myslenia. Ten prvý je toho názoru, že ich sa bytostne nič nedotýka, a tak odmietajú nad problémom vôbec uvažovať. Nerobiť nič a neskôr tvrdiť, že je to zlé a kritizovať situáciu ku ktorej sme pristupovali ako ku niečomu čo sa nás netýka je z môjho pohľadu hlúpe a nerozvážne. Na druhej strane, ale stojí druhý tábor ľudí s rovnako radikálnym názorom. Táto časť spoločnosti si naopak myslí, že sa bez akýchkoľvek kompetencií, overených informácií či práva, môže vyjadrovať úplne ku všetkému. Z extrémneho nezáujmu a prokrastinácie v myslení sa dostávame k premotivovanému chaosu kritiky všetkého a všetkých. Tieto dva extrémy sa nachádzajú v každej spoločnosti bez ohľadu na to kde sa nachádzame, dôležitý je ale počet ľudí, ktorý sa nenechajú len tak ľahko oklamať tvrdeniami ako napríklad, moslimovia nás sem prišli zabíjať a znásilňovať naše ženy alebo všetci Rómovia sú rovnaký nehodní byť v slušnej spoločnosti. Takéto radikálne tvrdenia často nie sú podložené žiadnymi dôkazmi a aj napriek tomu otvoria priestor pre xenofóbnu nenávisť, rasizmus vo všetkých jeho formách a netoleranciu opačného názoru ako máme my. Dôvodom sú práve vyššie uvedené piliere strachu, nevedomosti a odlišnosti. Takto spoločnosť funguje. Neoverujeme si informácie, bojíme sa bludov a berieme všetko odlišné ako zlé. Ale ako môžeme potom hovoriť o slušnej a právnej spoločnosti keď žijeme v dennodennej netolerancii voči všetkému a všetkým? To je na našej spoločnosti zaujímavé, že hodnotíme ostatných v porovnaní s nami. Ja sa ale pýtam, kto nám dal právo posudzovať? Sme azda my dokonalý? Nie, nie sme a ani nikdy nebudeme. Vieme sa len približovať k tomu čo dnes mylne nazývame ,,spravodlivá spoločnosť“, avšak bez tolerancie a racionálneho uvažovania sa od tohto cieľa skôr vzďaľujeme.

Naša spoločnosť je chorá a liekom je obnova myslenia a zmýšľania. Netolerancia je choroba, ale dá sa liečiť. Rozvoj objektívneho kritického nazerania na spoločenské problémy smerujúce k netolerancii a xenofóbii by mohol zlepšiť našu mienku, ktorá sa doslova zmieta v chaose dezinformácií a strachu z neznáma.