**Moje pedagogické krédo**

Tento text poukazuje na otázku správneho prístupu ku výchove dieťaťa v role pedagóga. Svoj názor a úvodné slovo k tomuto textu som sa rozhodol spracovať vo forme podobnej eseji či úvahe.

Samotný proces výchovy prebieha už od okamihu narodenia. Procesy a situácie, ktoré prebiehajú s pomocou najbližších osôb v okolí dieťaťa sú primárnym zdrojom sebaurčenia a výchovy. Samotný proces výchovy na školách a v školskom prostredí, je aj v dnešnej dobe chaotický a neadekvátny. Ako aj text zdôrazňuje každé dieťa je osobitný jedinec a ako taký, má svoje jedinečné propozície pre učenie. Problémom možno i moderného vyučovania je jeho zjavná ne-individuálnosť. Dovolím si použiť tento text na to aby som uviedol, aj na základe jeho prečítania, základné problémy pedagogickej výchovy. Skôr ako sa dieťa dostane do školy prejde si určitou sebavýchovou, ktorá sa realizuje a kreuje na základe empirických skúseností. Primárnym zdrojom sú pre dieťa samozrejme rodičia. Po prekonaní základnej formy sebapoznávania sa začína fáza socializácie v primárnych sociálnych skupinách. V tejto socializácii sa začínajú formovať aspekty osobnosti samotného jedinca. Vytvoria sa osobné záujmy a rebríčky priorít. V tejto fáze nastupuje škola ako vzdelávacia inštitúcia.

Vzdelávanie je riadené školským poriadkom a pedagógovia sú tak povediac nútení učiť podľa nie úplne adekvátnych osnov, ktoré sú im dané ministerstvom školstva. Tieto osnovy sú často chaotické a čo je najdôležitejšie, nedajú sa splniť v časovom horizonte jedného školského roka. Neostáva tak čas na žiadne pochopenie či porozumenie potrieb jednotlivých žiakov, pretože sú nútení len mechanicky plniť plán, samozrejme česť výnimkám. V prípade správneho prístupu k vzdelávaniu zlyhávajú viaceré faktory.

Jeden z nich je ten, ktorý bol ako základ spomenutý aj v texte a teda absencia individuálneho prístupu. Každý jeden žiak má svoje koníčky svoje spôsoby konania a reakcie na jednotlivé situácie. Všetky aspekty osobnosti by mal pedagóg zohľadniť pri výučbe. Ako však vidím aj z vlastnej skúsenosti pedagógovia sa snažia len mechanicky splniť plán bez ohľadu na to či to žiakom stačí a či témam rozumejú, samozrejme zasa, česť výnimkám.

Hľadanie ďalšieho problému smeruje k samotnému pochopeniu toho čo škola ako vzdelávacia inštitúcia predstavuje pre žiaka aj učiteľa. Pochybenie v uvažovaní je však obojstranné, ako u pedagógov tak aj u žiakov. Žiaci často berú školu ako vezenie do ktorého musia nútene chodiť hoci im to príde zbytočné. A z určitej perspektívy majú pravdu. Ak sú vzdelávaní spôsobom, ktorý je nezaujímavý a jednotvárny, tak naozaj ide o zbytočné vzdelanie. Vzhľadom na to, že z psychologického hľadiska si nebudeme pamätať to čo je nezaujímavé alebo neatraktívne. Čiastočne to je spôsobené prístupom pedagóga k svojej práci.

Každý človek pred tým než začne učiť by si mal položiť jednu zásadnú otázku : Chcem naozaj učiť? Je to moje poslanie?

,,Som odborník vo svojej oblasti a chcem aby to všetci vedeli a ja im ukážem, že viem viac než oni lebo som učiteľ.“

Ak niekto odpovie takto, tak ani len z ďaleka nechápe úlohu pedagóga v živote študentov, a podľa môjho názoru by nemal vyučovať. Ak niekto ide učiť len preto, aby dokazoval svoju nadradenosť nie je to pedagóg ale odborník, ktorý nepochopil, že jeho miesto je medzi odborníkmi a nie medzi učiteľmi.

Byť učiteľom a dobrým pedagógom je poslanie a veľká zodpovednosť. Veď predsa pedagógovia sú tí, ktorí formujú novú generáciu, generáciu ktorá možno zmení svet. Preto som toho názoru, že pedagogické krédo by malo znieť : Nemám prácu, ale poslanie.

Čím teda škola je? Nie je to len vzdelávacia inštitúcia. Tvorí a kreuje novú generáciu, a teda tvorí budúcnosť. Preto sa obraciam s prosbou na pedagógov. Neničte budúcnosť tým, že ničíte nás a naše sny, a my sľubujeme, že zachováme odkaz vzdelania pre budúcnosť.

**Dominik Valeš**