Svätých anjelov strážcov

Starý zákon mal predstavu o akejsi *„hierarchii“* na ceste k Bohu. Poznal viaceré anjelské triedy. Medzi nimi cherubíni podopierajú Boží trón, ťahajú jeho voz a strážia vstup do raja. **Serafíni** ospevujú Božiu slávu. Celé nebeské vojsko zvelebuje tak slávu Boha, je mu k dispozícii pri riadení sveta a pri vykonávaní jeho rozkazov, tvorí puto medzi nebom a zemou. Starý zákon hovorí o viacerých funkciách anjelov: Bedlia nad ľuďmi, prednášajú bohu ich modlitby, starajú sa o osudy národov, prorokom vysvetľujú zmysel ich vízii. Nový zákon vyratúva tieto anjelské triedy: **archanjeli, cherubíny, tróny, panstvá, kniežatstvá, mocnosti, sily.** O všetkých však platí to, že sú podriadené Ježišovi.  
    Najvýstižnejšiu definíciu anjelov nachádzame v liste sv. Pavla Hebrejom 1,14: *„Anjeli sú služobní duchovia, poslaní slúžiť tým, čo majú zdediť spásu."* Toto je ich zmysel a poslanie, slúžiť a pomáhať ľuďom na ceste k Bohu. Tu kdesi nastalo aj ich štiepenie, pretože niektorí sa vzopreli zámeru *„pomôcť človeku na ceste k Bohu“.* Človek má totiž zvláštne určenie, aby bol obrazom Božím. Aby v hmotnom svete predstavoval Boha, aby sa skrze náš život mohol Boh zjaviť. Najdokonalejším naplnením tohoto zámeru sa stáva Ježiš ako pravý človek, ale súčasne pravý Boh.  
    Anjeli, ktorých Boh vytvoril, boli krásni a plní vznešenosti, na rozdiel od ľudí, boli vytvorený v dokonalosti svojej prirodzenosti a bolo im vliate poznanie. Ale nebol im daný čas ako možnosť rastu. Jedine človek môže rásť a môže dosiahnuť Boha, je Božím dieťaťom, rastie do podoby Boha. Z toho povstala zo strany týchto vznešených bytostí žiarlivosť na človeka. Písmo Sväté potvrdzuje, že Satan nenávidí ľudí od počiatku. Vzoprel sa pôvodnému Božiemu plánu s ním, aby prinášal ľudom svetlo poznania. Naopak zvrátil svoje poslanie a prvým ľuďom zatemnil meno Božie, poznanie Boha. Vedome začal kaziť pôvodný Božím zámer so stvoreným svetom. Preto potrebujeme na tejto veľmi namáhavej ceste k poznaniu Boha mimoriadnu pomoc, ktorú predstavujú naši anjeli strážni. Vážme si ich. Oni nám slúžia, hoci svojou dokonalosťou nás prevyšujú. **Anjeli a aj my ľudia, len vtedy máme cenu v Božích očiach, keď plníme Božiu vôľu.** Každý iný spôsob existencie, neprináša žiadnu úrodu. Pokora je to, čo nás uschopňuje poslúchať Boha a slúžiť slabším. Anjeli strážny hoci sú dokonalejší ako my, plnia z láskou svoju službu. Hovorí sa, že páter Pio mal schopnosť rozprávať sa so svojim strážnym anjelom. Francúzsky kňaz Guy Gilbert síce so svojim anjelom nedebatuje, ale opisuje vlastnú skúsenosť: *„Keď musím niekomu povedať niečo nepríjemné, tak idem požiadať svojho anjela strážneho: „Bež za ním, pretože mám chuť mu vynadať a dať mu pár faciek.“* Všimol som si, že môj strážny anjel väčšinou odvádza veľmi dobrú prácu.“ Nech už sú strážni anjeli akíkoľvek a kdekoľvek, je skvelé, že sa o nich môžeme kedykoľvek oprieť. Nasledujme ich v tom.