Dominik Valeš

DeVoM

Anotácia – Monografia

**VASIĽOVÁ, Darina. *Typológia vyučovacích hodín dejepisu,* Prešov, 1999, Metodické centrum prešov**

Publikácia sa vo svojom základe zameriava na všeobecnú didaktiku. V niektorých častiach autorka posúva všeobecne ustanovenú metodiku vyučovania do predmetu didaktiky dejepisu. Publikácia je rozdelená na dva veľké celky. Prvý sa venuje vyučovacej hodine dejepisu. V troch podkapitolách postupne autorka prechádza časťami vyučovacej hodiny, od cieľov až po samotnú štruktúru vyučovacej jednotky. V prvej časti autorka zameriava pozornosť na všeobecne charakterizované ciele vyučovacej hodiny ako takej. Rozdeľuje ich na všeobecné výchovno-vzdelávacie, špecifické výchovno-vzdelávacie a konkrétne výchovno-vzdelávacie ciele. V rámci jednotlivej diverzifikácie cieľov autorka uvádza konkrétne poddruhy cieľov vo výučbe ako napr. tvorba svetonázoru či vlastenecká výchova. Pri vysvetlení úlohy a obsahu vyučovacej jednotky sa autorka zamerala priamo na dejepis. Ústrednou vetou tejto podkapitoly je výrok: *,, Dejepis ako vyučovací predmet je chrbticou spoločenskovedného vzdelania, pretože poskytuje nevyhnutný historický prístup k pochopeniu všetkých spoločenských javov.“[[1]](#footnote-1)* V ďalšej časti sa autorka opäť vyjadruje všeobecnejšie k štruktúre vyučovacej hodiny. Postupne a chronologicky pomenúva jednotlivé časti vyučovania na hodine a v príkladoch uvádza metódy vhodné na použitie pri určitých podmienkach. V druhom celku autorka popisuje typy vyučovacích hodín. V jednotlivých podkapitolách rozvíja jednotlivé typy odlíšené na základe cieľov danej vyučovacej jednotky. Na úvod sa autorka opiera o niektorých autorov (J. Janovský a J. Albety) a uvádza všeobecné delenie typov vyučovacích hodín z hľadiska cieľa vyučovacej jednotky na: Hodiny výkladu a osvojovania nových vedomostí, Hodiny utvárania a osvojovania zručností a návykov, Hodiny opakovania, systematizácie a zovšeobecňovania vedomostí, zručností a návykov a Hodiny kontroly, hodnotenia a klasifikácie vedomostí, zručností a návykov. Postupne kniha pomenúva základné ciele a organizačné formy jednotlivých typov vyučovacích hodín. Kniha je doplnená aj o konkrétne návrhy príprav a metodických postupov vyučovacích hodín dejepisu. Príklad takéhoto návrhu je uvedený na každý typ vyučovacej hodiny. V závere autorka zdôrazňuje dôležitosť plnenia pedagogických a didaktických zásad pri vyučovaní dejepisu, rovnako aj využívanie jednotlivých typov vyučovacích hodín s použitím správnych metód a postupov pri výučbe.

1. VASIĽOVÁ, Darina. *Typológia vyučovacích hodín dejepisu,* Prešov, 1999, s. 9 [↑](#footnote-ref-1)