Dominik Valeš

DeVoM

Anotácia – Monografia

**ALBERTY, Július. *Didaktika dejepisu*. Banská Bystrica: Univerzita Mateja Bela, 1992. ISBN 808/5162385.**

Autor naprieč kapitolami publikácie rozoberá všetky kľúčové témy didaktiky dejepisu. Pri čítaní treba zohľadniť, že publikácia bola napísaná v roku 1992 a tak sa v niektorých bodoch líši oproti ideám a metódam modernej didaktiky dejepisu. V prvej kapitole autor objasňuje samotný pojem didaktiky a predmet vedy vo vyučovaní dejepisu. Vysvetľuje aspekty, ktoré ovplyvňovali výučbu dejepisu ako aj samotné dejiny (napr. politická situácia). Ďalšia kapitola je venovaná samotným učiteľom. Autor popisuje odbornosť a kvalifikáciu učiteľov dejepisu ako aj samotný proces získavania pedagogickej praxe. Následne sa autor venuje stručnému vývoju vyučovania dejepisu ako predmetu. Načrtáva aké boli prvotné postupy a ako sa vplyvom histórie kreovali. V knihe sa nachádza aj časť, ktorá je venovaná bližšie vtedajším cieľom výučby predmetu dejiny (resp. dejepis). Rovnako postupne a systematicky vysvetľuje jednotlivé úlohy a obsah vyučovania. Nasledujúce dve kapitoly sa venujú didaktickým zásadám a ich uplatňovaniu vo vyučovacom procese. Taktiež autor sa pozastavuje nad paradoxami, ktoré vznikajú v podobe odlišností a zvláštností medzi didaktickými zásadami, vyučovacími metódami a obsahom výučby. Prostriedky využívané pri výučbe dejepisu ako aj metódy sú vysvetlené z hľadiska doby a je jasné nájsť pokrok a odlišnosti v jednotlivých aspektoch či už pomôcok pri vyučovaní alebo samotného postupu vyučovania. V jednej z pasáži sa napríklad dozvedáme, že trojrozmerné pomôcky sú prístupné len mimo školy v múzeách. Dnes sa takéto pomôcky používajú bežne priamo v školách. V rámci tejto témy autor dáva do pozornosti medzi-predmetovú spoluprácu, napr. medzi dejepisom a vlastivedou. Z popisovania metód a postupov pri vyučovaní, kde je zdôrazňovaná praktická aktivizácia študentov (žiactva), sa autor presúva k popisu organizačných foriem výučby dejepisu. Autor poukazuje na nedostatok v tejto oblasti, mimo iného aj v tom, že dejepis nepozná iné ako všeobecné formy. Taktiež hovorí o nevhodnom aplikovaní organizačných foriem ako aj didaktických postupov pri vyučovaní, čo podľa neho vedie k nepochopeniu, či zlej interpretácii témy. V predposlednej časti publikácie sa autor venuje príprave na vyučovanie. Hovorí a popisuje päť základných fáz prípravy učiteľa na hodinu. Poslednú kapitolu autor venuje zhrnutiu základných problémov výučby dejepisu v Slovenskej republike. Ako jeden z hlavných korektorov zmien popisuje v rôznych ohľadoch novembrovú revolúciu, ktorá mala za následok veľké zmeny v samotnom procese výučby na školách. V závere knihy sa nachádzajú poznámky, ktoré objasňujú a dotvárajú obraz o situácii v školstve v dobe keď autor napísal túto publikáciu.