**Anton Bernolák**

*(\* 1.10.1762 Slanica, + 15.1.1813 Nové Zámky)*

Do slovenských národných dejín sa zapísal najmä ako prvý kodifikátor spisovného jazyka a ústredná osobnosť národného i kultúrneho pohybu v bratislavskom Generálnom seminári, so zámerom slovenskej jazykovej obnovy. Hoci *Dizertácia* bola kolektívnym dielom spolku Societas exolendae lingue Slavicae (Spoločnosť na vzdelávanie slovenčiny), vyšla pod jeho vedením. Vychádzal z podkladu kultúrnej západoslovenčiny (a ideovo z centrálno-tatranskej teórie o pôvode Slovanov a o slovenčine ako „matke“ ostatných slovanských jazykov), ale k spracovaniu základného pravopisného princípu pristupoval so širokým prehľadom v slovenskej , českej a európskej jazykovej problematike. Do pravopisu vniesol systémovosť a účelnosť, zjednotil, ustálil a zlepšil starší jazykový úzus. Do kultúrnej západoslovenčiny vniesol mnohé stredoslovenské prvky. Avšak vyvrcholením a dovŕšením jeho kodifikačných úsilí – najdôležitejším vzorom spisovnej normy bernolákovčiny – sa stal až *Slowár*, ktorého vyjdenie netrpezlivo očakával najmä Ján Hollý. Rovnako dôležitá je Bernolákova organizačná činnosť pri založení a fungovaní Slovenského učeného tovarišstva, so stánkami po celom území Slovenska aj mimo neho (Viedeň, Jáger). Hlavným poslaním Tovarišstva bolo vydávať knihy v slovenskej reči, podnecovať národné povedomie a hospodárske vzdelávanie ľudu. Bernolákovčina sa stala základom, na ktorý ideovo nadviazala štúrovská kodifikácia. Najkrajší básnicky hold mu vzdal Ján Hollý(*Chválospev na Antona Bernoláka*) a P.O. Hviezdoslav (*Prológ – na 100-ročnú pamiatku smrti A. Bernoláka*).