**Bolo to na neuverenie**

*(Rozprávanie)*

„Vstávame, Marek,” prišla ma zobudiť sestra Dominika. Bol to jediný človek, ktorý sa ku mne správal ľudsky a milo, obľúbil som si ju. Išiel som teda na raňajky, no cítil som sa byť uväznený. Cítil som sa takto už odkedy som tu, no dnes sa to opäť zhoršuje. „Uteč, uteč...“ počul som v hlave. „Čo mám robiť? Som zúfalý.“ Veľa som toho nezjedol a pobral som sa opäť do izby, no o chvíľu nám mala začať skupinová terapia, nenávidel som to.

Prišiel ten čas, musel som odísť z izby na terapiu. „Dnes začne Marek,“ povedala doktorka Majerská. „Je to tu zas, tie hlasy a všetky tie pocity. Čo mám robiť?“ „To nič, Marek, ste tu v bezpečí. Tie hlasy nie sú reálne, tak sa nimi nezaoberajte, zvýšime vám trochu dávku liekov“. „A dosť,“ pomyslel som si. Žiadne lieky už brať nebudem, cítim sa po nich ospalo a nie sám sebou. Po skončení terapie sme mohli ísť von do areálu prevetrať sa, no ja som toho už dnes mal dosť. „Uteč, uteč,“ opakovalo sa v mojej hlave. Prišiel čas na obedňajšiu dávku liekov, teraz bol čas na môj plán. Lieky dnes dávala Petra, z duše som ju nenávidel. Bola arogantná, neľudská a každého nenávidela.

„Otvor ústa!“ zhúkla na mňa. Vypočítavo som si však dal tablety pod jazyk a začal kašľať. Tablety som potom ukryl do ruky a išiel do izby. Cítil som sa dobre, no večer to všetko prišlo. Halucinácie, suicidálne ideácie a ešte aj anxieta. „Mňau,“ vydal som. „Čo sa to preboha deje?“ myslel som si v šoku. Bola zo mňa mačka, alebo nejaký oranžový kocúr. Bol som na štyroch a nič som nevedel spraviť. Nikto nikde nebol, okrem inej mačky predo mnou. Bola krásne hnedá a spokojne si priadla. „Kto si?“ „Dominika.“ Tak z Dominiky je už tiež mačka? Čo sa to deje?

Celé to bolo na neuverenie, cítil som niečo, čo som ešte nezažil, cítil som búšenie srdca a mal som stiahnutý žalúdok. Povedal som to Dominike a ona len odvetila: „Zamiloval si sa.“ „Čože? Mňau...“ Opäť je to tu, neviem rozprávať, len mňaukať. Čo mám ale teraz spraviť, som tak sám, som vraj zamilovaný a je zo mňa ešte aj oranžový kocúr. Toto nie je naozaj, alebo je? Asi som načisto potratil rozum.

Au, to bolí, to páli, čo to je? Zrazu som sa ocitol späť v izbe s polovicou personálu psychiatrickej kliniky nado mnou. „Dajte mu ešte 10 miligramov benzodiazepínov a priviažte ho,“ prikazovala doktorka Majerská. O chvíľu som sa ocitol na inej izbe, priviazaný a už plne pri vedomí. Ak je toto tá realita, mal som radšej ostať v halucináciách a byť s Dominikou, aj keď bola mačkou... „Je to tu zas, všetky tie pocity, hlasy a pocit, že som niekým iným. Pomoc!“ zvolal som v mysli.

* *462 slov*