**Budovanie komunizmu**

3. časť

**Industrializácia a kolektivizácia**

Komunisti si uvedomovali, že na uspokojenie potrieb obyvateľov nestačia len heslá a sľuby, ale musia byť i výsledky ich práce, a tak sa rozhodli zaviesť industrializáciu.

Odstránili malých a stredných podnikateľov, tí odišli pracovať do veľkých závodov. Museli oživiť výrobu. Namiesto trhového hospodárstva zaviedli plánovanú ekonomiku. To znamená, že sa nevyrábalo to, čoho je na trhu nedostatok, ale vyrábalo sa podľa plánu, ktorý si komunisti naplánovali za stolom. Plánovalo sa na 5 rokov. Hovorili tomu päťročnica. V praxi to znamenalo, že ak sa napr. dohodli, že za päťročnicu vyrobia 50 000 traktorov, alebo vyprodukujú 100 000 ton obilia, tak sa robilo všetko pre to, aby sa to splnilo. To však znamenalo, že iného tovaru bol nedostatok. Zamerali sa na chemický a ťažký priemysel, to preto, lebo ZSSR chcelo mať silný zbrojársky priemysel. My sme totiž museli robiť všetko, čo si náš „večný priateľ“ želal. Industrializácia síce na krátku dobu dala ľuďom prácu a zvýšila sa im životná úroveň, no postupne sa ukázalo, že plánovaná ekonomika nenaplní obchody a keďže tam nebola konkurencia, lebo všetko bolo štátne, tak sa ani nezvyšovala kvalita tovarov. Postupne sme tak za západom zaostávali. V plánovanej ekonomike totiž neexistuje súťaž medzi firmami, lebo v štáte je vždy iba jeden veľký výrobca a spotrebiteľ si nemá z čoho vyberať. Na Slovensku bol napr. iba jeden výrobca televízorov, telefónov, práčiek a každý preto vlastnil skoro rovnaký tovar. Výrobcovia si boli istí, že ľudia si kúpia ich tovar, lebo inde nemajú možnosť si kúpiť iný. Preto sa ani nesnažili inovovať, zlepšovať svoj tovar. Tam, kde je konkurencia, tam sa naopak výrobcovia snažia vždy niečo zlepšiť.

Ďalšia vec, ktorú komunisti zaviedli bola **kolektivizácia**. Už v roku 1949 bol zavedený zákon o jednotných roľníckych družstvách. Družstvo bola veľká spoločnosť, ktorá vznikla spájaním súkromných pozemkov. Aby však mohla vzniknúť, museli ste sa vzdať svojej pôdy a pracovať v družstve. Mnohí sa však nechceli vzdať svojho majetku, pôdu vlastnili po celé desaťročia, starali sa o ňu a bolo to ich. No komunisti sa im vyhrážali, že ak nedajú pôdu družstvu, tak ich štát obviní, stanú sa nepriatelia ľudu a pôjdu do väzenia a nakoniec im i tak pôdu vezmú. Mnohí pod nátlakom odovzdali svoju pôdu štátu a mnohí nie, no u tých bol osud spečatený. Stali sa z nich tzv. kulaci – nepriatelia ľudu. Kulak bol hanlivá prezývka spiatočníka, úžerníka, chamtivého človeka. Skončili vo väzení alebo úplne ponížení. Kolektivizácia spôsobila mnohé neprávosti, absolútne pošliapala ľudské práva. Družstvá za socializmu sa nazývali JRD – Jednotné roľnícke družstvo. JRD síce zvýšilo produktivitu, no opäť to bolo na úkor kvality a pestrosti ponúknutých produktov. Časom sa však opäť ukázalo, že súkromné hospodárenie je efektívnejšie a skrátka oveľa lepšie. Počas plánovanej ekonomiky a kolektivizácie sa obchody nenaplnili tovarom, vždy bol nejaký nedostatok, zelovoc  
 (obchod so zeleninou a ovocím) bol vždy poloprázdny, v mäsiarniach chýbalo mäso a iné produkty. Socializmus priniesol tzv. podpultový tovar. To bol tovar, ktorý nebolo vidieť, ale bol odložený bokom pre známeho, kamarátku... Čiže ak ste mali známeho v obchode mali ste i tovar, ktorí iní nemali. No napr. o tom čo máme dnes ste mohli len snívať, ak ste to chceli museli ste emigrovať (utiecť) do západnej Európy, alebo čakať na rok 1989, keď komunizmus padol.

V roku 1953 zomrel K. Gottwald hneď po tom čo zomrel Stalin, bol to celonárodný smútok, všetci museli smútiť, kto nesmútil bol nepriateľ ľudu. Po Gottwaldovi sa stal prezidentom A. Zápotocký. Aby ste však rozumeli, prezident bol síce významná pozícia, ale najvyššiu moc mal prvý tajomník Ústredného výboru Komunistickej strany Československa. Je to dlhý názov, preto sa písalo prvý tajomník ÚV KSČ. A 1. tajomníkom ÚV KSĆ sa stal A. Novotný. To bol zarytý komunista, ultraľavičiar, konzervatívny a stalinský typ človeka a ten odstránil nepohodlných komunistov a okolo seba si vybudoval partiu rovnako zmýšľajúcich komunistov. Zo Slovákov to bol Karol Bacílek, nekompromisný komunista, ktorý potláčal i tú najmenšiu slobodu. Títo ultra komunisti neznášali inteligenciu a vzdelaných ľudí. Bolo to preto, lebo inteligencia videla čo sa deje a nechceli takýto režim.

V roku 1956 na XX. zjazde ÚV KSSZ (zjazd komunistov bolo najvyššie zasadnutie, kde sa komunisti radili ako ďalej a kde oslavovali svoje „úspechy“) Nikita Chruščov odhalil zločiny Stalina, ako prvý sa nebál povedať pravdu. Začala sa postupne destalinizácia, teda odmietnutie stalinistického učenia, malo sa teda žiť lepšie. Ale nie u nás, V Československu Novotný nechcel žiadne zmeny. Po smrti Zápotockého sa Novotný stal i prezidentom. Mal dvojnásobnú funkciu. No medzi ľuďmi bol neobľúbený, zvlášť medzi Slovákmi.

V roku 1960 sa komunisti zhodli, že už sme vybudovali socializmus, a preto sme si i zmenili názov, stali sme sa Československou socialistickou republikou – ČSSR. V strane sa oproti Novotnému a jeho ultra komunistom postupne vytvárala skupina, ktorá chcela zmenu. Boli to tzv. reformní komunisti, nechceli odstrániť socializmus, ale chceli viac slobody pre ľudí. Na čele týchto reformných komunistov bol A. Dubček. Slovák, ktorý si rýchlo získal svojich priaznivcov a navyše bol medzi ľuďmi obľúbený. A. Novotný stratil všetky funkcie a A. Dubček sa stal 1. tajomníkom ÚV KSČ, prezidentom sa stal ďalší obľúbený politik, generál a hrdina z 2. sv. vojny L. Svoboda. V Československu sa chystá zmena. Nastala tzv. Pražská jar.