Burza stredných škôl

Dňa 13. 10. 2011 sme prijali pozvanie Základnej školy – Grundschule Gelnica na Burzu SŠ, ktorá bola sprievodnou akciou pri príležitosti 25. výročia otvorenia novej budovy školy. Na burze sa zúčastnilo 17 stredných škôl z okresu Gelnica i okolitých okresov Košického a Prešovského kraja. Poslaním tohto podujatia bolo zaujímavo priblížiť ôsmakom a deviatakom jednotlivé študijné odbory.

Našu školu sme predstavili formou počítačovej prezentácie. O sprievodné slovo sa delili výchovná poradkyňa a študenti – S. Pisková a T. Marcinko, študenti septimy. V desaťminútových intervaloch, ktoré mala každá škola k dispozícii, sa vystriedalo 15 skupín žiakov základných škôl. Skupina striedala skupinu, čo bolo z časového hľadiska veľmi náročné.

Podujatie splnilo naše očakávania a už teraz sa tešíme na opätovné stretnutie so žiakmi základných škôl na Dni otvorených dverí Gymnázia Gelnica, ktoré sa uskutoční dňa 1. 12. 2011 v priestoroch našej školy.

Text: Mgr. K. Blahovská, výchovná poradkyňa

Foto: T. Marcinko, S. Pisková

Boli sme v divadle

Dňa 14. 10. 2011 študenti našej školy vymenili školské lavice za čosi zaujímavejšie. Spolu so svojimi pedagógmi navštívili DJZ v Prešove a pozreli si divadelné predstavenie s názvom Mária Antoinetta.

Slovenský muzikál nám ponúkol strhujúci príbeh rakúskej princeznej Márie Antonetty, ktorú z politických dôvodov vydali za následníka francúzskeho trónu. Neskôr sa stala kráľovnou a nakoniec bola počas revolučných udalostí vo Francúzsku popravená.

Predstavenie bolo nádherné. Dojímavý príbeh o túžbe po skutočnej láske, vtipné repliky hercov, hudba, spev, tanec, krásne kostýmy a ešte krajšia scéna, to všetko v nás zanechalo príjemný estetický zážitok. Hoci sme sa prostredníctvom príbehu preniesli do minulosti, myšlienky o láske, šťastí, či intrigách, ľudskej nenávisti a boji o moc, sú aktuálne aj dnes.

Text: Mgr. K. Blahovská, výchovná poradkyňa

Foto: Mgr. L. Vargová