COSMOS DISCOVERY

...naša cesta na najväčšiu putovnú výstavu o kozmonautike

Sobota 22. 10. 2016 bola netradičná. Žiadne domáce práce či iné povinnosti, ale spoločné dobrodružstvo v podobe exkurzie do Bratislavy. Študenti záujmového krúžku Spoznajme spolu Slovensko sa s RNDr. Slovenkaiovou, Mgr. Víťazkovou a Mgr. Blahovskou vybrali na svetovú výstavu COSMOS DISCOVERY, ktorá je od septembra sprístupnená v bratislavskej Inchebe.

Bratislava nás privítala v plnej kráse – slnečné a teplé počasie, krásna scenéria Bratislavského hradu, parlamentu, Prezidentského paláca...

Presun do Incheby a začalo sa naše vesmírne dobrodružstvo. Dozvedeli sme sa zaujímavé fakty o vývoji letov do kozmu, pozreli sme si mnoho originálnych exponátov i reálne modely rakiet a raketoplánov. Potešilo nás, že medzi menami svetovej kozmonautiky nechýbali dve mená: Vladimír Remek, prvý československý kozmonaut a Ivan Bella, prvý slovenský kozmonaut. Odvážlivci mohli navštíviť interaktívny Cosmos camp a vyskúšať si náročný výcvik kozmonautov či zažiť 3D prechádzku po Mesiaci.

Príjemne unavení, ale plní dojmov a zážitkov sme nastúpili do rýchlika smer Margecany.

Čo plánujeme nabudúce? Čo tak zažiť neopakovateľné čaro bratislavských vianočných trhov?

Text: Mgr. K. Blahovská

Foto: pedagógovia a žiaci gymnázia