Populárno – vedecká exkurzia Švajčiarsko – CERN 2017

Na prelome mesiacov máj a jún sa 40 študentov školy spolu so 4 učiteľmi zúčastnili populárno – vedeckej exkurzie, ktorá smerovala do Švajčiarska. V stredu večer sme rozlúčili so svojimi najbližšími a vydali sa na cestu dlhú okolo 1500km. Po niekoľkých hodinách strávených v autobuse sme na druhý deň dorazili do nášho prvého cieľa – mesto Schaufhausen. Tam sme navštívili Rýnske vodopády, najväčšie v Európe. Následne pokračovala naša cesta do hlavného mesta Švajčiarska – Bern. Po prehliadke nádherného historického centra nás čakalo už len ubytovanie v hoteli vo Francúzsku, blízko švajčiarskych hraníc.

Hlavným bodom exkurzie bola návšteva výskumno – vedeckého pracoviska CERN, ktorá nás čakala na ďalší deň. Mali sme možnosť pozrieť si vedecké pracoviská, kde nás nielen slovenskí vedci informovali o svojej výskumnej činnosti. Súčasťou bola aj možnosť obedu v jedální CERN-u, kde sme mohli stretnúť množstvo ďalších vedeckých pracovníkov. Po odchode z CERN-u sme zamierili do ďalšieho významného mesta vo Švajčiarsku – Ženeva. Pozreli sme si ženevský park (Anglické záhrady), ktorého súčasťou sú známe kvetinové hodiny, nechýbalo ani historické centrum a navštívili sme aj botanickú záhradu.

V posledný deň nás okrem odchodu domov čakala ešte „čerešnička na torte“, a to návšteva čokoládovne Cailler. Dozvedeli sme sa niečo z histórie kakaových bôbov a čokolády, nechýbala ani ochutnávka vybraných druhov čokoládových praliniek a ani nákup čokolád a suvenírov domov.

Počas celého pobytu nás sprevádzalo krásne slnečné počasie. Domov sme sa vrátili šťastne a plní nových zážitkov.