**Charakteristika osoby (OPIS)**

Opis – základný slohový útvar opisného slohového postupu, ale často sa vyskytuje aj v rámci ostatných slohových postupov. Je založený na cieľavedomom pozorovaní a na následnom vymenovaní základných znakov predmetu, osoby alebo javu.

1. Podľa toho čo opisuje:
   1. Opis osoby
   2. Opis veci
   3. Opis pracovného postupu
2. Podľa povahy opisovaného predmetu a spôsobu spracovania témy:
   1. Statický opis
   2. Dynamický opis
3. Podľa zaradenia do jazykových štýlov:
   1. Jednoduchý opis v hovorenom štýle
   2. Odborný opis v náučnom štýle
   3. Umelecký, náladový opis v umeleckom štýle.

Úlohou opisu je vystihnúť opisovaný objekt ako celok a zároveň jeho jednotlivé časti, ich vlastnosti a vzájomné vzťahy.

**Charakteristika osoby:**

Charakteristika osoby – opis, v ktorom sa vymenúvajú nielen príznačné telesné znaky a vlastnosti človeka, ale aj (najmä) jeho povahové vlastnosti, záujmy, schopnosti, pocity, názory, atď. Poznáme:

1. Vonkajšia, vnútorná
2. Objektívna, neobjektívna
3. Priama, nepriama (vyplýva predovšetkým z konania)

Pomôcky:

1. Napísať osnovy v bodoch – myšlienky usporiadané do kompaktného (súvislého celku)
2. Uvod – oboznámenie s osobou, Jadro – vonkajšia charakteristika, vnútorná charakteristika, vlasnosti, záujmy,....,záver – vyjadrenie subjektívneho vzťahu s krátkym zamyslením, úvaha, zhnutie.
3. Slová s preneseným významom dať do úvodzoviek, ak niekto hovori, ze niekam ide („pifco)
4. Rozvité vety, súvetia.
5. Vlastnosti vyjadrujeme

- podstatnými menami (bola stelesnením múdrosti a úprimnosti)

- prídavnými menami (milá, štíhla, orieškovo hnedé oči, pobožná, ústretová, otvorená)

- slovnými spojeniami (sedel na peniazoch – bol lakomý)

- prísloviami a porekadlami (prázdny sud najviac duní)

- prirovnaniami (horšie ako všetci čerti, zabávali sa ako na silvestrovskej hostine)

- subjektívnym hodnotením (bola príkladnou matkou, milovala zvlášť najmladšieho)

- dejovými slovesami (plakať/smiať sa/kúpiť)

- citovo zafarbenými a expresívnymi slovami (ocinkov maznáčik, pusinka)

- synonymami, antonymami (majetok, bohatstvo, imanie, boháč – chudák)

- metaforou (oči hrajú farbou, diplomy zdobia)

**Človek z môjho blízkeho okolia**

(Charakteristika osoby)

Naša rodina je veľká. Dvaja starší bratia sú pre mňa vzorom. S mojou famíliou sa

stretávam každý deň, ale najstarší brat Peťo teraz odišiel študovať do Bratislavy na vysokú

školu. Má tam dosť kamarátov a všetci bývajú v internáte v spoločnej izbe. Domov sa vracia

aspoň raz mesačne. Je to výnimočná postava našej rodiny, lebo zdedil tie najlepšie vlastnosti:

šikovnosť a usilovnosť po mamine, múdrosť či logické myslenie po otcovi. Našťastie, jeho

gény nepoznajú lenivosť.

Je nízkej, štíhlej postavy. Súmernú hlavu mu pokrývajú nápadné dlhé vlasy farby

orecha. Rodičom sa to nepáči, ale nechce sa dať ostrihať. Vlasy nosí rozpustené, preto

odzadu pôsobí dojmom dievčaťa. Jeho oči hrajú modrozelenou farbou, nos a uši má

symetrické. Čo si každý všimne, a čo sa páči aj mne, je bratov úsmev, ktorý odhalí dva rady

bielych zubov.

Nie je športový typ, ale v poslednom čase dosť často hráva fresbee, chodí „na kajaka“

a beháva. Nízkou postavou sa niekedy stráca v dave ľudí, ale inteligenciou prerástol

mnohých. Je tichý, uzavretý, sám od seba nerozpráva o vlastných zážitkoch nikomu. Keď sa

ho na niečo spýtam, tak sa zamyslí a po chvíľke mi rozumne odpovie. Dokonale ovláda

poznatky z oblasti prírodných vied, hlavne z matematiky a z informatiky. Niet sa čomu

čudovať, veď sa už desať rokov vzdeláva v tejto oblasti.

Zúčastnil sa na významných súťažiach i na celosvetovej olympiáde v matematike,

informatike a vo fyzike. Diplomy a čestné uznania zdobia steny jeho detskej izby.

Chýba mi, lebo už nie sme spolu každý deň. Keď ma trápil nejaký problém, vždy mi

pomohol. Teraz som už „veľký chlapec“ a musím si poradiť sám. Chcel by som byť ako on,

ale zatiaľ nemám výsledky, na ktoré by som mohol byť hrdý. Viem, že musím na sebe

pracovať, ak sa chcem v budúcnosti podobať na brata Petra, na môj životný vzor.

Juraj, žiak základnej školy

**Cvičenie – Charakteristika osoby**

*Porovnajte opisy osôb. Povedzte, či ide o vonkajšiu alebo o vnútornú charakteristiku. Na základe vybratých jazykových prostriedkov povedzte, či ode o objektívnu alebo o subjektívnu charakteristiku.*

**A:** Bola to matka a dcéra: tamtá malá, mastná, červená, vyznojená, tak sa lialo z nej ako z tufovej jaskyne na Sliači. Dcérka bola chudá ako rebro, s dlhou zmraštenou tvárou ako koža na prevarenom mlieku, keď už chladnúť začína.

**B:**Pán Adreas Volovec, mäsiar v Ruskopoliach, je tučná, po treťa centova chlapina, päť šúchov výšky a pol treťa hrúbky. Jeho telo síce hodne váži, viacej než jeho meštek, lebo to celý svet zná, že toliare a dvadsiatniky na merky merial. On je síce nie veľmi mladý, má asi pätdesiat rokov, ani jeho tvár nie je z tých najkrajších, na pravé oko mu beľmo zachodí a spodná gamba mu trčí von a na pol palca ďalej ako vyšná, ale to je všetko nič.

**C:**Nuž teda, telesný vzhľad brata Viliama bol taký, že bol zaujal pozornosť aj toho najroztržitejšieho pozorovateľa. Vzrastom prevyšol bežne vysokého muža a bol taký chudý, že vyzeral ešte vyšší. Mal bystré a prenikavé oči, ostrý a mierne ohnutý nos dodával jeho tvári výraz človeka v strehu, okrem chvíľ akejsi meravosti, o ktorej ešte bude reč. I jeho brada svedčila o pevnej vôli, hoci pretiahnutá a pehavá tvár, aké som často vídal u ľudí narodených medzi Hiberniou a Northumbriou, mohla zavše vyjadovať neistotu a nerozhodnosť. Časom som vybadal, že to, čo vyzerá ako nedostatok istoty, je len a a len zvedavosť, ale spočiatku som o tejto vlastnosti vedel málo, mal som ju skôr za vášeň žiadostivej duše, domnievajúc sa, že rozumová duša sa ňou sýtiť nemá. Ako chlapcovi mi na ňom razom udreli do očí chúmače žltkastých chlpov, ktoré mu trčali z učí a husté obrvy. Mohol mať zo päťdesiat jarí, bol už teda vemľmi starý, ale jeho neúnavné telo sa vyznačovalo takou obratnosťou, aká mne často chýbala. Keď ho pochytila nadmerná činorodosť, zdalo sa, že jeho sily sú nevyčerpateľné. No z času na čas sa uťahoval do nečinnosti.

**D:** Dubec bol mohutný, vysoký človek, s veľkou hlavou a širokou tvárou, husto zarastenou. Líca strácali sa v čiernej brade, hrubé obrvy padali na oči, nestrihané fúzy zakrývali ústa a splývali v jedno s chumáčmi spodnej čeľusti. Chumáče viseli dolu a tvorili dve končité brady, rozdelené jarčekom. Spod rozopätej, mäkkej košele trčala čierna srsť pŕs a pod manžetkami bolo vdieť chlpy zápästia. Ešte i vrchná časť rúk a prsty medzi hánkami sa černeli od vláskov. Pri tmavej pleti a farbe brady veľmi sa odrážala biela, vojenská čiapka a blúza s bielou, rozhalenou, mäkkou košeľou, biele nohavice, úzke v kolenách, vyduté k vrchu a vsunuté za sáry vysokých žltých čižiem. Landik si ho dobre obzrel. Mal dojem, že sa k dievčťatu blíži chlpatý medveď na dvoch zadných nohách, oblečený do bielych letných šiat.