HLAVOLAMY A CHYTÁKY

Dvojičky

Dve dievčatá sa narodili tej istej matke, v ten istý čas, deň aj rok, a predsa nie sú dvojičky.   
Ako je to možné?



V ten deň sa narodilo uvedenej matke ešte aspoň jedno dieťa, a teda nie sú dvojičky lebo sú napr. trojičky.

Jednosmerka

Jedno dievča, ktoré sa učilo šoférovať, išlo v jednosmernej ulici opačným smerom, ale neporušilo žiaden právny predpis.   
Prečo?



Išla peši.

Vrece

Chudobný roľník išiel na jarmok predávať hrach a šošovicu, ale keďže mal len jediné vrece a nechcel, aby sa mu hrach a šošovica pomiešali, nasypal najprv do vreca hrach, poriadne ho zaviazal a hore ešte nasypal šošovicu. Na jarmoku chcel od neho kúpiť hrach bohatý krčmár, ale o šošovicu nemal záujem. Roľník navrhol krčmárovi, že šošovicu odsype do jeho vreca a krčmár si odnesie hrach v roľníkovom vreci, s čím však krčmár nesúhlasil, lebo jeho vrece bolo lepšie a väčšie.  
Akým spôsobom sa dá bez akýchkoľvek prostriedkov alebo pomôcok premiestniť hrach do krčmárovho vreca, ak šošovicu nemáte kam vysypať a nechcete ju znehodnotiť tým, že ju vysypete na zem?



Roľník nasypal šošovicu do vreca hostinského, vrece zaviazal a vyvrátil na ruby. Z druhej strany nasypal hrach. Potom vrece rozviazal a vrátil šošovicu späť do svojho vreca.

Hrušky

V záhrade je niekoľko stromov. Na jednom z nich, na hruške, rastú hrušky (dosť logické ;-). Zafúkal silnejší vietor a spôsobil, že na strome už nie sú hrušky, avšak hrušky nie sú ani pod stromom (pre vychytralých ani nikde vedľa stromu).  
Viete to vysvetliť?



Na strome boli dve hrušky. Keď zafúkal vietor, zhodil jednu hrušku na zem. Teda na strome ostala len jedna hruška (nie hrušky) a na zemi bola tiež len jedna hruška (nie hrušky).

Jabĺčka

V košíku máte 5 jabĺčok.   
Viete, ako ich treba rozdať piatim deťom, aby každé dostalo jedno celé jabĺčko, a aby 1 jabĺčko zostalo v košíku?



Každé dieťa dostane jedno jablko, pričom jedno z detí dostane svoje jablko v košíku.

Námornícka

Kapitán jednej veľkej lode raz rozprával tento zaujímavý príbeh:  
"Plávali sme po rozbúrenom mori. Zo všetkých strán sa na nás valili veľké vlny a hrozilo, že nám potopia loď. Preto som stál pri kormidelníkovi a pozeral ďalekohľadom dopredu. Aby som mal istotu, že sa nič nestane, rozostavil som hliadky aj po bokoch lode. Zrazu sa stala čudná vec. Jeden námorník stál pri zábradlí a pozeral sa na východ. Na druhej strane lode stál iný námorník a pozeral na západ. A obidvaja námorníci sa dobre videli!"   
Je to vôbec možné?



Námorníci stáli chrbtom ku zábradliu a pozerali sa na seba. Kde sa nachádzala loď pritom nezáleží (iba ak neboli na severnom, alebo južnom póle, pravdaže).

Lodný rebrík

Neďaleko od brehu kotví loď. Tá má rebrík (začínajúci aj končiaci priečkou), ktorého spodná priečka sa dotýka vody. Vzdialenosť medzi jednotlivými priečkami je 20 cm a dĺžka rebríka je 180 cm. Príliv vody zdvíha vodu rýchlosťou 15 cm za hodinu.  
Za aký dlhý čas bude voda na tretej priečke zhora.



Ak sa dvíha hladina vody, potom sa spolu s hladinou dvíha aj loď. Takže voda bude stále na prvej priečke rebríka.

Hotelový účet

Traja kamaráti prišli do hotelu a zaplatili 300 eur za ubytovanie. Majiteľ medzitým zistil, že účet je len 250  eur, a tak poslal recepčného, aby hosťom vrátil 50 eur. Recepčný však nevedel, ako rozdeliť 50 eur medzi troch ľudí, a tak 20 eur skonfiškoval a vrátil im 30 eur. Každý teda zaplatil 100 - 10 eur, tzn. 90 eur. Trikrát 90 eur je 270 eur. Recepčný si nechal 20 eur.  
Kde je teda tých zostávajúcich 10 eur?



Tak toto je pekný chyták. Každý kamarát zaplatil 90 eur, pretože dali pôvodne 300 eur a 30 eur dostali naspäť (teda 270 eur). Majiteľ získal len 250 eur a rozdiel 20 eur má recepčný. Je teda nezmysel pokúšať sa k 270 eur pripočítať 20 eur, keď tých 20 eur vlastne recepčný zobral majiteľovi hotela z toho, čo hostia zaplatili.

Hotel

Do hotela, ktorý mal len dvanásť izieb, prišlo trinásť cudzincov a každý chcel mať izbu pre seba. Vrátnik dal každému vlastnú izbu nasledovne.  
Trinásteho požiadal, aby chvíľku počkal s prvým hosťom v izbe číslo 1. Teda v prvej izbe boli dvaja. Tretieho dal do izby číslo 2, štvrtého do izby číslo 3 a tak ďalej až dvanásteho do izby číslo 11. Potom sa vrátil do jednotky, zavolal trinásteho hosťa a priviedol ho do prázdnej izby číslo 12.   
Žeby ubytoval 13 ľudí do 12 izieb a každý mal svoju vlasntú izbu?



Pri pozornom prečítaní textu úlohy zistíte, kde sa zobrala jedna izba navyše...   
(Do druhej izby mal ísť hosť číslo dva, lebo v jednotke čakal 13. hosť.)

táraniny

"Ak deň po zajtrajšku je včerajšok, potom 'dnes' bude tak vzdialený od nedele ako deň, ktorý bol 'dnes', keď deň pred včerajškom bolo zajtra!"  
Ktorý deň v týždni je tento výrok pravdivý?



Uvedený výrok je pravdivý práve v nedeľu.

Krátke

* Prečo nemôže byť muž žijúci v USA pochovaný v Kanade?
* Ako najďalej môže pes zabehnúť do lesa?
* Jeden hokejový fanúšik tvrdil, že vie povedať skóre každého zápasu ešte pred jeho začiatkom. Ako to dokázal?
* Máte zapáliť oheň ak máte k dispozícii lieh, benzín, noviny, sviečku, koks, čierne uhlie, krabičku zápaliek a kus vaty. Čo zapálite prvé?
* Prečo zjedia Číňania viac ryže ako Japonci?
* Ako sa hovorí žene, ktorá nemá všetky svoje prsty na jednej ruke?



* Prečo by živého muža mali pochovávať?
* Do lesa možno najďalej zabehnúť do polovice, potom sa už beží von z lesa.
* Je to jednoduché – skóre každého zápasu pred začiatkom je 0:0.
* Samozrejme najprv treba zapáliť zápalku.
* Pretože Číňanov je viac.
* Žena, ktorá nemá všetky svoje prsty na jednej ruke je normálna. Nechcel by som mať 20 prstov na jednej ruke :-).