**Cvičné zadanie 2 Cvičné zadanie 2 Cvičné zadanie 2 Cvičné zadanie 2 Cvičné zadanie2**

Definujte pojem lexikografia, charakterizujte jednotlivé druhy slovníkov,

podčiarknuté slová v ukážke č. 1 vysvetlite podľa výkladového, pravopisného a synonymického slovníka. **PRACUJ S ELEKTRONICKÝMI SLOVNÍKMI (juls.sk)**

Charakterizujte román ako žáner, druhy románov podľa rôznych kritérií, typy rozprávača,

horizontálne členenie prozaického textu: pásmo rozprávača, pásmo postáv.

Aplikujte poznatky o danej problematike na konkrétnych ukážkach.

**ZARAĎ AUTOROV DO KONKRÉTNEJ NÁRODNEJ LIT. a LIT. PERIÓDY. PRIPOMEŇ SI ROZBORY JEDNOTLIVÝCH ROMÁNOV!!!!!!!!**

**Ukážka J. C. Hronský – Jozef Mak (úryvok)**

*Nuž dohútal si múdry Jozef Mak, že sa ničomu v živote nepriučil, a patrí sa mu tu iba stáť, ticho, mlčky lebo bolo by smiešne, keby hrubé ruky začali niečo vyčíňať, čomu sa nepriučili, a keby začal reč, ktorú si neprichystal. Nuž nech nevyčíňajú ruky nijaké nežnosti, keďže zhrubli iba na robotu, a nech sa túla po tvári vlhkosť, aká chce, vydrží, nezahynie, i keby bola vlhkosť veľmi neobyčajná, ale veď mu pot po tvári neraz sušilo slnko i mráz, a pot je jediná vlaha, ktorá vie najhlbšie vpísať všelijaké vrásky na ľudskú tvár. Ba nech robí čo chce, nech sa robí, ako chce – nech len Jula nejako zvie, že i robotník má srdce, hoc ho ukazovať nemôže, ako by mohol ukazovať človek krehkejší ako chlapec nevážny. Má v srdci i tepla dosť, i mäkkosti, má v srdci dosť lásky – a to nielen pre túto chvíľu – hoc sa láska ťažko rodila, ale tým je čistejšia a bezpečnejšia, usadlejšia, na ktorú možno prisahať.*

*Veď to Jula vie.*

## Ukážka E. M. Remarque – Na západe nič nové (úryvok)

*„Vojna nás pokazila pre všetko.“ Má pravdu. Nie sme viac mládež. Nechceme už dobyť svet. Sme utečenci. Utekáme pred sebou. Pred vlastným životom. Mali sme osemnásť rokov a začínali sme milovať svet a bytie, museli sme však na to strieľať. Prvý granát, čo vybuchol, trafil naše srdce. Sme odrezaní od aktivity, od úsilia, od pokroku. V to už neveríme. Veríme vo vojnu. ...*

*Vstávam.*

*Som veľmi pokojný. Nech prídu mesiace a roky, už mi nič nezoberú, už mi nič nemôžu zobrať. Som taký opustený a nič nečakám, že im môžem hľadieť v ústrety bez strachu.*

*Padol v októbri 1918, jedného dňa, čo bol na celom fronte taký pokojný a tichý, že sa správa z bojiska obmedzovala iba na vetu: Na západe nič nového...*

## Ukážka H. D. Balzac – Otec Goriot (úryvok)

*– Že by ani jedna z jeho dcér neprišla?– zvolal Rastignac. – Zaraz im napíšem.*

*–Ani jedna, –povedal starec a vystrel sa na posteli. –Majú svoje starosti, spia, neprídu. Vedel som to. Človek musí umierať, aby poznal, čo sú to deti... Ach, priateľ môj, nežeňte sa, nemajte deti! Vy im dáte život, ony vám dajú smrť. Vy ich uvediete do sveta, ony vás z neho vyženú. Nie. Neprídu! Viem to už desať rokov. Vše som si to hovorieval, ale netrúfal som si to veriť.*

*Z každého oka mu vyhŕkla slza na červený okraj viečka, no nespadla z neho.*

*–Ach, keby som bol bohatý, keby som si bol nechal majetok, keby som im ho nebol dal, to by tu boli, oblizovali by mi líca svojimi bozkami.Býval by som v paláci, mal by som krásne izby, sluhov, teplo; a ony by sa rozplývali v slzách aj so svojimi mužmi a deťmi. To všetko by som mal. Ale takto nič! Za peniaze je všetko, ešte aj dcéry. Ó, kdeže sú moje peniaze?*