Deň otvorených dverí Gymnázia v Gelnici

8. december 2011. Deň, na ktorý sa pedagógovia, ale aj žiaci našej školy svedomite pripravovali. Očakávali sme totiž návštevu výchovných poradcov, učiteľov a žiakov základných škôl z Hnileckej doliny. Naše pozvanie prijali ZŠ Gelnica, ZŠ Prakovce, ZŠ Helcmanovce, ZŠ Margecany, ZŠ Mníšek nad Hnilcom a ZŠ Veľký Folkmar.

Brány našej školy sa otvorili približne o 8. hodine ráno. Vo vestibule školy sa každej skupiny ujala jedna hosteska, ktorá sa venovala žiakom počas celej akcie. O 8.45 sa všetci účastníci zišli v priestoroch telocvične, kde ich privítal riaditeľ školy RNDr. D. Andraško. Nasledovala počítačová prezentácia, sprievodné slovo mali na starosti výchovná poradkyňa Mgr. K. Blahovská a podpresedníčka ŽŠR E. Petríková. Po zhliadnutí prezentácie sa žiaci mohli zapojiť do jednoduchého kvízu, ktorý obsahoval otázky z prezentácie.

Potom žiaci navštívili priestory školy – odborné učebne jednotlivých predmetov, školskú knižnicu, posilňovňu. Všade ich čakali naši študenti, ktorí prezentovali aktivity za daný predmet, predviedli pokusy, či sa pochválili úspechmi v súťažiach.

Po „únavnom chodení“ všetkým dobre padlo malé občerstvenie v školskej jedálni, nasledovalo vyhodnotenie kvízu a odmena pre najpozornejších žiakov z radov deviatakov. Záverečné slovo patrilo opäť pánovi riaditeľovi, ktorí všetkým poďakoval za účasť.

Všetci sme si želali, aby bol Deň otvorených dverí nášho gymnázia dôstojnou udalosťou. Veríme, že sa nám to podarilo. Poďakovanie patrí našim pedagógom, ktorí usmerňovali študentov v jednotlivých učebniach, taktiež aj všetkým našim študentom, ktorí sa do organizácie Dňa otvorených dverí zapojili.

A čo dodať na záver? Len jedno želanie, aby sa naša škola stala v budúcom školskom druhým domovom aj pre mnohých deviatakov.

Text: Mgr. K. Blahovská, výchovná poradkyňa

Foto: študenti školy