Milí deviataci,

dovoľte, aby sme vám v našej jazykovej učebni predstavili výučbu cudzích jazykov. Na našom gymnáziu si máte možnosť vybrať z troch cudzích jazykov – sú nimi angličtina, nemčina a ruština. Tieto jazyky sú v dnešnej dobe žiadané a ich dobrá znalosť vám výrazne pomôže pri hľadaní si budúcej práce. Na tejto škole sú cudzie jazyky vyučované kvalitne, moderne s využitím nových vzdelávacích metód, didaktických pomôcok a s modernou interaktívnou technikou.

Angličtina sa vyučuje ako prvý cudzí jazyk, to znamená, že študenti absolvujú jej štúdiom viac vyučovacích hodín a idú z angličtiny aj maturovať. Priemerne má anglický jazyk 4-hodinovú dotáciu týždenne, pričom žiaci v maturitnom ročníku majú až 6 hodín v rámci jedného týždňa – hodiny anglického jazyka a konverzácie. Naši študenti sa pripravujú na maturitnú skúšku na úrovni B2.

Na hodinách pracujeme s najnovšími učebnicami a pracovnými zošitmi, ktoré ponúkajú množstvo interaktívnych cvičení, audio nahrávok na precvičovanie gramatiky, čítania, posluchu a slovnej zásoby. Taktiež využívame rôzne interaktívne hry a úlohy. Študenti si majú možnosť požičať časopisy, gramatické príručky či beletriu zo školskej knižnice.

V rámci cudzích jazykov sa zúčastňujeme rôznych súťaží, napr. na Olympiáde z AJ dosahujú naši žiaci popredné miesta. Počas školského roka sa zapájame do mnohých aktivít ako sú Európsky deň jazykov, Active English week či návšteva divadelného predstavenia v AJ. Naše vyučujúce taktiež organizujú poznávacie zájazdy, napríklad do Londýna či Paríža.