**Katolícka univerzita v Ružomberku**

**TEOLOgická fakulta**

**VIERA A POVERA - EDUKAČNÁ TÉMA NA**

**MIMOŠKOLSKÚ VOĽNOČASOVÚ AKTIVITU**

**Záverečná práca**

**2023**

**Bc. Matúš Olejník**

**Katolícka univerzita v Ružomberku**

**TEOLOgická fakulta**

**VIERA A POVERA - EDUKAČNÁ TÉMA NA**

**MIMOŠKOLSKÚ VOĽNOČASOVÚ AKTIVITU**

**Záverečná práca**

Študijný program: rozširujúci modul doplňujúceho pedagogického štúdia

v kategórii učiteľ náboženskej výchovy (doplňujúce


pedagogické štúdium, iné n st., externá forma)

Školiace pracovisko: TSKT - SPIŠ Katolícka teológia

Vedúci záverečnej práce: ThLic. František Fudaly, PhD.

Spišské Podhradie 2023

**Bc. Matúš Olejník**



**Čestné prehlásenie**

Dolu podpísaný Bc. Matúš Olejník, narodený 10.08.1996 v Spišskej Novej Vsi, týmto čestne prehlasujem, že som Záverečnú prácu s názvom:

*Viera a povera edukačná téma na mimoškolskú voľnočasovú aktivitu*

vypracoval sám a že pramene a literatúru, ktorú som pri jej tvorbe použil, som uviedol v bibliografii tejto práce.

Ďalej prehlasujem, že normalizovaný rozsah práce obsahuje 88 629 znakov.

V Spišskom Podhradí, 30. marca 2023 Podpis:

POĎAKOVANIE

Moje poďakovanie patrí najmä ThLic. Františkovi Fudalymu, PhD., ktorý so mnou ochotne prekonzultoval predkladanú záverečnú prácu. Moja vďačnosť mu patrí aj za to, že túto prácu sprevádzal kvalitnými radami, ktorých zdrojom boli vlastné skúsenosti ale aj modlitbou, ktorá bola nevyhnutne potrebná na dokončenie tejto práce. Veľká vďaka patrí aj všetkým tým ľuďom, ktorí mi poskytli svoje postrehy, nápady a vedomosti skrze dlhé a obohacujúce rozhovory, ktoré som mal tú česť s nimi viesť. Verím, že toto úsilie sa nestratí a dobrotivý Boh týchto všetkých láskavých ľudí za ich pomoc odmení.

ABSTRAKT

OLEJNÍK, Matúš: *Viera a povera - edukačná téma na mimoškolskú voľnočasovú aktivitu.* [Záverečná práca] Matúš Olejník – Katolícka univerzita v Ružomberku. Teologická fakulta; Školiteľ : ThLic. František Fudaly, PhD. Ružomberok : Teologická fakulta, 2023. 39 strán.

Záverečná práca poukazuje na význam tvorivých činností a na ich efektívne využitie pri spracovávaní edukačnej témy s názvom ,,viera a povera“. Zameriava sa na variabilné možnosti implementácie tvorivých činností pri práci s deťmi a s mládežou, v rámci pastoračných aktivít. Tvorivé činnosti majú značný pozitívny vplyv na formovanie osobnosti u dospievajúcej mládeže. Záverečná časť práce poskytuje niektoré konkrétne návrhy na praktickú realizáciu voľnočasovej aktivity, zaoberajúcej sa témou ,,viera a povera“.

**Kľúčové slová:** Viera. Povera. Výchova. Aktivita. Náuka.

ABSTRACT

OLEJNÍK, Matúš : *Faith and superstition - an educational topic for an extracurricular leisure activity.* [Final thesis] Matúš Olejník – Catholic University in Ružomberok. Faculty of Theology; Supervisor : ThLic. František Fudaly, PhD. Ružomberok: Faculty of Theology, 2023. 39 pp.

The final thesis points out the importance of creative activities and their effective use in the processing of the educational topic called “faith and superstition”. It focuses on the variable possibilities of implementing creative activities when working with children and youth, within the framework of pastoral activities. Creative activities have a significant positive influence on the formation of personality in adolescents. The final part of the thesis provides some concrete suggestions for the practical implementation of a leisure activity dealing with the topic of “faith and superstition”.

**Keywords:** Faith. Superstition. Education. Activity. Doctrine.

OBSAH

[ÚVOD 10](#_Toc131104591)

[1 „VIERA“ AKO POVERA 11](#_Toc131104592)

[1.1 Najfrekventovanejšie povery a predstavy o poverových bytostiach na Slovensku........ 12](#_Toc131104593)

[1.1.1 Povery, čary a poverové bytosti v jesenných mesiacoch 13](#_Toc131104594)

[1.1.2 Povery, čary a poverové bytosti v zimných mesiacoch 15](#_Toc131104595)

[1.1.3 Povery, čary a poverové bytosti v jarných mesiacoch 18](#_Toc131104596)

[1.1.4 Povery, čary a poverové bytosti v letných mesiacoch 20](#_Toc131104597)

[2 PRIRODZENÁ A NADPRIRODZENÁ VIERA 23](#_Toc131104598)

[2.1 Čo je to viera 23](#_Toc131104599)

[2.2 Prirodzená viera 25](#_Toc131104600)

[2.3 Nadprirodzená viera 26](#_Toc131104601)

[2.4 Viera v existenciu anjelov 27](#_Toc131104602)

[2.4.1 Pohanské božstvá a poslovia bohov 28](#_Toc131104603)

[2.4.2 Anjeli (Maľakim) ako poslovia Boží v opisoch starozákonného a novozákonného biblického sveta 28](#_Toc131104604)

[2.4.3 Anjeli strážni 30](#_Toc131104605)

[2.4.4 Biblické symboly anjelov 31](#_Toc131104606)

[2.4.5 Vlastnosti anjelov 31](#_Toc131104607)

[2.4.6 Démoni 33](#_Toc131104608)

[3 PEDAGOGIKA VOĽNÉHO ČASU DOSPIEVAJÚCICH 36](#_Toc131104609)

[3.1 Tvorivá osobnosť pedagóga 36](#_Toc131104610)

[3.2 Pedagóg ako tvorca a organizátor tvorivých aktivít 37](#_Toc131104611)

[3.3 Evanjelizácia mladých podľa exhortácie CHRISTUS VIVIT 39](#_Toc131104612)

[3.4 Výchovný princíp sv. Jána Bosca 40](#_Toc131104613)

[4 VYBRANÉ NÁVRHY NA REALIZÁCIU VOĽNOČASOVEJ AKTIVITY VIERA A POVERA 42](#_Toc131104614)

[3.1 Komotačná hviezda 42](#_Toc131104615)

[3.2 Postava na stene 43](#_Toc131104616)

[ZÁVER 44](#_Toc131104617)

[ZOZNAM POUŽITEJ LITERATÚRY 46](#_Toc131104618)

**ZOZNAM SKRATIEK A ZNAČIEK**

**Dan** Kniha proroka Daniela

**Ex** Kniha Exodus

**Gal** List Galaťanom

**Gn** Kniha Genezis

**Hebr** List Hebrejom

**Iz** Kniha proroka Izaiáša

**Jn** Evanjelium podľa Jána

**Kol** List Kolosanom

**1** **Kr** Prvá kniha kráľov

**2 Kr** Druhá kniha kráľov

**Lk** Evanjelium podľa Lukáša

**Mk** Evanjelium podľa Marka

**Mt** Evanjelium podľa Matúša

**Nm** Kniha Numeri

**Porov**. porovnaj

**Rim** List Rimanom

**tzv.** takzvaný

**Tim** List Timotejovi

**Ž** Kniha žalmov

**Zjv** Zjavenie apoštola Jána

# ÚVOD

Skupinové hry sú obľúbenou činnosťou najmä u detí a mládeže. Žiaci základnej školy obľubujú predovšetkým športové hry, taktiež tvorivé činnosti s hudbou a rôzne hry, ktoré obsahujú známe vyčítanky, riekanky a básne. Podstatou je, že dospievajúca mládež trávi mnoho času spoločnými aktivitami a spoločnou činnosťou. Pri rôznych tvorivých aktivitách je neustále potrebné zlepšovať ich novými nápadmi. Autori nápadov môžu byť taktiež deti, ale aj dospievajúca mládež. Tieto nápady na aktivity, ktoré vychádzajú z tvorivého a aktívneho premýšľania, môžu byť podnetom pre pedagógov, sociálnych pedagógov, katechétov, kňazov ale aj pre všetkých pracovníkov, ktorí sa zaoberajú tým, ako tráviť voľný čas efektívne a cieľavedome. Tvorivé aktivity sú dobrým prostriedkom ako zaujať mladých v kľúčovom období ich života. Mladí môžu ich prostredníctvom lepšie porozumieť viere, ktorú im odovzdali ich rodičia, a tak sa lepšie oboznámiť s vieroukou Katolíckej cirkvi. V dnešnej ,,počítačovej“ dobe však tieto tvorivé aktivity môžu zaujať až posledné miesto v živote detí a dospievajúcej mládeže. V záverečnej práci budeme používať metódu štúdia prameňov a tiež metódu analýzy a syntézy prameňov.

Cieľom tejto záverečnej práce je poukázať na význam tvorivých činnosti v rámci témy viera a povera a na ich efektívne využitie pri kresťanskej formácií s deťmi a s dospievajúcou mládežou.

V prvej kapitole sa zameriame na ,,vieru“ ako poveru a oboznámime sa s najfrekventovanejšími poverami na Slovensku.

V druhej kapitole sa budeme sústrediť na prirodzenú a nadprirodzenú vieru a bližšie si rozoberieme vieru v existenciu anjelov.

V tretej kapitole upriamime svoju pozornosť na pedagogiku voľného času dospievajúcich. Predstavíme si osobnosť pedagóga, ktorý svojou vierou a svojimi tvorivými aktivitami, môže prispievať ku kresťanskej formácii detí a mládeže.

V štvrtej kapitole sa budeme zaoberať návrhmi na realizáciu voľnočasových aktivít na tému viera a povera.

Tvorivé činnosti majú značný vplyv pri formovaní detí a mládeže. Tvorivé činnosti môžu podporovať aj ich psychickú a duchovnú zrelosť. Touto záverečnou prácou chceme zdôrazniť význam aplikácie tvorivých činností pri práci s deťmi a mládežou v pastoračnej činnosti, ktoré umožňujú rozvíjať kreativitu, kolektívnosť a komunikáciu.

# 1 „VIERA“ AKO POVERA

Dnes sme svedkami veľkého technického pokroku. Deň čo deň sme pohltení mnohými informáciami zo sveta. Prírodné zákony, ktorým kedysi naši predkovia nerozumeli, sa dnes dajú veľmi ľahko vysvetliť pomocou fyziky, matematiky, geografie, biológie a iných prírodných vied. Naši prastarí rodičia pripisovali prírodným javom, ktoré si nevedeli vysvetliť magickú alebo čarovnú moc. Naši dávni predkovia sa zaujímali najmä o prírodu, pretože boli od nej bytostne závislí. Úspešnosť ich práce na lúke, v hore, v záhrade či vo vinohradoch závisela od jasného počasia, alebo od kvalitného dažďa. Dobrú úrodu si chceli vyprosiť aj u démonov, a to rôznymi čarodejnými spôsobmi, magickými formulkami, rituálmi, používali zariekanie, čary a zaklínadlá, modlili sa k cudzím bohom a vzývali rôznych démonov, víly, škriatkov a iné čarodejné bytosti.[[1]](#footnote-1) Počas kalendárneho roka bolo každé jedno ročné obdobie opradené legendami, ľudovými zvykmi a poverami. Napríklad na jar sa vynášala z dediny Morena, tzv. Smrtnica, ktorá bola symbolom zimy, ale aj smrti. Podľa Kataríny Nádaskej mal tento zvyk zväčša korene v pohanstve. Vynesenie Moreny malo zabezpečiť dobré zdravie a odvrátenie rôznych chorôb.[[2]](#footnote-2) Každé jedno ročné obdobie malo svoje špecifiká. Niektoré povery sa zachovali až do dnešných čias. Na území starých Slovanov začalo pohanské náboženstvo ustupovať do úzadia pod vplyvom práce Cyrila a Metoda, ktorí začali na tomto území šíriť kresťanstvo zrozumiteľným spôsobom. Na prvé miesto v živote našich predkov sa tak dostalo Evanjelium, ktoré tvorilo základ každodenného života obyčajného ľudu. Viera v jediného Boha zakazovala uctievať iné božstvá a zároveň zakazovala každú poveru a neúctu voči Bohu. Povera je istým spôsobom zvrátená prepiatosť religióznosti. Katechizmus Katolíckej cirkvi definuje poveru ako vybočenie z náboženských úkonov. Povera vplýva aj na kult voči pravému Bohu, napríklad keď sa pripisuje magická dôležitosť určitým ináč oprávneným alebo potrebným praktikám, alebo sa tiež pripisuje účinnosť modlitieb, alebo sviatostných znakov iba po ich materiálnej stránke bez ohľadu na vnútorné dispozície, ktoré sa vyžadujú.[[3]](#footnote-3) Povera nás teda odvracia od pravej nábožnosti a upriamuje našu myseľ do prázdna tam, kde Boh nie je. Je dôležité, aby si človek i keď ovplyvnený minulosťou svojich predkov zachoval čistú a neporušenú vieru v Boha.

## 1.1 Najfrekventovanejšie povery a predstavy o poverových bytostiach na Slovensku

Mnohé výskumy známych slovenských etnografov, ako je Katarína Nádaská, Ján Michálek, a tiež Emília Horváthová, poukazujú na to, že naši predkovia pokladali kontakt s nadprirodzenými bytosťami za niečo, čo sa dá odovzdať ďalej hovoreným slovom či v písomnej forme. Viera v nadprirodzeno mala v ľudovej kultúre našich predkov svoje miesto už od najstarších čias. Mnohé rozprávania našich starých či prastarých rodičov sú popretkávané nadprirodzenými bytosťami s veľkou živosťou a reálnosťou. Mnoho takýchto príbehov nám zozbierali osobnosti ako Štefan Mišík, Samo Cambel či Ľudovít Adolf Reuss.

Z rozprávania našich predkov, ale aj zo zozbieraných písomných prameňov sa dozvedáme o bytostiach, ktoré nie sú z tohto sveta.[[4]](#footnote-4) Podľa Kataríny Fulmekovej sú tieto bytosti činné počas jednotlivých ročných období, alebo počas dňa, prípadne sa viažu na kresťanské sviatky.[[5]](#footnote-5) Okrem nadprirodzených bytostí existujú aj osoby, ktoré využívajú magickú silu. Podľa Kataríny Nádaskej a Jána Michálka rozdeľujeme tieto osoby do troch skupín:

1. Tu patria osoby, ktoré síce nemajú magickú silu samy o sebe, ale majú znalosti o magickej sile, ktorá môže ublížiť iným ľuďom. Čiernu mágiu využívajú na to, aby ublížili iným, a to v akejkoľvek sfére života. U týchto ľudí sa predpokladá presná znalosť rituálov temnej mágie.
2. Tu patria osoby, ktoré magickú moc zdedili. Dokázali urieknuť človeka silou pohľadu. Verilo sa, že ich môžeme spoznať podľa určitých vonkajších sledovateľných znakov, ako napríklad prenikavý pohľad, či zrastené obočie alebo dlhý nos.
3. Ľudia, ktorí získali istú moc od diabla, teda sú spriahnutí s duchmi alebo démonmi. Ich cieľom je človeku škodiť.[[6]](#footnote-6)

,,Predstavy o poverových bytostiach v duchovnom svete našich predkov boli veľmi rôznorodé. Ak vezmeme za základ triedenie významnej slovenskej etnologičky Emílie Horváthovej, môžeme ich rozdeliť do skupín najmä podľa toho, či ide o reálne škodiace bytosti, ktoré žijú (napríklad bosorky, bosoráci), alebo o bytosti, ktoré sa do sveta živých vracajú zo sveta mŕtvych (revenanti), alebo démonické bytosti manistického pôvodu (spojené s kultom predkov) či animistického pôvodu (spojené s chápaním zvierat, rastlín a vecí, ako bytosti s vlastnou dušou).“[[7]](#footnote-7) Sledovanie ročných období a rôznych zmien v počasí malo pre našich predkov osobitný význam.

### 1.1.1 Povery, čary a poverové bytosti v jesenných mesiacoch

Pre jesenné mesiace je typické smutné a daždivé počasie. Jeseň je spájaná so zberom úrody. Katarína Fulmeková uvádza rôzne povery spojené so zberom úrody. Jedna z najznámejších povier je spôsob ako sa poďakovať bohyni úrody a duchom prírody, a to tak, že ,,treba hodiť cez ľavé rameno tri obilné klasy alebo nejaké čerstvo odtrhnuté plody.“[[8]](#footnote-8) Medzi ďalšie známe povery patria kukuričné povery. Zo šúpolia, ktoré ostalo po kukurici, sa urobia bábiky, a tie vraj do obydlia prinášajú šťastie. Ich zvyčajné miesto bolo v kuchyni.[[9]](#footnote-9) Najznámejšie boli na slovenskej dedine priadky. Priadky sa nazývali ženy alebo dievčence, ktoré zvyčajne od jesene do jari chodievali ku gazdinám priasť. Počas týchto stretnutí si navzájom rozprávali príbehy, ktoré boli mnohokrát strašidelné pre mladšie dievčatá. Rozprávalo sa najmä o duchoch, čertoch či strigách.[[10]](#footnote-10),,Priadky sa schádzali okrem soboty a nedele po celý týždeň, aj keď sa nezamestnávali pradením každý večer. Podľa dávnych predstáv, ktoré vo veľkej časti nášho územia pretrvávali vo vidieckom prostredí do medzivojnového obdobia, sa vo štvrtok nemalo priasť. Príčiny zákazu odôvodňovali rôzne.“[[11]](#footnote-11) V sobotný deň sa nepriadlo preto, aby sa ostalo s vlkmi v priateľstve, alebo tiež preto, aby v lete v čase najväčších prác nehnisali gazdinej prsty. Okrem soboty sa nepriadlo aj vo štvrtok, a to kvôli tomu, že v predkresťanskom období bol tento deň zasvätený bohu Perúnovi. Dievčatá a ženy, ktoré sa schádzali však počas týchto večerov, vykonávali iné práce.[[12]](#footnote-12) Obdobie jesene je aj časom duchov a mátoh či rôznych iných nadprirodzených bytostí. Čas strašidiel prichádzal hlavne vo večerných hodinách, keď už všetky svetlá zhasli. Priadky si často rozprávali o svetlonosoch, ktorí sa nachádzali počas jesene alebo zimy v temnej noci.[[13]](#footnote-13) Svetlonosi boli bytosti z dávnych čias. Nazývame ich aj bludičky. Tieto bludičky sa ukazujú v hlbokých lesoch, močariskách alebo na cintorínoch ako malé svetielka. Sú to zväčša duše tých, čo nenašli pokoj, ako napríklad duše nepokrstených detí alebo duše zlých ľudí. Verilo sa, že tí, ktorí pôjdu za svetlom bludičky, zomrú alebo sa celkom stratia. Niekedy však bludička mohla pomôcť, a ak ju o to požiadali pekným slovom, pomohla človeku nájsť cestu alebo ukázala správnu cestu von z lesa či močarísk. Verilo sa, že bludička vyzerá zblízka ako dieťa s lampášom alebo sviecou, a niekedy sa ukazuje ako maličký mužíček.[[14]](#footnote-14)

,,Keď som bola ešte slobodná a doma som bývala u rodičov, vtedy ešte svetlonosi behali. Ľudia hovorili, že svetlonosi sú z ľudí, ktorí medze presádzali. A tí svetlonosi, preto potom behajú v noci po medziach. Vyzerá to tak, ako žeravá reťaz a z medze na medzu to po poli behá. Ale nie všade. My sme bývali na takom brehu veľkom, pod nami bol veľký jarok, na jeden bok aj na druhú stranu boli veľké brehy. A len na tom dolnom brehu svetlonosi behali, inde nie. Bolo to blízko lúk, nad lúkami. Keď sme boli deti, chodievali sme všetci na tie reťaze, na svetlonosov pozerať. Teda bolo to ako žeravé reťaze, behalo to z medze na medzu krížom krážom po roliach. Človek sa tomu mal vyhýbať. Preto sme sa aj my na nich zďaleka dívali. Lebo keď už človek mal s nimi dočinenia, tak sa stávalo, že sa pooščávali. Tak to vyprávali starí ľudia, od nich som to počúvala. A radili: nemajte s tým nič spoločného.“[[15]](#footnote-15)

Z rozprávania starších vieme, že práve jesenné obdobie sa považovalo za silno magické obdobie. Bol to čas stríg a zlých síl. Katarína Fulmeková opisuje mesiac november ako magický veľmi silné obdobie. Prvého novembra chodievajú kresťania na cintoríny vyzdobovať hroby zosnulých. Pohanská tradícia však upozorňovala na čarodejnice a iné mátohy, ktoré mohli obchádzať príbytky ľudí. Verilo sa, že tieto zlé sily odplaší tekvica, v ktorej je zapálená svieca. Takýto prírodný lampáš sa nazýval svetlonos. Okrem iného sa verilo, že duše zosnulých sa mohli vracať späť domov, a preto sa pred dom dávali koláče a iné tradičné dobroty. Chladné počasie a skorá tma nasvedčovali tomu, že sa blíži zima. Koncom novembra sme si spomínali na sv. Katarínu (25. november) a na sv. Ondreja (30. november). Katarína Fulmeková uvádza, že práve deň sv. Kataríny bol prvý ,,stridží deň“. Bol to ideálny čas na mágiu lásky alebo na veštenie.[[16]](#footnote-16) Na sv. Katarínu sa verilo, že do domu nikdy nesmela prísť prvá žena, preto sa viac uprednostňovali mladí muži. Ďalšou známou poverou bolo trhanie prútikov z ovocných stromov. Verilo sa, že ak do Vianoc prútik vykvitne a ukážu sa púčiky kvetov, týmto dievčatám sa splní želanie, ktoré si priali. V iných častiach Slovenska bola rozšírená povera, že ak sa do Vianoc ukážu kvety, mladá dievčina bude veľmi skoro stáť pri oltári s milovaným mládencom.[[17]](#footnote-17) Deň svätého Ondreja bol ďalším stridžím dňom. Na svätého Ondreja, apoštola, si spomíname 30. novembra. Mágia a čary sa praktizovali aj v tento deň. Keď chceli mladé ženy spoznať, kto bude ich budúci manžel, na viacero lístkov napísali mená chlapcov. Lístočky s menami chlapcov vložili do halušiek alebo pirohov a čakali, ktorá haluška prípadne piroh vypláva z vriacej vody ako prvý, a aké meno v ňom nájdu.[[18]](#footnote-18) Na deň sv. Ondreja sa robili aj iné čary, napríklad liatie olova. Olovo sa roztopilo na ohni a cez kľúčovú dierku sa nalialo do vody. Vo vode sa vytvorili z ochladeného olova tvary alebo rôzne postavy a podľa týchto jednotlivých tvarov, ktoré sa ukázali, mohli dievčatá hľadať povolanie svojho budúceho chlapca. Ak sa ukázala puška, mohol byť lesník alebo horár. Keď vareška, tak kuchár. Ak si dievčence nevedeli samy poradiť, išli sa pýtať matky alebo gazdinej, ktorá už bola skúsená a vedela dobre odčítavať z olova. Najznámejšie ľudové zaklínadlo alebo slová, ktoré doprevádzali úkon liatia olova na východe Slovenska, boli: „Ondreju, Ondreju, olovo na tebe leju, aby ši mi dal znac, s kým budzem pri oltári stac.“[[19]](#footnote-19) Mladé dievčence, ktoré sa chceli vydávať, si pripravili topánky, ktoré hádzali za seba, a ak bola topánka špicom von malo to znamenať, že dievča sa skoro vydá, avšak ak bola topánka obrátená špicom dnu, dievča si muselo ešte počkať.[[20]](#footnote-20) Stará povera o strigách hovorí, že strigy sa zdržiavali na krížnych cestách, a to práve aj na deň sv. Ondreja. Prečo práve tam? Krížne cesty boli akoby križovatkami, teda medzisvetmi, do ktorých vstupovali démoni, čarodejníci a iné zlé nadprirodzené bytosti. Verilo sa že tam, kde sa cesty navzájom stretávali, bola brána do sveta duchov. Kresťanská tradícia preto na tieto miesta stavia kríže alebo kaplnky, ktoré mali byť odstrašujúce pre tieto zlovestné bytosti, ktoré vstupovali do sveta živých ľudí.[[21]](#footnote-21)

### 1.1.2 Povery, čary a poverové bytosti v zimných mesiacoch

December je mesiacom plným magických obradov, ktoré si mnohí ľudia zachovali až do dnešných čias. Aj deň svätej Barbory (4.december) ľudia nazývali stridžím dňom. Počas tohto dňa sa vykonávala ľúbostná mágia. ,,Deň svätej Barbory mal zvláštny význam pre slobodné dievčatá, ktoré sa chceli vydávať, aj pre vdovy, ktoré tiež túžili po vydaji. Mohli totiž vykonávať zvyky spojené s ľúbostnou mágiou. Preto sa vybrali do záhrady a odrezali si barborky – halúzky z čerešne. Doma halúzku vložili do nádoby s vodou a potom netrpezlivo čakali, či im do Štedrého dňa rozkvitne. Ak áno, mala sa dievka či vdova do roka vydať.“[[22]](#footnote-22) Na deň svätého Mikuláša sa tešili najmä deti a mladí, ktorí sa už od rána pripravovali na príchod tohto svätca.[[23]](#footnote-23) Ani tento deň sa nezaobišiel bez ľudových povier a obyčajov. ,,Na Mikuláša ženy nepriadli ani nepárali perie a muži nešli do lesa. Na Spiši pri tejto príležitosti vešali do dverí stajne dve prekrížené metly, aby tam bosorky nemali prístup.“[[24]](#footnote-24) Spolu so svätým Mikulášom chodieval po dedine aj čert. Kto bol čert? A čo predstavoval pre našich predkov? Katarína Nádaská a Ján Michálek definujú čerta ako bytosť, ktorá je stelesneným zlom, a tiež je obrazom takej bytosti, ktorá prebýva v pekle.[[25]](#footnote-25) Mal mnoho mien. Medzi najznámejšie patrili mená ako ,,satan, satanáš, diabol, Lucifer, zlý duch, iné z jeho ľudových opisných mien – pľuhavec, pokušiteľ, priepastník, pekelník, bes, ďas, rohatý, šľak, fras, anciáš, ancikrist, beťah, zloboh, belzebul, krampus...“[[26]](#footnote-26) Biblické opisy zlého ducha v apokryfnej literatúre sa spojili s opismi v pohanských náboženstvách, a tak sa vytvorila osoba čerta, ktorý sa zobrazoval so špicatými ušami, kopytami, chvostom zakončeným štetinami a pri sebe mal vidly, ktorými mal chytal neposlušné deti a odnášať ich do pekla. Čertov čas bola noc, počas ktorej mohol na seba vziať podobu ohnivej gule alebo vzdušného víru či nočného motýľa, prípadne čierneho barana, kocúra, capa, a vtáka, a ako človek sa zase zjavoval v podobe paholka, čierneho pána alebo poľovníka s kopytom. Ak sa diabol, alebo ako ho nazýva folklór, ,,rohatý“, priblížil k človeku, zväčša mu ponúkol dohodu, pri ktorej mal človek zapredať po smrti svoju dušu peklu a za odmenu mal čert splniť človeku každé prianie, napríklad zabezpečiť mu zlato, či moc.[[27]](#footnote-27) Ďalším magickým dňom bol počas adventného obdobia sviatok sv. Lucie (13. december). V deň sv. Lucie sa musel mať každý človek na pozore, aby mu náhodou do domu nevošla striga, s úmyslom uškodiť statku alebo odoberať kravám mlieko. Kto boli vlastne strigy? Boli to ženy, ktoré mali nadprirodzené schopnosti. Mohli vyvolávať blesky, ničiť vetrom úrodu alebo šírili choroby.[[28]](#footnote-28) Na ochranu pred strigami sa používal cesnak, ktorý zničil diabolskú moc stríg a démonov. Okrem cesnaku to bola aj svätená krieda požehnaná na sviatok Troch kráľov (6. január). Svätenou kriedou sa urobil na dom kríž, ktorý tiež odstrašil bosorky a strigy či iné temné bytosti, ktoré sa túlali nocou v deň svätej Lucie.[[29]](#footnote-29) Na Luciu sa dievčatá zahalili do bieleho rúcha, vápnom alebo najčastejšie múkou si obielili tvár a husacím perom chodievali do domov, vymetali steny, kúty a zem. Robilo sa to preto, aby sa z domu dostalo von každé zlo.[[30]](#footnote-30) Len tí najodvážnejší zisťovali, či sú v ich dedine strigy. Od Lucie sa do Vianoc urobil malý stolček, a to tak, že každý deň sa mal pripevniť ďalší a ďalší kúsok dreva. Podmienkou bolo, aby nebol zhotovený z klincov. Keď si stolček zobral niekto na polnočnú svätú omšu a sadol si naň, videl každú strigu. Mládenci si pre prípad, že by ich strigy naháňali od kostola až domov, vzali so sebou vianočné koláče s makom, ktoré rozsýpali po ceste. Bosorky museli vyzbierať každú omrvinku a zrnko maku, a tak sa k mládencom nedostali. Ak by mládenci so sebou nič nemali, mohli byť vyhnaní až na krížne cesty, kde im hrozilo roztrhanie.[[31]](#footnote-31) Deň sv. Lucie patril a stále patrí k najmagickejším dňom, kde sila bosoriek vyhráva nad ľudským snažením. Tesne pred Vianocami si ľudia pripomínali deň svätého Tomáša (21. december). V tento deň išli do popredia povery, ako napríklad: ,,Ak prišiel do domu ako prvý na návštevu zlý človek, ľudia sa obávali, že nastávajúci rok bude pre nich zlý. Žena prinášala nešťastie, v lepšom prípade mal jej príchod zaviniť rozbitie väčšieho množstva riadu v domácnosti. Rovnakú škodu čakali aj vtedy, ak niekto z domácich na Tomáša niečo rozbil.“[[32]](#footnote-32) Na svätého Tomáša sa niekedy chodilo aj oceľovať. Znamenalo to vinšovať s nejakým výrobkom z ocele a priať dobro tomu domu, ktorý mládenci navštívili.[[33]](#footnote-33) Po sv. Tomášovi sa už každý pripravoval na Vianoce. ,,Vianoce sú najkrajším sviatkom roka. Začínajú 24. decembra Štedrým dňom a končia 6. januára na slávnosť Zjavenia Pána. Vo farnostiach sa konajú stretnutia veriacich, v rodinách znejú koledy a vinše, prijímajú obchôdzku kňaza so sprievodom, hrajú sa betlehemské hry, v niektorých oblastiach je známe Chodenie s tzv. rajským hadom, chodenie Troch kráľov alebo Chodenie s hviezdou.“[[34]](#footnote-34) Štedrý deň ,,bol plný obyčají a obradov, ktoré mali rodine zabezpečiť zdravie, prosperitu a šťastie do budúceho roka. Platila tu mágia začiatku: ako sa čo urobilo na Štedrý deň, tak bolo počas celého roka. Ženy nemali chodiť po susedoch, ani z domu nikomu nič požičiavať.“[[35]](#footnote-35) V rôznych krajoch mali ľudia iné povery. Niekde sa pod vianočný stromček dávala sekera a potom sa na ňu stúpalo. Verilo sa, že tento úkon mal človeku zabezpečiť dobré zdravie. Najznámejšie bolo veštenie z orechovej škrupiny. Do orechovej škrupiny sa vložila svieca, ktorá sa zapálila, a celá táto škrupina so sviecou bola vložená do vody. Podľa toho sa veštila budúcnosť, a to tak, že ľudia sledovali plávanie škrupinky na vode. Keď bolo plávanie škrupinky pokojné, také boli budúce roky života tej osoby, ktorá veštila.[[36]](#footnote-36) ,,Ak dievča chcelo vedieť, kam sa vydá, zamietlo izbu, smeti vynieslo na krížne cesty a povedalo: ,Breš psíčku, breš, dze moj milý jest!‘ Z ktorej strany zabrechal pes, tam mal bývať jej nastávajúci.“[[37]](#footnote-37) Verí sa, že Štedrý deň má veľkú, priam čudesnú moc. Keď prišiel 24. december, gazdiné dbali na to, aby žiadna bielizeň nevisela, pretože niektorí členovia rodiny mohli počas budúceho roka zomrieť.[[38]](#footnote-38) Magická sila sa pripisovala aj štedrej večeri. ,,Pred večerou gazda zobral do izby psa, ktorý dostal strúčik cesnaku zabalený v slaninke. Keď ho zhltol, gazda ho vyhodil von oknom. Ak pes pritom zabrechal, značilo to, že bude z neho dobrý strážca. Cesnak sa dával psovi preto, aby bol zúrivý.“[[39]](#footnote-39) Ľudia tiež sledovali jablko, ktoré bolo prerezané na polovicu. Keď boli jadierka v jablku usporiadané do kríža, niekto mal v budúcom roku zomrieť. Avšak ak boli usporiadané do hviezdy, mal byť budúci rok úrodný a malo sa dariť celej rodine. Pri štedrovečernom stole malo byť dvanásť jedál, tak ako je dvanásť mesiacov, pretože každé ovocie charakterizovalo iný mesiac. Medzi ďalšie povery patrila reťaz okolo stola alebo lano, kde tieto prvky mali zabezpečovať súdržnosť rodiny v budúcom roku. Keď sa odchádzalo od štedrovečerného stola, malo sa nechať všetko jedlo tak, a najprv sa išlo k vianočnému stromčeku. Ľudia verili, že po štedrej večeri prichádzajú duše zosnulých z rodiny, ktoré si prichádzajú po ich pokrm. To, čo ostalo zo štedrej večere, sa dalo dobytku a domácej zveri. Verilo sa, že pokrm zo štedrej večere mal zabezpečiť zvieratám pevné zdravie.[[40]](#footnote-40) Naši predkovia pripisovali vianočným sviatkom veľmi silnú magickú moc a povedomie o poverách zostalo až do dnešných čias.

### 1.1.3 Povery, čary a poverové bytosti v jarných mesiacoch

Počas jarných mesiacov sa stretávame s mnohými poverami, ktoré súviseli s časom starých Slovanov. Najznámejšou poverou, a to najmä na dedinách, bolo vynášanie Morény.[[41]](#footnote-41) Podľa Boženy Švábovej sa Moréna, alebo ako ju inak nazývame Smrtka, alebo Kyselica či Baba, vynášala z dediny dva týždne pred sviatkami Veľkej noci. Nedeľu, kedy sa vynáša Moréna z dediny, voláme v slovenskom zvykosloví aj Čierna alebo tiež Smrtná nedeľa. Počas tejto nedele sa ,,Šmertka“, ako ju ľudovo nazývame, vyniesla za dedinu a spálila, prípadne sa hodila do vody. Prečo to tak bolo? [[42]](#footnote-42) Moréna bola stelesnením zloby, tmy, hladu, zimy, ale aj smrti, a tiež sa verilo, že jej vynesenie preč a obradné zničenie bábky zo slamy zaistí dedine prosperitu a pokojný rok bez chorôb. Moréna bola jednoducho predstaviteľkou zlých síl v dedine, meste či na lazoch.[[43]](#footnote-43) Pre starých Slovanov vystupovala ako bohyňa, ktorej vláda končí začiatkom jari, keď prvé slnečné lúče roztopia ľad v potokoch a sneh na lúkach. Moréna bola tá, ktorá spôsobovala choroby a hlavne mor v stredoveku.[[44]](#footnote-44) V jarných mesiacoch, a to najmä po sviatkoch Veľkej noci, prichádzalo obdobie, kedy sa začalo prosiť za úrodu. Tí, ktorí prosili za úrodu, boli najmä kňazi, a to v rámci procesií, a osobitne aj veriaci ľudia, ktorí sa schádzali pri krížoch postavených na krížnych cestách. Mnohé z krížov boli postavené ako poďakovanie za dobrodenia, ktoré získal veriaci človek od Boha. Niektoré kríže však boli postavené ako skutok kajúcnosti. Príčinou bola krádež, vražda alebo nejaký ťažký zločin voči blížnemu. Ľudová tradícia častokrát hovorí o zlých ľuďoch, ktorí sa museli vracať na miesto činu. V stredoveku boli títo previnilci pochovávaní na krížnych cestách. Verilo sa, že zlí ľudia sa mohli vracať na tento svet v rôznych podobách.

Preferovanou poverovou bytosťou bola tzv. Mora. [[45]](#footnote-45) ,,Mora sa v ľudovom rozprávaní opisovala ako duch buď mŕtveho človeka (revenanta), ktorý sa vrátil, aby škodil živým, častejšie však sa za moru považovala žijúca osoba (bosorka) so schopnosťou brať na seba podobu hmly, ktorá priľahne spiaceho človeka a nedá mu dýchať, bude ho moriť, gniaviť, tlačiť. Gniavený človek sa nemôže brániť, kričať ani pohnúť sa, pociťuje bezmocnosť, ktorú niekedy zažívame vo sne všetci. Morou sa mohla stať napríklad aj zaľúbená dievčina, ktorou pohrdol mládenec, a ona sa mu mala pomstiť tým, že ho chodila v noci ,moriť‘. Časté tlačenie morou mohlo mať za následok to, že postihnutá osoba chudla, bola unavená, ba dokonca mohla aj umrieť. Ako ochrana pred morou sa používala svätená voda a trojkráľová krieda, ktorou sa urobil okolo postele kruh, aby doň mora nemala prístup.“[[46]](#footnote-46)

Medzi najmagickejšie rastliny jari patrila žihľava. Mala takú magickú moc, že človek sa po nej rýchlo uzdravil. Väčšinou sa dala pod posteľ k chorému. Taktiež sa zo žihľavy po kúskoch odtrhávalo a ukladalo okolo domu, aby bol dom chránený pred diablom a zlým duchom či strigami. Žihľava však v mágii lásky mohla častokrát zničiť ľúbostné vzťahy.[[47]](#footnote-47) Jarné mesiace boli bohaté na povery, avšak s postupným skracovaním sa nocí sa ubúdalo temných aj bytostí.

### 1.1.4 Povery, čary a poverové bytosti v letných mesiacoch

Počas letných mesiacov bola najzaujímavejšia svätojánska noc, ktorá v sebe ukrývala tajomnosť. Bol to čas mágie a čas bosoriek. Počas svätojánskej noci boli podľa ľudového rozprávania aktívne aj bosorky, ktoré chceli škodiť ľuďom na gazdovstve. Gazdovia sa poistili pred návštevami bosoriek tak, že pred maštaľou alebo pred stajňou zakopali cesnak, a tiež celé gazdovstvo pokropili svätenou vodou. Leto bolo bohaté na liečive byliny, ktoré sa používali pri čarovaní. Najznámejšie rastliny, ktoré sa zbierali a ktorým sa pripisovala magická sila, boli harmanček, materina dúška, rozlúčsvet, listy jahody, púpava, prvosienka či papradie. Papradie alebo čertovo rebro bolo známe tým, že malo moc ukázať ľuďom skrytý poklad. Jednotlivé rastliny mali svoje obdobie zberu. V letnom období dosahovala magická sila rastlín najvyššiu intenzitu. Napríklad na deň sv. Trojice sa zvykla zbierať mäta, ktorá mala v tom čase najväčšiu moc.[[48]](#footnote-48) Okrem zbierania liečivých bylín sa na sv. Jána Krstiteľa zapaľovali svätojánske ohne, ktoré pripravili mladí muži. Oheň bol taký posvätný, že sa považoval za symbol leta a slnka. Skákanie cez oheň malo magický, ale aj očistný charakter.[[49]](#footnote-49) ,,Koho oheň oblizol, ten sa mohol tešiť na mimoriadne šťastie. V tomto ohni sa zapaľovali rôzne vetvičky a halúzky, ktorými sa potom prechádzalo ponad dobytok, aby bol zdravý.“[[50]](#footnote-50) Počas svätojánskej noci bolo vidno skoro na každom vrchu oheň z vatry a tiež bolo počuť spev a krik mladých dievčat a mužov, ktorí veselo preskakovali oheň. Medzi najznámejšie povery na svätého Jána patrili tie, ktoré sa týkali zázračných tvorov. Ak by ich videl niekto tancovať na svätojánsku noc a pridal by sa k nim, musel by s nimi zostať tancovať až do smrti. Ďalšou známou poverou je, že ak sa niekto počas svätojánskej noci vybral na cintorín, videl by mŕtve duše tých, ktorí v budúcom roku mali zomrieť.[[51]](#footnote-51)

S príchodom letných mesiacov sa najviac spomína príslovie, ktoré hovorí, že na ,,Jána zem sa otvára“. Práve to súvisí aj s poverovými bytosťami, ktoré strážili podzemné chodby, jaskyne či skaly. Ľudia ich nazývali rôzne. Boli to permoníci, škriatkovia, trpaslíci. Ľudia si ich predstavovali ako ľudí malého vzrastu. Tieto bytosti vraj žili v baniach. Z ľudového rozprávania vieme, že ich častokrát stretávali baníci pri svojej práci. V tvári vyzerali ako starci a nosili pri sebe maličký lampáš, ktorý im pravdepodobne slúžil na osvetlenie podzemných chodieb, ktoré obývali. Hovorí sa, že nosili oblečenie červenej farby a pri sebe mali vždy pracovné nástroje, ktoré im pomáhali pri objavovaní zlata alebo iných drahocenných materiálov. Permoníci, ako ich nazýva Katarína Nádaská a Ján Michálek, upozorňovali baníkov pred zosunom skál tak, že sa im zjavili. Za odmenu im baníci nechali v starých štôlňach kúsok chleba alebo niečo pod zub.[[52]](#footnote-52)

Z historického bádania dnes vieme, že naši predkovia mali v posvätnej úcte vodu, ktorú nachádzali v studničkách blízko polí alebo pri práci v lese. Studničky boli vnímané ako dar matky prírody. Každý človek, ktorý sa napil zo studničky alebo ju používal pri zavlažovaní, si uvedomoval jej nesmiernu hodnotu a nikdy ju nenechal nevyčistenú alebo špinavú.[[53]](#footnote-53),,V ľudových rozprávaniach sa často spomína živá voda. Mohla to byť tečúca voda - riečna, potočná či pramenistá. Jej protipól predstavovala mŕtva voda, stojaca v močiaroch a mokradiach. Živá voda bola synonymom života, mŕtva znamenala smrť, nešťastie. Živej vode sa pripisovalo liečivé pôsobenie a jej účinok sa znásobil, ak pochádzala z troch či deviatich prameňov alebo zo sútoku dvoch žriedel. Keď sa do vody vhodili žeravé uhlíky, mohla sa využívať pri tzv. začitovaní urieknutia. Vodou s uhlíkmi sa mal umývať urieknutý človek.“[[54]](#footnote-54)

Okolo prameňov vôd sa zhromažďovali aj víly, alebo ako ich tiež ľudia nazývali lesné žienky. Boli to mladé ženy oblečené v bielom alebo zelenom. Verilo sa, že víly majú moc premeniť sa na zvieratá. Ich mágia spočívala v ich vlasoch, ktoré boli dlhé a jemné. Zaujímavosťou bolo, že podľa povier nikdy nemohli zostarnúť. Okrem prameňov a jazierok sa zjavovali aj v lesoch či na lúkach. Ak ich niekto vyrušil pri tanci, mohli ho utancovať aj na smrť. Mladí muži sa proti nim chránili rôznymi rastlinami ako mäta alebo palina, taktiež mohli pomôcť šaty, ktoré boli oblečené naopak. Ak mal človek šťastie, víly sa stratili pri prvých lúčoch slnka, keď zakikiríkal kohút.[[55]](#footnote-55) Zaujímavé svedectvo ponúkla jedna stará žena z obce Važec:

,,Nedávnom som išla nad ránom do hory, hen k močariskám, a tu vidím vašu dievku, ako sa náhli od močarísk bosá, prostovlasá. Prebehla popri mne, fľochla na mňa akosi čudne, a tu vidím, že má sukňu od rosy celú premoknutú a v strapatých vlasoch akési kvieťa. Nuž a či vy viete, že sa pri močariskách lesné žienky schádzajú? Všetko sa mi tak vidí, že táto vaša dievka medzi ne chodieva!“[[56]](#footnote-56)

Na Slovensku sa nachádzalo ešte mnoho iných poverových bytostí, ktoré boli spojené s mágiou a čarami. Viera v čary, mágiu, či v rôzne nadprirodzené bytosti, sa nám uchovala v ľudových rozprávaniach našich prarodičov. Častokrát i dnes sa stretávame s ľuďmi, ktorí ešte sem tam vyrozprávajú nejaký zážitok s vílami, čertami, zlými duchmi či škriatkami. Mohli by sme skonštatovať, že viera v tieto nadprirodzené bytosti patrí ku kultúre nášho národa.

# 2 PRIRODZENÁ A NADPRIRODZENÁ VIERA

V dnešnom svete sme pohltení mnohými informáciami zo sveta, ale aj z najbližšieho okolia. Dnes je najbežnejším zdrojom ako získať informácie internet. Články, ktoré nám ponúka internetový svet nás môžu niekedy prekvapiť alebo dokonca zarmútiť. Avšak vieme si tieto informácie zo sveta internetu dostatočne overiť? Častokrát sa stáva, že týmto informáciám uveríme i keď si v niektorých prípadoch nevieme dostatočne overiť použité zdroje. Často hľadáme na internete informácie, ktoré sú spojené s našimi osobnými túžbami, napríklad si môžeme hľadať články a obrázky o prírode v Amazónií alebo o Niagarských vodopádoch, alebo o zvieratách, ktoré sme doposiaľ ešte nevideli. Jednoducho by sme povedali, že veríme týmto informáciám, alebo lepšie povedané veríme prirodzenou vierou v prirodzené veci, javy, či iné pozemské skutočnosti, ktoré sme síce ešte nevideli alebo zmyslami dostatočne neoverili, no ak by sme vycestovali za týmito krásami sveta, môžeme si ich overiť aj osobne.

Príkladom veriaceho človeka bol Abrahám, ktorý vo svojom živote uskutočňoval definíciu viery. Abrahám uveril Bohu v rozhodujúcej chvíli a viera ho posilnila tak, že sa stal otcom všetkých, čo veria.[[57]](#footnote-57) Abrahám veril Bohu svojou nadprirodzenou vierou. Boh zjavil človeku skutočnosti, ktoré si človek môže overiť až po smrti. Preto, ak veríme Bohu a tomu čo nám zjavil, hovoríme, že veríme nadprirodzenou vierou.

## 2.1 Čo je to viera

Ak chceme žiť ako kresťania je pre nás nevyhnutný úkon viery.[[58]](#footnote-58) Každý akt viery v sebe zahrňuje aj milosť, rozum a vôľu. Ak sa človek chce otvoriť Božej milosti má prijímať sviatosti, ktoré Cirkev ponúka, modliť sa a je potrebné žiť podľa viery. Ak chceme posilniť rozum vo viere, je dobré čítať pravidelne Sväté písmo a literatúru s náboženskou tematikou. Ak chceme posilniť ľudskú vôľu, je dobré, ak sa človek otvorí argumentácii, ktorá obraňuje pravdu a krásu viery.[[59]](#footnote-59)Ak sa rozhliadneme okolo seba, uvedomíme si, že nie všetky náboženstvá vyžadujú od človeka vieru. Takýmto príkladom je budhizmus, ktorý nepotrebuje, aby človek uveril alebo dôveroval. Či chceme alebo nie viera je neodmysliteľnou súčasťou života človeka. Dnes žijeme v dobe technológií, a ak chceme napríklad nastúpiť do výťahu, musíme veriť tým, ktorí výťah prevádzkujú, že ho vytvorili bezpečne, tak, aby sa nikomu nič nestalo. V spoločnosti sú isté informácie, ktorým jednoducho musíme veriť, lebo inak by sme sa nikam nedostali. Nie je možné, aby sme mohli preveriť každú informáciu, a preto musíme veriť tým, ktorí ju overili pred nami.[[60]](#footnote-60) Zaujímavý príklad nám ponúka aj František Gerčák:

,,Hľadajúci človek, ktorý o sebe rád vyhlasoval, že je zarytý neverec sa potuloval po horách. Keď prechádzal popri hlbokej priepasti, pošmykol sa a začal sa kotúľať po strmom svahu do priepasti. Tesne nad priepasťou sa zachytil o krík. Začal kričať o pomoc, no nikto ho nepočul. ,V nebezpečenstve smrti chytal sa každej slamky.‘

- ,Bože, keď ma zachrániš, budem v teba veriť. ‘

- ,Sľúb, že urobíš čokoľvek, čo ti poviem. Budeš mi veriť. ‘ – Zaznel Boží hlas.

- ,Áno, sľubujem, sľubujem! Verím, verím, verím!!!‘– Zaúpel neverec.

- ,Pomôžem ti. Pusť sa teda toho kríka! ‘ – Povedal na to Boh.

- ,Nie som blázon! Ty chceš, aby som sa zabil,‘ – povedal človek a ešte tuhšie stisol v dlaniach krík vytrhávajúci sa zo zeme... – Nie je aj naša viera taká istá?!“[[61]](#footnote-61)

K skutočne veriacim ľuďom patrí Abrahám, ktorý opustil všetky istoty svojho doterajšieho života a nechal sa viesť Božím Slovom. Viera vytvorila v jeho živote nový priestor pre Boha. Abrahám sa stal pútnikom k slovu, ktoré mu zjavuje Boh. Boh oslovil Abraháma: „Vezmi svojho syna, svojho jediného syna Izáka, ktorého miluješ, a choď do krajiny »Morja«! Tam ho obetuj ako zápalnú obetu na jednom z vrchov, ktorý ti ukážem.“ (*Gn* 22,2-3) Abrahám vstal včasráno, osedlal osla, zobral so sebou dvoch svojich sluhov a svojho syna Izáka a narúbal dreva na zápalnú obetu. Potom sa vybral na miesto, ktoré mu označil Boh. Pre Abraháma boli tieto slová ostré ako meč. Boh dal Izáka Abrahámovi ako dar a teraz ho chce späť. Abrahám sa Boha nič nevypytuje, ale jednoducho berie svojho syna do krajiny, o ktorej mu Boh povedal a tam ho obetuje. Abrahám sa stáva predobrazom Boha Otca, ktorý obetuje svojho Syna. Abrahám nevie kam má ísť, ale verí Bohu, verí v správnosť Božieho rozhodnutia. Avšak Boh zastaví Abraháma v poslednej chvíli a nakoniec Abrahám obetuje barana, ktorého vidí po blízku. Abrahám patrí k pravým veriacim. On je ten, ktorý opúšťa všetky istoty života a necháva sa viesť Božím Slovom. Keď Abrahám verí, vytvára prostredie k tomu slovu, ktoré mu povedal Boh. Abrahámova viera ponúka nové možnosti v jeho živote a Boh si skrze vieru privlastňuje Abraháma. Abrahám sa stáva pútnikom k slovu, ktoré mu Boh zjavuje. Abrahám je skutočný pútnik svojej vlastnej viery.[[62]](#footnote-62)

Viera je Boží dar, ktorý Boh dáva človeku ako milosť. Ak by viera nebola Božím darom, človek by si mohol o Bohu vymyslieť čokoľvek, čo by chcel, avšak tieto jeho myšlienky by ostali len obyčajnou teóriou.

Niekedy sa môže zdať, že naša viera je len a len naša vec, naším/mojím hnutím k Bohu, ale opak je pravdou. Ak by sme boli odkázaní len na naše vlastné možnosti, nikdy by sme neboli vykúpení. Viera nás privádza k pravde, ktorú nám zjavuje Boh skrze milosť. Každému, kto skutočne verí sa akoby ,,otvárajú oči“ a to tak, že vidí pravdu skrze milosť, milosť viery, ktorú dostal od Boha.[[63]](#footnote-63)

## 2.2 Prirodzená viera

Zaujímavým spôsobom hovorí o viere František Fudaly vo svojej prednáške v rámci Diecéznej školy viery III. z roku 2020: ,,Ak je človek presvedčený o nejakej skutočnosti, ktorú zatiaľ nevie dokázať, ale skôr, či neskôr si ju tu na zemi bude môcť overiť, hovoríme, že má prirodzenú – ľudskú vieru. Takouto vierou disponuje každý človek, aj ten, ktorý verí, že neverí ničomu.“[[64]](#footnote-64)

Ako príklad možno uviesť vieru študenta, ktorý má vieru v to, že mesto Atény existuje. Grécky filozof Perikles nazýva Atény ,,školou Grécka“ a opisuje nádheru a vznešenosť stavieb, ktoré sa tam nachádzajú. Najvýznamnejšia stavba v Grécku je Parthenon. Táto stavba bola postavená na slávu bohyne Atény. Aténa bola grécka bohyňa múdrosti a vojny. O tomto meste si môžeme prečítať v historických knihách alebo si Atény vyhľadáme na mape sveta, teda môžeme povedať, že veríme prirodzenou vierou, že toto mesto existuje. Túto vedomosť, že toto staroveké mesto existuje si však môžeme overiť a to tak, že Grécke mesto Atény skutočne navštívime.[[65]](#footnote-65)

## 2.3 Nadprirodzená viera

Keď chceme počas nášho pozemského života poznávať Boha, musíme tak urobiť cez svetlo viery. Nadprirodzená viera je vlastne pozitívna odpoveď, ktorú dáva človek Bohu na Božie zjavenie. Táto viera je teda zároveň dielom Boha, ale aj človeka.[[66]](#footnote-66),,Boh sa zjavuje cez svoje dielo (ako Stvoriteľ) a svoje ,znamenia‘ (ako Spasiteľ). Znamenia v širšom zmysle slova môžu byť inšpirované (z vnuknutia Ducha Svätého) a neinšpirované. Znamenie je Boží, Boha zjavujúci úkon, mimoriadna udalosť, ktorá zaujme a vyvolá u ľudí úžas vedúci k spáse; znamenie je orientované na človeka, a nie na prírodu a jej zákony.“[[67]](#footnote-67) To, čo nám Boh zjavil, to je obsahom viery Cirkvi. Našu vieru uskutočňujeme v praktickom živote tak, že konáme podľa nej. Božie zjavenie je obsiahnuté:

1. vo Svätom písme a to v Starom a Novom zákone,
2. v tradícii ohlasovania apoštolov,
3. v aktuálnej náuke Cirkvi, čiže v tom, čo učí učiteľský úrad Cirkvi.[[68]](#footnote-68)

Vlastnosti nadprirodzeného poznania Boha:

1. ,,Nadprirodzené poznanie Boha (vierou) je nepriame (ani v ,zjavení‘ nemožno absolútneho a duchovného Boha chytiť, odmerať, odvážiť).
2. Toto poznanie je stále analogické; zjavenie je totiž ,oblečené‘ do ľudských slov a skutkov (Božie znamenia a Božia inšpirácia). Avšak táto analógia odkrýva oveľa väčšiu podobnosť, ako tomu bolo pri prirodzenom poznávaní.
3. Nadprirodzené poznanie Boha (vierou) je spásne; bez viery sa nemožno páčiť Bohu (*Hebr* 11,6).
4. Nadprirodzené poznanie Boha (slávou) je oblažujúce, priame, jasné – ale tiež nevýstižné, lebo nikdy neobsiahne Božiu podstatu; oslávení v nebi uvidia Boha ,celého, ale nie celkom.“[[69]](#footnote-69)

Ak chceme Boha spoznávať nadprirodzeným spôsobom, nesmieme zabúdať, že tu nestačí len poznanie vedecké, ale aj poznanie, ktoré sa uskutoční v rámci vzťahu s Bohom. Inak povedané, poznanie vo viere takzvané adoračné.[[70]](#footnote-70) Jozef Ratzinger zdôrazňuje, že ak chceme veriť, musíme najprv dôverovať v Ježiša, pretože viera nevychádza zo samostatného poznania. Nadprirodzená viera podľa Ratzingera vychádza z Ježišovho pohľadu. Ježiš vo večnosti hľadel na Boha a dobre ho pozná, preto je dôležité, aby naša nadprirodzená viera bola ukotvená v Ježišovi. Ježišovo ,,svetlo“ sa odráža vo svätých. To znamená, že cez svätých, ktorí sú v spoločenstve s Ježišom, môžeme „zachytiť“ Boha a toho poznávame skrze nadprirodzenú vieru. Keď dôverujeme Ježišovi a tomu, čo nám chcel povedať a naďalej hovorí, nechodíme vo ,,tmách“. Zaujímavý je rozhovor so Samaritánkou, ktorá spoznala, že Ježiš je pravý Mesiáš. Môžeme povedať, že viera Samaritánku viedla k pravému poznaniu. Cez Samaritánku však uverili aj iní ľudia. Mohli by sme povedať, že to bolo jej rozprávanie, ktoré sa stalo dôvodom viery, že Ježiš je Mesiáš. Viera však nie je nejaký jednoznačný postup, ako keď spočítame, že dva a dva sú štyri. Skôr je potrebné povedať, že viera je cesta, pri ktorej sa nám niekedy darí viac a niekedy menej. Vo viere dochádza k vzťahu medzi mnou a Ježišom, a preto je potrebné vyjsť zo svojej vlastnej škrupiny individualizmu a subjektivizmu a odovzdať sa Ježišovi, podobne ako svätý Ján, ktorý na obraze od Leonarda da Vinciho spočíva na Ježišovej hrudi a oslobodzuje sa od vlastného ja. Avšak to všetko robí v dôvere voči Ježišovi.[[71]](#footnote-71)

## 2.4 Viera v existenciu anjelov

Katolícka teológia sa venuje aj špecifickej náuke, v ktorej vychádza z Božieho zjavenia, a to je náuka o anjeloch, takzvaná angelológia. Angelológia bola kedysi súčasťou dogmatického traktátu – kreatológie, alebo inak nazývanej náuky o stvorení. Sväté písmo hovorí o anjeloch častokrát okrajovo a nevenuje sa im ako samostatnej téme, avšak apokryfická literatúra spomína anjelov veľmi často a pridáva im omnoho väčší význam.[[72]](#footnote-72)

,,Podľa islamskej náuky anjeli plnia veľmi dôležitú úlohu. Sú stvorení z ohňa, prebývajú v nebi a sú plne poslušní Bohu. Tvoria Boží dvor (ako aj v judaizme), zaznamenávajú skutky ľudí a sprevádzajú ich na posledný súd. Anjeli sú strážcami pekla. Anjel Gabriel priniesol (nadiktoval) Mohamedovi *Korán*. Islamská náuka o anjeloch však kresťanskú vieru neovplyvnila.“[[73]](#footnote-73)

### 2.4.1 Pohanské božstvá a poslovia bohov

V mnohých starovekých náboženstvách bola úcta k anjelom samozrejmosťou. Podľa starých kultúr boli anjeli prostredníkmi medzi Bohom a ľuďmi, alebo v polyteizme medzi bohmi a ľuďmi. V Egypte sa našli aj zobrazenia anjelov na stenách budov alebo v chrámoch. Znázorňovali sa ako zvieratá s krídlami, ktoré mali ľudskú tvár. Pohanské náboženstvá učili o anjeloch to, že cítia, jedia alebo rodia deti.[[74]](#footnote-74)

Podobne sa vyskytovali anjelské bytosti aj u Semitov, a to v ich pohanskom panteóne[[75]](#footnote-75). U Semitov je najvyšší boh nazývaný El, ktorý nie je ani nebeský, ani pozemský. Boh El spôsobuje, že rieky pritekajú z ďalekého horizontu. Ďalším zaujímavým bohom je boh búrky, ktorý zosiela úrodný dážď na krajinu, ale posiela aj blesky. Okrem týchto sú v panteóne prítomní aj iní bohovia, ako Aštarta, Mesiac, Slnko, Ašéra... Keď boh El zvoláva všetkých bohov na poradu, robí to skrze poslov, a títo poslovia odovzdávajú verne správu tým, ktorým je určená. Rôzne božstvá komunikujú s ľuďmi len za pomoci poslov, nazývaných *maľak.* Gréci toto slovo prekladajú ako *aggelos*.[[76]](#footnote-76) Scott Hahn uvádza slovo *angelos*.[[77]](#footnote-77) Práve z tohto slova pochádza naše pomenovanie pre týchto nebeských poslov - anjeli.[[78]](#footnote-78)

### 2.4.2 Anjeli (Maľakim) ako poslovia Boží v opisoch starozákonného a novozákonného biblického sveta

Maľak (anjel) je teda stotožňovaný s úlohou kráľovského posla, ktorý verne zachováva slová zverené od jeho Pána a prináša ich adresátovi, ktorého Boh vyvolil. Anjel Boží sa takto zjavil Agar pri prameni vody na ceste do Suru.(Porov. *Gn* 16, 7-11)  Abrahámovi sa ukázal anjel v krajine Moria, keď Abrahám chcel zabiť svojho syna, anjel ho zastavil.(Porov. *Gn* 22, 11-15) Mojžiš videl anjela na vrchu Horeb. (Porov. *Ex* 3, 2) Boh poslal anjela na moabskú cestu k amonskému veštcovi Balámovi. (Porov. *Nm* 22) Anjel sa zjavil Eliášovi na púšti, blízko stromu retem. (Porov. *1* *Kr* 19, 7) Boží anjel prehovoril k Tesbanovi Eliášovi a varoval ho, že v Izraeli niet Boha. (Porov. *2* *Kr* 1, 3)[[79]](#footnote-79)

V *Gn* 19, 1 sa spomína že *maľakim* (anjeli)prichádzajú do Sodomy. Prečo prichádzajú práve dvaja anjeli? V profetických a kannánskych mýtoch Ugaritu prichádzajú boží poslovia po dvoch. Podobné je stretnutie dvoch anjelov s Jakobom v *Gn* 32, 2. Sväté písmo odlišuje Boha od anjela ako napríklad v *Gn* 24, 7 je Jahve odlíšený od svojho anjela, ktorého posiela pred Abrahámovým služobníkom, ktorý má priviesť Rebeku. Ďalej v *Ex* 23, 20 je to Boh, ktorý hovorí Mojžišovi, že mu posiela anjela, aby ho chránil na ceste. V *Nm* 20, 16 hovorí Mojžiš kráľovi Edomu, ako Izraeliti volali k Bohu a Boh im poslal anjela, ktorý ich vyviedol z Egypta.[[80]](#footnote-80) Niektorí anjeli ako Gabriel majú krídla a môžu lietať. Gabriel je predstavený ako muž a má špeciálnu úlohu od Boha. (Porov. *Dan* 9, 21) Starozákonná kniha, ktorá hovorí o anjeloch, je kniha Tobiáš.[[81]](#footnote-81) Spomína sa v nej archanjel Rafael, ktorého meno pochádza z hebrejčiny, a znamená ,,Boh uzdravuje“ alebo tiež ,,Boží liek“. Rafael je nám predstavený ako jeden zo siedmich anjelov, ktorí predstupujú pred Pánovu velebu. Anjel Rafael je špecifický tým, že ukrýva svoju identitu pred okolitým svetom. Až na konci svojej úlohy, ktorú mu zveril Boh, odhaľuje to, kto vlastne je. Rafael je dokonalým strážcom. Je veľmi nápomocný Tobiášovi, ktorý je na ceste do Médska. Cesta nie je ľahká a Tobiáš potrebuje pomoc. Anjel Rafael ako nebeský strážca sprevádza Tobiáša na jeho ceste dobrými radami. Rafael je preto patrónom tých, ktorí sa vydávajú na ďalekú cestu, a tiež je orodovníkom pri chorobách duše a tela.[[82]](#footnote-82)

V Novom zákone sa v Apokalypse spomína archanjel Michael, ktorý bojuje a víťazí proti drakovi ,,starému hadovi “. (Porov. *Zjv* 12, 7-9)[[83]](#footnote-83) Meno Michal znamená: ,,Kto je ako Boh“? Predpona *archi* znamená ,,najvyšší“, takže Michal archanjel je jeden z najvyšších anjelov. Michal archanjel má mnoho atribútov. Medzi najznámejšie patria jeho váhy, s ktorými je častokrát znázorňovaný na obrazoch alebo sochách. Je považovaný za sprievodcu duší k Božiemu súdu. Jeho poslaním je ochraňovať Cirkev a jej ľud. Michal je v službách Boha ako ten, ktorý sa dovoláva Božích práv. Cirkev na východe a západe mu vždy vzdávala osobitnú úctu ako archanjelovi, ktorý ochraňuje Cirkev pred démonmi a zlobou. Zaujímavosťou je, že po páde prvého anjela, ktorý chcel byť ako Boh, prichádza na scénu sv. Michal, ktorého meno nám jasne hovorí: Kto je ako Boh? Michal je obranca Božej jedinečnosti, či jeho nedotknuteľnosti.[[84]](#footnote-84)

Anjel Gabriel sa spomína v Biblii pri zvestovaní. (Porov. *Lk* 1, 32-33) Oznamuje, že Máriin syn, ktorý sa bude volať Ježiš, bude mať trón jeho otca Dávida a bude kraľovať nad Jakubovým rodom a jeho kráľovstvo nebude mať konca.[[85]](#footnote-85) Meno Gabriel znamená ,,Boží človek“ alebo ,,Božia moc“. Anjel Gabriel vysvetľuje v Starom zákone Danielovi nočné videnia, ktoré mali utajený význam. V Novom zákone sa môžeme o anjelovi Gabrielovi dočítať tiež, a to v prvej kapitole Lukášovho evanjelia, kde je spomínaný ako Boží posol, aby zvestoval narodenie Zachariášovi. (Porov. *Lk* 1, 10-13)[[86]](#footnote-86)

### 2.4.3 Anjeli strážni

Sväté písmo potvrdzuje katolícku vieru v anjelov strážnych slovami: ,,Svojim anjelom dá príkaz o tebe, aby ťa strážili na všetkých tvojich cestách.“ (*Ž* 90,11). Podobne aj učenie teológov ako je sv. Bazil Veľký, ktorý ubezpečuje, že veriaci človek má pri sebe anjela strážcu, ktorý ho chráni od nebezpečenstiev a na ceste životom mu pomáha ako pastier, ktorý stráži svoju ovce. Sv. Augustín je presvedčený o tom, že každé stvorenie na tejto zemi, ktoré je viditeľné, má neviditeľného ochrancu. Sv. Tomáš Akvinský vyjadruje názor, že odvtedy, čo Adam zhrešil v rajskej záhrade, majú ľudia potrebu byť počas života sprevádzaní. Anjeli strážni požívali u ľudí veľkú úctu už od počiatku. Hovorí o tom Sväté písmo, ale aj Tradícia. Myšlienku úcty k anjelom strážcom zvlášť podporovali pápeži Ján XXIII. a  Pavol VI. Mnoho skúseností s anjelom strážcom majú aj svätci a svätice.

Sv. Ján Klimak spomína na anjela strážcu, ktorý mu pomáhal vybrať to správne slovo z textov Svätého písma a pri meditácii ho pobádal k pokániu. Sv. Františke Rímskej naznačoval jej blízku smrť a pobádal ju, aby rýchlo dotkala všetky svoje látky.

Úlohy anjela strážcu sú teda chrániť ľudí od nebezpečenstiev a sprevádzať ich životom, prihovárať sa za nás, pomáhať v pozemských potrebách, viesť k dokonalosti cez životné skúšky, viesť k poznaniu Boha, privádzať nás k službe a byť nám nablízku od narodenia až po prirodzenú smrť.

Blízkosť anjelov strážnych k ľuďom potvrdzuje aj sv. Tomáš Akvinský, keď zdôrazňuje, že každý jeden človek má svojho anjela strážneho. Okrem anjelov strážnych poznáme aj iné kategórie anjelov, ako napríklad *Mocnosti a Sily*. Zaujímavosťou je, že anjeli, ktorých nazývame Mocnosti, síce neochraňujú ľudí, ale pomáhajú pri zadržiavaní démonov, a anjeli, ktorých nazývame Sily, napomáhajú pri zázrakoch v rámci nebeských telies.[[87]](#footnote-87)

### 2.4.4 Biblické symboly anjelov

Anjeli sú neviditeľní duchovia, takže sa mnohokrát opisujú symbolickým spôsobom. Medzi najznámejšie symboly anjelov patrí:

*Sneh* – ako zamrznutá voda pôsobí veľmi pôvabne. Biela farba snehu je obrazom čistoty a bezhriešnosti. Šaty, v ktorých sú anjeli pri zjaveniach obetí, sú biele. alebo žiarivo biele. (Porov. *Dan* 10, 5-6) Belosť a lesk sú symbolom povznesenia mysle.

*Vietor* – je symbolom pohybu, činnosti. Vzduch je plynný a slobodne presúva kam chce. Symbolom vetra sa vyjadruje aj Božia tajomnosť. Boh je pre nás skrytý a neviditeľný. Vietor je dokonalým symbolom podobnosti anjela s Bohom. Anjeli sú tí, čo čakajú veľmi trpezlivo na Božiu vôľu a neustále pobádajú ľudí ku konaniu dobra.

*Oheň* – je symbol neustáleho diania. Oheň svieti vo tmách. Svieca, na ktorej zapálime plameň, osvetľuje temnú noc.[[88]](#footnote-88) ,,Vo všeobecnosti oheň symbolizuje: - svetlo (dokonalé Božie poznanie), - teplo (milosrdnú Božiu lásku), - silu (Božiu všemohúcnosť).“[[89]](#footnote-89)

### 2.4.5 Vlastnosti anjelov

Nesmrteľnosť je pre anjelov samozrejmosťou, keďže sú stvorení ako čistí duchovia, nemôžu umrieť. Ak by mali anjeli zomrieť, musel by to učiniť Boh svojou vlastnou vôľou.[[90]](#footnote-90) Keďže deštrukcia sa viaže len na telesnosť, anjeli touto deštrukciou tela nie sú poznačení. Avšak ako je možné, že anjeli sa môžu zjavovať a dokonca môžu meniť svoju podobu? Niekedy sú ako ľudia a niekedy ako bytosti, ktoré nie sú nikomu a ničomu podobné. Na toto je jediné vysvetlenie, a to, že anjeli sa len zdajú byť telesní, no nie sú. ,,Telo“, ktoré na seba prijímajú, je len za účelom komunikácie s ľuďmi, alebo na demonštrovanie svojich schopností.[[91]](#footnote-91) Cirkevní otcovia zásadne a jednomyseľne tvrdia, že anjeli sú duchovia.[[92]](#footnote-92)

Anjelské poznanie spôsobuje jas slávy. Anjeli poznávajú cez Slovo (tzv. ranné poznanie) a cez podobu vecí, a to v uskutočnení (tzv. večerné poznanie). Anjelské poznanie je veľké, no aj tak je obmedzené, pretože anjeli nemôžu spoznávať nadprirodzené tajomstvá. Spoznávať tieto tajomstvá môžu len vtedy, ak to chce Boh, a ak im to zjaví.[[93]](#footnote-93)

O tom, či má anjel vôľu, hovorí sv. Tomáš Akvinský a vychádza z predpokladu, že anjeli dokážu spoznávať dobro cez intelekt. Anjel je naklonený k všeobecnému dobru na základe poznania, teda táto náklonnosť anjela k všeobecnému dobru, ktoré spoznáva, sa nazýva vôľa. [[94]](#footnote-94)

Priestor a čas sú viazané len k matérii. Anjeli ako bytosti duchovné nemajú priestorovosť ani žiadne rozmery a nedokážu byť všadeprítomní, avšak môžu byť prítomní tam, kde majú účinkovať a majú schopnosť premiestňovať sa pomocou vôle. Pomyslia na to, kde chcú byť, a v okamihu sú na danom mieste.[[95]](#footnote-95) O anjeloch a ich vzťahu k miestu píše viac sv. Tomáš Akvinský, ktorý uvádza, že anjel môže byť na mieste, ale nie tak, ako nejaké teleso, ktoré má kontakt s rozmerovou kvantitou. Anjeli majú inú kvantitu, a to virtuálnu. Táto virtuálna kvantita, teda inak povedané silová, sa spojí s daným miestom, potom môžeme tvrdiť, že sa anjel nachádza na nejakom konkrétnom mieste, avšak nejde o konkrétny ohraničený bod, skôr sa dá povedať, že anjel môže byť prítomný neohraničene a zároveň je anjel vymedzený na dané miesto.

Sila anjelov je konečná na rozdiel od Božskej sily, ktorá je nekonečná, preto je Božia sila všade. Anjelská sila sa vzťahuje k niečomu určitému a zároveň k niečomu, čo je jedno.[[96]](#footnote-96) Anjel niekedy zasahuje do činnosti ľudí, ale vždy v súlade s Božou vôľou. Anjel môže pôsobiť na myslenie a na zmysly človeka len nepriamo, preto len človek môže niesť zodpovednosť za svoje rozhodnutie. Anjel nemá moc niečo stvoriť, nedokáže teda stvoriť niečo z ničoho.

Anjeli vždy, keď sa zjavia ľuďom, odzrkadľujú – vďaka svätosti a svetlu slávy – Božiu nádheru. Anjeli zväčša dávajú najavo svoju nebeskú identitu spoločným znakom – žiarivým svetlom.[[97]](#footnote-97) Keďže neochvejne plnia Božiu vôľu ,,odmenou anjelov pri konaní dobra je ich krása a duchovná radosť.“[[98]](#footnote-98)

### 2.4.6 Démoni

O páde anjelov sa viedli mnohé diskusie. Žiadny biblický text nehovoril priamo o páde, vytvorili sa mnohé domnienky o tejto skutočnosti. Dávni cirkevní otcovia tvrdili, že anjeli spáchali hriech telesný (sexuálny) a konkrétne vychádzali z textu:[[99]](#footnote-99)

,,Keď sa ľudia začali na zemi množiť a keď sa im narodili dcéry, Boží synovia videli, že ľudské dcéry sú pekné, a brali si z nich za ženy, koľko len chceli. A Pán povedal: „Môj Duch neostane dlho v ľuďoch (pre ich poblúdenie), lebo sú len telo. Ich dní bude iba stodvadsať rokov.“ V tom čase boli na zemi obri - ba aj neskôr -, a keď Boží synovia obcovali s ľudskými dcérami, ony im rodili obrov. To sú hrdinovia dávnych čias, slávni mužovia.“ (*Gn* 6, 1-4)[[100]](#footnote-100)

Dávni otcovia tvrdili, že anjeli majú telo, aj keď iné ako ľudia (ľahké, vláčne), to znamená, že môžu zhrešiť so ženami.[[101]](#footnote-101) Text popisuje nelegitímne styky medzi nebesami a zemou. Po týchto stykoch sa rodili deti, ktoré mali zvláštnu moc, a nazývali sa tzv. Nefili. Nefili boli miešanci anjelov a ľudí. Boli nazývaní aj obrami, ktorí naučili ľudí technike, vede. Niektorí v nich videli aj prvých démonov. Tento text a jeho výklad je zaujímavý pre svoj mytologický charakter.[[102]](#footnote-102) ,,Neskorší cirkevní otcovia, ako svätý Ján Chryzostom, svätý Cyril Alexandrijský, Teodret z Kýru, svätý Augustín, svätý Hieronym, ktorých nasledovala väčšia časť katolíckych exegétov, rozhodne odmietajú takéto neprirodzené spojenie démonov so ženami ako nezlučiteľné so spiritualitou anjelov. Teda, ako aj v ďalších častiach Písma, aj v texte *Gn* 6, 1-4 sa výraz ,Boží synovia‘ z 2. verša vzťahuje na ľudí a nie na anjelov, ako by nám mohol vnukať výklad zakladajúci sa na judaistickej exegéze Henochovej knihy a knihy jubileí. Títo ľudia boli identifikovaní ako synovia či potomkovia Seta.“[[103]](#footnote-103) Okrem textu, ktorý sme si už uviedli, sa myšlienka prvotného pádu viazala aj s textom:

,,Ako si padla z neba, žiarivá zornička! Zrazený si k zemi, čo si vládol nad národmi. Veď v srdci si si hovoril: ,Do nebies vystúpim, až nad Božie hviezdy vyvýšim svoj trón, sídliť chcem na vrchu zhromaždenia, na stráňach severu. Vystúpim do výšin oblakov, prirovnám sa Najvyššiemu.‘ Lenže do podsvetia si zvrhnutý, na stráne priepasti.“ (*Iz* 14, 12-15)

Výklad textu mal mytologický charakter, konkrétne patrí do blízkovýchodnej mytológie, a hovorí o páde anjelov/hviezd. Tento text, ktorý hovorí o padnutom anjelovi, nám pripomína Ikara. Ikaros bol postava z gréckej mytológie, zhotovil si krídla a chcel s nimi vyletieť až k slnku, avšak pri lietaní spadol na zem. Angelologická interpretácia hovorí o hriechu anjela, ktorý chcel vlastnou vôľou nahradiť Boha.

Tomisti hovoria, že anjel ako stvorená bytosť môže zhrešiť. Anjel dostal od Boha pozvanie, aby prešiel z prirodzeného stavu svojho bytia do nadprirodzeného stavu. To znamená, že anjelovi Boh ponúkol možnosť voľby medzi dvoma skutočnosťami. Stav anjelov v ,,prirodzenom stave“ bol nižším dobrom, ale Boh každého anjela pozýva do stavu nadprirodzeného a ten mohol byť prijatý len cez vieru v Božiu múdrosť. Táto voľba nechala anjelov v nerovnováhe. Nadprirodzený stav bytia anjelov by však nezničil ten prirodzený stav, ktorý anjeli od Boha dostali. Anjelská prirodzenosť bola v možnosti rozvinúť sa do nadprirodzeného stavu, ale len v slobodnom rozhodnutí prijať Boha ako posledný cieľ.[[104]](#footnote-104) Niektorí učenci ako sv. Justín, Atenagoras z Atén, či Tertulián hovoria, že vina démonov je v tom, že závideli Adamovi, ktorý bol stvorený na Boží obraz. Neskôr sa však medzi učencami hovorilo o pýche, ktorá plynula zo záľuby k vlastnej dokonalosti.[[105]](#footnote-105) O pýche a sebaláske hovorí aj sv. Augustín. Spomína, že pýcha je nevysporiadaná láska k vlastnej dokonalosti a týka sa samotnej bytosti. Dobro a dokonalosť anjel považoval za svoje vlastné, za to, ktoré ho odlišuje od ostatných. Sv. Augustín hovorí, že z tejto pýchy vychádza závisť voči Bohu a človeku a ich dobru, ktoré môže ohroziť anjelovu jedinečnosť. Takže v skutočnosti je pýcha prvým hriechom anjelov, ktorí sa nakoniec stali démonmi. Anjel ako stvorenie nedokáže byť taký ako jeho Stvoriteľ, pretože by prestal byť tým, čím je, a to by ho viedlo k deštrukcii. Anjel zo svojho intelektu vedel, že nemôže byť podobný Bohu, a to ani nechcel. Chcel viac, chcel byť ako Boh. To znamená mať cieľ v sebe samom. Preto anjel možnosť, ktorú mu dal Boh, teda povýšenie do nadprirodzeného stavu, odmietol, pretože anjel chcel tento nadprirodzený stav získať ako ovocie svojej prirodzenosti a nie ako milosť od Boha.

Trest, ktorý dostali anjeli za spáchanie hriechu však nezničil ich prirodzenosť, ktorú im Boh pri stvorení dal. Anjeli, ktorí sa zmenili na démonov, majú všetky svoje prirodzené vlastnosti, tak ako dobrí anjeli. Príkladom je ich poznávanie, ktoré podľa sv. Tomáša Akvinského ostávalo neporušené. Démonom chýba nadprirodzené poznanie a preto poznanie, ktoré majú démoni nazývame aj ,,nočné poznanie“. Démoni sa môžu naučiť niečo od iných dobrých anjelov alebo na základe svojej vlastnej skúsenosti. Démoni preto kvôli svojmu pádu nevidia do Božích plánov. Je u nich vylúčené nadprirodzené poznanie Boha spojené s vychutnávaním si jeho prítomnosti, a to práve preto, lebo ich vôľa sa utvrdila v zlom, a niet pre nich návratu. Trest démonov spočíva v tom, že ich stav je po odmietnutí Božej vôle naozaj v rozpore s tým, k čomu boli stvorení, teda k večnému šťastiu.

# 3 PEDAGOGIKA VOĽNÉHO ČASU DOSPIEVAJÚCICH

Pedagogika voľného času je dnes diskutovanou témou, a to najmä u tých, ktorí sa jej venujú. Práca s mladými je dnes oveľa náročnejšia ako v minulosti. Dôvodom je, že mladí ľudia sú dnes konfrontovaní so svetom internetu a počítačových hier. Dospievajúcim dnes chýba adekvátny pohyb, ale aj tvorivé myslenie. Prostredníctvom tvorivých činností môže pedagóg alebo animátor povzbudiť mladých ľudí k tomu, aby pochopili lepšie vieru, ktorú im odovzdali ich rodičia.

## 3.1 Tvorivá osobnosť pedagóga

Pedagóg je rozhodujúcim činiteľom edukačných činností. Ak majú byť rôzne aktivity a edukačné činnosti pri práci s deťmi a mládežou čo najefektívnejšie, je dôležité, ako uvádza I. Turek, aby bol pedagóg dostatočne vzdelaný, mal dobrú pedagogickú prípravu a vysokú všeobecnú kultúru. Ďalej uvádza, pedagóg je vzorom nielen pre deti, ale aj pre široké okolie. V súčasnosti sa čoraz viac zdôrazňuje, aké má mať osobné a charakterové vlastnosti. Jeho práca je zvlášť zodpovedná, pretože chyby vo výchove môžu mať hlboké následky po celý život.[[106]](#footnote-106)

Tvorivé činnosti sa realizujú v interakcii medzi pedagógom, deťmi a tvorivou činnosťou, ktorá je motiváciou k ďalšej činnosti. Pozitívnym motivačným prostriedkom je aj kultivovaný hudobno-pohybový prejav učiteľa,[[107]](#footnote-107) ktorý má byť pre skupinu vzorom a svojím prejavom oživením v tvorivých činnostiach.

V pedagogickej praxi učiteľ uprednostňuje otvorenú komunikáciu, zabezpečuje radostnú pracovnú atmosféru, pohotovo reaguje na situáciu, na správanie skupiny, pomáha prekonávať neistotu, podporuje samostatnosť a spontánnosť v prejave a stvárňovaní navodených situácií.

V tvorivej atmosfére podľa E. Baranovej prevláda spontánnosť, dôvera, otvorenosť, aktivita, zvedavosť, ale aj hodnotenie a zodpovednosť. Pedagóg neustále využíva v edukačnom procese nové spôsoby, formy a metódy práce pri realizácii tvorivých činností. Toleruje názory, prejavy detí. Odmieta pasívnu podriadenosť a atmosféru strachu. Podporuje samostatnosť, variabilnosť a vlastný názor dieťaťa, oceňuje, hodnotí a motivuje každého k tvorivej činnosti.[[108]](#footnote-108)

Podľa M. Zelinu je úlohou učiteľa podporovať a rozvíjať dobro, krásu a uľahčovať prejavenie potencionality každého dieťaťa.[[109]](#footnote-109) V tvorivých činnostiach je priestor, aby sa každé dieťa malo možnosť prejaviť, v skupine spolupracovať, mať radosť z možnosti byť súčasťou nejakého kolektívneho vystúpenia. Je dôležité, aby učiteľ v priebehu rôznych aktivít neustále motivoval a dal dieťaťu priestor na sebavyjadrenie a rešpektoval jeho individuálne zvláštnosti. Dieťa vníma okolie a spontánne pohybom reaguje na podnet. Niekedy potrebuje motivujúci vhodný vzor učiteľa a postupne od napodobňovania a opakovania pohybov prechádza k samostatnému vyjadreniu vlastných pocitov a predstáv, k spontánnemu prejavu.

## 3.2 Pedagóg ako tvorca a organizátor tvorivých aktivít

Učiteľ ako tvorca a organizátor edukačného procesu uprednostňuje otvorenú komunikáciu[[110]](#footnote-110), dokáže pozitívne stimulovať prácu skupiny pri všetkých činnostiach. Integrovaný charakter tvorivých činností rozvíja pohybový, spevácky, dramatický, slovný či výtvarný prejav detí.

Jadrom a úspechom splnenia pedagogického cieľa je výber tvorivých činností a rôznych aktivít, pri ktorých učiteľ zohľadňuje:

1. tému, okruh, obdobie, čo chceme deťom priblížiť, s čím a s kým zoznámiť,
2. zloženie skupiny, jej vek, ako sú tvorivé, aké majú skúsenosti s prácou v skupine,
3. zloženie skupiny týkajúce sa rozvoja vedomostí a schopností, t. j. individuálnych psychických vlastností, ktoré podmieňujú určitú činnosť,
4. predchádzajúce skúsenosti a poznatky z rôznych oblastí,
5. spôsob práce,
6. prostredie a miesto realizácie.[[111]](#footnote-111)

Pedagóg, ak chce prostredníctvom tvorivých činností dosiahnuť pozitívne výsledky, musí zohľadniť uvedené kritériá a poznatky. Ako uvádza E. Sedlák, je dôležité, aby sa pedagóg dôkladne pripravil na stretnutie so skupinou a bez rušivých momentov vtiahol každého účastníka do edukačného procesu, podporoval samostatnosť a spontánnosť a neustále povzbudzoval deti k prejavu, aby sa čo najviac zaujímali o okolie a vždy si odnášali z jednotlivých aktivít príjemné zážitky. Tvorivá edukácia musí byť zaujímavá, hravá, pútavá a podnecujúca k aktivite, pretože len tak dokážu mať deti kladný vzťah k edukácii.[[112]](#footnote-112)

V dramatických pásmach, v ktorých sa spája hudba, pohyb a dramatický prejav, má skupina možnosť spoznávať a objavovať skrytú krásu neznámeho sveta. Podľa B. Švábovej pedagóg na základe výsledkov praktických skúseností so skupinou má možnosť pripraviť si hudobné a literárne predlohy, ktoré si hráči vstupom do hry môžu zahrať, dotvárať, vkladať vlastné nápady a predstavy. To si vyžaduje trpezlivosť a porozumenie, empatiu. Musí poznať vekové osobitosti členov skupiny, v tvorivej atmosfére hľadá a objavuje v každom účastníkovi prirodzené schopnosti, nadanie a podnetnými situáciami, aktivitami povzbudzuje angažovať sa. Je dôležité, aby mal každý priestor hrať, nemal strach, veril si a podľa vlastného cítenia sa mohol prejaviť. Pedagóg je hlavne  manažérom všetkých tvorivých aktivít v jednej osobe.[[113]](#footnote-113) Tvorivá a zaujímavá práca so skupinou prináša ovocie.

V závere tvorivých činností je dôležitá reflexia, hodnotenie. Je to dôležitá časť práce so skupinou. Ako uvádza M. Zelina, každého v skupine môžeme za niečo pochváliť, v niečom ho povzbudiť a pre niečo mu veriť. Akceptovanie a hodnotenie nemá byť formálne, je dôležité, aby rozhovor v skupine prinášal pozitívne výsledky.[[114]](#footnote-114) Pri reflexii sa všetci vzájomne rešpektujú, vyjadrujú svoje dojmy a pocity zo stretnutí a realizácie aktivít, vyjadrujú vlastný názor na prežité situácie.

Podľa D. Šimčíka je rozhodujúce, aby sa v závere vytvoril priestor pre zhodnotenie priebehu tvorivých aktivít. Pedagóg má na zreteli tieto aspekty:

* povzbudzuje a motivuje skupinu k rozhovoru, vzájomnému odovzdávaniu skúseností, vzájomnému vyjadreniu situácií počas aktivít, vzájomnej komunikácii,
* pri hodnotení podporuje deti k vlastnej sebareflexii pri vyjadrovaní pocitov, nálad, dojmov,
* vytvára pri hodnotení podmienky pre možnosť transferu určitých zážitkov každodenného života.[[115]](#footnote-115)

Tvorivé činnosti pomáhajú deťom objavovať a spoznávať okolitý svet a motivujú ich k neuveriteľným prejavom, vedú ich k vzájomnej komunikácii, využívajú prirodzené psychické danosti – zvedavosť a spontánnosť, fantáziu, predstavivosť, motorickú nespútanosť, podporujú a zvyšujú záujem o spoločenské dianie, aktívnu účasť na kultúrnom živote a prinášajú nezabudnuteľné zážitky.

## 3.3 Evanjelizácia mladých podľa exhortácie CHRISTUS VIVIT

Mladí sú nádejou Cirkvi - tak ich definuje koncil. Oplývajú mimoriadnou silou a odvahou. Práve v mladých je obraz mladosti, ktorou Duch Svätý napĺňa život v Cirkvi.[[116]](#footnote-116)

S mladými treba zaobchádzať „ako s bratmi“, to nás učí Božie slovo (1 *Tim* 5, 1),

a tiež  rodičom odporúča: „Nedráždite svoje deti, aby nezmalomyseľneli“ (*Kol* 3, 21). Mladý človek sníva o tom, čo by dokázal urobiť, rozmýšľa o veľkých činoch a hľadá miesto, kde by ich mohol realizovať. Má chuť dobyť svet, nebojí sa náročných výziev a chce vydať zo seba čo najviac, aby vybudoval niečo oveľa lepšie. Preto mládež nemôže byť malomyseľná - práve naopak, odváži sa na viac. Preto pápež František nalieha na mladých, aby si nedali ukradnúť nádej, a každému opakuje slová Písma: „Nech nik tebou nepohŕda preto, že si mladý“ (1 *Tim* 4, 12).[[117]](#footnote-117)

Mladí si cenia úprimnosť - nemajú radi pretvárku, kompromis, dvojtvárnosť a tiež formalizmus, prázdne slovičkárenie. Zamýšľajú sa nad nerozumnými predpismi. Tiež nemajú v láske tradície ktorým nerozumejú. Radi robia veci inak, a tak prinášajú novosť. Priamosť vyžadujú aj od dospelých. Mladí majú cit priateľstva a vedia byť skutočnými priateľmi celým srdcom. Cenia si ochotu pomáhať jeden druhému. Takto objavujú to, čo je pekné v láske, práve v nej objavujú trvácnosť. Radi snívajú, diskutujú a majú radi hudbu.[[118]](#footnote-118) Objavujú aj hĺbku ticha v samote, v horách. V tichu sa im dáva poznať Boh. Mládež sa stretáva aj nad Božím slovom, mnohí radi adorujú Ježiša v Najsvätejšej oltárnej sviatosti, a tak sa učia spoločenstvu s Bohom. Kontemplácia je pre mladých zaujímavá a treba sa vyhnúť názorom, že to nie je nič pre nich. Treba len nájsť vhodné spôsoby a možnosti, ako ich uviesť do tejto hodnotnej skúsenosti so spoločenstva s  Pánom Ježišom.

Pápež František píše, že „mladí katolíci z rôznych prostredí žiadajú o príležitosť na modlitbu a sviatostné slávenia, ktoré sú schopné zasiahnuť ich každodenný život prostredníctvom sviežej, autentickej a radostnej liturgie“. Veľký týždeň, Turíce a Vianoce sú silnými časťami počas liturgického roka a práve tieto chvíle treba využiť. Poznáme aj iné sviatočné stretnutia, ktoré prerušia rutinu a pomáhajú mladým zažiť radosť z viery. Práve tieto chvíle mladí mnohokrát oceňujú a sympatizujú s nimi. Umelecké oblasti, ako je divadlo, výtvarné či hudobné umenie sú tiež záchytnými bodmi pre mládež. Kultúra a jazyk sú tiež dôležitými faktormi, ktoré ovplyvňujú emócie mladých a pomáhajú im ozrejmovať a formovať si vlastnú identitu. Inšpiráciou pre pastoračných pracovníkov môže byť aj jazyk, ktorý má osobitný vplyv aj na liturgiu a na jej obnovu. Hry a tvorivé aktivity môžu povzbudiť na ceste životom všetkých mladých.[[119]](#footnote-119)

## 3.4 Výchovný princíp sv. Jána Bosca

Don Bosco (**\***1815 – †1888), taliansky kňaz a vychovávateľ, sa rozhodol pre výchovnú prácu hlavne s opustenými chlapcami a mladíkmi, ktorých bolo v čase jeho života v Turíne veľa.

Pred svojou smrťou v roku 1886 sám don Bosco priznáva: ,,Ja sám sotva poznám svoju výchovnú metódu. Vždy som postupoval, ako mi Boh vnukal a ako to vyžadovali okolnosti.“ Don Bosco svoju mládež vychovával viacerými spôsobmi, ktoré pomáhali pri ich rozvoji. Neuznával model výchovy, v ktorej by bol vychovávateľ silným, vševediacim pánom a mladý človek by musel napodobňovať jeho vlastný štýl konania alebo plniť, čo vychovávateľ z moci svojej autority prikazuje. Najdôležitejšou zbraňou takéhoto vychovávateľa bol trest, ale don Bosco nebol jeho zástancom.


Sv. Ján Bosco bol kňaz a svätý muž, ktorý konal a trpel spolu s ostatnými chlapcami. Chcel byť vynikajúcim bratom a kňazom. Don Bosco podľa K. H. Salesneno kládol dôraz na slová: rozum, náboženstvo a láskavosť. Sú to tri piliere jeho výchovy. Podľa neho byť rozvážnym vo výchove mládeže znamenalo mať zdravý „sedliacky“ rozum; taktiež byť jednoduchý, mať priateľský srdečný vzťah a byť prirodzený.[[120]](#footnote-120)Ako uvádza E. Turiak, rozum tvoriaci základ výchovného systému dona Bosca má byť čistý a pevný. Z neho sa odvíja výchovná stavba, ktorá musí mať logickú štruktúru, pričom  používa prostriedky, ktoré nesklamú, sú účinné a pevné.[[121]](#footnote-121) Nemal rád komplikovanosť a radšej žil jednoduchým životom. Presadzoval hlavne spontánnosť a prirodzenosť. Za podstatné považoval to, aby bola mládež celkovo rozhľadená, aby každý sám spoznal, čo je pravdivé a dôležité pre jeho vývoj. Mal plnosť toho, čo tvorí kresťanskú lásku: srdečnosť, pozornosť, jemnosť, citlivosť, dobrotu, zhovievavosť, ľudské teplo (porov. *Gal* 5,22). Dôležitým heslom pre neho bolo: „Nestačí mladých milovať, treba im to aj prejaviť.‘ Často prichádzali aj iní, ktorí vychovávali, ale dosiahli nulový výsledok. Svätec tvrdil, že tomu tak bolo preto, lebo vo výchove chýbalo to hlavné - mladí necítili lásku svojich vychovávateľov. Don Bosco píše: ,Učiteľ, ktorého vidno len za katedrou, je iba učiteľom, nič viac. Keď však ide s chlapcami na dvor, stáva sa ich bratom. Kto vie, že je milovaný, miluje, a kto je milovaný, dosiahne všetko, najmä u chlapcov“. [[122]](#footnote-122)

# 4 VYBRANÉ NÁVRHY NA REALIZÁCIU VOĽNOČASOVEJ AKTIVITY VIERA A POVERA

Dnešná mládež má mnoho možností pri využívaní voľného času. Voľný čas sa dá stráviť pri počítači a to hraním počítačových hier. Mnoho mladých si však pre strávenie voľného času vyberie turistiku cez ktorú môžu spoznávať krásy prírody. Ak pozorujeme ulice mesta vo večerných hodinách môžeme si všimnúť mladých, ktorí sa združujú do menších skupiniek. Tieto skupinky sa častokrát rozprávajú ako spoločne môžu stráviť voľný čas. Kňazi, animátori ale aj iní pastorační pracovníci dnes zvažujú spolu s mladými veriacimi katolíkmi ako naplniť voľný čas tak, aby ich činnosť bola užitočná. V tejto kapitole si predstavíme návrhy na realizáciu voľnočasovej aktivity s témou viera a povera.

## 3.1 Komotačná hviezda

Cieľom aktivity je uvedomiť si predstavy a obsah, ktorý je spojený s nejakým pojmom, náboženským výrazom. Ide tu o obrazy a predstavy, ktoré ,,vyskočia“ pri vyslovení určitého slova. Tieto predstavy sú rozdielne u rozličných žiakov. Každý účastník katechézy napíše do stredu papiera pojem, o ktorom v katechéze ide. Napríklad: autorita, spoločenstvo, Cirkev, modlitba v našom prípade to bude pojem viera a pojem povera. Potom vo forme hviezdy dopisuje slová, ktoré mu pri tomto pojme napadli a s ním súvisia. Pojem, ktorý sa mu zdá najdôležitejší alebo najvýstižnejší žiak v hviezde zvýrazní. Nasleduje spoločná diskusia. Táto práca sa môže realizovať aj na tabuli spoločne.[[123]](#footnote-123)

**

## 3.2 Postava na stene

Pri tejto hre využívame analýzu postavy a tiež jej charakteristiku. Keďže táto hra sa zaoberá témou: viera a povera, môžeme povedať účastníkom hry, aby sa rozdelili do dvoch skupín. Prvá skupina si nakreslí nejakú známu poverovú bytosť na papier napr. čerta, bosorku, vodníka. Druhá skupina si môže nakresliť nejakú známu biblickú postavu napr. anjela Gabriela. Do týchto postáv nakreslíme aj slová a výroky, ktoré daná postava povedala alebo tiež vlastnosti poprípade rôzne okolnosti v ktorých sa postava ocitla. Obidva kresby sa vymenia medzi týmito dvoma skupina. Prvá a druhá skupinka si tieto kresby dobre pozrie a prečíta do postavy vpísané texty. Na tieto postavy sa môže vytvoriť krátka divadelná scéna prípadne pantomíma. Po skončení divadelnej hry sa tieto nakreslené postavičky na papieri zavesia na stenu a následne sa o všetkom diskutuje. Je dôležité, aby pedagóg zistil, koľko toho žiaci (deti a mládež) o danej postave vedia a tiež aby správne rozlíšili poverovú bytosť od predstavenej biblickej postavy. Nazhromaždené informácie sú takto prístupné všetkým k otvorenej diskusii. Kresťanský pedagóg vedie mládež k správnemu pochopeniu viery a povery. Táto tvorivá činnosť je výborným spôsobom ako správne pochopiť náuku Cirkvi.[[124]](#footnote-124)

# ZÁVER

Pri písaní záverečnej práce sme zistili, že v dnešnej uponáhľanej dobe, kde mladí väčšinu času strávia vo ,,svete internetu“, sú tvorivé činnosti výbornou alternatívou cieľavedomého oddychu. Týmito aktivitami sa môže vytvárať ,,most“ medzi pedagógom a mládežou. Mladí a deti sa môžu tvorivo realizovať, a tak sa stávajú aktívnymi účastníkmi edukácie. Cez tvorivé činnosti môžu deti a mládež rozvíjať svoje kreatívne myslenie. Pri uplatňovaní tvorivých činností sa môžu tiež pripravovať rôzne spoločenské či kultúrne podujatia, ktoré môžu mať veľmi pozitívny ohlas u rodičov, ale aj v rámci širokej verejnosti. Dospievajúce deti môžu mať niekedy problém, ktorý sa týka ich vlastnej viery. Tento problém nemusia vždy správne konfrontovať s názormi pedagóga, kňaza a pastoračného pracovníka. Sme svedkami, že častokrát si mladý človek prekladá otázku viery ako veľmi zložitú a nejasnú. Cez tvorivé činnosti môžu mladí lepšie pochopiť a ozrejmiť svoj vzťah k Bohu a zároveň porozumieť svojej vlastnej viere v kontexte ich neutíchajúcej túžby poznať pravdu o Bohu. Od pedagóga sa žiada maximálna pripravenosť, čulosť a pozornosť voči mladým dospievajúcim. Tvorivosť a osobnosť pedagóga môže značne ovplyvniť tých, ktorých formuje, a ktorým sa venuje. V záverečnej práci sme použili metódu syntézy a analýzy prameňov a tiež sme použili metódu štúdia odbornej literatúry.

V záverečnej práci sme v prvej kapitole predstavili ,,vieru“ ako poveru a sústredili sme sa najmä najfrekventovanejšie povery a predstavy o poverových bytostiach na Slovensku.

V druhej kapitole sme mohli upriamiť svoju pozornosť na prirodzenú a nadprirodzenú vieru a poukázali sme na vieru v existenciu anjelov. V tretej kapitole sme ozrejmili pedagóga ako tvorcu tvorivých aktivít. Predstavili sme aj aktuálnu exhortáciu pápeža Františka CHRISTUS VIVIT a jej pohľad na evanjelizáciu mladých a na záver druhej kapitoly sme spomenuli sv. Jána Bosca a jeho výchovný princíp. V štvrtej kapitole sme predstavili vybrané návrhy na realizáciu voľnočasovej témy viera a povera. Posledná kapitola môže byť podnetom pre veriaceho pedagóga, kňaza a pastoračného pracovníka, ktorý má záujem o deti a mládež vo farnosti, a týmto spôsobom môže tému viery a povery predstaviť zážitkovo a jednoducho. Tieto aktivity sa môžu realizovať aj v školskom klube detí a to na cirkevných školách alebo prípadne aj na hodine náboženskej výchovy. Ciele záverečnej práce boli splnené a sme presvedčení, že záverečná práca môže byť podnetom pre všetkých tých, ktorí chcú čo najtvorivejšie realizovať tvorivé činnosti a vytvárať tak pozitívny vzťah k viere.

# ZOZNAM POUŽITEJ LITERATÚRY

AKVINSKÝ, Tomáš. *O andelěch ( I ) v Teologické sumě*. Praha: KRYSTAL OP, s.r.o., 2015. ISBN 978-80-87183-80-9.

AKVINSKÝ, Tomáš. *O andelěch (II) v Teologické sumě*. Praha: KRYSTAL OP, s.r.o., 2015. ISBN 978-80-87183-81-6.

BAMONTE, Francesco, *Diabolské posadnutia a exorcizmus.* Varín: Zachej.sk, s.r.o., 2018.ISBN 978-80-89866-19-9.

BARANOVÁ, Eleonóra. *Tvorivosť na hodinách hudobnej výchovy. Hudobno-didaktické hry a postupy.* Banská Bystrica: Univerzita Mateja Bela v Banskej Bystrici, 1993. ISBN 80-85162-54-7.

BONITO, Thomas - Serge. Jak se z anděla stane démon. In: *Communio. Andělé a démoni.* 2020, roč. 24, č. 4, s. 437-458 ISSN 1211-7668.

BREAM, Shannon. *Ženy v Biblii*. Banská Bystrica: Motýľ, 2021. ISBN 978-80-8164-272-2.

CAZELLES, Henri. Biblické základy teológie andělů. In: *Communio.* *Andělé.* 2019, roč. 23, č. 4, s. 315-329. ISSN 1211-7668.

DEREVJANÍKOVÁ, Anna. – DZURILLA, Martin. *Hudobná výchova v predprimárnej edukácii.* Bratislava: Metodicko-pedagogické centrum, 2014. ISBN 978-80-8052-900-0.

FUDALY, František. Viera ako odpoveď človeka Bohu. In: *Diecézna škola viery III.* 2020 s.2. Dostupné na internete: <https://farnostnamestovo.sk/wp-content/uploads/2020/09/Viera-ako-odpoved-cloveka-Bohu.pdf>

FULMEKOVÁ, Katarína. *Magická sila sviatkov.* Bratislava: Slovart, 2014. ISBN 978-80-556-0995-9.

FRANTIŠEK. *Posynodálna apoštolská exhortácia svätého otca Františka CHRISTUS VIVIT.* Trnava: Spolok svätého Vojtecha, 2019. ISBN 978-80-8161-368-5.

GERČÁK, František. *Poznaj a ver.* Kapušany: Bens, 2002. ISBN 80-88998-27-1.

HAHN, Scott. *Anjeli a svätí.* Bratislava: Slovo medzi nami, 2018. ISBN 978-80-8193-014-0.

HORVÁTHOVÁ, Emília. *Rok vo zvykoch nášho ľudu.* Bratislava: Tatran, 1986. ISBN (nemá).

HORVATOVIČ, Milan. Vianočné rozprávanie – V podvečer sv. Ondreja.[ filmový animovaný príbeh ]. Bratislava: Andersen film, 1997. 02:15 – 2:41 min. Pozri aj: <https://www.youtube.com/watch?v=Nbv9Vt21OUw>

CHOVANEC, Marián. *Teológia.* Banská Bystrica: Kňazský seminár sv. Františka Xaverského, 2016. ISBN 978-80-88937-69 -2.

CHOVANEC, Marián. *Angelológia.* Nitra: Kňazský seminár sv. Gorazda, 2008. ISBN 978- 80-969787-1-7.

LOCARNO, Monti. *V spoločenstve s anjelmi.* Bratislava: LÚČ, 2008. ISBN 978-80-7114-657-5.

KONFERENCIA BISKUPOV SLOVENSKA. *Katechizmus Katolíckej cirkvi.* Trnava: Spolok svätého Vojtecha, 1998. ISBN 978-80-7162-970-2.

KONFERENCIA BISKUPOV SLOVENSKA. *BIBLIA. SV*[*Ä*](https://sk.wikipedia.org/wiki/%C3%84)*TÉ PÍSMO STARÉHO I NOVÉHO ZÁKONA.* Trnava: Spolok svätého Vojtecha, 2014. ISBN 978-80-8161-066-0.

KOSTELANSKÝ, Alojz. *Aktivizačné a tvorivé metódy vo vyučovaní náboženskej výchovy.* Ružomberok: Pedagogická fakulta Katolíckej univerzity v Ružomberok, 2008. ISBN 978-80-8084-383-0.

KOSTELANSKÝ, Alojz. *Voľný čas a mimoškolské činnosti žiakov v primárnom vzdelávaní..* Ružomberok: VERBUM – vydavateľstvo KU, 2013. ISBN 978-80-561-0098.

MACHAN, Richard. Abrahám a jeho pokolení. In: *Communio. Víra.* 1997, roč. 1, č.1. s. 54-64 ISSN(nemá).

MÁCHAL HANUŠ, Ján. *Bájesloví slovanské.* Praha: Unie, 1907. ISBN (nemá).

MICHÁLEK Ján. *Ľud hornádskej doliny.* Košice: Východoslovenské vydavateľstvo, 1989. ISBN 80-85174-29-4.

MÜLLER, Ludwig, Gerhard. *Dogmatika pro studium i pastoraci*. Kostelní Vydří: Karmelitánské nakladatelství, 2010. ISBN 978-80-7195-259-6.

NÁDASKÁ, Katarína, MICHÁLEK, Ján. *Čerti bosorky a iné strašidlá.* Bratislava: Fortuna Libri, 2015. ISBN 978-80-8142-481-6.

NÁDASKÁ, Katarína. *Slovenský rok v ľudových zvykoch, obradoch a sviatkoch*. Bratislava: Fortuna Libri, 2012. ISBN 978-80-8142-056-6.

RATZINGER, Jozef. Co znamená věřit. In: *Communio. Víra.* 1997, roč. 1, č.1. s. 12-27 ISSN(nemá).

ROCCHETA, Carlo. Teologie andělů. In: *Communio.* *Andělé.* 2019, roč.23, č. 4, s. 389-419 ISSN 1211-7668.

ROPS, Daniel. *Biblia a jej ľud.* Trnava: Dobrá kniha, 1985. ISBN 0-919865-64-X

SALESNY, Karl. *Don Bosco jedna radosť.* Bratislava: DON BOSCO, 2013. ISBN 978-80-8074-184-6.

SEDLÁK, František. a kol. *Didaktika hudební výchovy. Druhé, upravené vydání.* Praha: Státní pedagogické nakladatelství, 1988. ISBN 80-968600-4-6.

SPEYR, Adrienne. Boží dar. In: *Communio. Víra.* 1997, roč. 1, č.1. s. 65-67 ISSN(nemá).

ŠIMČÍK, Daniel. *Hudba hrou.* Prešov: ROKUS, 2001. ISBN 80-968452-3-3.

ŠVÁBOVÁ, Božena. Hudobno-pohybové činnosti v tvorivých dramatických aktivitách v predprimárnom a primárnom vzdelávaní. In: [*Pedagogické diskusie*](http://ku.dawinci.sk/?fn=*recview&uid=24829&pageId=resultform&fs=4B799B7A0E1942E599D5D695DEEA8158): časopis vysokoškolských pedagógov, študentov a mladých výskumníkov na IJP v Levoči, PF KU v Ružomberku. Levoča: MTM, 2016. Roč. 2, č. 4, s. 9 – 38. ISSN 1339-9217.

ŠVÁBOVÁ. Božena. Detské tvorivé divadlo a dramatické hry ako divadlo. In: [*Disputationes Scientificae Universitatis Catholicae.*](http://ku.dawinci.sk/?fn=*recview&uid=1825&pageId=resultform&fs=076D6B0BB60C46B199D80745185663B0)  Ružomberok: VERBUM – vydavateľstvo Katolíckej univerzity. Roč. XVIII., č. 4, 2018, s. 116 – 128. ISSN 1335-9185.

ŠVÁBOVÁ, Božena. *Ľudová kultúra sprostredkovaná metódami tvorivej dramatiky v škole.* Ružomberok: Verbum- vydavateľstvo KU, 2021. ISBN 978-80-561-0887-1.

ŠVÁBOVÁ, Božena, OLEJNÍK, Matúš. *Hudobné činnosti v kresťanských hnutiach.* Levoča: MTM, 2022. ISBN 978-80-8215-036-3.

TUREK, Ivan. *Didaktika*. Bratislava: Wolters Kluwer, 2014. ISBN 978-80-8168-004-5.

TURIAK, Emil. Preventívny výchovný systém v kresťanskej modifikácii dona Bosca – 1. In: [*Disputationes Scientificae Universitatis Catholicae.*](http://ku.dawinci.sk/?fn=*recview&uid=1825&pageId=resultform&fs=076D6B0BB60C46B199D80745185663B0)  Ružomberok: VERBUM – vydavateľstvo Katolíckej univerzity. Roč. XV., č. 4, 2015, s. 122 – 136. ISSN 1335-9185.

VRABLEC, Jozef., JARAB, Jozef., STANČEK, Ľubomír. *Choďte aj vy do mojej vinice. I. zväzok.* Trnava: Spolok svätého Vojtecha, 1997.  ISBN 80-7162-165-X.

VRABLEC, Jozef., JARAB, Jozef., STANČEK, Ľubomír. *Choďte aj vy do mojej vinice. II. zväzok.*  Trnava: Spolok svätého Vojtecha, 1997. ISBN 80-7162-165-X.

ZÁBRADIOVÁ, Zuzana. *Polnoc.* Diplomová práca. Banská Bystrica: Akadémia umení, 2016.

ZUBERCOVÁ MINTALOVÁ, Zora. *Zdravie, šťastie vinšujeme*. Bratislava: Slovart, 2019. ISBN 978-80-556-4135-5.

ZELINA, Miron. *Stratégie a metódy rozvoja osobnosti dieťaťa*. 3. doplnené vydanie. Bratislava: IRIS, 2011. ISBN 978-80-89256-60-0.

1. Porov. ZUBERCOVÁ MINTALOVÁ, Z. *Zdravie, šťastie vinšujeme*. Bratislava: Slovart, 2019, s. 6. [↑](#footnote-ref-1)
2. NÁDASKÁ, K. *Slovenský rok v ľudových zvykoch, obradoch a sviatkoch*. Bratislava: Fortuna Libri, 2012, s. 123. [↑](#footnote-ref-2)
3. Porov. KONFERENCIA BISKUPOV SLOVENSKA. *Katechizmus Katolíckej cirkvi*. Trnava: Spolok svätého Vojtecha, 1998, bod. 2110 – 2111. [↑](#footnote-ref-3)
4. Porov. NÁDASKÁ,K., MICHÁLEK J. *Čerti*, *bosorky a iné strašidlá*. Bratislava: Fortuna Libri, 2015, s. 9-13. [↑](#footnote-ref-4)
5. Porov. FULMEKOVÁ, K. *Magická sila sviatkov.* Bratislava: SLOVART, 2014, s. 5-6. [↑](#footnote-ref-5)
6. Porov. NÁDASKÁ, MICHÁLEK, Čerti, bosorky a iné strašidlá, s. 11. [↑](#footnote-ref-6)
7. NÁDASKÁ, MICHÁLEK, Čerti, bosorky a iné strašidlá, s. 11. [↑](#footnote-ref-7)
8. FULMEKOVÁ,Magická sila sviatkov*,* s. 72. [↑](#footnote-ref-8)
9. Porov. FULMEKOVÁ,Magická sila sviatkov*,* s. 74. [↑](#footnote-ref-9)
10. Porov. NÁDASKÁ,K. *Slovenský rok v ľudových zvykoch, obradoch a sviatkoch.* Bratislava: Slovart, 2020, s. 294 - 297. [↑](#footnote-ref-10)
11. HORVÁTHOVÁ, E. *Rok vo zvykoch nášho ľudu.* Bratislava: Tatran, 1986, s. 17. [↑](#footnote-ref-11)
12. Porov. HORVÁTHOVÁ, Rok vo zvykoch nášho ľudu, s. 17. [↑](#footnote-ref-12)
13. Porov. ZÁBRADIOVÁ, Z. *Polnoc.* Diplomová práca. Banská Bystrica: Akadémia umení, 2016, s. 17. [↑](#footnote-ref-13)
14. Porov. MÁCHAL, HANUŠ, J. *Bájesloví slovanské.* Praha: Unie, 1907, s. 21. [↑](#footnote-ref-14)
15. NÁDASKÁ, Slovenský rok v ľudových zvykoch, obradoch a sviatkoch*,* 2020, s. 298. [↑](#footnote-ref-15)
16. Porov. FULMEKOVÁ,Magická sila sviatkov*,* s. 82-84. [↑](#footnote-ref-16)
17. Porov. HORVÁTHOVÁ, Rok vo zvykoch nášho ľudu*,* s. 23-24. [↑](#footnote-ref-17)
18. Porov. ZUBERCOVÁ MINTALOVÁ, Z. *Zdravie, šťastie vinšujeme*. Bratislava: Slovart, 2019, s. 19-24. [↑](#footnote-ref-18)
19. Porov. MICHÁLEK, J. *Ľud hornádskej doliny.* Košice: Východoslovenské vydavateľstvo, 1989, s. 262-263. [↑](#footnote-ref-19)
20. Porov. HORVATOVIČ, M. Vianočné rozprávanie – V podvečer sv. Ondreja.[ filmový animovaný príbeh]. Bratislava: Andersen film, 1997, min. 02:15 – 2:41. Pozri aj: <https://www.youtube.com/watch?v=Nbv9Vt21OUw> [↑](#footnote-ref-20)
21. Porov. FULMEKOVÁ,Magická sila sviatkov, 2014, s. 86. [↑](#footnote-ref-21)
22. ZUBERCOVÁ MINTALOVÁ, Zdravie, šťastie vinšujeme, s. 27. [↑](#footnote-ref-22)
23. Porov. ZUBERCOVÁ MINTALOVÁ, Zdravie, šťastie vinšujeme, s. 28. [↑](#footnote-ref-23)
24. NÁDASKÁ, Slovenský rok v ľudových zvykoch, obradoch a sviatkoch*,* s. 18. [↑](#footnote-ref-24)
25. Porov. NÁDASKÁ, MICHÁLEK, Čerti, bosorky a iné strašidlá, s. 21. [↑](#footnote-ref-25)
26. NÁDASKÁ, MICHÁLEK, Čerti, bosorky a iné strašidlá, s. 21. [↑](#footnote-ref-26)
27. Porov. NÁDASKÁ, MICHÁLEK, Čerti, bosorky a iné strašidlá, s. 21 -23. [↑](#footnote-ref-27)
28. Porov. NÁDASKÁ, MICHÁLEK, Čerti, bosorky a iné strašidlá, s. 102. [↑](#footnote-ref-28)
29. Porov. MICHÁLEK, J. *Ľud hornádskej doliny.* Košice: Východoslovenské vydavateľstvo, 1989, s. 264. [↑](#footnote-ref-29)
30. Porov. NÁDASKÁ, Slovenský rok v ľudových zvykoch, obradoch a sviatkoch*,* s. 20. [↑](#footnote-ref-30)
31. Porov. ZUBERCOVÁ MINTALOVÁ, Zdravie, šťastie vinšujeme, s. 37. [↑](#footnote-ref-31)
32. MICHÁLEK, Ľud hornádskej doliny*,* s. 265. [↑](#footnote-ref-32)
33. Porov. NÁDASKÁ, Slovenský rok v ľudových zvykoch, obradoch a sviatkoch*,* s. 24-25. [↑](#footnote-ref-33)
34. ŠVÁBOVÁ, B., OLEJNÍK, M. *Hudobné činnosti v kresťanských hnutiach.* Levoča: MTM, 2022, s. 53. [↑](#footnote-ref-34)
35. NÁDASKÁ, Slovenský rok v ľudových zvykoch, obradoch a sviatkoch*,* s. 27. [↑](#footnote-ref-35)
36. Porov. MICHÁLEK, Ľud hornádskej doliny*,* s. 268 - 269. [↑](#footnote-ref-36)
37. MICHÁLEK, Ľud hornádskej doliny*,* s. 269. [↑](#footnote-ref-37)
38. Porov. NÁDASKÁ, Slovenský rok v ľudových zvykoch, obradoch a sviatkoch*.* Bratislava: Slovart, s. 27. [↑](#footnote-ref-38)
39. NÁDASKÁ, Slovenský rok v ľudových zvykoch, obradoch a sviatkoch*,* s. 27. [↑](#footnote-ref-39)
40. Porov. ZUBERCOVÁ MINTALOVÁ, Zdravie, šťastie vinšujeme, s. 42-50. [↑](#footnote-ref-40)
41. Porov. NÁDASKÁ, Slovenský rok v ľudových zvykoch, obradoch a sviatkoch*,* s. 123. [↑](#footnote-ref-41)
42. Porov. ŠVÁBOVÁ, B. *Ľudová kultúra sprostredkovaná metódami tvorivej dramatiky v škole.* Ružomberok: Verbum- vydavateľstvo KU, 2021, s. 107-108. [↑](#footnote-ref-42)
43. Porov. HORVÁTHOVÁ, Rok vo zvykoch nášho ľudu*,* s. 15. [↑](#footnote-ref-43)
44. Porov. ZUBERCOVÁ MINTALOVÁ, Zdravie, šťastie vinšujeme, s. 106. [↑](#footnote-ref-44)
45. Porov. NÁDASKÁ, Slovenský rok v ľudových zvykoch, obradoch a sviatkoch*,* s. 185. [↑](#footnote-ref-45)
46. NÁDASKÁ, Slovenský rok v ľudových zvykoch, obradoch a sviatkoch*,* s. 186. [↑](#footnote-ref-46)
47. Porov. FULMEKOVÁ,Magická sila sviatkov*,* s. 21. [↑](#footnote-ref-47)
48. Porov. NÁDASKÁ, Slovenský rok v ľudových zvykoch, obradoch a sviatkoch*,* s. 201. [↑](#footnote-ref-48)
49. Porov. ZUBERCOVÁ MINTALOVÁ, Zdravie, šťastie vinšujeme, s. 153-154. [↑](#footnote-ref-49)
50. FULMEKOVÁ,Magická sila sviatkov*,* s. 47. [↑](#footnote-ref-50)
51. Porov. FULMEKOVÁ,Magická sila sviatkov*,* s. 49. [↑](#footnote-ref-51)
52. Porov. NÁDASKÁ, MICHÁLEK, Čerti, bosorky a iné strašidlá, s. 167. [↑](#footnote-ref-52)
53. Porov. NÁDASKÁ, Slovenský rok v ľudových zvykoch, obradoch a sviatkoch*,* s. 192. [↑](#footnote-ref-53)
54. NÁDASKÁ, Slovenský rok v ľudových zvykoch, obradoch a sviatkoch*,* s. 196. [↑](#footnote-ref-54)
55. Porov. NÁDASKÁ, MICHÁLEK, Čerti, bosorky a iné strašidlá, s. 72-73. [↑](#footnote-ref-55)
56. NÁDASKÁ, MICHÁLEK, Čerti, bosorky a iné strašidlá, s. 90. [↑](#footnote-ref-56)
57. Porov. KONFERENCIA BISKUPOV SLOVENSKA, *Katechizmus Katolíckej cirkvi*, bod 146. [↑](#footnote-ref-57)
58. Porov. RATZINGER, J. Co znamená věřit. In: *Communio. Víra.* 1997, č.1. s. 12. [↑](#footnote-ref-58)
59. Porov. CHOVANEC, M. *Teológia.* Banská Bystrica: Kňazský seminár sv. Františka Xaverského, 2016, s. 23-26. [↑](#footnote-ref-59)
60. Porov. RATZINGER, Co znamená věřit, s. 12-13. [↑](#footnote-ref-60)
61. GERČÁK, F. *Poznaj a ver.* Kapušany: Bens, 2002, s. 9. [↑](#footnote-ref-61)
62. Porov. MACHAN, R. Abrahám a jeho pokolení. In: *Communio. Víra.* 1997, roč. 1, č.1. s. 57-64. [↑](#footnote-ref-62)
63. Porov. SPEYR, A. Boží dar. In: *Communio. Víra.* 1997, roč. 1, č.1. s. 65-67. [↑](#footnote-ref-63)
64. FUDALY, F. *Viera ako odpoveď človeka Bohu*. Diecézna škola viery III. 2020 s. 2. Dostupné na internete: https://farnostnamestovo.sk/wp-content/uploads/2020/09/Viera-ako-odpoved-cloveka-Bohu. pdf [↑](#footnote-ref-64)
65. Porov. ROPS, D. *Biblia a jej ľud.* Trnava: Dobrá kniha, 1985, s. 284. [↑](#footnote-ref-65)
66. Porov. CHOVANEC, Teológia*,* s. 19 -23. [↑](#footnote-ref-66)
67. CHOVANEC, Teológia*,* s. 23. [↑](#footnote-ref-67)
68. Porov. MÜLLER, L.G. *Dogmatika pro studium i pastoraci*. Kostelní Vydří: Karmelitánské nakladatelství, 2010, s. 52-53. [↑](#footnote-ref-68)
69. CHOVANEC, Teológia*,* s. 18. [↑](#footnote-ref-69)
70. Porov. CHOVANEC, Teológia*,* s. 18-19. [↑](#footnote-ref-70)
71. Porov. RATZINGER, Co znamená věřit, s. 21-27. [↑](#footnote-ref-71)
72. Porov. CHOVANEC, M. *Angelológia.* Nitra: Kňazský seminár sv. Gorazda, 2008, s. 5. [↑](#footnote-ref-72)
73. CHOVANEC, Angelológia, s. 5. [↑](#footnote-ref-73)
74. Porov. CHOVANEC, Angelológia, s. 5. [↑](#footnote-ref-74)
75. Panteón je svätyňa zasvätená istému spoločenstvu bohov. Panteón je súčasťou polyteistických

    náboženstiev a to najmä v starovekých kultúrach. [↑](#footnote-ref-75)
76. Porov. CAZELLES, H. Biblické základy teológie andělů. In: *Communio.* *Andělé.* 2019, č. 4, s. 317. [↑](#footnote-ref-76)
77. Porov. HAHN, Scott. *Anjeli a svätí.* Bratislava: Slovo medzi nami, 2018, s.72 [↑](#footnote-ref-77)
78. Porov. CAZELLES, Biblické základy teológie andělů, s. 317. [↑](#footnote-ref-78)
79. Porov. CAZELLES, Biblické základy teológie andělů, s. 320. [↑](#footnote-ref-79)
80. Porov. CAZELLES, Biblické základy teológie andělů, s. 320-322. [↑](#footnote-ref-80)
81. Porov. CAZELLES, Biblické základy teológie andělů, s. 326. [↑](#footnote-ref-81)
82. Porov. LOCARNO, M. *V spoločenstve s anjelmi.* Bratislava: LÚČ, 2008, s. 95. [↑](#footnote-ref-82)
83. Porov. CAZELLES, Biblické základy teológie andělů, s. 327. [↑](#footnote-ref-83)
84. Porov. LOCARNO, V spoločenstve s anjelmi, s. 83-86. [↑](#footnote-ref-84)
85. Porov. CAZELLES, Biblické základy teológie andělů, s. 327. [↑](#footnote-ref-85)
86. Porov. LOCARNO, V spoločenstve s anjelmi, s. 88-89. [↑](#footnote-ref-86)
87. Porov. AKVINSKÝ, T. *O andelěch ( II ) v Teologické sumě*. Praha: KRYSTAL OP, s.r.o., 2015, s. 85. [↑](#footnote-ref-87)
88. Porov. CHOVANEC, Angelológia, s. 21. [↑](#footnote-ref-88)
89. CHOVANEC, Angelológia, s. 21. [↑](#footnote-ref-89)
90. Porov. CHOVANEC, Angelológia, s. 23. [↑](#footnote-ref-90)
91. Porov. AKVINSKÝ, T. *O andelěch ( I ) v Teologické sumě*. Praha: KRYSTAL OP, s.r.o., 2015, s. 19-20. [↑](#footnote-ref-91)
92. Porov. ROCCHETA, C. Teologie andělů. In: *Communio.* *Andělé.* 2019, č. 4, s. 395-396. [↑](#footnote-ref-92)
93. Porov. CHOVANEC, Angelológia, s. 23-25. [↑](#footnote-ref-93)
94. Porov. AKVINSKÝ, O andelěch ( I ) v Teologické sumě, s. 147-148. [↑](#footnote-ref-94)
95. Porov. CHOVANEC, Angelológia, s. 26-27. [↑](#footnote-ref-95)
96. Porov. AKVINSKÝ, O andelěch ( I ) v Teologické sumě, s. 78. [↑](#footnote-ref-96)
97. Porov. CHOVANEC, Angelológia, s. 26-30. [↑](#footnote-ref-97)
98. CHOVANEC, Angelológia, s. 30. [↑](#footnote-ref-98)
99. Porov. BAMONTE, F. *Diabolské posadnutia a exorcizmus.* Varín: Zachej.sk, s.r.o., 2015, s. 39. [↑](#footnote-ref-99)
100. Porov. BONITO, T.S. Jak se z anděla stane démon. In: *Communio. Andělé a démoni.* 2020, č.4. s. 439. [↑](#footnote-ref-100)
101. Porov. BAMONTE, Diabolské posadnutia a exorcizmus*,* s. 39. [↑](#footnote-ref-101)
102. Porov. BONITO, Jak se z anděla stane démon, s. 439. [↑](#footnote-ref-102)
103. BAMONTE, Diabolské posadnutia a exorcizmus*,* s. 39-40. [↑](#footnote-ref-103)
104. Porov. BONITO, Jak se z anděla stane démon, s. 444-445. [↑](#footnote-ref-104)
105. Porov. BAMONTE, Diabolské posadnutia a exorcizmus*,* s. 41. [↑](#footnote-ref-105)
106. Porov. TUREK, I. *Didaktika*. Bratislava: Wolters Kluwer, 2014, s. 131. [↑](#footnote-ref-106)
107. Porov. DEREVJANÍKOVÁ, DZURILLA, Hudobná výchova v predprimárnej edukácii, s. 46. [↑](#footnote-ref-107)
108. Porov. BARANOVÁ, E. Hudobná výchova zaujímavo a netradične, s. 9. [↑](#footnote-ref-108)
109. Porov. ZELINA, M. *Stratégie a metódy rozvoja osobnosti dieťaťa.* Bratislava: IRIS, 2011, s. 227. [↑](#footnote-ref-109)
110. Porov. TUREK, Didaktika, s. 133. [↑](#footnote-ref-110)
111. Porov. ŠVÁBOVÁ, Hudobno-pohybové činnosti v tvorivých dramatických aktivitách v predprimárnom a primárnom vzdelávaní, s. 18. [↑](#footnote-ref-111)
112. Porov. SEDLÁK, Didaktika hudební výchovy, s. 63. [↑](#footnote-ref-112)
113. Porov. ŠVÁBOVÁ. B. Detské tvorivé divadlo a dramatické hry ako divadlo.In: *Disputationes*

     *Scientificae Universitatis Catholicae.* Ružomberok : VERBUM. Roč. XVIII., č. 4, 2018, s. 122. [↑](#footnote-ref-113)
114. Porov. ZELINA, Stratégie a metódy rozvoja osobnosti dieťaťa, s. 152 - 153. [↑](#footnote-ref-114)
115. Porov. ŠIMČÍK, D. *Hudba hrou.* Prešov : ROKUS, 2001, s. 46. [↑](#footnote-ref-115)
116. Porov.VRABLEC, JARAB, STANČEK, Choďte aj vy do mojej vinice. I. zväzok, s. 86. [↑](#footnote-ref-116)
117. Porov. FRANTIŠEK. *Posynodálna apoštolská exhortácia svätého otca Františka CHRISTUS VIVIT.* Trnava: Spolok svätého Vojtecha, 2019, s. 10. [↑](#footnote-ref-117)
118. Porov.VRABLEC, JARAB, STANČEK, *Choďte aj vy do mojej vinice. II. zväzok.* Trnava: Spolok svätého Vojtecha, 1997, s. 211. [↑](#footnote-ref-118)
119. Porov. FRANTIŠEK, Posynodálna apoštolská exhortácia svätého otca Františka CHRISTUS

     VIVIT, s. 94 - 95. [↑](#footnote-ref-119)
120. Porov. SALESNY, K. *Don Bosco jedna radosť.* Bratislava: DON BOSCO, 2013, s. 26 *–* 27. [↑](#footnote-ref-120)
121. Porov. TURIAK, E. Preventívny výchovný systém v kresťanskej modifikácii dona Bosca – 1. In:

     *Disputationes Scientificae Universitatis Catholicae.* Ružomberok : VERBUM, roč. XV., č. 4,

     2015, s. 12 [↑](#footnote-ref-121)
122. SALESNY, Don Bosco jedna radosť, s. 27 *-* 30. [↑](#footnote-ref-122)
123. Porov. KOSTELANSKÝ, A. *Aktivizačné a tvorivé metódy vo vyučovaní náboženskej výchovy.*

     Ružomberok: Pedagogická fakulta Katolíckej univerzity v Ružomberok, 2008, 147-148. [↑](#footnote-ref-123)
124. Porov. KOSTELANSKÝ, A. *Voľný čas a mimoškolské činnosti žiakov v primárnom vzdelávaní..*

     Ružomberok: VERBUM – vydavateľstvo KU, 2013, 62. [↑](#footnote-ref-124)