Aký som?

Autocharakteristika

Volám sa Daniel, som 15 ročný chlapec. Aký vlastne som? Opisovať samého seba je celkom ťažké.

Mojím typickým znakom sú hnedé vlasy a hnedé oči. Zdedil som vysokú a štíhlu postavu. Mám podlhovastú tvár. Veľmi rád nosím pohodlné oblečenie. Na to ako som oblečený, si dosť potrpím. Najradšej mám mikiny, rifle, teplákové nohavice a tenisky. Moje obľúbené farby sú čierna a biela, no mám rád aj svetlé pastelové a zemité farby. Ak by som mal vymenovať aj vnútorné vlastnosti, tak by som povedal, že som extrovert. Veľmi rád trávim čas s kamarátmi a v spoločnosti. Keď som medzi ľuďmi, cítim sa dobre a som šťastný. To, ako sa cítim, dávam veľmi často najavo, a problémy sa snažím riešiť hneď. Nie som konfliktný človek a nemám rád krivdu. O svojich problémoch komunikujem najčastejšie s mamkou, niekedy aj s kamarátmi. Som veľmi citlivý typ človeka, pokaziť náladu mi vie aj malý problém. Som úprimný, usilovný a cieľavedomý. Snažím sa dokončiť veci, na ktorých pracujem. Vždy sa snažím pomôcť skoro každému, či už rodine, kamarátom, niekedy aj cudzím ľudom. Keď nemám náladu, väčšinou to dám najavo, a správam sa zle aj k ostatným ľuďom.

Každý z nás má dobré aj zlé vlastnosti. Som aký som aj keď niekedy by som sa v niektorých situáciách mohol správať inak. Som na seba hrdý, a som rád za to aký som.

Daniel Blahovský