Deň učiteľov

Pri príležitosti sviatku Dňa učiteľov náš pedagogický zbor prijal pozvanie primátorky Gelnice Anny Nemčíkovej na kultúrno-spoločenské podujatie, ktoré sa konalo dňa 25. marca 2011 v priestoroch spoločenskej sály mesta.

V slávnostnom príhovore zazneli z úst pani primátorky úprimné slová vďaky za náročnú, no často

nedocenenú prácu pedagógov. Nasledovalo poďakovanie riaditeľom jednotlivých škôl pôsobiacich v našom meste a blahoželanie jubilujúcim učiteľom. Pri príležitosti okrúhleho životného jubilea bola odmenená p. prof. Mgr. E. Zoričáková.

Čo nasledovalo potom, bolo pre nás milým prekvapením a zároveň výnimočným umeleckým zážitkom. Vystúpenie hudobného zoskupenia Cigánski diabli nenechalo nikoho chladným – profesionálne majstrovstvo hudobníkov, strhujúce výkony, spev, milé slovo, to všetko vytvorilo neopakovateľnú atmosféru tohto podujatia.

Príjemne sa začalo aj pondelkové ráno. Hoci sa slniečko na nás nechcelo usmievať, úsmev na tvárach učiteľov vyčarili študentky B. Krajníková a A. Gurčíková, ktoré vo vestibule školy zablahoželali učiteľom a obdarovali ich kvietkom. Srdečné poďakovanie patrí Mgr. B. Krajníkovej, zástupkyni rodičov, ktorá toto prekvapenie zorganizovala.

A čo dodať na záver?

Ak zalievaš kvetiny, zalievaj od koreňa. Ak počuješ človeka, hovor k jeho srdcu. Táto myšlienka je vyjadrením poslania učiteľovej práce. Vedieť načúvať hlasu srdca a otvárať srdcia mladých ľudí.

Text: Mgr. K. Blahovská

Foto: R. Gánovský, Mgr. K. Blahovská