**Neštandardizovaný (učiteľský) didaktický test č. 4**

**Ukážka: Martin Kukučín – Dom v stráni (úryvok)**

Dorica sa už neobzrela na nikoho. Pobrala sa a beží dolu schodmi. Za ňou sa poberá Katica, červená, zadychčaná. Ide dolu, ta k nemu: nech ho vidí ešte raz, nech s ním prehovorí, nech ho zničí, slabocha, podliaka, zradcu!

Pod schodmi čaká ich už on, obrvy stisnuté, mrak na tvári.

„Neobviňuj nikoho, Katica – a ju najmenej!” ukázal na Doricu. „Ona nenie na vine. Ja som vina, ja sám... A všetci sme jednako nešťastní – ty, i my... Čo sa roztrhlo, roztrhlo sa – nenávisť a zlosť to už nezviaže...”

„A tys´ zabudol, čo si sľuboval! Toľké sľuby, toľké prísahy! Kde ti je duša? Oh, čierna je, čierna a podlá!”

„Ja iba viem, že som nešťastný! Oh, keby ma nebolo na svete!”

„Ty si mi zaviazal svet, otrávil život, znivočil! Ty si ma hľadal, ty si sa natískal, ako si ma vyvýšil nad všetky druhé! Nech sa posmieva svet, nech pľuje, nech hanobí...”

A zakrývajúc tvár rukami, zaplakala usedavo.

Niko stojí zničený. Kdekoľvek pozerá, všade holota, púšť. Na duši ťažká vina, v srdci pálčivá rana. A každé jej slovo, každý výkrik nová rana. Má pravdu – on ju pripravil o všetko: o nádej, vieru v budúcnosť; pripravil ju i o česť. Stojí zničený nad zrúcaninami bytnosti, ktorú chcel pozdvihnúť do výšin a ktorú zničil, zahrávajúc sa s ňou ľahkomyselne...

**Úloha 1**

**Napíšte meno postavy, ktorá v kontexte ukážky nesie zodpovednosť za sklamanie v láske.**

**(A)** Jera

**(B)** Niko

**(C)** Katica

**(D)** Dorica

**Úloha 2**

**Vysvetlite, v ktorej z možností nie je vystihnutý význam slova *podliak.***

**(A)** hanebný človek

**(B)** bezcharakterný človek

**(C)** mravný človek

**(D)** nečestný človek

**Úloha 3**

**Pomenujte opakovaciu figúru, ktorú využíva autor vo vete: *Oh, čierna je, čierna a podlá!***

**(A)** epifora

**(B)** anafora

**(C)** epanastrofa

**(D)** epizeuxa

**Úloha 4**

**Vypíšte z textu ukážky meno ženskej postavy, o ktorej sa nepriamo hovorí v poslednom odseku ukážky. ..................................................................**

**Úloha 5**

**Vypíšte z ukážky jedno slovo, ktoré je použité v podobnom význame ako slová prázdnota, pustota. .................................................................**

**Úloha 6**

**Napíšte, aké slovesné tvary sú použité vo vete: *A zakrývajúc tvár rukami, zaplakala usedavo.***

**(A)** prechodník – minulý čas

**(B)** neurčitok – minulý čas

**(C)** prítomný čas – prechodník

**(D)** minulý čas – minulý čas

**Úloha 7**

**Napíšte, aký typ vety podľa modálnosti prevláda vo štvrtom odseku ukážky?**  **........................................**

**Úloha 8**

**Aký slohový postup prevláda v poslednom odseku ukážky? ...........................................................**

**Úloha 9**

**Klasifikujte ukážku z hľadiska jazykovej formy.**

**(A)** epika

**(B)** poézia

**(C)** dráma

**(D)** próza

**Úloha 10**

**Napíšte, do akého pásma z hľadiska kompozície patria tie časti ukážky, ktoré majú formu priamej reči? ................................................................**