**Divadelné predstavenie QUO VADIS v Prešove**

V poradí šiesty pracovný týždeň v škole sa začal pre nás vskutku netradične. Všetci sme sa vydali na cestu za kultúrou do Divadla Jonáša Záborského v Prešove. Učitelia spolu so svojimi pedagógmi si pozreli divadelné predstavenie s názvom Quo Vadis.

V tomto pôvodnom slovenskom muzikáli na motívy románu Henryka Sienkiewicza na nás dýchla história z čias starovekého Ríma. Na pozadí rozkladu cisárskej moci sa v ňom odohráva dramatický príbeh lásky rímskeho vojaka a kresťanky. Príbeh, ktorý svojou nadčasovosťou osloví aj súčasnú generáciu.

     Prešovské divadlo nás opäť nesklamalo ‒ predstavenie bolo nádherné. Dojímavý príbeh, bohatá výprava, pohyblivá scéna, svetelné efekty, či skvele zvolená hudba ‒ to všetko v nás zanechalo príjemný estetický zážitok.

Ak sa vám predstavenie páčilo a radi by ste sa aj v budúcnosti zúčastnili na školskom divadelnom predstavení, môžete svoj názor vyjadriť aj prostredníctvom ankety na hlavnej stránke školy.

A na záver niekoľko názorov našich študentov, ktoré zozbierala predsedníčka ŽŠR Erika Petríková.

*Divadlo ma veľmi zaujalo, herci boli skvelí, rada by som si to zopakovala.*

*Predstavenie sa mi veľmi páčilo, skvelé efekty, veľa farieb, hlavný herec bol na jednotku s hviezdičkou.*

*Páčili sa mi zvukové a svetelné efekty, herci boli bravúrni, veľmi rada by som šla do divadla opäť.*

*Veľmi sa to páčilo, bol to veľmi pekný zážitok.*

*Predstavenie sa mi páčilo, piesne boli super, dej bol veľmi zaujímavý, rada by som si to zopakovala.*

*Bolo výborne, rád by som šiel znova, herci boli dobrí.*

*Predstavenie ma ohúrilo, radi by sme si to do konca školského roka zopakovali.*

Text: D. Andraško, K. Blahovská

Foto: R. Burčák