**Dramatická literatúra – opakovanie - A skupina**

**Ukážka: J. Gregor-Tajovský: Statky-zmätky *(úryvok*)**

2. dejstvo, 17. výstup

Predošlí, Ondriš.

ONDRIŠ: A ty si ešte tu? (K Zuzke.) Už sa ber! Ja ťa nenechám pri týchto ľuďoch. Keď oni nezachodia s tebou, ako sa patrí, tak hybaj domov. (K Ďurkovi). A ty si neporiadny človek, keď si moju sestru na takôto doviedol.

ĎURKO: Nerozumieš, Ondriš, nestar sa medzi nás.

ONDRIŠ: Rozumiem! Moja sestra sa ti smiať nevie, nevie ti hrkútať. Doveď si Betu, tá ťa bude i na rukách nosiť.

ĎURKO: To je moja vec!

PALČÍK: Ondriš, Ondriš…

MARA: Syn môj, nieže…

ONDRIŠ: Ba keby bol poriadny človek, nerobil by toto. Ale ja ti poviem, čo si ako rozmyslíš, do môjho otcovského domu viac nepríď, lebo sa zle rozlúčime. Len si ber sestra všetko čo máš.

**Úloha 1**

**Rozhodnite, aké pocity prevládajú u Ondriša vo vzťahu k Ďurkovi.**

(A) radosť

(B) hnev

(C) smútok

(D) ľahostajnosť

**Úloha 2**

**Vysvetlite, v ktorej z možností nie je vystihnutý význam slova hrkútať.**

(A)milo sa rozprávať

(B) dvoriť niekomu

(C) klamať niekomu

(D) zaľúbene sa rozprávať

**Úloha 3**

**Napíšte, aké prostredie zobrazil autor v diele Statky-zmätky?**

(A) dedinské

(B) vrchárske

(C) malomestské

(D) veľkomestské

**Úloha 4**

**Napíšte, koľko čiarok chýba v podčiarknutej vete tretej Ondrišovej repliky?**

**Úloha 5**

**Napíšte, aký funkčný jazykový štýl využíva autor v ukážke?**

**Úloha 6**

**Vysvetli názov divadelnej hry Statky-zmätky.**

**Úloha 7**

**Vypíšte z ukážky jednu ľubovoľnú repliku.**

**Úloha 8**

**Sformuluj tému divadelnej hry Statky-zmätky.**

**Ukážka: W. Shakespeare: Hamlet *(úryvok)***

Hamlet:

Byť, či nebyť – kto mi odpovie,

čo šľachtí ducha viac: či trpne znášať

strely a šípy zlostnej Šťasteny,

či pozdvihnúť zbraň proti moru bied

a násilne ho zdolať? Umrieť, spať –

nič viac, a namýšľať si, že tým spánkom

sa končí srdca bôľ a stovky hrôz,

čo sú nám súdené; tak umrieť, spať –

či v tom je méta našich túžení?

Spať – azda snívať – to nás zaráža,

čo prisniť sa nám môže v spánku smrti,

keď unikli sme svetským krútňavám.

A človek zaváha – tie obavy

nám predlžujú strasti života.

**Úloha 1**

**Pomenujte, akými umeleckými prostriedkami sú podčiarknuté slovné spojenia.**

**(A)** epiteton – personifikácia

**(B)** epiteton – metafora

**(C)** hyperbola – personifikácia

**(D)** prirovnanie – metafora

**Úloha 2**

**Čo je podľa Hamleta vrcholným cieľom existencie?**

**(A)** pomsta

**(B)** láska

**(C)** čin

**(D)** obdiv

**Úloha 3**

**Ako nazývame otázku, ktorá je dvakrát použitá v ukážke?**

**Úloha 4**

**Vypíšte z textu jednu dvojicu slov, ktoré predstavujú kontrast.**

**Úloha 5**

**Pomenujte, do ktorého literárneho druhu a literárneho žánru zaraďujeme text ukážky.**

**Úloha 6**

**Čo tvorí zápletku divadelnej hry Hamlet?**

**Úloha 7**

**Pokús sa o vlastnú interpretáciu myšlienok z ukážky č. 2.**

**Úloha 8**

**Aktualizujte ideu divadelnej hry Hamlet pre dnešok.**

**Úloha 9**

**Vysvetlite jednou vetou, čo znamená v dráme Hamlet divadlo v divadle?**

**Úloha 10**

**Zaraďte autora W. Shakespeara – národný a literárny kontext.**

**--------------------------------------------------------------------------------------------------------------------------**

**1. Čo je to premiéra?**

**2. Napíšte 3 znaky dramatického textu: a)..........................., b)..........................., c)............................**

**3. Čo je to monológ?**

**4. Uveďte 1 spoločný znak drámy a lyriky.**

**5. Čo je to tragédia?**

**6. Pomenujte v poradí za sebou fázy vnútornej kompozície drámy.**